
Bobby Moakui 


Kai prieš dvidešimt metų buvo išspausdintas „Metas žudyti“, 
aš netrukus išmokau skaudžią pamoką, kad parduoti knygas 
kur kas sunkiau, negu jas parašyti. Mat nusipirkau tūkstantį 
egzempliorių ir vargau, kol jais atsikračiau. Tampiausi knygas 
savo automobilio bagažinėje ir mėginau kam nors įpiršti biblio- 
tekose, sodininkystės klubuose, maisto produktų parduotuvėse, 
kavinėse ir keliuose knygynuose. Dažnai tokiose kelionėse man 
talkindavo mielas draugas Bobby Moakas. 


Ir yra istorijų, kurių mes niekada nepapasakosime. 


KRAUJO VAJUS 


ai žinia apie Beilį ištikusį nelaimingą atsitikimą iš- 

K po kaimiškąją Boks Hilo gyvenvietę, būta ke- 
leto versijų, kaip tatai įvyko. Kažkas iš statybos kompanijos 
paskambino jo motinai ir pranešė, kad jis buvo sužalotas, kai 
statybos aikštelėje Memfio centre sugriuvo dalis pastolių, kad 
atliekama operacija, būklė stabili ir tikimasi, jog jis liks gyvas. 
Jo motina, neįgali, sverianti per keturis šimtus svarų ir žinoma 
kaip linkusi greitai susijaudinti, kai kuriuos faktus praleido pro 
ausis ir pradėjo klykti, eiti iš proto. Ji paskambino draugams ir 
kaimynams, ir su kiekvienu iš naujo aptarinėjant tragišką žinią 
daugelis smulkmenų buvo pakeista ir išdidinta. Ji nepasirūpino 
užsirašyti skambinusiojo iš kompanijos telefono numerio, taigi 
niekas negalėjo paskambinti ir patvirtinti arba paneigti gandus, 
kurių kas minutę daugėjo. 

Vienas Beilio bendradarbis, kitas vaikinas iš Fordo apygar- 
dos, paskambino savo draugužei Boks Hile ir papasakojo šiek 
tiek kitokią įvykio versiją: Beilį pervažiavo buldozeris, dirbęs 
šalia pastolių, ir jis faktiškai negyvas. Chirurgai prie jo pluša, 
bet reikalai prasti. 

Paskui į Beilių namus paskambino Memfio ligoninės admi- 
nistratorius ir norėjo pasikalbėti su jo motina. Tačiau jam pa- 
sakė, kad ji paguldyta į lovą, esanti pernelyg susijaudinusi, kad 
pajėgtų kalbėtis, ir negalinti prieiti prie telefono. Atsiliepusi į 

telefono skambutį kaimynė mėgino iškvosti iš administrato- 
riaus daugiau smulkmenų, bet kažin kiek jų negavo. Kažkas 
statybvietėje įgriuvo, galbūt tranšėja, kurioje jaunikaitis dirbo, 
ar kažkas panašaus. Taip, jis operacinėje, ir ligoninei reikia pa- 
grindinės informacijos. 

Mažas Beilio motinos plytinis namas greitai tapo judria 
vieta. Į pavakarę pradėjo rinktis lankytojai: draugai, giminės ir 
keletas pastorių iš išsibarsčiusių aplinkui Boks Hilą bažnytėlių. 
Moterys, susirinkusios virtuvėje ir poilsio kambaryje, nenutil- 
damos dalijosi paskalomis, o telefonas be paliovos skambėjo. 
Vyrai spietėsi lauke ir rūkė cigaretes. Dengtuose induose pasi- 
rodė troškiniai ir pyragai. 

Mažai ką turėdami veikti, o informacijai apie Beilio suža- 
lojimus esant šykščiai, lankytojai nusitverdavo kiekvieno men- 
kiausio faktelio, analizuodavo jį, smulkiai aptarinėdavo ir toliau 
perduodavo moterims viduje arba vyrams lauke. Sutraiškyta 
koja, ir ji veikiausiai būsianti amputuota. Smarkai sužalotos 
smegenys. Beilis kartu su pastoliais nukrito iš ketvirto, o gal ir 
iš aštunto aukšto. Suknežinta krūtinė. Keletas faktų ir prielaidų 
tiesiog sukurti čia pat vietoje. Būta net kelių liūdnų pasiteiravi- 
mų dėl pasirengimo laidotuvėms. 

Beilis buvo devyniolikos, per savo trumpą gyvenimą nie- 
kada neturėjo daug draugų ir gerbėjų. Slinko valandos, ir visa 
bendruomenė jį mylėjo vis labiau. Jis buvęs geras vaikinas, tei- 
singai auklėtas, kur kas geresnis žmogus negu pasigailėtinas jo 
tėvas, kurio niekas nematė jau metų metus. 

Pasirodė buvusi Beilio draugužė ir netrukus atsidūrė 
dėmesio centre. Buvo pametusi galvą, priblokšta ir lengvai 
pravirkdavo, ypač kai imdavo kalbėti apie jos numylėtąjį Beilį. 
Bet kai žinia prasisunkė gilumon į miegamąjį ir motina išgirdo, 
kad toji šliundrikė jos namuose, liepė išprašyti ją lauk. Tuomet 
šliundrikė laikėsi su vyrais kieme, flirtuodama ir rūkydama. 
Galiausiai ji išėjo, pasižadėjusi tuojau pat nuvažiuoti į Memfį ir 
aplankyti savąjį Beilį. 


Vieno kaimyno pusbrolis gyveno Memfyje. Ir šis pusbrolis 
nenorom sutiko nueiti į ligoninę, viską išsiaiškinti ir pranešti. 
Pirmas jo skambutis perdavė žinią, kad jaunikaitis iš tikrųjų 
operuojamas dėl daugybinių sužalojimų, bet jo būklė, regis, 
stabili. Netekęs daug kraujo. Per antrąjį skambutį pusbrolis 
jau buvo pasitikslinęs kai kuriuos faktus. Pasikalbėjęs su darbų 
prižiūrėtoju: pasirodo, Beilis buvo sužalotas, kai buldozeris už- 
kliudė pastolius, juos nugriovė ir vargšas vaikinas iš penkiolikos 
pėdų aukščio žnektelėjo į kažkokią šachtą. Jie klojo plytas ant 
šešiaaukščio biurų pastato Memfyje, ir Beilis dirbo mūrininko 
padėjėju. Ligoninė neleis jo lankyti bent dvidešimt keturias va- 
landas, bet reikia kraujo donorų. 

Mūrininko padėjėju? O jo motina juk gyrėsi, kad Beilis 
kompanijoje sparčiai keliamas aukštyn karjeros laiptais ir šiuo 
metu yra darbų prižiūrėtojo pavaduotojas. Tačiau, atsižvel- 
giant į momento dvasią, niekas jos neklausinėjo dėl tokio 
neatitikimo. 

Jau sutemus pasirodė kostiumuotas tipas ir paaiškino esąs 
kažkoks tyrėjas. Jis buvo nukreiptas pas dėdę, Beilio motinos 
jauniausią brolį, ir privačiame pokalbyje kieme už namo įteikė 
šiam vizitine Klantono advokato kortelę. 

— Geriausias advokatas apygardoje, — pridūrė jis. — Ir 
mes jau dirbame prie šios bylos. 

Dėdei tai padarė įspūdį, ir jis pažadėjo lenktis kitų advo- 
katų — „paprasčiausios šutvės besivaikančiųjų greitukes, kad 
susimedžiotų klientų — ir siųsti velniop kiekvieną įsmunkantį 
čionai draudimo ekspertą. 

Galiausiai imta šnekėti apie kelionę į Memfį. Nors iki ten 
tik dvi valandos kelio automobiliu, lygiai taip pat jiems būtų ga- 
lėję būti ir penkios valandos. Boks Hile vykti į didmiestį reiškė 
važiuoti valandą į Tupelą, kuriame yra penkiasdešimt tūkstan- 
čių gyventojų. Memfis — kita valstija, kitas pasaulis ir, be to, 


ten siaučia nusikalstamumas. Žmogžudysčių procentas visai 

toks pat, kaip ir Detroite. Jie kiekvieną dieną per 5-ajį kanalą 
matą žudynes. 

Šiuo metu Beilio motina darėsi vis labiau neįgali ir aiškiai 
nepajėgi keliauti, o ką jau kalbėti apie galimybę duoti kraujo. 
Jos sesuo gyveno Klantone, bet negalėjo palikti savo vaikų. Ry- 
toj — penktadienis, darbo diena, ir, visų nuomone, tokia kelio- 
nė į Memfį bei dar tas reikalas dėl kraujo pareikalautų daugelio 
valandų, ir, na, kas žino, kada donorai galėtų parsirasti atgalios 
į Fordo apygardą. 

Dar vienu skambučiu iš Memfio pranešta, kad vaikinas 
jau išvežtas iš operacinės, kabinasi į gyvenimą ir vis dar žūtbūt 
reikalingas kraujo. Kai ši žinia pasiekė grupelę vyrų, dykinėjan- 
čių kiemo įvažoje, nuskambėjo taip, lyg vargšas Beilis bet kurią 
minutę gali numirti, jeigu jo mylimieji nenuskubės į ligoninę ir 
neatvers savo venų. 

Netrukus atsirado didvyris. Vadinosi Veinas Egnoras, neva 
artimas Beilio draugas, nuo gimimo žinomas kaip Egis. Jam 
kartu su tėvu priklausė automobilių kėbulų remonto dirbtuvės, 
todėl turėjo pakankamai lanksčias valandas greitai pašokti į 
Memfį. Taip pat jis turėjo ir nuosavą pikapą, paskutinio modelio 
„Dodge“, ir tvirtino pažįstąs Memfį kaip savo delną. 

— Galiu tuoj pat išvykti, — išdidžiai pareiškė grupelei 
Egis, ir po namus išplito gandas, kad kelionė tampa reali. Viena 
iš moterų visus kiek apramino paaiškinusi, kad reikia kelių sa- 
vanorių, kadangi ligoninėje iš kiekvieno donoro bus paimta tik 
pinta kraujo. 

— Negalite duoti viso galono, — pridūrė ji. 

Faktiškai labai mažai kas anksčiau buvę davę kraujo, ir 
mintis apie adatas bei vamzdelius daugelį baugino. Name ir 
priekiniame kieme tapo labai tylu. Susirūpinę kaimynai, prieš 
kelias akimirkas Beiliui buvę tokie artimi, pradėjo dairytis, kur 
atokiau pasitraukti. 


— Aš irgi vyksiu, — galiausiai pasisiūlė dar vienas jaunas 

vyrukas, ir jį tuojau pat visi puolė sveikinti. Jis vadinosi Kelvi- 
nas Maras, ir jo valandos taip pat buvo lanksčios, tačiau dėl kitų 
priežasčių — mat Kelvinas buvo atleistas iš Klantono avalynės 
fabriko ir gaudavo bedarbio pašalpą. Jis baisėjosi adatomis, bet 
viliojo romantika pirmą kartą pamatyti Memfį. Atseit jam bū- 
sianti garbė tapti donoru. 

Mintis, kad turės bendrakelionį, padrąsino Egį, ir šis metė 
iššūkį: 

— Dar kas nors? 

Bendras murmesys. Daugelis vyrų tyrinėjo savo batus. 

— Paimsime mano pikapą, ir aš sumokėsiu už benziną, — 
tęsė Egis. 

— Kada išvykstame? — paklausė Kelvinas. 

— Tuojau pat, — atsakė Egis. — Juk reikalas skubus. 

— Teisybė, — kažkas sutiko. 

— Aš pasiųsiu Rodžerį, — pasisiūlė senyvas džentelme- 
nas, ir tai buvo sutikta su tyliu skepticizmu. 

Rodžeriui — jo čia nebuvo — nereikėjo jaudintis dėl jokio 
darbo, nes nė viename neišsilaikydavo. Buvo išmestas iš viduri- 
nės mokyklos ir turėjo spalvingą praeitį, susijusią su alkoholiu ir 
kvaišalais. Adatos tikrai nesukeltų jam baimės. 

Nors vyrai apskritai mažai ką nutuokė apie kraujo perpy- 
limus, bet pati mintis apie taip sunkiai nukentėjusįjį, kad jam 
reikalingas net Rodžerio kraujas, buvo sunkiai įsivaizduojama. 

— Norite Beilį nužudyti? — kažkuris iš jų sumurmėjo. 

— Rodžeris atliks savo pareigą, — išdidžiai pažadėjo jo 
tėvas. 

Didysis klausimas: ar jis blaivus? Rodžerio galynėjimasis 
su savaisiais demonais Boks Hile buvo plačiai žinomas ir ap- 
tarinėjamas. Daugelis žmonių apskritai žinodavo, kada jis „už- 
sikabines“, kada ne. 

— Šiomis dienomis jis puikios formos, — tęsė jo tėvas, 


nors jau nebe taip įtikinamai. 

Bet momento svarba įveikė visas abejones, ir galiausiai 
Egis paklausė: 

— Kuris? 

— Namie. 

Žinoma, namie. Juk Rodžeris niekada nepalikdavo namų. 
Kurgi jam eiti? 

Per kelias minutes moterys prikrovė didelę dėžę sumuš- 
tinių ir kitokio maisto. Egį ir Kelviną glėbesčiavo, sveikino ir 
visaip apšokinėjo, lyg vyrai būtų išsirengę į žygį ginti tėvynės. 
Kai jie nurūko gelbėti Beilio gyvybės, visi nuo įvažos mojo šau- 
niesiems jaunikaičiams „sudie“. 

Rodžeris laukė prie savo sodybos pašto dėžutės ir, pikapui 
sustojus, pasilenkęs pro keleivio pusės langutį paklausė: 

— O kur praleisime naktį? 

— Dar neplanavome, — atsakė Egis. 

— Gerai. 

Kiek pasikalbėjus galiausiai sutarta, kad Rodžeris, smul- 
kaus sudėjimo, atsisėsiąs vidury tarp Egio ir Kelvino, gerokai di- 
desnių ir stambesnių. Jie padėjo dėžę su maistu jam ant kelių, ir 
dar nenuvažiavus iš Boks Hilo nė mylios Rodžeris jau vyniojosi 
iš popieriaus sumuštinį su kalakutiena. Dvidešimt septynerių, 
iš jų trijų buvo vyriausias, bet metai jo nesigailėjo. Buvo du- 
kart išsiskyręs ir begalę kartų mėginęs atsikratyti savo žalingų 
įpročių. Liesas, gyslotas ir nervingas, vos tik sudorojęs pirmą 
sumuštinį, jau ėmėsi antrojo. Egis, 250 svarų svorio, o Kelvinas 
— 270, abu atsisakė. Pastarąsias dvi valandas pas Beilio motiną 
jie kimšo troškinius. 

Pirmiausia kalbėjosi apie Beilį — žmogų, kurį Rodžeris 
menkai tepažinojo, bet Egis ir Kelvinas kartu su juo lankė mo- 
kyklą. Kadangi visi trys vyrai buvo viengungiai, šneka netrukus 
nukrypo nuo nukritusio jų kaimyno ir nejučia susirado kelią į 
sekso temą. Egis turėjo draugužę ir tvirtino, kad mėgaujasi 


visais gero meilės ryšio privalumais. Rodžeris permiegojęs su 

visomis, kiek tik įmanoma, ir jis vis dar tyko, ką nusitverti. 
Kelvinas, droviausias iš jų, dvidešimt vienerių, dar buvo ne- 
praradęs nekaltybės, nors niekada to neprisipažindavo. Melavo 
apie porą pergalių, pernelyg nesileisdamas į smulkmenas, ir tai 
padėjo jam išlikti žaidime. Visi trys gerokai perdėjo ir visi trys 
tai žinojo. 

Jiems įvažiavus į Polko apygardą, Rodžeris paprašė: 

— Sustokite prie „Mėlynojo taško“. Man reikia nuleisti. 

Egis sustojo prie degalų kolonėlių priešais kaimo parduo- 
tuvėlę, ir Rodžeris įbėgo vidun. 

— Kaip manai, jis geria? — paklausė Kelvinas, juodviem 
belaukiant. 

— Jo tėtušis sakė — ne. 

— Jo tėtušis irgi meluoja. 

Ir tikrai, po kelių minučių Rodžeris išniro su šešių skardi- 
nėlių alaus pakuote. 

— Va, še tau! — atsiduso Egis. 

Kai jie visi vėl įsitaisė vietose, pikapas pajudėjo iš žvirgž- 
duotos aikštelės ir įsibėgėjo visu greičiu. 

Rodžeris išsitraukė skardinėlę ir pasiūlė Egiui. Šis atsi- 
sakė. 

— Ne, dėkui. Aš vairuoju. 

— Negali gerti ir vairuoti? 

— Ne šiąnakt. 

— O tu? — Jis atkišo skardinėlę Kelvinui. 

— Ne, dėkui. 

— Jūs, vaikinai, ką — reabilituojatės ar panašiai? — pa- 
klausė Rodžeris, pokštelėjo dangtelį ir išgurgė pusę skardinėlės. 

— Maniau, tujau metei, — pakomentavo Egis. 

— Taip. Metu nuolatos. Mesti lengva. 

Dėžę su maistu dabar jau laikė sau ant kelių Kelvinas ir 
grynai iš nuobodulio ėmėsi kramsnoti didelį avižinį sausainį. 


Rodžeris ištuštino pirmą skardinėlę ir padavė Kelvinui. 

— Išmesk, gerai? 

Kelvinas nuleido lango stiklą ir švystelėjo atgalios tuščią 
skardinėlę į pikapo kėbulą. Kol uždarė langą, Rodžeris pokšte- 
lėjo kitos skardinėlės dangtelį. Egis ir Kelvinas nervingai susi- 
žvalgė. 

— Ar galima duoti kraują, jeigu gėrei? — paklausė Egis. 

— Žinoma, galima, — atsakė Rodžeris. — Aš daug kartų 
esu davęs. Jūs, vaikinai, kada nors davėte kraujo? 

Egis ir Kelvinas nenorom prisipažino, kad jiems dar nete- 
ko, ir šitaip įkvėpė Rodžerį nupasakoti tą procedūrą. 

— Tave paguldo, nes dauguma žmonių atsijungia. Pra- 
keikta adata tokia didelė, kad daugelis žmonelių nualpsta ją 
išvydę. Apie bicepsą tau apriša storą guminę timpą, paskui se- 
selė baksnoja po viršutinę tavo dilbio dalį, ieškodama stambios, 
kraujo pritvinkusios venos. Geriausia tuo metu žiūrėti į kitą 
pusę. Devynis kartus iš dešimties ji įdurs adatą ir nepataikys į 
veną, — velniškai skauda, — paskui atsiprašys, o tu ją tyliai sa- 
vyje keikėsi. Jeigu tau pasiseka, ji iš antro karto pataiko, ir tada 
kraujas ištrykšta pro vamzdelį, einantį į tokį maišelį. Viskas 
skaidru, taigi gali matyti savo paties kraują. Stebėtina, koks jis 
tamsus, spalva tartum tamsiai kaštoninė. Trunka amžinybę, kol 
priteka pinta, ir visą laiką seselė laiko adatą tavo venoje. — Jis 
truktelėjo alaus, patenkintas savo bauginamu pasakojimu, kas 
jų laukia. 

Kelias mylias jie važiavo tylomis. 

Kai buvo ištuštinta ir antra skardinėlė, Kelvinas ją vėl iš- 
metė atgal į kėbulą, o Rodžeris atšokdino trečiosios dangtelį. 

— Alus netgi padeda, — vėl prašneko jis, sučepsėdamas 
lūpomis. — Suskystina kraują ir pagreitina visą reikalą. 

Pradėjo aiškėti, kad jis ketina kaip įmanoma greičiau su- 
doroti visą šešių skardinėlių pakuotę. Egis mąstė, kad būtų 
protinga kraują praskiesti trupučiu alkoholio. Buvo prisiklausęs 
istorijų apie klaikius Rodžerio girtuoklystės priepuolius. 

— Galir aš vieną paimčiau, — pasakė, ir Rodžeris kaipmat 
įteikė jam alaus. 

— Turbūt ir aš, — prisidėjo Kelvinas. 

— Dabar jau susikalbame, — apsidžiaugė Rodžeris. — Ne- 
mėgstu gerti vienas. Tai pirmas tikro girtuoklio požymis. 

Egis ir Kelvinas gėrė apdairiai, o Rodžeris toliau maukė. Kai 
pirmos pakuotės nebeliko, puikiai ištaikęs laiką jis pareiškė: 

— Man reikia nuleisti. Sustok ten, prie „Kulio kepsninės'. 

Jie jau pasiekė Niu Grouvo miestuko pakraštį, ir Egis buvo 
beklausiąs savęs, kiek laiko galėtų trukti kelionė. Rodžeris iš- 
nyko už parduotuvės ir nusilengvino, paskui įnėrė vidun ir 
nusipirko dar dvi pakuotes po šešias. Kai Niu Grouvas pasiliko 
užpakaly, jie atšokdino dangtelius ir toliau skriejo tamsiu siauru 
plentu. 

— Ar kada nors buvote Memfio striptizo klubuose? — pa- 
klausė Rodžeris. 

— Niekada nesu buvęs Memfyje, — prisipažino Kelvinas. 

— Juokauji. 

— Nee. 

— O tu? 

— Aha, esu buvęs striptizo klube, — išdidžiai atsakė Egis. 

— Kuriame? 

— Neprisimenu, kaip vadinosi. Jie visi vienodi. 

— Dėl to tu klysti, — griežtai pataisė jį Rodžeris, paskui 
faktiškai pagargaliavo gerklę dar vienu alaus mauku. — Vieni 
turi nuostabių pupyčių su puikiais kūnais, kiti — eilines pakelės 
kekšes, net nė kiek nemokančias šokti. 

Ir tai vedė prie ilgos diskusijos apie legalizuoto striptizo 
Memfyje istoriją ar bent apie šios versiją pagal Rodžerį. Tomis 
ankstyvosiomis dienomis merginos galėdavo viską nusirengti, 
iki paskutinio siūlo, paskui stryktelti pas tave ant staliuko 
ir suktis ritmingu, siūbuojančiu ir trūkčiojančiu šokiu pagal 


garsią muziką, šviesos blyksnius ir triukšmingus vaikinų aplo- 

dismentus. Paskui įstatymai buvo pakeisti, ir tapo privalomos 
siaurikės gėdai pridengti, bet kai kuriuose klubuose to nepai- 
syta. Šokius ant stalų pakeitė šokiai ant kelių, o tai privertė 
sukurti naujus įstatymus dėl fizinio sąlyčio su merginomis. 
Baigęs pasakoti istoriją, Rodžeris išklojo kokį pustuzinį pa- 
vadinimų klubų, kuriuos tvirtino gerai pažįstąs, paskui pa- 
teikė įspūdingą jų striptizo šokėjų charakteristiką. Kalbėjo 
nuodugniai ir gana vaizdingai, ir kai baigė, kitiems dviem vėl 
prisireikė alaus. 

Kelvinas, iki šiol labai mažai tegavęs prisiliesti moteriško 
kūno, liko pokalbio sužavėtas. Be to, skaičiavo Rodžerio tuš- 
tinamas alaus skardinėles, ir kai šių skaičius pasiekė šešias, 
— maždaug per valandą, — Kelvinas norėjo ką nors pridurti. 
Tačiau jis tik klausėsi gerokai daugiau gyvenime patyrusio savo 
bendro — vyrioko, turinčio tartum nepasotinamą apetitą alui, 
kurį galėjo maukti ir tuo pat metu stebėtinai smulkiai pasakoti 
apie nuogas merginas. 

Galiausiai pokalbis sugrįžo ten, kur link iš pradžių ir buvo 
kreipiamas. 

— Žinote, veikiausiai turėsime laiko užsukti į „Despera- 
do , kai būsime baigę ligoninėje, — tarė Rodžeris, — tik porai 
taurelių ir galbūt stalo šokiui ar dviem. 

Egis vairavo padėjęs ant vairo geibų dešinį riešą, o kairiaja- 
me delne gniauždamas alų. Stebėjo kelią priekyje ir į pasiūlymą 
nesureagavo. Jo draugužė klykautų ir svaidytųsi daiktais, jeigu 
išgirstų jį išleidus pinigus klube, kad galėtų pavėpsoti į striptizo 
šokėjas. Tačiau Kelvinas iš nekantraus lūkesčio staiga susijau- 
dino. 

— Man gražiai skamba, — pareiškė jis. 

— Žinoma, — pridūrė Egis, bet tik todėl, kad nieko kita 
jam neliko. 

Iš priekio artėjo kažkoks automobilis, ir prieš pat jiems 


prasilenkiant Egis netyčia leido pikapo kairiajam priekiniam ra- 

tui paliesti geltoną vidurinę liniją. Paskui jis trūktelėjo dešinėn. 
Antrasis automobilis staigiai pasuko į šoną. 

— Ten buvo faras! — klyktelėjo Egis. 

Jis ir Rodžeris kaipmat atsisuko trumpam žvilgtelėti. Tas 
kitas automobilis ūmai sulėtino greitį, jo stabdymo šviesos su- 
žibo visu ryškumu. 

— Velniai rautų, tikrai, — patvirtino Rodžeris. — Apygar- 
dos vaikinas. Varyk! 

— Jis mus vejasi, — supanikavo Kelvinas. 

— Mėlyni švyturėliai. Mėlyni švyturėliai! — kvyktelėjo 
Rodžeris. — O šūdas! 

Egis instinktyviai numynė akceleratorių, ir didžiulis do- 
džas suriaumojo, įveikdamas kalvą. 

— Tu tikrai manai, kad gerai darome? — paklausė jis. 

— Tik varyk, po šimts! Šūktelėjo Rodžeris. 

— Pas mus visur alaus skardinės, — pridūrė Kelvinas. 

— Betgi aš neišgėręs, — spyrėsi Egis. — Jei bėgsime, bus 
tik blogiau. 

— Mes jau bėgame, — priminė Rodžeris. — Dabar svar- 
biausia — kad mūsų nepagautų. — Ir sulig šiais žodžiais ištušti- 
no dar vieną skardinėlę, lyg ta būtų jo paskutinioji. 

Pikapas įsibėgėjo iki aštuoniasdešimties, paskui iki devy- 
niasdešimties mylių per valandą, lėkdamas ilgu lygiu plento 
ruožu. 

— Jisai sparčiai artėja, — žvilgtelėjęs į užpakalinio vaizdo 
veidrodėlį, konstatavo Egis ir vėl įsmeigė akis į plentą prieky- 
je. — Kad tave perkūnai, iš paskos mėlyni švyturėliai. 

Kelvinas nuleido savo pusės stiklą ir pasiūlė: 

— Išmeskime alų! 

— Ne! — suspigo Rodžeris. — Tu išprotėjai? Jis mūsų ne- 
pagaus. Spausk, spausk! 

Pikapas perskriejo mažą iškilumą ir bemaž atsiskyrė ratais 


nuo kelio dangos, paskui žviegdamas padangomis įveikė staigų 

posūkį ir šiek tiek susimėtė, bet Kelvinas vis tiek suspėjo pa- 
sakyti: 

— Mes užsimušime. 

— Užsičiaupk! — riktelėjo Rodžeris. — Dairykis kokios 
įvažos. Mes įnersime į ją. 

— Antai pašto dėžutė, — galva parodė Egis ir staigiai nu- 
mynė stabdžius. 

Policininkas vijosi atsilikęs vos kelias sekundes, bet jo dar 
nebuvo matyti. Jie staigiai pasuko dešinėn, ir pikapo šviesos 
išgriebė iš tamsos mažą sodybos namą, prigludusį po aukštais 
ąžuolais. 

— Užgesink šviesas, — bloškė Rodžeris, lyg tokioje situa- 
cijoje jam būtų tekę atsidurti daug kartų. 

Egis išjungė variklį, užgesino šviesas, ir automobilis tyliai 
riedėjo trumpa įvaža, kol sustojo šalia fordo pikapo, priklausan- 
čio ponui Bjufordui M. Geitsui, prie 5-ojo kelio Ouvensvilyje, 
Misisipės valstijoje. 

Patrulinis automobilis blyksinčiais mėlynais švyturėliais, 
bet vis dar su neįjungęs sirenos, pralėkė nė nepristabdydamas. 
Trejetas kraujo donorų sėdėjo žemai pasilenkę savo vietose ir 
tuomet, kai mėlynos švieselės jau seniai buvo dingusios, jie pa- 
mažu pakėlė galvas. 

Jų pasirinktas namas stūksojo tamsus ir tylus. Matyt, buvo 
nesaugomas šunų. Net priekinio priebučio šviesa išjungta. 

— Gražiai atlikta, — tyliai pagyrė Rodžeris, kai visi vėl 
pradėjo alsuoti. 

— Mums pasisekė, — sušnabždėjo Egis. 

Trijulė stebėjo namą ir klausėsi plento garsų, kol po kelių 
nuostabios tylos minučių sutiko, kad jiems iš tikrųjų labai pasi- 
sekė. 

— Kiek čia sėdėsime? — galiausiai paklausė Kelvinas. 

— Neilgai, — nuramino Egis, stebeilydamas į namo lan- 
gus. 

— Girdžiu automobilį, — pasakė Kelvinas, ir trys galvos 
vėl nėrė žemyn. 

Praslinko kelios sekundės, ir policininkas pralėkė prie- 
šinga kryptimi, blyksėdamas švyturėliais, bet vis dar neįjungęs 
sirenos. 

— Kalės vaikas dairosi mūsų, — sumurmėjo Rodžeris. 

— O kaipgi kitaip, — sutiko Egis. 

Patrulinio automobilio garsas nuslopo tolumoje, ir trejetas 
galvų dodže vėl pakilo. Rodžeris tarė: 

— Man reikia nusičiurkšti. 

— Ne čia, — sudraudė Kelvinas. 

— Atidaryk dureles, — pareikalavo Rodžeris. 

— Negali pakentėti? 

— Ne. 

Kelvinas pamažu atidarė savo pusės dureles, išlipo ir ste- 
bėjo Rodžerį ant pirštų galų nutykinant prie pono Geitso fordo 
pikapo šono ir pradedant šlapintis ant priekinio dešiniojo rato. 

Kitaip nei jos vyras, ponia Geits nebuvo kieta miegalė. Ji 
nė kiek neabejojo kažką lauke išgirdusi, o kai visiškai išsibudino, 
tapo dar labiau tuo tikra. Bjufordas jau valanda kaip knarkė, bet 
jai pagaliau pavyko prikelti jį iš įmygio. Siekęs po lova, jis išsi- 
traukė medžioklinį šautuvą. 

Rodžeris tebesišlapino, kai virtuvėje sužibo švieselė. 

Visi trys iškart ją pamatė. 

— Spruk! — pro savo pusės langą sušnypštė Egis, paskui 
čiupo už raktelio ir pasuko degimą. 

Niurnėdamas Kelvinas įšoko atgal į kabiną. 

— Varyk, varyk, varyk! 

Egis įstūmė atbulinę pavarą ir numynė akceleratorių. Pa- 
knopstom bėgdamas prie dodžo Rodžeris segiojosi kelnes. Jis 
metėsi per bortą ir smarkiai nudribo ant kėbulo grindų tarp 
tuščių alaus skardinių, paskui įsitvėrė į kraštą, kol pikapas 
trinksėjo atgal įvaža plento link. Jie jau buvo ties pašto dėžute, 

kai priekiniame priebutyje užsiplieskė šviesa. Pikapas slystelė- 
jęs sustojo ant asfalto, o tuo metu pamažu prasivėrė paradinės 
durys ir senis atstūmė jas saugantį tinklelį. 

— Jis turi šautuvą! — perspėjo Kelvinas. 

— Deja, — nusišiepė Egis įstumdamas pavaros svirtį į 
priekinę eigą, ir automobilis rovė į priekį, penkiasdešimt pėdų 
plėšdamas padangų gumą. 

Jie švariai išnešė kailį. Mylią nuvažiavęs plentu, Egis įsuko 
į siaurą laukų keliuką ir išjungė variklį. Visi trys išlipo, prasi- 
mankštino raumenis ir skaniai pasijuokė, kaip per plauką pa- 
vyko išsisukti. Juokėsi nervingai ir labai stengėsi vienas kitą įti- 
kinti, kad visiškai nebijojo. Svarstė, kur šiuo metu policininkas 
galėtų būti. Jie išvalė pikapo kėbulą ir tuščias skardinėles sume- 
tė į griovį. Praėjo dešimt minučių, ir policininko — nė ženklo. 

Galiausiai Egis prašneko apie tai, kas ir taip buvo aišku. 

— Turime nusigauti į Memfį, vyručiai. 

Kelvinas, labiau suintriguotas „Desperado“ negu ligonine, 
pridūrė: 

— O kaipgi. Jau darosi vėlu. 

Rodžeris sustingo vidur keliuko ir pareiškė: 

— Pamečiau piniginę. 

— Tu ką? 

— Pamečiau piniginę. 

— Kur? 

— Ten. Turbūt iškrito, kai nuleidinėjau. 

Visiškai galimas daiktas, kad Rodžerio piniginėje nebuvo 
nieko vertinga — nei pinigų, nei vairuotojo pažymėjimo, nei 
kreditinių kortelių, nei jokių narystės bilietų — nieko ko nors 
naudingesnio kaip galbūt senas prezervatyvas. Ir Egis mažne 
paklausė: „Kas joje? Bet susilaikė, nes žinojo, kad Rodžeris 
tvirtins piniginę buvus pilną vertybių. 

— Turiu ją surasti, — nusprendė Rodžeris. 


— Tikrai nori? — paklausė Kelvinas. 

— Joje mano pinigai, vairuotojo pažymėjimas, kreditinės 
kortelės, viskas. 

— Bet senis turėjo šautuvą. 

— O kai saulė patekės, senis suras mano piniginę, paskam- 
bins šerifui, o šis paskambins Fordo apygardos šerifui, ir mums 
galas. Žinai, tu gana kvailas. 

— Bent nepamečiau savo piniginės. 

— Ojis teisus, — įsiterpė Egis. — Privalai ją susirasti. 

Kiti du pastebėjo, kad Egis pabrėžė „susirasti ir nepasakė, 
kad „mes turime surasti“. 

— Juk tu nebijai, didysis berniuk? — Rodžeris pasisuko į 
Kelviną. 

— Ko man bijoti, juk nesirengiu grįžti atgal. 

— Manau, tu bijai. 

— Baikite, — sudraudė Egis. — Štai ką padarysime. Pa- 
lauksime, kol senis sugrįš į lovą, paskui patyliukais privažiuo- 
sime plentu, pasislinksime arčiau namo, bet ne per arti, su- 
stabdysime pikapą, ir tuomet tu galėsi nutykinti įvaža, susirasti 
piniginę, o paskui visi nešime kudašių. 

— Galiu lažintis, kad piniginėje nieko nėra, — spyriojosi 
Kelvinas. 

— O aš lažinsiuos, kad joje daugiau grynųjų negu taviškė- 
je, — atsikirto Rodžeris ir siekė į pikapą dar alaus. 

— Baik, — vėl sudraudė Egis. 

Jie stovėjo šalia automobilio, gurkšnojo alų ir stebėjo 
tuščią plentą tolumoje. Paskui po penkiolikos minučių, kurios 
tęsėsi kaip valanda, vėl sulipo į automobilį — Rodžeris įsitaisė 
kėbule. Ketvirtį mylios iki namo Egis sustojo lygioje plento at- 
karpoje. Jis išjungė variklį, kad jie galėtų girdėti, jeigu artintųsi 
kokia transporto priemonė. 

— Negali privažiuoti arčiau? — paklausė Rodžeris, jau sto- 
vėdamas prie vairuotojo pusės durelių. 

— Čia tuoj pat už posūkio, — atsakė Egis. — Dar bent kiek 


arčiau, ir jis gali mus išgirsti. 

Trejetas įsispoksojo į tuščią plentą. Pro slenkančius debe- 
sis tai išnirdavo, tai vėl pasislėpdavo pusė mėnulio. 

— Turi pistoletą? — paklausė Rodžeris. 

— Turiu, — atsakė Egis, — bet jo negausi. Tik nusėlink 
prie namo ir grįžk patylom atgal. Didelio čia daikto. Senis jau 
miega. 

— Juk tu nebijai, tiesa? — paslaugiai pridūrė Kelvinas. 

— Po velnių, ne. 

Ir sulig tais žodžiais Rodžeris išnyko tamsoje. Egis vėl už- 
vedė dodžą ir išjungtomis šviesomis apgrežė jį apytikriai Mem- 
fio kryptimi. Paskui užgesino variklį, ir nuleidę abiejų langų 
stiklus juodu pradėjo.laukti. 

— Jis įkalęs aštuonias alaus, — sušnabždėjo Kelvinas. — 
Girtas kaip pėdas. 

— Bet gerai pakelia kaušalą. 

— Nemažai praktikavosi. Galbūt senis šįsyk jį pričiups. 

— Nelabai man tai rūpėtų, bet tuomet ir mudu įkliūtume. 

— Vis dėlto, o kas pirmiausiai jį pakvietė? 


— Užsičiaupk. Turime klausytis eismo. 


Kai priekyje pasimatė pašto dėžutė, Rodžeris pasuko iš 
plento. Jis peršoko griovį, paskui žemai pasilenkęs nėrė per 
pupų lauką šalimais namo. Jeigu senis vis dar stebi, jo akys 
bus nukreiptos į įvažiuojamąjį keliuką, tiesa? Rodžeris gudriai 
nusprendė prisėlinti iš užpakalio. Visos šviesos užgesintos. Na- 
muke tylu ir ramu. Viduje nejuda nė gyvos dvasios. Per ąžuolų 
šešėlius Rodžeris šliaužė šlapia žole, iki priekyje įžvelgė fordo 
pikapo apybrėžas. Už įrankių pašiūrės stabtelėjo, sulaikė kvapą 
ir pajuto norą vėl nusičiurkšti. Ne, tarė sau, tai turi palaukti. 
Didžiavosi nusigavęs be garso taip toli. Paskui vėl pasibaisėjo 
— ką, po velniais, jis čia veikiąs? Giliai įkvėpė oro, pritūpė ir 


toliau tęsė savo žygį. Kai fordas atsidūrė tarp jo ir namo, par- 

puolė ant rankų ir kelių ir leidosi apgraibom ropoti per smulkų 
žvirždą įvažos gale. 

Rodžeris pamažu slinko, gurgždindamas po savimi žvirgž- 
dą. Nusikeikė, kai rankos prie priekinio dešiniojo rato sušlapo. 
Užčiuopes piniginę, nusišypsojo, paskui paskubom įsikišo į 
dešinę užpakalinę džinsų kišenę. Stabtelėjo, giliai atsipūtė ir 
pradėjo tyliai trauktis. 

Tykumoje ponas Bjufordas girdėjo visokius garsus: vienus 
tikrus, kitus — esamomis aplinkybėmis įsivaizduojamus. Apie 
sodybą lakstydavę elniai, ir jis pagalvojo, kad tie vėl šmižinėja 
aplinkui, ieškodami žolės ar uogų. Paskui išgirdo kažką kitką. 
Jis pamažu atsistojo iš savo užuoglaudos šoninėje verandoje, 
nukreipė į dangų šautuvą ir paleido du šūvius į mėnulį — tik 
šiaip, dėl visa pikta. 

Visiškoje vėlaus vakaro ramybėje šūviai sugriaudėjo ore it 
haubicos — mirtinu garsu, nuskardėjusiu mylias aplinkui. 

Ne per toliausiai plente įkandin šūvių sužviegė padan- 
gos, ir svylančios gumos garsas nuskambėjo — bent Bjufordui 
— visai taip pat, kaip vos dvidešimtį minučių anksčiau tiesiai 
priešais jo namą. 

„Jie vis dar čia kažkur slampinėja , — tarė sau jis. 

Ponia Bjuford, pravėrusi šonines duris, šūktelėjo: 

— Bjufordai?! 

— Manau, jie vis dar čia, — atsiliepė jis, iš naujo užtaisyda- 
mas savąjį 16-o kalibro „Browning. 

— Ar matei juos? 

— Galbūt. 

— Ką nori tuo pasakyti — „galbūt'? Į ką tu šaudei? 

— Tik grįžk vidun, gerai? 

Durys užsitrenkė. 

Užgniaužeęs kvapą, susiėmęs už šakumo, visas pilamas pra- 
kaito Rodžeris gulėjo po fordu pikapu. Svarstė, ką turėtų dary- 


ti — užsikabinti už transmisijos pakabos traukių vos keli coliai 


23 


virš jo ar nurepečkoti per smulkų žvirgždą po juo tolyn. Bet ne- 
pajudėjo iš vietos. Garso bangos vis dar bumbsėjo jam ausyse. 
Nuo plento atskriejo padangų žvygesys, ir jis iškeikė bailius savo 
draugus. Bijojo net kvėpuoti. 

Išgirdo vėl atsidarant duris ir moterį sakant: 

— Štai žibintuvas. Galbūt pamatysi, į ką šaudai. 

Moteris dar kiek pavapaliojo, ir durys vėl užsitrenkė. Po 
minutėlės kitos ji sugrįžo. 

— Paskambinau į šerifo būstinę. Ten pasakė, kad kažkur 
čia patruliuoja Dadlis. 

— Atnešk mano pikapo raktelius, — paprašė senis. — Aš 
pasižvalgysiu po plentą. 

— Juk naktį nevairuosi. 

— Tik atnešk tuos prakeiktus raktelius. 

Durys vėl užsitrenkė. Rodžeris mėgino išsirangyti at- 
bulom, bet smulkus žvirgždas pernelyg gurgždėjo. Pamėgino 
stumtis į priekį, jų balsų kryptimi, bet ir vėl pernelyg daug 
šiurenimo ir gurgždesio. Tad jis nusprendė laukti. Jeigu pikapas 
pajudės atbulas, jis palauks iki paskutinės įmanomos sekundės, 
įsitvers į judantį virš savęs priekinį buferį ir leisis pavelkamas 
kelias pėdas, iki galės iššokti iš po ratų ir nuskuosti per tamsą. 
Jeigu senis jį pamatytų, truks ketą sekundžių, kol sustos, pa- 
siims šautuvą, išlips ir ims vytis. O Rodžeris tuo metu jau bus 
dingęs miške. Toks planas, ko gero, galėtų pavykti. Antra vertus, 
jis galėtų būti sutraiškytas padangų, nuvilktas iki plento arba 
tiesiog paprasčiausiai nušautas. 

Bjufordas atsitraukė nuo šoninės verandos ir ėmėsi pasi- 
šviesdamas žibintuvu ieškoti. Nuo durų ponia Geits sušuko: 

— Paslėpiau tavo raktelius. Negali naktį važiuoti. 

„Šaunuolė mergaitė“, — pagalvojo Rodžeris. 

— Verčiau duokš man tuos prakeiktus raktelius. 

— Paslėpiau juos. 


Bjufordas patamsy kažką murmėjo. 

Dodžas lėkė kelias klaikias mylias, kol Egis šiek tiek sulėti- 
no greitį, paskui prašneko: 

— Žinai, turime grįžti. 

— Kodėl? 

— Jeigu jam pataikė, gausime paaiškinti, kas atsitiko, ir iš 
anksto sutarti dėl smulkmenų. 

— Tikiuosi, jam pataikė, o jeigu taip, tai negalės kalbėti. O 
jeigu negalės kalbėti, tai negalės išplepėti ir apie mus. Važiuo- 
jam į Memfį. 

— Ne. 

Egis apsisuko, ir juodu tylomis važiavo, kol vėl pasiekė tą 
patį laukų keliuką, kuriame buvo anksčiau sustoję. Atsidūrę 
prie laukus kertančios tvoros, abu išlipo iš pikapo, atsisėdo ant 
priekinio dangčio ir ėmė svarstyti, ką daryti toliau. Netrukus iš- 
girdo sireną, paskui pamatė plentu greitai praskriejant mėlynus 
švyturėlius. 

— Jeigu ten dabar nulėkė greitoji, tai mes atsidūrėme di- 
delėje bėdoje, — pasakė Egis. 

— Taip pat ir Rodžeris. 


Išgirdęs sireną, Rodžeris supanikavo. Bet šiai artėjant su- 
mojo, kad tai padės nustelbti šiek tiek triukšmo, kurį sukeltų 
pasitraukdamas. Jisai susirado akmenį ir nusirangęs prie pika- 
po šono sviedė apytikriai namo link. Akmuo į kažką pataikė, nes 
ponas Geitsas pratarė: „Kas tai?', ir nubėgo atgal prie šoninės 
verandos. Rodžeris it žaltys iššliaužė iš po automobilio, per švie- 
žią savo anksčiau nuleistą šlapimą, per drėgną žolę iki pat vieno 
ąžuolo kaip tik tuo metu, kai į vyksmo vietą atūžė šerifo pava- 
duotojas Dadlis. Iš visų jėgų numynęs stabdžius, staigiai įsuko 
į įvažos keliuką, pažerdamas iš po ratų žvirgždą ir sukeldamas į 

orą dulkes. Bruzdesys išgelbėjo Rodžerį. Ponas ir ponia Geitsai 
išbėgo pasitikti Dadlio, o Rodžeris tuo metu giliau įsmuko į 
tamsą. Per kelias sekundes atsidūrė prie krūmų linijos, paskui 


už seno tvarto ir dingo pupų lauke. Praslinko pusė valandos. 


Egis pasiūlė: 

— Manau, paprasčiausiai grįžtam prie namo ir jiems viską 
papasakojame. Šitaip sužinosime, ar jam viskas gerai. 

Kelvinas paprieštaravo: 

— Bet ar mūsų neapkaltins pasipriešinimu areštui ir gal- 
būt dar vairavimu išgėrus? 

— Tad ką tu siūlai? 

— Faras tikriausiai jau nuvažiavo. O jeigu nėra greitosios, 
vadinasi, Rodžeriui viskas gerai, kad ir kur jis būtų. Kertu lažy- 
bų, slepiasi kur nors. Sakau, pravažiuojam sykį pro namą, gerai 
pasižiūrim, o paskui varom į Memfį. 

— Verta pabandyti. 

Juodu surado Rodžerį šalia kelio, kiek šlubčiojantį ir 
traukiantį Memfio link. Visi trys apsimainę keliais šiurkščiais 
žodžiais nusprendė tęsti kelionę. Rodžeris kaip ir anksčiau vėl 
atsisėdo vidury. Kelvinas — prie durelių. Važiavo dešimt minu- 
čių, nė vienam nepratariant nė žodžio. Visų akys buvo įbestos į 
priekį. Visi trys sėdėjo pikti, virte virdami įniršiu. 

Rodžerio veidas buvo subraižytas ir kruvinas. Nuo jo tren- 
kė prakaitu ir šlapimu, drabužiai purvni. Po kelių mylių Kelvinas 
nuleido savo pusės lango stiklą, ir dar po kelių mylių Rodžeris 
suniurnėjo: 

— Kodėl neuždarai to lango? 

— Mums reikia gryno oro, — paaiškino Kelvinas. 

Nervams nuraminti jie sustoję nusipirko dar vieną šešių 
skardinių pakuotę, ir po kelių gurkšnių Kelvinas paklausė: 

— Jis į tave šovė? 

— Nežinau, — atsakė Rodžeris. — Aš jo taip ir nepama- 
čiau. 

— Garsas buvo lyg iš patrankos. 

— Būtum girdėjęs ten, kur aš buvau. 

Į šį atsakymą Egis su Kelvinu pralinksmėjo ir pasileido kva- 
totis. Rodžeriui, jau nuraminusiam nervus, jų juokas pasirodė 
užkrečiamas, ir netrukus visi trys ūkčiojo, kvatodami iš senio su 
šautuvu ir žmonos, paslėpusios jo pikapo raktelius ir šitaip vei- 
kiausiai išgelbėjusios Rodžeriui gyvybę. O prisiminę policininką 
Dadlį, su įjungtais mėlynais švyturėliais vis zujantį pirmyn atgal 
plentu, jie pratrūko kvatotis dar garsiau. 

Egis stengėsi laikytis šalutinių laukų kelių, ir kai vienas iš 
jų persikirto su 78-uoju greitkeliu netoliese Memfio, jie užšvilpė 
prievaža ir įsiliejo į transporto eismą ketvirtąja juosta. 

— Kiek toliau priekyje yra sunkvežimių poilsio aikštelė, — 
pasakė Rodžeris. — Man reikia nusiprausti. 

Užėjęs į degalinės parduotuvėlę, jis nusipirko trumparan- 
kovius NASCAR sportinukus ir kepurėlę, paskui vyrų tualete 
kruopščiai nusiplovė veidą ir rankas. Kai sugrįžo į automobilį, 
Egiui ir Kelvinui savo išvaizdos permaina padarė įspūdį. Jie vėl 
skriejo, dabar jau netoli šviesomis tviskančių pasilinksminimo 
vietų. Buvo beveik dešimta vakaro. 

Afišų stendai didėjo, ryškėjo ir darėsi tankesni. Ir nors vai- 
kinai valandą neužsiminė apie „Desperado“, jie staiga prisiminė 
tą įstaigą, susidūrę su kraują kaitinančiu jaunos moters, pasi- 
rengusios išsiveržti iš savo menkų drabužėlių, atvaizdu. Ji vadi- 
nosi Tifani ir savimi patenkinta šypsojosi transporto eismui iš 
didžiulės afišos, reklamuojančios „Desperado“" — klubą vyrams 
su karščiausiomis visuose Pietuose striptizo šokėjomis. Dodžas 
pastebimai sulėtėjo. 

Jos kojos atrodė mylios ilgumo ir nuogos, o šykštus perma- 
tomas kostiumėlis aiškiai buvo skirtas akimirksniu nusimesti. 


Sušiaušti šviesūs plaukai, storos raudonos lūpos ir tiesiog svilin- 

te svilinančios akys. Viena galimybė, kad ji, ko gero, dirba vos už 
kelių mylių ir kad jie galėtų sustoti ir pamatyti ją gyvą, nustelbė 
viską kitką. 

Kelias minutes nenuskambėjo nė žodžio, o dodžas vėl pa- 
didino greitį. Pagaliau Egis prašneko: 

— Sakau, gal verčiau važiuojam į ligoninę. Šią akimirką Bei- 
lis gali būti jau miręs. 

Po daugelio valandų pirmą kartą užsiminta apie Beilį. 

— Ligoninė atdara pernakt, — atrėmė Rodžeris. — Nė 
minutei neužsidaro. Kaip tu manai, ką jie ten veikia — užsidaro 
nakčiai ir visi išeina namo? 

Idant pademonstruotų savo pritarimą, Kelvinas palaikė tai 
sąmoju ir įsiterpė arkliškai nusižvengdamas. 

— Taigi norite stabtelėti prie „Desperado'? — pasitikrino 
Egis, lyg jau sutikdamas. 

— Kodėl ne? — klausimu į klausimą atrėmė Rodžeris. 

— Visai galėtume, — pritarė jam Kelvinas, nugerdamas 
alaus ir mėgindamas įsivaizduoti Tifani per jos pasirodymą. 

— Pasėdėsime kokią valandžiukę, o paskui išskubėsime 
į ligoninę, — įtikinėjo Rodžeris. Po dešimties alaus jis kalbėjo 
stebėtinai rišliai. 

Prie durų budintis tvarkdarys juos įtariai nužvelgė. 

— Parodykite man savo asmens tapatybės kortelę, — su- 
niurnėjo Kelvinui. 

Šis, nors ir dvidešimt vienerių, atrodė jaunesnis. Egis 
— pagal savo amžių, o Rodžeris, dvidešimt septynerių, tiktų ir į 
keturiasdešimtmečius. 

— Iš Misisipės, a? — paklausė išgrūdikas, akivaizdžiai nu- 
sistatęs prieš žmones iš tos valstijos. 

— Taip, — patvirtino Rodžeris. 

— Dešimt dolerių už įėjimą. 

— Vien todėl, kad mes iš Misisipės? — paklausė Rodžeris. 

— Ne, gudruti šikniau, visi moka už įėjimą. Jeigu nepatin- 
ka, šok atgal į savo traktorių ir varyk namo. 

— Jūs toks malonus visiems lankytojams? — paklausė 
Egis. 

— Taip. 

Jie paėjėjo į šalį, susispietė ir aptarė įėjimo mokestį, taip 
pat, ar derėtų pasilikti. Rodžeris paaiškino, kad netoliese yra 
kitas klubas, bet perspėjo, kad ir šis veikiausiai užkirs jiems 
kelią panašia įėjimo rinkliava. Jiems kuždantis ir svarstant 
reikalus, Kelvinas pamėgino trumpam užmesti akį pro duris į 
Tifani. Jis nubalsavo pasilikti ir galiausiai buvo vieningai kitų 
palaikytas. 

Jau atsidūrę viduje, jie buvo apžiūrėti dar dviejų stambių 
ir nesišypsančių tvarkdarių, paskui nuvesti į pagrindinę salę su 
apvalia scena centre, ir toje scenoje šiuo metu buvo dvi jaunos 
panelės, viena — baltoji, kita — juodoji, abi nuogos ir besisu- 
kiojančios į visas puses. 

Išvydęs jas, Kelvinas sustingo kaip įbestas. Dešimties dole- 
rių įėjimo mokestis jo buvo kaipmat pamirštas. 

Jie gavo staliuką mažiau nei už dvidešimties pėdų nuo 
scenos. Klubas buvo puspilnis, publiką sudarė daugiausia jauni 
vyrukai ir darbo liaudis. Jie nebuvo vieninteliai atvykę į miestą 
provincialai. Aptarnaujanti juos padavėja vilkėjo vien siauri- 
kėmis, ir kai prišoko su trumpu „Ką užsisakysite? Mažiausiai 
— trys porcijos gėrimų , Kelvinas vos nenualpo. Niekada ne- 
buvo matęs tiek daug draudžiamo kūno. 

— Tris porcijas? — perklausė Rodžeris, mėgindamas pa- 
laikyti su ja akių kontaktą. 

— Taip, — atšovė ji. 

— Po kiek už alų? 

— Penki baksai. 

— Ir turime užsisakyti tris? 

— Po tris kiekvienam. Tokia čia taisyklė. Jeigu nepatinka, 
kalbėkit su apsauginiais. — Ji kryptelėjo galva durų pusėn, bet 
trijulė nepajėgė atplėšti akių nuo jos krūtinės. 

Jie užsisakė po tris alaus kiekvienam ir dairėsi aplinkui. 
Scenoje jau kraipėsi keturios šokėjos, visos sukiojosi į taktą 
garsiam, sienas drebinančiam repui. Viena padavėja užsilipo 
ant gretimo staliuko ir ten pradėjo savo numerį, o grupelė sunk- 
vežimių vairuotojų jai už siaurikių kimšo banknotus. Netrukus 
jos juosmens juostelė visa buvo prikaišiota žaliųjų. 

Atkeliavo padėklas su devyniomis aukštomis ir labai si- 
auromis alaus stiklinėmis — alaus, šviesesnio už šviesą ir taip 
atskiesto vandeniu, kad labiau panėšėjo į praskiestą limonadą. 

— Taigi iš viso bus 45 doleriai, — pasakė padavėja, ir tai 
privertė visus tris paniškai ir ilgai ieškoti po kišenes ir pinigines. 
Galiausiai jie susimetė grynaisiais. 

— Pas jus dar šokama ant kelių? — paklausė padavėjos 
Rodžeris. 

— Kaip pažiūrėsi. 

— Jis dar niekada tokios neturėjo. — Rodžeris parodė 
pirštu į Kelviną, o šiam apmirė širdis. 

— Dvidešimt baksų, — pareiškė ji. 

Rodžeris surado dvidešimtinę ir atkišo padavėjai. Per ke- 
lias sekundes Emberė sėdėjo pas Kelviną, kurio 270 svarų su- 
teiktų pakankamai vietos nedidukei šokėjų trupei. Į trankaus 
ir bumbsinčio roko taktą Emberė šokčiojo ir rangėsi. Kelvinas 
paprasčiausiai užsimerkė, klausdamas savęs, ar tokia iš tiesų yra 
tikra meilė. 

— Paglostyk jai kojas, — patirties balsu pamokė Rodžeris. 

— Jam nevalia liesti, — griežtai perspėjo Emberė, tuo pat 
metu savo pasturgaliu tvirtai įsitaisydama tarp masyvių Kelvi- 
no šlaunų. 

Kai kurie storžieviai prie gretimų staliukų pralinksminti 
stebėjo ir netrukus kurstė Emberę tęsti, laidydami visokias ne- 
švankybes ir patarimus, o ji pataikavo savo žiūrovų skoniui. 

„Ar ilgai ši muzika truks?“ — klausė savęs Kelvinas. Plačią 
jo kaktą išpylė prakaitas. 

Staiga ji apsisuko ir nepraleisdama nė takto atsidūrė tiesiai 
veidu į jį. Bent minutę Kelvinas laikė sau ant kelių mielą ir vir- 
pančią nuogą moterį. Tiesiog visą gyvenimą keičianti patirtis. 
Kelvinas niekada nebebus toks pats. 

Deja, muzika baigėsi. Emberė pašoko ant kojų ir nuskubėjo 
aptarnauti savųjų staliukų. 

— Žinai, gali ją vėliau pamatyti, — pasakė Rodžeris. — 
Akis į akį. 

— Kaipgi taip? — nustebo Egis. 

— Gilumoje jie čia turi kambarėlius, kur gali susitikti su 
merginomis, kai jos baigia darbą. 

— Meluoji. 

Kelvinas tebesėdėjo be žado, visiškas nebylys, ir stebėjo 
Emberę, besisukinėjančią po salę ir priiminėjančią užsakymus. 
Bet jis klausėsi ir per muzikos pauzę nugirdo, ką Rodžeris sakė. 
Emberė galėtų būti jo, visiškai viena, kažkokiame nuostabiame 
kambarėlyje giliau už salės. 

Jie pamažu gurkšnojo savo vandeningą alų ir stebėjo at- 
vykstančius kitus lankytojus. Iki vienuoliktos salė užsipildė 
sausakimšai, ir po sceną, ir tarp publikos sukiojosi daugiau 
striptizo šokėjų. Su pavydžiu įsiūčiu Kelvinas stebėjo Emberę 
šokant ant kito vyro kelių, ne toliau kaip už dešimties pėdų. Ta- 
čiau šiek tiek didžiuodamasis savimi matė, kad tą veidas į veidą 
numerį ji atliko vos kelias sekundes. Jeigu turėtų pakankamai 
šlamančiųjų, mielai užkištų jai už siaurikių, kad šoktų jam ant 
kelių kiaurą naktį. 

Tačiau šlamantieji sparčiai buvo betampą problema. Dar 
per vieną muzikos ir nusirenginėjančių šokėjų pauzę Kelvinas, 
bedarbis, prisipažino: 

— Nežinau, ar ilgai aš čia išgalėsiu. Alus brangokas. 

Alus aštuonių uncijų stiklinėse jų buvo jau beveik išgertas, 
o visi trys pakankamai prisižiūrėjo padavėjų, kad žinotų, jog 
tuščiomis prie staliukų ilgai neužsisėdima. Iš lankytojų laukia- 

ma, kad daug gertų, duotų gerų arbatpinigių ir mėtytų pinigus 
mergužėms už asmeninius šokius. Memfio nuogybių verslas 
buvo labai pelningas. 

— Aš turiu šiek tiek grynųjų, — pasakė Egis. 

— O aš — kreditinių kortelių, — atsiliepė Rodžeris. — Už- 
sakykite visiems dar po porciją, kol aš nusičiurkšiu. 

Jis atsistojo, pirmą kartą tartum šiek tiek susvirduliuoda- 
mas, paskui pradingo dūmuose ir minioje. Kelvinas pamojo Em- 
berei ir užsakė visiems dar po tris. Ji nusišypsojo ir pritariamai 
pamerkė akį. Bet jis kur kas labiau nei upės vandens, kurį jie 
gėrė, troško dar fizinio sąlyčio su savąja mergina, deja, tam ne- 
buvo lemta išsipildyti. Šią akimirką pasižadėjo sau padvigubinti 
pastangas susirasti darbą, susitaupyti pinigų ir tapti nuolatiniu 
„Desperado“ klientu. Pirmą sykį per savo jauną gyvenimą Kelvi- 
nas turėjo tikslą. 

Egis įsistebeilijo į grindis po atsilaisvinusia Rodžerio vieta. 

— Avigalvis vėl pametė savo piniginę, — pasakė jis ir pa- 
kėlė nuo grindų pasitrynusią brezentinę piniginę banknotams 
nešiotis. 

— Manai, jis turi bent kiek kreditinių kortelių? — paklau- 
sė Egis. 

— Ne. 

— Tad pasižiūrėkime. 

Jis apsidairė, norėdamas įsitikinti, kad Rodžerio dar nė 
ženklo, ir atidarė piniginę. Viduje buvo nebegaliojanti nuolaidų 
kortelė iš maisto produktų parduotuvės, paskui visas rinkinys 
vizitinių: dvi — advokatų, dvi — užstato laiduotojų, viena — iš 
reabilitacijos klinikos ir viena — lygtinio paleidimo priežiūros 
inspektoriaus. Tvarkingai sulankstytas ir iš dalies paslėptas 
krašteliu kyšojo dvidešimties dolerių banknotas. 

— Kas per netikėtumas, — nusišiepė Egis. — Nei krediti- 
nių kortelių, nei vairuotojo pažymėjimo. 


— Ir dėl to kone buvo nušautas, — nusistebėjo Kelvinas. 

— Jis idiotas, aišku? — Egis uždarė piniginę ir padėjo ant 
Rodžerio kėdės. 

Kai Rodžeris sugrįžo ir rado savo piniginę, jiems atnešė 
alaus. Per visus draugeliai sukrapštė keturiasdešimt penkis do- 
lerius ir dar liko trys arbatpinigiams. 

— Ar galima užsakyti šokį ant kelių už kreditinę korte- 
lę? — šūktelėjo Rodžeris Emberei. 

— Ne, tik grynaisiais, — mestėlėjo ji nueidama. 

— Kokią tu turi kreditinę kortelę? — paklausė Egis. 

— Krūvą jų, — atsakė jis kaip koks stambus verslo tūzas. 

Kelvinas, kuriam vis dar kaito keliai, stebėjo savo numy- 
lėtąją Emberę vinguriuojant po publiką. Egis irgi stebėjo mer- 
ginas, bet taip pat vis pasižiūrėdavo ir į laikrodį. Nenutuokė, 
ar ilgai trunka duoti pintą kraujo. Artėjo vidurnaktis. Ir nors 
stengėsi negalvoti, vis dėlto nepajėgė atsikratyti minčių apie 
savo draugužę ir apie tai, kokią ji iškeltų sceną, jeigu kaip nors 
sužinotų apie šią mažutę apylanką. 

Rodžeris sparčiai smigo. Jo akių vokai sviro, galva knap- 
sėjo. 

— Gerkite, — veldamas liežuvį paragino, mėgindamas su- 
imti save į rankas, bet jo šviesos blėso. 

Tarp dainų Kelvinas šnektelėjo su dviem vyrukais prie kito 
staliuko ir iš trumpo pokalbio sužinojo, kad legendinė striptizo 
šokėja Tifani ketvirtadienio vakarais nedirba. 

Kai alaus nebeliko, Egis paskelbė: 

— Aš išeinu. Jūs, vaikinai, su manimi? 

Rodžeris nebepajėgė vienas pats pastovėti, tad juodu pu- 
siau ištempė jį nuo staliuko. Visiems pasukus į duris, pro šalį 
pračiuožė Emberė, tarstelėdama Kelvinui: 

— Palieki mane? 

Jis linktelėjo, nes neįstengė kalbėti. 

— Prašau, sugrįžk vėliau, — suulbo ji. — Man regis, tu 


mielas. 

Vienas apsaugininkas sugriebė Rodžerį ir padėjo išvesti į 
lauką. 

— Kuriuo laiku užsidarote? — paklausė Kelvinas. 

— Trečią ryto, — atsakė išgrūdikas ir parodė į Rodžerį. — 
Bet jo nebeparsiveskite. 

— Sakykite, kur ligoninė? — paklausė Egis. 

— Kuri? 

Egis pažvelgė į Kelviną, šis — į Egį, ir buvo aišku, kad nė 
vienas nenutuokia, kurios jiems reikia. Apsaugininkas nekan- 
traudamas palaukė, paskui paaiškino: 

— Šiame mieste dešimt ligoninių. Taigi kuri? 

— Hm, artimiausioji, — sumykė Egis. 

— Tai bus Liuteronų. Pažįstate miestą? 

— Žinoma. 

— Neabejoju. Važiuokite Lamaro aveniu iki Parkvėjaus, to- 
liau Perkvėjumi iki Tuopų aveniu. Šis — tuoj už Rytų vidurinės 
mokyklos. 

— Dėkui. 

Tvarkdarys jiems pamojo ir dingo viduje. Juodu nuvilko 
Rodžerį prie pikapo, įmetė vidun ir paskui pusę valandos naršė 
po Memfio centrą, beviltiškai ieškodami Liuteronų ligoninės. 

— Tu tikras, kad tai ta ligoninė? — kelis kartus klausė 
Kelvinas. 

Egis atsakinėjo visaip: „Taip“, „Tikrai“, „Turbūt“ ir „Žinoma“. 

Kai jie atsidūrė komerciniame rajone, Egis sustabdė pikapą 
prie šaligatvio ir kreipėsi pagalbos į snaudžiantį prie vairo tak- 
sistą. 

— Nėra jokios Liuteronų ligoninės, — pareiškė taksis- 
tas. — Turime Baptistų, Metodistų, Katalikų, Centrinę, Gailes- 
tingumo ir dar porą kitų, bet tik ne Liuteronų. 

— Žinau, jų yra dešimt. 

— Tiksliau, septynios. Iš kur jūs? 

— Iš Misisipės. Klausykit, kur artimiausioji? 

— Gailestingumo — už keturių kvartalų, vos kiek toliau 
Sąjungos aveniu. 

— Dėkui. 

Suradę Gailestingumo ligoninę, juodu paliko Rodžerį, ko- 
mos būklės, automobilyje. „Gailestingumo“ — tai miesto ligoni- 
nė, daugiausia skirta nusikalstamumo, namų smurto, policijos 
šaudymų, gaujų konfliktų, kvaišalų perdozavimo ir su alkoholiu 
susijusių eismo įvykių aukoms. Beveik visos minėtosios aukos 
buvo juodieji. Prie įėjimo į skubiosios pagalbos skyrių spietėsi 
greitukės ir policijos patrulių automobiliai. Daugybė paklaiku- 
sių šeimynykščių blaškėsi po kalėjimo požemius primenančius 
koridorius, ieškodami saviškių nukentėjusiųjų. Visur po šią 
vietą aidėjo riksmai ir klyksmai, kol Egis ir Kelvinas žingsniavo 
mylių mylias, ieškodami informacijos langelio. Galiausiai jį su- 
rado — nukištą kuo toliausiai, tartum tyčia paslėptą. Prie stalo 
sėdėjo jauna meksikietė, ji čepsėjo kramtokšlę ir skaitė kažkokį 
žurnalą. 

— Jūs čia priimate baltuosius? — maloniai kreipėsi Egis. 

Į tai mergina sureagavo šaltai: 

— Ko ieškote? 

— Atvykome čia duoti kraujo. 

— Kraujo tarnyba kiek toliau tuo pačiu koridoriumi. — Ji 
parodė pirštu kryptį. 

— Ten atidaryta? 

— Abejoju. Kam jūs norite duoti kraujo? 

— Ee, Beiliui, — atsakė Egis ir sutrikęs pažvelgė į Kelviną. 

— Vardas? — Įsmeigusi akis į monitoriaus ekraną, ji su- 
skato pakšėti klaviatūra. 

Nenutuokdami, kaip atsakyti, Egis ir Kelvinas susiraukė 
vienas į kitą. 

— Man regis, Beilis — jo vardas, — išmikčiojo Kelvinas. 

— O man atrodo, kad tai jo pavardė. Juk jį vadindavo 
Baku, ar ne? — spėjo Egis. 

— Taip, bet jo mamelės pavardė — Koldvel. 

— O kiek kartų ji buvo ištekėjusi? 

Mergina išsižiojusi klausėsi, kaip juodu šitaip persimetinė- 
ja prielaidomis. Pažvelgęs į ją, Egis paklausė: 

— Ar turite čia ką nors, kurio pavardė Beilis? 

Ji vėl supakšėjo klavišais, kiek palaukė, paskui pranešė: 

— Ponas Džeromas Beilis, amžius — keturiasdešimt aš- 
tuoneri, juodasis, šautinė žaizda. 

— Daugiau jokio kito? 

— Ne. 

— Gal yra toks, kurio vardas Beilis? 

— Mes jų neįvedame į kompiuterį pagal vardus. 

— Kodėlne? | 


Susišaudymas įvyko per gaujų kivirčą, prasidėjusį prieš 
valandą Memfio šiaurėje, kur municipaliteto buvo statomas 
naujas gyvenamųjų namų kvartalas. Nežinia kodėl kivirčas 
atsinaujino Gailestingumo ligoninės automobilių aikštelėje. Ro- 
džerį, atsijungusį nuo pasaulio, iš sąmonės užtemimo krestelėjo 
šūvių papliūpa visai šalimais. Prireikė sekundės ar dviejų, kol jo 
smegenys sureagavo, bet netrukus Rodžeris jau kuo puikiausiai 
žinojo esąs, po šimts, kažkieno vėl apšaudomas. Tad kilstelėjo 
galvą, pasilenkęs atsargiai pažvelgė pro keleivio pusės langą ir 
liko priblokštas, kai sumojo visai nenutuokiąs, kur esąs. Ap- 
linkui stovi eilėmis išrikiuoti automobiliai, netoliese — aukštas 
garažas jiems palikti, visur pastatai, o tolumoje blyksi raudoni ir 
mėlyni švyturėliai. 

Vėl šūviai, ir Rodžeris pasilenkė dar žemiau, prarado pu- 
siausvyrą ir atsidūrė ant kabinos grindų, kur paklaikęs suskato 
grabinėti po sėdyne kokio nors ginklo. Egis, kaip ir kiekvienas 
kitas Fordo apygardos vaikinas, niekur nekeliaudavo be apsau- 


gos, ir Rodžeris žinojo, kad ginklas turi būti kur nors čia pat. 

Pagaliau surado po vairuotojo sėdyne — 9 mm kalibro „Husk“ 
automatinį pistoletą su dvylikos šovinių apkaba. Visiškai už- 
taisytą. Sugriebė jį, paglostė, pabučiavo vamzdį, paskui greitai 
nuleido keleivio pusės langą. Girdėjo piktus balsus, paskui pa- 
matė tikrų tikriausią gangsterių automobilį, įtartinai pamažu 
slenkantį stovos aikštele. 

Rodžeris dusyk iššovė, į nieką nepataikė, bet pakeisti gaujų 
susišaudymo strategiją jam pavyko. Į Egio dodžą kaipmat pa- 
sipylė šturminio automato kulkų kruša. Susprogo užpakalinis 
langelis, stiklo skeveldros pažiro po kabiną ir į ilgus Rodžerio 
plaukus. Jis vėl bloškėsi ant grindų ir suskato ropoti, kur būtų 
saugiau. Pro vairuotojo pusės dureles išslydo laukan ir žemai 
pasilenkęs šoko zigzagais nardyti tarp neapšviestų automobilių 
eilių. Už jo suskambo daugiau piktų balsų, paskui pokštelėjo dar 
vienas šūvis. Jis vis bėgo pasilenkęs, galvą laikydamas padangų 
aukštyje, o šlaunys ir blauzdos kone klykė nuo apkrovos. Jis ne- 
sugebėjo užbaigti posūkio tarp dviejų automobilių ir visu smar- 
kumu trenkėsi į priekinį seno kadilako sparną. Minutėlę sėdėjo 
ant asfalto klausydamasis, šniokšdamas, prakaituodamas, keik- 
damasis, tačiau ne kraujuojantis. Pamažėle iškišo galvą, nieko 
nepamatė vejantis, bet nusprendė nerizikuoti. Toliau spaudė, 
kirsdamas tarp sustatytų automobilių, kol atsidūrė gatvėje. 
Artėjo kažkoks automobilis, tad jis įsikišo pistoletą į priekinę 
kelnių kišenę. 

Buvo akivaizdu, — net ir Rodžeriui, — kad ši miesto dalis 
— karo zona. Ant pastatų langų — storos grotos. Tinklinių tvo- 
rų viršų vainikuoja spygliuotos vielos. Skersgatviai — tamsūs 
ir grėsmingai atrodantys. Vieną proto praskaidrėjimo akimirką 
Rodžeris savęs paklausė — kokį velnią čia veikiu? Tik ginklas 
padėjo visiškai nesupanikuoti. Jis smuko šaligatviu svarstyda- 
mas, kokios laikytis strategijos, ir nusprendė, kad geriausia bus 
sugrįžti prie pikapo ir palaukti savo draugų. Šaudynės liovėsi. 
Galbūt į vyksmo vietą prisistatė policija, ir viskas saugu. Už sa- 


37 


vęs ant šaligatvio išgirdo balsus, ir greitomis atsigręžęs per petį 
savo gatvės pusėje pamatė būrelį jaunų juodaodžių. Jie artėjo. 
Rodžeris paspartino žingsnius. Visai čia pat nukrito akmuo, dvi- 
dešimt pėdų pašokčiodamas į priekį. Anie ten užpakalyje šūka- 
vo. Jis išsitraukė iš kišenės pistoletą, padėjo pirštą ant gaiduko 
ir suskato žingsniuoti dar sparčiau. Priekyje sužibo šviesos, ir 
pasukęs už kampo jis įžengė į nedidelę automobilių aikštelę 
priešais pernakt veikiančią būtiniausių prekių parduotuvėlę. 

Tiesiai priešais parduotuvėlę stovėjo tik vienas automobi- 
lis, o prie jo baltieji vyriškis ir moteris šūkavo vienas ant kito. 
Rodžeriui pasirodžius, vyriškis užsimojo ir dešininiu kabliu 
smogė moteriai į veidą. Dunkstelėjusio į kūną smūgio garsas su- 
kėlė šleikštulį. Rodžeris sustojo, ir sujauktame jo prote ši scena 
pradėjo fiksuotis. 

Bet moteris smūgį gerai atlaikė ir kontratakavo neįtikė- 
tina kombinacija: dešiniu įstrižiniu trenkė vyriškiui į lūpas, o 
paskui žemai pasilenkusi kairiniu smūgiu iš apačios sutraiškė 
jam kiaušius. Jisai sužvigo it pridegintas gyvulys ir susmuko į 
kupetą kaip tik tuo metu, kai Rodžeris žingtelėjo dar žingsnį ar- 
čiau. Moteris pažvelgė į Rodžerį, į jo pistoletą, paskui pamatė iš 
tamsios gatvės besiartinančią gaują. Jeigu keturių daugiabučių 
atstumu buvo dar koks nors blaiviai mąstantis baltasis, jis ar ji, 
tai tik ne čia, lauke. 

— Patekote į bėdą? — paklausė ji. 

— Manau, taip. O jūs? 

— Pasijaučiau saugiau. Turite vairuotojo pažymėjimą? 

— Žinoma, — patikino Rodžeris, bemaž vėl siekdamas į 
kišenę piniginės. 

— Važiuojam. 

Juodu įšoko į automobilį, Rodžeris — prie vairo, o jo 
naujoji draugė — į keleivio vietą priekyje. Rodžeris sužvygino 
padangomis, ir jie netrukus skriejo Tuopų aveniu vakarų kryp- 
timi. 

— Kas buvo tas vyriokas, kuris ten pasiliko? — paklausė 
Rodžeris, akimis vis lakstydamas ten ir atgal nuo gatvės prie- 
kyje ir užpakalinio vaizdo veidrodėlio. 

— Mano prekybos agentas. 

— Jūsų agentas! 

— Taip. 

— Mes šitaip jį ir paliksime? 

— Kodėl nepadedate to ginklo? — paklausė ji, ir Rodžeris, 
pasižiūrėjęs į savo kaire ranką, susizgribo tebelaikąs joje pisto- 
letą. Padėjo šį ant sėdynės tarp jųdviejų. Ji tučtuojau pačiupo 
pistoletą ir nukreipė į jį. — Tik užsičiaupkite ir važiuokite. 


Kai Egis ir Kelvinas sugrįžo prie savo automobilio, policijos 
jau nebebuvo. Išsižiojo pamatę padarytą žalą, paskui iš širdies 
nusikeikė aptikę, kad Rodžeris dingęs. 

— Jis pasiėmė mano „Husk“, — konstatavo Egis, pagrabi- 
nėjęs po sėdyne. 

— Kvailas kalės vaikas, — vis kartojo Kelvinas. — Tikiuo- 
si, jis negyvas. 

Juodu nušlavė nuo sėdynės stiklo skeveldras ir nuvažiavo, 
nekantraudami išsigauti iš komercinės miesto dalies. Trumpai 
šnektelėjo, gal paieškoti Rodžerio, bet šio jiems buvo jau gana. 
Jaunoji meksikietė prie informacijos langelio nurodė kryptį 
į Centrinę ligoninę, labiausiai tikėtiną vietą, kur galima rasti 
Beilį. 

Panelė prie informacijos langelio Centrinėje jiems pa- 
aiškino, kad kraujo perpylimo skyrius nakčiai uždarytas, vėl 
atsidarys aštuntą ryto ir ten laikomasi griežtų taisyklių dėl 
kraujo donorų, kurie akivaizdžiai apsvaigę nuo alkoholio. Šiuo 
metu ligoninėje paciento nei Beilio vardu, nei pavarde nesą. 
Jai bandant jų atsikratyti, nežinia iš kur išdygęs uniformuotas 


apsaugininkas paprašė vaikinų pasišalinti. Jie pakluso, ir jis pa- 

lydėjo abu pro paradines duris laukan. Juodviem atsisveikinant 
ir palinkint labos nakties, Kelvinas paklausė apsaugininko: 

— Sakykite, gal žinote, kur mes galėtume parduoti pintą 
kraujo? 

— Ne per toliausiai, prie Votkinso gatvės yra kraujo bankas. 

— Manote, jis atdaras? 

— Taip, veikia ištisą naktį. 

— Kaip ten patekti? — paklausė Egis. 

Apsaugininkas nurodė, kur ir kaip važiuoti, paskui pri- 
dūrė: 

— Tik būkite atsargūs. Ten traukia visi narkomanai, kai 
jiems prireikia grynųjų. Nekokia vieta. 

Kraujo bankas buvo vienintelis kelionės punktas, kurį 
Egis surado iš pirmo karto. Kai jie sustojo gatvėje šalia to pas- 
tato, abu jau vylėsi, kad ras kraujo banką uždarytą. Anaiptol. 
Priimamasis — nevalyvas kambarėlis su plastikinių kėdžių 
eile ir išmėtytais po visur žurnalais. Viename kampe ant grin- 
dų, po kavos staliuku, susirietęs vaisiaus poza gulėjo kažkoks 
narkomanas, akivaizdžiai mirštantis. Sėdintis prie langelio 
niūraus veido vyriškis operacinės apranga pasitiko juodu ne- 
mandagiai: 

— Ko jums reikia? 

Egis atsikrenkštė, darsyk žvilgtelėjo į narkomaną kampe ir 
sugebėjo iš savęs išspausti: 

— Jūs čionai perkate kraujo? 

— Mes mokame už jį ir priimame už dyką. 

— Kiek? 

— Penkiasdešimt baksų už pintą. 

Kelvinui su šešiais doleriais ir dvidešimt penkiais centais 
kišenėje tokia kaina reiškė įėjimo mokestį, tris porcijas vande- 
ningo alaus ir dar vieną įsimintiną Emberės šokį ant kelių. Egiui, 
kišenėje turinčiam aštuoniolika dolerių ir nė vienos kreditinės 


kortelės, sandėris reiškė dar vieną trumpą viešnagę striptizo 

klube ir užtektinai benzino parsigauti namo. Abu pamiršo apie 
vargšą Beilį. 

Įteiktos lentelės su prisegtais popieriais. Jiems pildant 
blankus, budėtojas paklausė: 

— Kokios grupės kraujas? 

Klausimas susilaukė dviejų suglumusių veidų. 

— Kokios grupės kraujas? — darsyk paklausė budėtojas. 

— Raudonos, — atsakė Egis, ir Kelvinas garsiai nusikvato- 
jo. Budėtojas nė nešyptelėjo. 

— Jūs, vaikinai, gėrėte? — paklausė. 

— Mažumėlę įmetėme, — prisipažino Egis. 

— Net už alkoholį iš jūsų papildomai nepaimsime, — grei- 
tai pridūrė Kelvinas, ir abu griausmingai nusikvatojo. 

— Kokio dydžio adatos pageidaujate? — paklausė vyriškis, 
ir visas linksmumas išgaravo. 

Juodu raštu prisiekė neturėję žinomų alergijų ar ligų. 

— Katras pirmas? 

Nė vienas nesujudėjo. 

— Pone Egnorai, — tarė vyriškis, — sekite paskui mane. 

Egis nusekė įkandin jo pro duris į didelį kvadratinį kambarį 
su dviem lovomis dešinėje pusėje ir trimis — kairėje. Ant pirmos 
lovos po dešine gulėjo didžkrūtė baltoji su sportiniu treningu ir 
žygio batais. Iš kairės jos alkūnės driekėsi vamzdelis į skaidrų 
plastikinį maišelį, jau puspilnį tamsaus raudono skysčio. Egis 
žvilgtelėjo į vamzdelį, maišelį, alkūnę ir tada sumojo, kad pro 
odą įbesta adata. Jis nualpo galva į priekį, garsiai dunkstelėda- 
mas ant plytelių grindų. 

Kelvinas ant plastikinės kėdės šalia paradinių durų ner- 
vingai sklaidė žurnalą, vieną akį nukreipęs į mirštantį narko- 
maną, kai išgirdo gilumoje už sienos duslų garsą, bet nieko 
nepamanė. 

Šaltas vanduo ir amoniakas Egį atgaivino, ir jis net pajėgė 


nuropoti ant vienos lovos, kur smulki azijietiškų bruožų mo- 

teriškutė su balta marle ant burnos ryškiu akcentu jam ėmėsi 
aiškinti, kad bus viskas gerai ir kad nėra ko jaudintis. 

— Tik gulėkite užsimerkęs, — pakartojo ji. 

— Iš tikrųjų tai man nereikia penkiasdešimties baksų, — 
svaigstančia galva pratarė Egis. 

Moteriškutė nesuprato. Padėjo šalia jo padėklą su instru- 
mentais. Egis pasižiūrėjo ir vėl pasijuto alpstąs. 

— Prašom užsimerkti, — pasakė ji darsyk ir patrynė kairį 
jo dilbį spiritu, nuo kurio kvapo jį supykino. 

— Galite pasilikti pinigus, — toliau varė Egis. 

Moteriškutė iš kažkur ištraukė platų juodą raištį, uždėjo 
jam ant akių, ir staiga visas pasaulis Egiui visiškai užtemo. 

Budėtojas sugrįžo į priimamąjį, ir Kelvinas pašoko nuo 
kėdės. 

— Sekite paskui mane, — pasakė vyriškis, ir Kelvinas įvyk- 
dė, ką lieptas. 

Kai įžengė į kvadratinį kambarį ir kai pamatė moterį su 
žygio batais vienoje pusėje, o Egį su keistu juodu raiščiu ant 
akių — kitoje, jis irgi susmuko ir smarkiai trenkėsi ant grindų 
beveik toje pat vietoje, kur vos prieš kelias minutes parkrito jo 
draugas. 

— Kas tie pajacai? — paklausė moteris žygio batais. 

— Iš Misisipės, — atsakė budėtojas, kantriai stovėdamas 
ties Kelvinu ir laukdamas, kol tas atsipeikės. Vėl pagelbėjo šaltas 
vanduo ir amoniakas. Egis visko to klausėsi iš po savo uždangalo. 

Dvi pintos galiausiai buvo ištrauktos. Iš rankų į rankas 
perėjo šimtas dolerių. Dešimt minučių po antros nakties su 
mūšio paliktais randais dodžas įčiuožė į „Desperado“ automo- 
bilių aikštelę, ir du laukiniai ožiai atkako paskutinei vakarėlio 
valandai. Palengvėję kraujo, bet pasunkėję testosterono, juodu 
susimokėjo už įėjimą, tuo pat metu dairydamiesi melagio ap- 
saugininko, pasiuntusio juos į Liuteronų ligonine. Jo nesimatė. 
Viduje publikos buvo praretėję, ir merginos atrodė išsekusios. 
Scenoje abejingai judėjo senstanti striptizo šokėja. 

Juodu buvo nuvesti prie staliuko netoliese anksčiau 
turėtojo, ir tikrai — per kelias sekundes pasirodė Emberė 
tardama: 

— Ko užsisakysite, vaikinai? Mažiausia — trys porcijos 
gėrimų. 

— Mes sugrįžome, — išdidžiai pareiškė Kelvinas. 

— Nuostabu. Tai ko gi? 

— Alaus. 

— Tuoj bus, — metė ji ir prašapo. 

— Neatrodo, kad ji mus prisimintų, — įsižeidęs pakomen- 
tavo Kelvinas. 

— Paklok dvidešimt baksų, ir ji tave prisimins, — nurami- 
no Egis. — Juk neketini švaistyti pinigus už šokį ant kelių, a? 

— Galbūt. 

— Esi toks pat kvailas kaip ir Rodžeris. 

— Niekas nėra toks kvailas. Kažin, kur jis? 

— Perpjauta gerkle plūduriuoja žemyn upe. 

— Ką pasakys jo tėtušis? 

— Turėtų pasakyti: „Tas bernas visada buvo kvailas.“ Iš kur, 
velniai rautų, man žinoti, ką jis pasakys? Ar tau iš tiesų rūpi? 

Kitoje salės pusėje kažkokia korporacinių tipų tamsiais 
kostiumais kompanija buvo benusitašanti. Vienas uždėjo ranką 
padavėjai ant juosmens, ir ji greitai trūktelėjo atgal. Prisistatė 
išgrūdikas, parodė pirštu į vyrioką ir šiurkščiai perspėjo: 

— Neliesk merginų! 

Kostiumuočiai sustūgo kvatotis. Viskas buvo juokinga. 

Kai tik Emberė atnešė jiems šešis stiklus alaus, Kelvinas 
neiškentė neleptelėjęs: 

— O kaip dėl šokio ant kelių? 

Ji susiraukė. 

— Galbūt vėliau. Esu gerokai pavargusi. — Ir dingo. 

— Ji mėgina tau sutaupyti pinigus, — paguodė Egis. 

Kelvinas liko sugniuždytas. Valandas jis vaizduotėje vis iš 
naujo gyveno tą trumpą minutėlę, kai Emberė sėdėjo apžargom 

ant milžiniškų jo genitalijų ir laiminga sukiojosi pagal muziką. 
Jis juto ją, lietė, netgi uodė pigius kvepalus. 

Scenoje pasirodė stamboka ir apdribusi pana ir pradėjo 
prastai šokti. Ji greitai nusirengė, bet susilaukė mažai dėmesio. 

— Turbūt kapinių valandos pamaina, — pakomentavo 
Egis. 

Kelvinas beveik neišgirdo jo žodžių. Sekiojo akimis Em- 
bere, grakščiai besisukinėjančią po salę. Ji tikrai judėjo lėčiau. 
Beveik metas namo. 

Didžiam Kelvino nusivylimui, vienas iš korporacinių kos- 
tiumuočių prisiviliojo Embere šokiui ant kelių. Ji dar surado 
entuziazmo ir netrukus uoliai darbavosi užpakaliu, o jo draugai 
laidė visokius komentarus. Ją apsupo vėpsantys prisigėrusieji. 
Tas, ant kurio ji šoko, matyt, nebepajėgė susitvardyti. Nusi- 
žengdamas klubo tvarkai ir taip pat Memfio municipaliteto nu- 
tarimams, jisai abiem rankomis sugriebė jos krūtis. 

Per sekundės dalelę išsyk įvyko keletas dalykų. Žybtelėjo 
fotoaparato blykstė ir kažkas sušuko: 

— Dorovės policija, jūs areštuojami! 

Šitaip dedantis, Emberė nušoko nuo vyriškio kelių ir kažką 
riktelėjo apie nešvankias jo rankas. Kadangi tvarkdariai atidžiai 
stebėjo kostiumuočius, jie iškart atsirado prie staliuko. Du farai 
civiliais drabužiais metėsi į priekį. Vienas turėjo rankose fo- 
toaparatą, kitas vis kartojo: „Memfio dorovės policija! Memfio 
dorovės policija!“ 

Kažkas suriko „Farai! Stumdymasis, tampymasis ir dau- 
gybė keiksmų. Muzika iškart nutilo. Publika atsitraukė. Pirmas 
kelias sekundes situacija buvo kontroliuojama, kol Emberė 
kažkaip nesuklupo ir neužkrito ant kėdės. Tai paskatino ją per- 
dėtai dramatiškai klyktelėti ir taip pat paskatino Kelviną mestis 
į maišalynę ir kumščiu trenkti pirmą smūgį. Jis užsimojo prieš 
kostiumuotį, anksčiau grabinėjusį jo merginą, ir iš visų jėgų 


smogė tam į burną. Tą pat akimirką bent vienuolika suaugusių 

vyrų, pusė iš jų girtų, puolė į visas puses ir suskato švaistytis 
kumščiais į bet kokį taikinį. Kelvinui smarkiai kliuvo nuo ap- 
saugininko, ir per tai į peštynes įsijungė Egis. Kostiumuočiai 
pašėlusiai kumščiavo tvarkdarius, farus ir raudonsprandžius“. 
Kažkuris sviedė alaus stiklinę, ji perskriejusi salę nukrito prie 
staliuko, kur sėdėjo pusamžiai baikeriai. Tie iki šiol nieko dau- 
giau nedarė, kaip tik padrąsinamai šūkčiojo visiems besišvais- 
tantiesiems kumščiais. Tačiau dūžtantis stiklas baikerius suer- 
zino. Jie puolė. Lauke prie „Desperado' iki šiol kantriai laukė du 
uniformuoti farai, kad galėtų padėti išgabenti dorovės policijos 
padalinio aukas. Gavę pranešimą apie šėlsmą viduje, jie skubiai 
įžengė į klubą. Pamatę, kad muštynės labiau panėši į kaip rei- 
kiant įsisiautėjusias riaušes, jie instinktyviai išsitraukė gumines 
lazdas ir pradėjo dairytis makaulės ar dviejų, per kurias būtų 
galima užvožti. Egis pasitaikė pirmas, ir kai atsidūrė ant grindų, 
farai jį tvatijo, kol prarado sąmonę. Dužo stiklas. Pigūs stalai 
ir kėdės suskilinėjo į šipulius. Du baikeriai, pasičiupę medinės 
kėdės kojas, puolė apsaugininkus. Grumtynės siautėjo toliau, 
kovojančių ištikimybės sparčiai mainėsi, kūnai virto ant grindų. 
Daugėjo nukentėjusiųjų, kol farai ir apsaugininkai paėmė viršų 
ir galiausiai numalšino korporacinius kostiumuočius, baikerius, 
vaikinus iš Fordo apygardos ir kelis kitus, prisidėjusius prie 
pramogos. Visur buvo kraujas — ant grindų, ant marškinių ir 
švarkų, o ypač ant veidų ir kumščių. 

Atvyko daugiau policijos, paskui — greitosios pagalbos 
furgonai. Egis, be sąmonės, sparčiai buvo nebetenkąs kraujo, 
kurio ir taip jau buvo sumažėję. Medikai, išsigandę dėl vaikino 
būklės, kuo skubiausiai įkėlė jį į pirmą greituke. Jis nuvežtas į 
Gailestingumo ligoninę. Vienas iš kostiumuočių irgi buvo para- 


gavęs nemažai faro guminės lazdos ir taip pat į nieką nereagavo. 


* JAV Pietuose šitaip vadinami kaimo prasčiokai baltieji (saulėje įdegusiais 
sprandais nuo darbo pasilenkus laukuose), konservatyvių, rasistinių pažiūrų, religiniai 


fanatikai. 

Jis įkeltas į antrą greitukę. Kelvinas su uždėtais antrankiais 
šiurkščiai įstumtas ant policijos automobilio užpakalinės sėdy- 
nės, kur atsidūrė greta pikto vyriškio pilku kostiumu ir kraujo 
permerktais baltais marškiniais. 

Dešinė Kelvino akis buvo užtinusi, o kairiąja jisai suspėjo 
trumpai pamatyti Egio dodžą pikapą, apleistą kėpsantį auto- 
mobilių aikštelėje. 

Po penkių valandų iš taksofono Šelbio apygardos arešti- 
nėje Kelvinui galiausiai leista abonento sąskaita paskambinti 
savo motinai į Boks Hilą. Per daug nesileisdamas į faktus, jis 
paaiškino, kad esąs kalėjime, apkaltintas sunkiu nusikaltimu — 
smurtu prieš policijos pareigūną, o tai, anot vieno iš jo kameros 
draugelių, užtraukia dešimt metų kalėti, ir kad Egis sudaužyta 
galva esąs Gailestingumo ligoninėje. Kur yra Rodžeris, jis nenu- 
tuokiąs. Apie Beilį neužsiminta nė žodžiu. 

Telefono skambučio atgarsiai nuvilnijo per bendruomenę, 
ir nepraėjus nė valandai pilnas pikapas draugų pasuko į Memfį 
išsiaiškinti žalos. Jie sužinojo, kad Egis operuotas, iš smegenų 
pašalintas kraujo krešulys, ir kad jis taip pat apkaltintas tokiu 
pačiu sunkiu nusikaltimu — smurtu prieš policijos pareigūną. 
Daktaras šeimai pasakė, kad jis gulės ligoninėje bent savaitę. 
Šeima neturėjo sveikatos draudimo. Jo pikapą konfiskavo po- 
licija ir procedūros šiam atgauti atrodė neįveikiamos. 

Kelvino šeima sužinojo, kad užstatas už tai, jog iki teismo 
jis būtų išleistas į laisvę, yra 50 000 dolerių — nereali suma, apie 
kurią negalima net svarstyti. Jam atstovaus valstijos paskirtas 
gynėjas, nebent jie galėtų surinkti pakankamai pinigų kuriam 
nors Memfio advokatui nusamdyti. Į penktadienio pavakarę 
vienam dėdei pagaliau leista pasikalbėti su Kelvinu areštinės 
lankytojų kambaryje. Kelvinas buvo su oranžiniu kalinio kom- 
binezonu, oranžiniais guminiais batais ir atrodė siaubingai: 
veidas nusėtas mėlynių ir ištinęs, dešinė akis vis dar užbrinkusi. 


Išsigandęs ir prislėgtas, jis mažai ką smulkiau papasakojo. 

O iš Rodžerio — vis dar jokios žinios. 

Po dviejų dienų ligoninėje Beilis stebėtinai taisėsi. Jo koja 
buvo lūžusi, ne sutraiškyta, o kiti sužalojimai — smulkios pro- 
rėžos, mėlynės ir labai skaudanti krūtinė. Jo darbdavys suorga- 
nizavo greitosios pagalbos automobilį, ir šeštadienio vidudienį 
Beilis iš Metodistų ligoninės pervežtas tiesiai į savo motinos 
namus Boks Hile, kur buvo pasitiktas it sugrįžęs į tėvynę karo 
belaisvis. Po kelių valandų vaikinui papasakota apie draugų pa- 
stangas paaukoti dėl jo savo kraują. 

Po kelių dienų sugrįžo į namus sveikti Egis. Daktaras ti- 
kėjosi, kad jis visiškai atsigaus, bet tam prireiks laiko. Jo advo- 
katui pavyko sumenkinti kaltinimus iki paprasto smurto. Atsi- 
žvelgiant į farų padarytus sužalojimus, atrodė teisinga suteikti 
Egiui šansą. Užvažiavo jo draugužė, bet tik tam, kad užbaigtų jų 
romaną. Atseit legenda apie kelionę pikapu ir peštynes Memfio 
striptizo klube persekiotų juos amžinai, ir ji nenorinti bent kiek 
būti su tuo siejama. Be to, sklido rimti gandai, kad galbūt Egiui 
šiek tiek pažeistos smegenys, ir ji jau buvo nusižiūrėjusi kitą 
vaikiną. 

Po trijų mėnesių į Fordo apygardą sugrįžo ir Kelvinas. Jo 
advokatas išsiderėjo, kad už kaltės prisipažinimą smurtas būtų 
sumenkintas iš sunkaus nusikaltimo į smulkų baudžiamąjį nu- 
sižengimą, bet pagal šį susitarimą reikėjo praleisti tris mėnesius 
Šelbio apygardos pataisos darbų kolonijoje. Kelvinui sandėris 
nepatiko, tačiau perspektyva stoti prieš teismą Memfyje ir su- 
sidurti akis į akį su Memfio policija ne itin viliojo. Jeigu būtų 
pripažintas kaltu dėl sunkaus nusikaltimo, kalėjime jisai sėdėtų 
kažkiek metų. 

Per dienas, sekusias po muštynių striptizo klube, visų 
nuostabai, kruvino Rodžerio lavono nebuvo rasta kokiame nors 
Memfio komercinės dalies skersgatvyje. Jo išvis nebuvo rasta 
— ne tai, kad kas nors būtų labai ieškojęs. Praėjus mėnesiui po 


netikėtos kelionės pikapu jis paskambino tėvui iš taksofono 


netoliese Denverio. Tvirtino keliaująs autostopu po šalį, vienas 
pats, ir puikiai leidžiąs laiką. Po dviejų mėnesių jis buvo areštuo- 
tas už vagystę iš parduotuvės Spoukene ir atliko šešiasdešimties 
dienų bausmę miesto kalėjime. 


Iki Rodžeris grįžo namo, prabėgo veik metai. 


VAŽIUOJANT RAIMONDO 


onui Makbraidui priklausė apmušalų dirbtuvė senoje 
ledainėje prie Li gatvės, už kelių kvartalų nuo aikš- 

tės Klantono centre. Sofoms ir foteliams ten ir atgal vežioti 
jis naudojo baltą krovininį fordo furgoną su užrašu šonuose 
storomis juodomis raidėmis: „Makbraido apmušalai“, o žemiau 
— telefono numeris ir Li gatvės adresas. Furgoną, visada švarų 
ir niekada neskubantį, Klantone buvo įprasta matyti, o ponas 
Makbraidas gana gerai žinotas kaip vienintelis mieste baldų 
apmušėjas. Jis retai kam nors išnuomodavo savo furgoną, nors 
prašymų būdavo daugiau, negu jam būtų patikę. Paprastai jis 
mandagiai atsakydavo: „Ne, turiu pristatyti užsakymus.“ 

Tačiau sutiko furgoną išnuomoti Leonui Greiniui, ir tai 
padarė dėl dviejų priežasčių. Pirma, susijusios su prašymu ap- 
linkybės buvo gana neįprastos, antra, Leono bosas lempučių 
fabrike buvo Makbraido trečios eilės pusbrolis. Kadangi mažo 
miestuko giminystės ryšiai yra tokie, kokie yra, Leonas Greinis 
atvyko į apmušalų dirbtuvę kaip sutarta — karštą liepos pabai- 
gos penktadienį, ketvirtą popiet. 

Daugelis Fordo apygardoje klausėsi radijo, todėl buvo pla- 
čiai žinoma, kad Greinio šeimos reikalai nekokie. 

Ponas Makbraidas nuėjo su Leonu prie furgono, padavė 
jam raktelį ir tarė: 


— Dabar jūs juo rūpinkitės. 

Leonas paėmė raktelį. 

— Esu labai jums dėkingas. 

— Pripildžiau baką. Turėtų užtekti jums ten nusigauti ir 
grįžti. 

— Kiek aš skolingas? 

Ponas Makbraidas palingavo galvą ir nusispjovė ant žvirgž- 
do šalia furgono. 

— Nieko. Tai nuo manęs. Tik grįžkite su pilnu baku. 

— Geriau jausčiausi, jeigu galėčiau kiek nors sumokėti, — 
užprotestavo Leonas. 

— Ne. 

— Ką gi, tuomet dėkui. 

— Man reikia jį vėl turėti iki rytojaus vidudienio. 

— Bus čia. Ne prieš, jeigu čia paliksiu savo mašiną? — Leo- 
nas kryptelėjo galva į seną japonišką pikapą, įspraustą tarp dvie- 
jų automobilių kitoje stovėjimo aikštelės pusėje. 

— Viskas gerai. 

Leonas atidarė furgono kabinos dureles ir įsėdo vidun. Už- 
vedė variklį, prisitaikė pagal save sėdynę ir veidrodėlius. Ponas 
Makbraidas, nuėjęs prie vairuotojo pusės durelių, užsirūkė ciga- 
rete be filtro ir stebėjo Leoną. 

— Žinote, kai kuriems žmonėms tai nepatiks, — pasakė jis. 

— Dėkui, bet čionai daugeliui žmonių nė motais, — atsakė 
Leonas. Buvo susirūpinęs ir nenusiteikęs lengvam pokalbiui. 

— O aš, aš manau, kad tai negerai. 

— Dėkui. Grįšiu prieš vidudienį, — maloniai pažadėjo Leo- 
nas, paskui pavažiavo atbulom iš kiemo ir nutolo gatve. 

Jis patogiau įsitaisė sėdynėje, patikrino stabdžius, pamažu 
padidino variklio apsukų skaičių, išbandydamas šio galią. Po dvi- 
dešimt minučių jau buvo toli nuo Klantono, giliai kalvose Fordo 
apygardos šiaurėje. Už Plezant Ridžo gyvenvietės plentas perėjo 
į žvyrkelį, namai tapo mažesni ir stovėjo toliau vienas nuo kito. 


Leonas įsuko į trumpą įvažiuojamąjį keliuką, atsiremiantį į dė- 

žės pavidalo, piktžolėmis apaugusį namą su remonto reikalingu 
tolio lakštų stogu. Čia buvo Greinio tėviškė, vieta, kur jisai su 
broliais užaugo — vienintelis pastovus dalykas jų liūdnuose ir 
sujauktuose gyvenimuose. Prie šoninių durų vedė varganai su- 
kalta fanerinė rampa, kad jo motina Inezė Greini galėtų invalidų 
vežimėliu važinėti laukan ir atgal. 

Kol Leonas išjungė variklį, šoninės durys atsidarė ir pro jas 
į lauką ant rampos vežimėlyje išriedėjo Inezė. Už jos dunksojo 
gremėzdiškai masyvus vidurinysis jos sūnus Bačas, tebegyve- 
nantis su motina, nes niekada niekur kitur nebuvo gyvenęs 
— bent laisvajame pasaulyje. Šešiolika iš savo keturiasdešimt 
šešerių metų jis prasėdėjo už grotų ir iš dalies atrodė kaip pro- 
fesionalus nusikaltėlis — plaukai surišti į ilgą arklio uodegą, au- 
syse — segučiai, ant veido visokio pobūdžio želmenys, masyvūs 
bicepsai ir visa kolekcija pigių tatuiruočių, kalėjimo menininko 
jam parduotų už cigaretes. Nepaisant savo praeities, Bačas su 
savo motina ir josios invalidų vežimėliu elgėsi labai švelniai ir 
rūpestingai, ir kol juodu leidosi rampa, kažką tyliai jai kalbėjo. 

Leonas stebėjo ir laukė, paskui nuėjęs prie furgono galo 
atidarė dvivėres duris. Kartu su Baču jie atsargiai įkėlė motiną 
ir pasodino viduje. Bačas pastūmė ją su vežimėliu į priekį prie 
konsolės, skiriančios dvi įmontuotas į grindis dubens pavidalo 
sėdynes. Leonas pritvirtino vežimėlį virvagaliais, kažkieno pa- 
liktais pono Makbraido furgone po pakavimo, ir kai Inezė buvo 
saugiai įtaisyta, jos berniukai susėdo į sėdynes. Prasidėjo kelio- 
nė. Per keliolika minučių jie vėl atsidūrė asfaltuotame kelyje ir 
turėjo prieš akis ilgą naktį. 

Inezė, septyniasdešimt dvejų, trijų sūnų motina ir bent 
keturių anūkų senelė, vieniša sena moteris silpstančia sveikata, 
nepajėgė prisiminti, kada paskutinį kartą gyvenime jai bent 
kiek geriau sekėsi. Nors beveik trisdešimtį metų save laikė vien- 
gunge, nebuvo — bent kiek ji pati žinojo — oficialiai išsiskyrusi 
su niekingu padaru, kuris ją, septyniolikametę, faktiškai išprie- 

vartavo, paskui, sukakusią aštuoniolika, vedė ir tapo trijų jos 
berniukų tėvu, ir galiausiai, laimė, dingo nuo žemės paviršiaus. 
Kai kartkartėmis melsdavosi, Inezė niekada nepamiršdavo pri- 
durti karšto prašymo Dievui, kad laikytų Ernį kuo toliau nuo 
jos, laikytų ten, kad ir kur niekingas jo gyvenimas būtų nunešęs, 
jeigu iš tikrųjų jo gyvenimas dar nėra kaip nors skausmingai pa- 
sibaigęs, o ji, po teisybei, apie tai svajojo, bet nedrįso paprašyti 
Viešpaties. Ernis vis dar kaltintas už viską — už prastą jos svei- 
katą ir skurdą, sumenkusią padėtį gyvenime, vienišumą, draugų 
stoką, net už jos pačios giminės panieką. Labiausiai ji smerkė 
Ernį už pasibaisėtiną elgesį su trimis savo sūnumis. Palikti juos 
buvo kur kas gailestingiau, nei nuolat mušti. 

Kai pasiekė plentą, visiems trims prireikė cigarečių. 

— Turbūt Makbraidas supyks, jeigu mes užsirūkysime? — 
paklausė Bačas. Surūkantis per dieną tris pakelius, jis nuolatos 
siekdavo į kišenę. 

— Kažkieno čia rūkyta, — konstatavo Inezė. — Smarvė 
kaip deguto duobėje. Ar įjungtas oro kondicionierius, Leonai? 

— Taip, bet nesuprasi, jeigu langai atdari. 

Mažai sukdami sau smegenis, kiek ponas Makbraidas pa- 
kenčia, kai jo furgone rūkoma, jie netrukus nuleidę langus trau- 
kė dūmą, o šiltas vėjas plūdo vidun ir šėlo sūkuriais. Patekęs į 
furgoną, vėjas nebeturėjo pro kur išeiti, — nei kitų langų, nei 
orlaidžių, nieko, kas jį išleistų, — tad ūžaudamas grįžo atgalios 
į priekį, siautėjo apie tris Greinius, stebeilijančius į kelią, įniku- 
sius į cigaretes, tartum viską pamiršusius, kol skriejo pirmyn 
apygardos reikšmės keliu. Bačas ir Leonas atsainiai nuspriegda- 
vo cigarečių pelenus pro langus. Ineza savosios atsargiai nukra- 
tydavo sau į sulenktą kairį delną. 

— Kiek Makbraidas iš tavęs paėmė? — paklausė Bačas iš 
keleivio vietos. 

Leonas papurtė galvą. 

— Nieko. Net užpildė baką. Pasakė nepritariąs tam. Dar 
pridūrė, kad daugeliui žmonių tai nepatiks. 

— Kažin ar tuo tikiu. 

— Aš — ne. 

Kai trys cigaretės buvo surūkytos, Leonas ir Bačas uždarė 
savo pusėse langus ir krapštėsi su oro kondicionieriumi ir venti- 
liacijos angomis. Plūstelėjo karštas oras, ir tik po kelių minučių 
karštis buvo išsklaidytas. Visi trys prakaitavo. 

— Tu ten gale gerai jautiesi? — paklausė Leonas, atsigręž- 
damas per petį ir nusišypsodamas motinai. 

— Puikiai. Dėkui. Oro kondicionierius įjungtas? 

— Taip, jau darosi vėsiau. 

— Aš nė kiek nejaučiu. 

— Nori, kad sustotume nusipirkti gazuoto vandens ar 
šiaip ko? 

— Ne. Skubam pirmyn. 

— Man visai ne prošal būtų alaus, — pasakė Bačas, ir lyg 
to būtų tikėjęsis Leonas iškart neigiamai papurtė galvą. O Inezė 
pabrėžtinai metė: 

— Ne. — Ir pridūrė: — Jokio gėrimo nebus. 

Klausimas buvo baigtas. Kai prieš daugelį metų Ernis pa- 
liko šeimą, jis pasiėmė tik savo šratinį šautuvą, kelis drabužius ir 
visą alkoholį iš asmeninių atsargų. Jis buvo smarkus girtuoklis, 
ir jo berniukai tebenešiojo randus — emocinius ir kūniškus. 
Leonas, vyriausiasis, patyrė daugiau žiaurumo nei jaunesnieji 
broliai, ir vaikystėje alkoholį prilygindavo smurtingo tėvo bai- 
sybėms. Jis niekada į burną neėmė nė lašo svaigalų, nors laikui 
bėgant surado savo paties ydų. Antra vertus, Bačas daug gėrė 
nuo ankstyvos paauglystės, nors niekada nesusigundė slapčia 
parsinešti alkoholio į motinos namus. Raimondas, jauniausia- 
sis, pasirinko verčiau sekti Bačo, o ne Leono pavyzdžiu. 

Siekdamas nukreipti kalbą nuo tokios nemalonios temos, 
Leonas pasiteiravo motinos paskutinių žinių apie vieną jos 
draugę, gyvenančią toliau palei tą pat kelią — seną senmergę, 
jau daugelį metų mirštančią, bet taip ir nenumirštančią nuo 

vėžio. Inezė kaip visada, kai būdavo kalbama apie jos kaimynų 
ir jos pačios negalavimus ir gydymus, pagyvėjo. Kondicionuo- 
jamas oras pagaliau prasiveržė ir į furgono galą, tad slogi tvan- 
kuma viduje pradėjo slūgti. Nustojęs prakaituoti Bačas siekė į 
kišenę, išsigriebė cigaretę, užsirūkė, paskui per plyšelį pravėrė 
langą. Temperatūra tuojau pat pakilo. Netrukus visi trys vėl 
rūkė, o langų stiklai leidosi vis žemiau ir žemiau, kol oras viduje 
vėl sutirštėjo nuo karščio ir nikotino. 

Visiems baigus rūkyti, Inezė pasakė Leonui: 

— Prieš dvi valandas skambino Raimondas. 

Nieko netikėta. Jau kažkiek dienų Raimondas skambin- 
davo — abonento sąskaita — ir ne tik savo motinai. Leono 
telefonas skambėdavo taip dažnai, kad jo žmona (trečioji) nebe- 
keldavo ragelio. Kiti miestelyje irgi vengė prisiimti mokestį. 

— Kąjis norėjo pasakyti? — paklausė Leonas, bet tik šiaip 
sau, nes turėjo ką nors atsakyti. Tiksliai žinojo, ką Raimondas 
pasakė, galbūt ne pažodžiui, bet tikrai bendra prasme. 

— Pasakė, kad reikalai tikrai geri, dar pasakė, kad tikriau- 
siai turės išvyti advokatų grupę, kuri dabar jam dirba, ir nusi- 
samdyti kitą. Juk žinai Raimondą. Jis nurodo advokatams, ką 
daryti, ir tie tiesiog verčiasi per galvą. 

Nekryptelėdamas galvos Bačas paskersavo akimis į Leoną, 
ir šis jam taip pat atsakė žvilgsniu. Nieko nepratarta, nes žodžių 
nė nereikėjo. 

— Pasakė, kad nauja jų grupė atvyksta iš vienos Čikagos 
firmos, kurioje tūkstantis advokatų. Ar įsivaizduoji? Tūkstan- 
tis advokatų, dirbančių Raimondui. O jis nurodinėja jiems, ką 
daryti. 

Vairuotojas ir keleivis jam iš dešinės vėl susižvalgė. Inezė 
sirgo katarakta, ir periferinė jos rega buvo susilpnėjusi. Jeigu 
būtų pamačiusi savo dviejų vyresnėlių žvilgsnius, jai nebūtų 
patikę. 

— Dar pasakė, kad jie ką tik išsiaiškino kai kuriuos naujus 


įrodymus, kurie turėjo būti pateikti per teismo procesą, bet ne- 

buvo, nes farai ir prokurorai nuslėpė; su šiais naujais įrodymais 
Raimondas tikisi perkelti naują procesą atgal čia, į Klantoną, 
nors nelabai nori, kad jis čia vyktų, tad gal pasistengs perkelti 
kur nors kitur. Mąsto apie Deltą“, nes tarp Deltos prisiekusiųjų 
būna daugiau juodųjų, o jis sako, kad juodieji panašiose bylose 
labiau atjaučiantys. Ką tu apie tai manai Leonai? 

— Tikrai, Deltoje daugiau juodųjų, — sutiko Leonas. 

Bačas krenkštelėjo ir kažką sumurmėjo — jo žodžių nebu- 
vo galima suprasti. 

— Pasakė, kad Fordo apygardoje niekuo nepasitiki, ypač 
teismais ir teisėjais. Juk Dievas žino, jie niekada nesuteikė 
mums šanso. 

Leonas ir Bačas linktelėjo, tylomis pritardami. Abu Fordo 
apygardos teismų buvo sukramtyti, Bačas labiau nei Leonas. Ir 
nors juodu prisipažino kaltę dėl savųjų nusikaltimų ir išsiderėjo 
susitarimus dėl lengvesnio nuosprendžio, abu visada manė esą 
persekiojami paprasčiausiai todėl, kad jie — Greiniai. 

— Nors nežinau, ar pajėgsiu ištverti dar vieną teismą... — 
atsiduso ji ir nutilo. 

Leonas norėjo pasakyti, kad Raimondo šansai išsikovoti, 
jog byla būtų nagrinėjama iš naujo, prastesni nei menki ir kad 
brolis triukšmauja dėl naujo proceso daugiau nei dešimt metų. 
Bačas norėjo pasakyti maždaug tą patį, bet dar būtų pridūręs, 
kad jam įgriso Raimondo sapalionės, mėgstamos kalėjime, apie 
advokatus, teismus ir naujus įrodymus, ir kad vaikinui seniai 
laikas liautis kaltinus visus kitus ir priimti jam skirtus vaistus 
kaip vyrui. 

Bet abu nepratarė nė žodžio. 

— Pasakė, kad judu neatsiuntėte jo stipendijų už praeitą 


mėnesį, — toliau varė jų motina. — Tai tiesa? 


* Šitaip vadinama pietrytinė Misisipės valstijos dalis, sutampanti su to paties 
pavadinimo upės žemupiu. 

Jie nuvažiavo dar penkias mylias, iki buvo ištartas kitas 
žodis. 

— Jūs abu čia, ar girdite mane? — paklausė Inezė. — Rai- 
mondas sako, kad neatsiuntėte jam stipendijos už birželį, o 
dabar jau liepa. Pamiršote? 

Pirmas prašneko Leonas ir išliejo susitvenkusį pyktį. 

— Pamiršome? Kaip galime pamiršti? Jis vien apie tai tik 
ir kalba. Kasdien gaunu iš jo laišką, kartais ir du — ne tai, kad 
juos visus skaityčiau, bet kiekviename laiške užsimenama apie 
stipendiją. „Dėkui už pinigus, brol.“ „Nepamiršk pinigų, Leonai, 
kliaujuosi tavimi, vyresnysis broli.“ „Turiu gauti pinigų, kad ga- 
lėčiau sumokėti advokatams, juk žinai, kiek tie kraugeriai lupa.“ 
„Šį mėnesį nesulaukiau stipendijos, brol“ 

— Kas, po velnių, yra ta stipendija? — staiga suirzusiu 
balsu pratrūko iš dešinės pusės Bačas. 

— Reguliari fiksuota išmoka, pasak Websterio*, — paaiški- 
no Leonas. 

— Juk tai tik pinigai, tiesa? 

— Tiesa. 

— Tai kodėl jis negali paprasčiau pasakyti ką nors tokio: 
„Atsiųskite man tuos prakeiktus pinigus ? Arba: „Kur tie pra- 


keikti pinigai?“ Kodėl jam reikia vartoti tokius įmantrius žo- 


džius? 

— Jau tūkstantį kartų apie tai kalbėjomės, — įsiterpė 
Inezė. 

— Na, tai tu nusiuntei jam žodyną, — priminė Bačui 
Leonas. 


— Bent prieš dešimt metų. Ir jis manęs prašė. 
— Ką gi, dar tebeturi jį, zulina, ieškodamas anksčiau 
mums negirdėtų žodžių. 


* Vienas iš išsamiausių amerikietiškos anglų kalbos žodynų, sudarytas amerikie- 
čių leksikografo Noah Websterio (1758-1843), pirmą kartą išleistas 1828 m. ir nuolatos 
atnaujinamas. 

— Aš dažnai klausiu savęs, ar advokatai pajėgia paspėti su 
jo žodynu, — balsu mąstė Bačas. 

— Ei, jūs ten abu, mėginate pakeisti kalbą, — prikišo Ine- 
zė. — Kodėl praeitą mėnesį nenusiuntėte jam stipendijų? 

— Regis, nusiunčiau, — nelabai įtikinamai atsakė Bačas. 

— Netikiu tuo, — atkirto ji. 

— Čekis pridėtas prie laiško, — pridūrė Leonas. 

— Ir tuo netikiu. Juk mes visi sutarėme kiekvienas kas mė- 
nesį, dvylika mėnesių per metus, siųsti jam po 100 dolerių. Tai 
mažiausia, ką galime padaryti. Suprantu, nelengva, ypač man, 
gyvenančiai iš socialinės pašalpos ir šiaip. Bet judu, berniukai, 
turite darbus, ir mažų mažiausia, ką galite padaryti — tai pasi- 
spausti ir surasti kiekvienas savo jaunesniajam broliui po 100 
dolerių, kad jis išgalėtų nusipirkti padoraus maisto ir sumokėti 
savo advokatams. 

— Nejau vėl turime apie visa kalbėti? — paklausė Leonas. 

— Aš girdžiu tai kasdien, — pridūrė Bačas. — Jeigu ne iš 
Raimondo per telefoną arba per laišką, tai iš mamos. 

— Skundiesi? — paklausė ji. — Ar turi problemų dėl to, 
kaip sutvarkytas gyvenimas? Gyveni mano namuose už dyką ir 
vis tiek nori skųstis? 

— Nagi, nagi, — ramino Leonas. 

— O kas tave globos? — pamėgino gintis Bačas. 

— Baikite jūs abu. Jau įgrysta. 

Visi trys giliai atsikvėpė ir vėl siekė cigarečių. Po ilgo ra- 
maus dūmo jie nusiteikė dar vienam pokalbiui. Viską pradėjo 
Inezė, maloniai pareikšdama: 

— O aš tai niekada nepraleidžiu mėnesio. Ir, jeigu prisi- 
menate, niekada nepraleisdavau nė mėnesio, kai abu sėdėjote 
uždaryti Parčmene“. 

Leonas suniurnėjo, pliaukštelėjo delnu per vairą ir piktai 


atšovė: 
* Misisipės valstijos sunkiųjų darbų kalėjimas itin pavojingiems nusikaltėliams. 


57 


— Mama, tai buvo prieš dvidešimt penkerius metus. Kam 
vėl tai kelti iš naujo? Nuo tada, kai mane lygtinai paleido, net už 
greičio viršijimą nebuvau nubaustas. 

Bačas, kurio nusikalstamas gyvenimas buvo kur kas spal- 
vingesnis nei Leono ir kuriam dar nebuvo pasibaigęs lygtinio 
paleidimo terminas, tylėjo. 

— Aš nepraleisdavau nė mėnesio, — pakartojo motina. 

— Gana. 

— O kartais susidarydavo ir 200 dolerių per mėnesį, nes 
turėdavau jus du tenai vienu metu, kaip prisimenu. Manau, man 
pasisekė, kad niekada neturėjau jūsų visų trijų už grotų. Nebū- 
čiau išgalėjusi susimokėti už elektrą. 

— Maniau, tie advokatai dirba už dyką. — Bačas pamėgino 
nukreipti dėmesį nuo savęs, vildamasis apsistoti prie taikinio už 
šeimos ribų. 

— Taip, — patvirtino Leonas. — Toks darbas vadinamas 
pro bono*, ir iš visų advokatų laukiama, kad bent kiek tam skirtų 
laiko. Kiek žinau, tos stambiosios firmos, kurios imasi panašių 
bylų kaip ši, nesitiki užmokesčio. 

— Tai ką tuomet Raimondas veikia su 300 dolerių per mė- 
nesį, jeigu jam nereikia mokėti savo advokatams? 

— Mes jau apie tai kalbėjomės, — nukirto Inezė. 

— Neabejoju, jis išleidžia visą lobį rašikliams, popieriui, 
vokams ir pašto ženklams, — sutiko Leonas. — Tvirtina, kad 
parašo po dešimt laiškų per dieną. Velniai rautų, jau vien čia su- 
sidaro per šimtą dolerių kas mėnesį. 

— Be to, jis parašė aštuonis romanus, — greitai pridūrė 
Bačas. — Ar devynis, mama? Nebeprisimenu. 

— Devynis. 

— Devynis romanus, kelis poezijos tomelius, kažkiek 


* T. y. nemokamos teisinės paslaugos, iš lot. posakio Pro bono publico — visuo- 
menės labui. 

trumpų apsakymų, šimtus dainų. Tik pagalvok apie visą tą po- 
pierių, kurį jis prirašo, — samprotavo Bačas. 

— Ką, šaipaisi iš Raimondo? — paklausė motina. 

— Niekada. 

— Sykį jis pardavė apsakymą, — priminė ji. 

— Žinoma, taip. Koks ten buvo žurnalas? Hot Rodder*? 
Sumokėjo jam keturiasdešimt baksų už apsakymą apie žmogų, 
pavogusį tūkstantį ratų gaubtų. Sakoma, kad rašai apie tai, ką 
išmanai. 

— O kiek tuesi pardavęs apsakymų? — atkirto Inezė. 

— Nė vieno, nes jokio neparašiau, o neparašiau todėl, kad 
neturiu talento rašyti. Jeigu mano jaunesnysis brolis irgi suvok- 
tų, kad neturi jokių meninių talentų, sutaupytų nors šiek tiek 
pinigų ir šimtams žmonių nereikėtų kęsti jo nesąmonių. 

— Labai žiauru. 

— Ne, mama, labai atvira. Ir jeigu tu senų seniausiai bū- 
tum buvusi jam atvira, gal būtų apsiraminęs. Bet ne. Tu skaitai 
jo knygas, poeziją ir apsakymus, paskui sakai, kad dalykai nuos- 
tabūs. Tad jis rašė dar daugiau, vis ilgesniais žodžiais, ilgesniais 
sakiniais, ilgesnėmis pastraipomis, ir pasiekė ribą, kur mes vos 
galime bent kiek, velniai rautų, suprasti, ką jis rašo. 

— Vadinasi, viskas per mane? 

— Ne šimtą procentų, ne. 

— Jis rašo, kad pagytų. 

— Buvau ten. Nematau, kad rašymas nors kiek padėtų. 

— Jisai sako, padeda. 

— Tos knygos ranka rašytos ar išspausdintos rašomąja 
mašinėle? — pertraukė Leonas. 

— Mašinėle, — atsakė Bačas. 

— Kas jas spausdina? 


— Jam tenka mokėti vienam žmogui teisės biblioteko- 


* „Forsuotas variklis“. 

je, — paaiškino Inezė. — Po dolerį už puslapį, o viena knyga 
buvo aštuonių šimtų puslapių. Tačiau aš perskaičiau, kiekvieną 
žodį. 

— O ar kiekvieną žodį supratai? — paklausė Bačas. 

— Daugumą. Padeda žodynas. Viešpatie, nežinau, iš kur 
tas berniukas randa tokius žodžius. 

— Ir Raimondas siuntė tas knygas į Niujorką, kad jos būtų 
išleistos, tiesa? — toliau mygo Leonas. 

— Taip, ir jam jas parsiuntė atgal, — atsakė ji. — Turbūt ir 
ten nesupranta visų jo žodžių. 

— Tik pamanyk, nejau tie žmonės Niujorke galėtų supras- 
ti, ką jis nori pasakyti, — nesiliovė Leonas. 

— Niekas nesupranta, ką jis nori pasakyti, — įsiterpė 
Bačas. — Tai Raimondo kaip romanisto, Raimondo kaip poeto, 
Raimondo kaip politinio kalinio, Raimondo kaip dainų kūrėjo 
ir Raimondo kaip teisininko bėda. Joks sveiko proto žmogus 
tikriausiai nepajėgtų suvokti, ką Raimondas nori pasakyti, kai 
imasi rašyti. 

— Taigi, jeigu aš teisingai suprantu, — reziumavo Leo- 
nas, — didelė dalis papildomų Raimondo pajamų buvo išleista 
jo literatūrinei karjerai finansuoti. Popieriui, pašto ženklams, 
spausdinimui rašomąją mašinėle, perrašymui, siunčiant į Niu- 
jorką ir atgal. Tiesa, mama? 

— Taip spėju. 

— Ir abejotina, ar jo stipendijos panaudotos advokatams 
apmokėti, — pridūrė Leonas. 

— Labai abejotina, — pritarė Bačas. — Ir dar nepamiršk 
jo muzikinės karjeros. Jis leidžia pinigus gitaros stygoms ir 
natų sąsiuviniams. Be to, dabar kaliniams leidžiama nuomotis 
įrašų juosteles. Štai kaip Raimondas tapo bliuzų atlikėju. Klau- 
sėsi B. B. Kingo ir Madžio Voterso ir, pasak Raimondo, jis dabar 
linksmina savo kolegas mirtininkų flygelyje vėlyvo vakaro bliu- 


zo sesijomis. 

— O, žinau. Jis man apie tai rašė savo laiškuose. 

— Jis visada turėjo gerą balsą, — patvirtino Inezė. 

— Niekada negirdėjau jo dainuojant, — nustebo Leonas. 

— Ir aš, — pridūrė Bačas. 

Jie dabar važiavo aplinkkeliu apie Oksfordą, dvi valandos 
iki Parčmeno. Apmušalų firmos furgonas, regis, geriausiu atveju 
įsibėgėdavo iki šešiasdešimties mylių per valandą, jeigu tik kiek 
greičiau — ir priekinės padangos pradėdavo kratyti. Bet skubėti 
nebuvo kur. Vakariau Oksfordo kalvos žemėjo, Delta jau buvo 
netoli. Inezė po dešinei atpažino baltą kaimo bažnytėlę šalia 
kapinaičių, ir jai toptelėjo, kad per visus tuos ilgus metus, kai ši- 
taip keliaudavo į valstijos sunkiųjų darbų kalėjimą, bažnytėlė nė 
kiek nepasikeitė. Klausė savęs, kiek dar moterų iš Fordo apygar- 
dos yra atlikusios tiek daug tokių kelionių, bet atsakymą žinojo. 
Leonas pradėjo šią tradiciją trisdešimties mėnesių įkalinimu, ir 
anais laikais pagal taisykles jai būdavo leidžiama lankyti pirmą 
kiekvieno mėnesio sekmadienį. Kartais ją nuveždavo Bačas, o 
kartais ji sumokėdavo kaimyno sūnui, bet niekada nepraleis- 
davo lankymo dienos ir visada nugabendavo lauktuvių žemės 
riešutų sviesto, irisų ir papildomai dantų pastos. Šeši mėnesiai 
po to, kai Leonas buvo lygtinai paleistas, jis vežiodavo ją aplan- 
kyti Bačo. Paskui sėdėjo Bačas ir Raimondas, bet skirtinguose 
skyriuose su skirtingomis taisyklėmis. 

Paskui Raimondas nužudė šerifo pavaduotoją, ir jį uždarė į 
mirtininkų flygelį, kuriame savos taisyklės. 

Įgijus daugiau patirties, nemalonios pareigos tapo pa- 
kenčiamos, ir Inezė Greini išmoko tų apsilankymų laukti. Visi 
kiti Fordo apygardoje jos sūnus smerkė, bet motina niekada jų 
neapleisianti. Ji buvo jiems gimstant ir buvo, kai gyvenimas 
juos lamdydavo. Kentėjo, kai jie stodavo prieš teismą ir per 
posėdžius dėl lygtinio jų paleidimo į laisvę, ir visiems, kas tik 
norėdavo klausytis, sakydavo, kad jie geri berniukai, bet buvo 


skriaudžiami žmogaus, už kurio ji pasirinko tekėti. Viskas — jos 

kaltė. Jeigu būtų ištekėjusi už padoraus žmogaus, jos vaikai gal- 
būt būtų gyvenę normaliai. 

— Manai, ta moteris bus ten? — paklausė Leonas. 

— Viešpatie, Viešpatie, — atsiduso Inezė. 

— Kodėl ji turėtų praleisti spektaklį? — samprotavo Ba- 
čas. — Esu tikras, ji kur nors ten bus. 

„Ta moteris“ — tai Talula, pakvaišėlė, įėjusi į jų gyvenimus 
prieš kelerius metus ir sugebėjusi blogą padėtį dar labiau pablo- 
ginti. Per vieną abolicionistų grupuotę ji užmezgė kontaktą su 
Raimondu, o šis sureagavo tipiškai — ilgu laišku, pilnu tvirtini- 
mų apie savo nekaltumą ir blogą elgesį su juo, taip pat įprastų 
paistalų apie savo literatūrinę ir muzikinę karjerą. Raimondas 
nusiuntė jai savo eilėraščių, meilės sonetų, ir moteriškutė pa- 
metė dėl jo galvą. Juodu susitikdavo mirtininkų Aygelio lanky- 
mo kambaryje, ir pro storų vielų tinklo langelį įsimylėjo vienas 
kitą. Raimondas sudainavo keletą bliuzo melodijų, ir Talula liko 
pakerėta. Kalbėta apie vedybas, bet šiuos planus teko pristab- 
dyti, kol tuometiniam Talulos vyrui Džordžijos valstijoje buvo 
įvykdyta mirties bausmė. Po trumpo gedulo laikotarpio ji nu- 
keliavo į Parčmeną atlikti keistų apeigų, kurių nepripažįsta joks 
žinomas valstijos įstatymas ar religinė doktrina. Šiaip ar taip, 
Raimondas buvo įsimylėjęs ir, šitaip įkvėptas, atsidavė gausiam 
laiškų rašymui, pasiekusiam naujas aukštumas. Šeima buvo iš 
anksto perspėta, kad Talula nekantrauja apsilankyti Fordo apy- 
gardoje ir pasimatyti su naujais savo giminaičiais iš vyro pusės. 
Ir ji iš tikrųjų atvyko, bet kai jie atsisakė ją pripažinti, tuomet 
Talula apsilankė Ford County Times redakcijoje ir pasidalijo savo 
klejonėmis ir įžvalgomis apie vargšo Raimondo Greinio negan- 
dą ir pažadais, kad nauji įrodymai padės jį išteisinti dėl šerifo 
pavaduotojo mirties. Ji taip pat pasiskelbė esanti nėščia nuo 
Raimondo — kaip pasekmė kelių santuokinių apsilankymų, 
dabar leidžiamų mirtininkų Aygelio gyventojams. 


Talula pateko į pirmą puslapį, su nuotrauka ir viskuo, bet 

reporteris buvo pakankamai išmintingas, kad faktus pasitikrin- 
tų Parčmene. Santuokiniai apsilankymai kaliniams nesuteikia- 
mi, ypač uždarytiesiems mirtininkų flygelyje. Ir oficialiai san- 
tuoka nebuvo įregistruota. Nė kiek nesutrikusi, Talula ir toliau 
mojavo Raimondo vėliava ir nuėjo dargi iki tiek, kad nugabeno 
kelis storus jo rankraščius į Niujorką, kur tie trumparegių leidė- 
jų vėl buvo atmesti. Laikui bėgant ji išnyko, bet Inezė, Leonas 
ir Bačas gyveno nuolatos baimindamiesi, kad kur nors galėtų 
gimti dar vienas Greinis. Nepaisant taisyklių dėl santuokinių 
apsilankymų, jie pažinojo Raimondą. Jis galėtų surasti būdą. 

Po dvejų metų Raimondas informavo šeimą, kad juodu su 
Talula sieksią ištuokos, ir tam, jog deramai šią gautų, esą jam 
reikia 500 dolerių. Tai sukėlė dar vieną bjaurų epizodą, per kurį 
buvo baramasi ir apsižodžiaujama, ir pinigai atsirado tik jam pa- 
grasinus savižudybe, ir ne pirmą sykį. Netrukus, kai buvo paštu 
išsiųsti čekiai, Raimondas parašė didžią naujieną — juodu su 
Talula susitaikę. Bet nepasisiūlė sugrąžinti Inezei, Bačui ir Leo- 
nui pinigus, nors visi trys jam užsiminė taip padaryti. Raimon- 
das atsisakė ta dingstimi, kad naujai jo advokatų grupei reikia 
pinigų ekspertams ir tyrėjams nusamdyti. 

Leoną ir Bačą erzino jų brolio savųjų teisių jausmas, lyg jie, 
šeima, būtų skolingi jam pinigų dėl to, kad yra persekiojamas 
įstatymų. Pirmomis jo dienomis kalėjime abu — tiek Leonas, 
tiek Bačas — priminė Raimondui, kad neatsiuntęs jiems nė cen- 
to, kai patys sėdėję už grotų, o jis buvęs laisvėje. Tai vedė prie 
kito bjauraus epizodo, kuriame Inezei teko tarpininkauti. 

Ji sėdėjo palinkusi ir rami savajame invalido vežimėlyje, 
laikydama ant kelių storos drobės krepšį. Mintims apie Talulą 
pradėjus blėsti, ji atsidarė krepšį ir išsitraukė Raimondo laišką, 
jo paskutinįjį. Atvėrusi voką, paprastą ir baltą, su vingriu pasvi- 
rusiu sūnaus braižu per visą priekį, išlankstė du geltono blokno- 


tinio popieriaus lapus. 

Brangiausioji mamyte, 

vis labiau darosi aišku ir akivaizdu, kad gremėzdiška 
ir nelanksti, taip, net letargiška mūsiškė šališka ir gėdinga, 
taip, net korumpuota teismų sistema neišvengiamai ir 
neatšaukiamai nukreipė savo pasibjaurėtinas ir niekingas akis į 


mane. 


Inezė atsikvėpė ir darsyk perskaitė sakinį. Daugelis žodžių 
atrodė žinomi. Metų metus skaičiusi laiškus laikydama juos 
vienoje rankoje, o žodyną — kitoje, ji dabar stebėjosi, kaip labai 
prasiplėtė jos žodžių atsarga. 


Tačiau Misisipės valstija ir vėl darsyk bus sutramdyta ir 
pažabota, taip pat palikta visiškoje ir absoliučioje degradacijoje 
dėl savo ryžto išsiurbti kraujo iš Raimondo T. Greinio. Mat aš 
išsirūpinau ir nusamdžiau jauno, nuostabiai gabaus teisininko 
paslaugas, nepaprasto advokato, mano protingai pasirinkto iš 
nesuskaičiuojamos daugybės teisės specialistų, visai tiesiogine 


šių žodžių prasme puolančių man prie kojų. 


Dar viena pauzė, kol dar kartą greitai sau perskaitė tylo- 
mis. Inezė vos pajėgė pagauti turinį. 


Tad nenuostabu, kad tokių ekskvizitinių ir superliatyvių, 
taip, net singuliarių kvalifikacijų ir įgūdžių teisininkas negali 
dirbti ir efektyviai dėl manęs advokatauti be atitinkamos 


kompensacijos. 


— Kas ta kompensacija? — paklausė Inezė. 

— Perskaityk paraidžiui, — paprašė Bačas. 

Ji pamažu perskaitė, ir visi trys svarstė tą žodį. Šios kalbos 
įgūdžių pratybos tokios įprastos kaip šnekos apie orus. 

— Kaip tai naudojama? — paklausė Bačas, tad ji darsyk 
perskaitė visą sakinį. 

— Pinigai, — nusprendė Bačas, ir Leonas iškart sutiko. 
Mislingi Raimondo žodžiai dažnai turėdavo ką nors bendra su 
pinigais. 

— Palaukite, pamėginsiu atspėti. Jis turi naują advokatą ir 
jam reikia papildomų pinigų susimokėti. 


Inezė nuleido Bačą negirdom ir skaitė toliau. 


Labai labai nenoromis ir net su virpuliu aš desperatiškai 
prašau ir maldauju jūsų parūpinti gana nuosaikią 1500 
dolerių sumą, kuri tiesiogiai bus panaudota mano gynybai ir 
neabejotinai ištrauks, ir išlaisvins mane, ir šiaip išgelbės mano 
subinę. Nagi, mama, dabar išmušė valanda šeimai susivienyti ir, 
kalbant metaforiškai, sustatyti furgonus ratu*. Jūsų delsa, taip, 


net jūsų kontradikcija, bus laikomi pernicioziniu aplaidumu. 


— Kas ta kontradikcija? — paklausė ji. 

— Perskaityk paraidžiui, — paprašė Leonas. 

Inezė perskaitė „kontradikcija“, paskui „pernicioziniu“, ir 
po vangių ginčų paaiškėjo, kad nė vienas absoliučiai nenutuo- 
kia, kas tai yra. 


Viena paskutinė pastaba, iki pereisiu prie labiau 
neatidėliotinos korespondencijos — Bačas ir Leonas vėl 
užmiršo mano stipendijas. Naujausios jų neištikimybės 
susijusios su birželio mėnesiu, o jau įpusėjusi liepa. Prašau, 
kamuok, grizink, vesk iš kantrybės, bakink tuos du bukagalvius, 


kol jie pradės gerbti savo įsipareigojimus mano gynybos fondui. 


Su meile kaip visada, tavo brangiausias ir 


mylimiausias sūnus Raimondas 


* Amerikietiška metafora iš tų laikų, kai Laukinuose Vakaruose keliaujantys nau- 
jakuriai buvo puldinėjami indėnų ir gynybai sustatydavo savo furgonus ratu it tvirtovę, 
iš kur atsišaudydavo. 

Kiekvienas laiškas, nusiųstas mirtininkų Alygelio kaliniams, 
būdavo kieno nors Parčmeno pašto skyriuje perskaitomas, ir 
kiekvienas išsiunčiamas — taip pat kruopščiai peržiūrimas. 
Inezė dažnai gailėdavosi to vargšo žmogaus, paskirto skaityti 
Raimondo siunčiamus laiškus. Šie visada Inezę išvargindavo, 
nes prie jų reikėdavo paplušėti. Mat ji baimindavosi, kad nepra- 
leistų ko nors svarbaus. 

Laiškai ją išsekindavo. Lyriniai nukrypimai įvarydavo mie- 
gą. Romanai sukeldavo migrenos priepuolius. Poezijos būdavo 
neįmanoma perprasti. 

Ji atrašydavo dusyk per savaitę, būtinai, nes jeigu nors 
dienai užmirštų savo jaunėlį, galėtų tikėtis keturių ar gal net 
penkių puslapių kandžių užgaulių srauto, su žodžiais, dažnai 
net nerandamais žodyne. Ir net nežymiai pavėlavęs išsiųsti sa- 
vąją stipendiją, sulaukdavai telefono skambučių atsiliepiančiojo 
sąskaita. 

Iš visų trijų brolių Raimondas geriausiai mokėsi, nors nė 
vienas nebaigė vidurinės mokyklos. Leonas buvo geresnis at- 
letas, Bačas — geresnis muzikantas, bet mažasis Raimondas 
turėjo smegeninę. Ir jis nuėjo iki pat vienuoliktos klasės, kol 
buvo sučiuptas su pavogtu motociklu ir atliko šešiasdešimties 
dienų bausmę nepilnamečių nusikaltėlių kolonijoje. Tada jis 
buvo šešiolikos, penkeriais metais jaunesnis už Bačą ir dešimčia 
— už Leoną, o Greinių berniukai jau buvo pagarsėję kaip miklūs 
automobilių vagys. Raimondas prisidėjo prie šeimos verslo ir 
mokyklą užmiršo. 

— Taigi, kiek jis nori šį kartą? — paklausė Bačas. 

— Pusantro tūkstančio — naujam advokatui. Pasiskundė, 
kad judu neatsiuntėte jam stipendijų už praėjusį mėnesį. 

— Baik, mama, — šiurkščiai metė Leonas, ir ilgai niekas 
nieko daugiau nebesakė. 

Kai pirmąkart automobilių vagių gauja buvo sutriuškinta, 


įkliuvo Leonas ir atsėdėjo paskirtą terminą Parčmene. Išėjęs į 

laisvę jis vedė savo antrąją žmoną ir sugebėjo gyventi dorai. 
Bačas ir Raimondas nė kiek nesistengė gyventi dorai, dargi iš- 
plėtė savo veiklą. Slėpė vogtus ginklus ir visokius prietaisus, 
šiek tiek užsiėmė prekyba marihuana, varė naminę ir, žinoma, 
vogė automobilius, kuriuos parduodavo įvairioms nelegalioms 
ardykloms Misisipės šiaurėje. Bačas sudegė, kai pavogė vilkiką 
su priekaba, kaip manyta, pilną „Sony“ televizorių, bet iš tikrų- 
jų krovinį sudarė vielų tinklas tvoroms. Televizorius juodojoje 
rinkoje lengva prastumti. Vielų tinklo pasirodė kur kas sunkiau 
atsikratyti. Toliau įvykiams plėtojantis, šerifas surengė reidą į 
Bačo slaptavietę ir surado kontrabandą, kad ir kokia bevertė ši 
buvo. Prisipažinęs kaltę, jis gavo aštuoniolika mėnesių — savo 
pirmą terminą Parčmene. Raimondas išsisuko nuo kaltinimo ir 
gyveno toliau vogdamas. Liko prie savo senos meilės — lengvų- 
jų automobilių ir pikapų — ir gražiai klestėjo, nors visas pelnas 
būdavo iššvaistomas kaušalui, azartiniams lošimams ir stulbi- 
namai virtinei blogų moterų. 

Nuo pat savo, kaip vagių, karjerų pradžios Greinių vaikinai 
buvo persekiojami bjauraus šerifo pavaduotojo Kojaus Čailder- 
so. Kojus įtardavo juos dėl kiekvieno menkesnio įstatymų pa- 
žeidimo ar sunkaus nusikaltimo Fordo valstijoje. Stebėjo juos, 
sekiojo iš paskos, grasino jiems, nedavė ramybės ir įvairiu metu 
areštuodavo turėdamas gerą priežastį ar visai be priežasties. 
Fordo apygardos kalėjimo gelmėse visi trys buvo Kojaus sumuš- 
ti. Jie smarkiai skundėsi šerifui, Kojaus viršininkui, bet niekas 
nesiklauso, kai inkščia žinomi nusikaltėliai. O Greiniai tapo 
labai gerai žinomi. 

Atsikeršydamas Raimondas pavogė patrulinį Kojaus au- 
tomobilį ir pardavė vienai Memfio automobilių ardyklai. Bet 
pasiliko policijos radijo stotelę ir nusiuntė šią atgal Kojui, įpa- 
kuotą į nepažymėtą atgaliniu adresu siuntinį. Raimondas buvo 
areštuotas ir būtų buvęs sumuštas, jeigu nebūtų įsikišęs teismo 
jam paskirtas advokatas. Nebuvo visiškai jokių įrodymų, nieko, 

kuo jį būtų galima susieti su nusikaltimu, išskyrus kai kuriuos 
gerai pagrįstus įtarimus. Po dviejų mėnesių, kai Raimondą pa- 
leido, Kojus nupirko savo žmonai naują „Chevrolet Impala“. Rai- 
mondas pavogė ir šį automobilį — iš aikštelės prie bažnyčios, 
vykstant trečiadienio maldos susiėjimui — ir pardavė ardyklai 
šalia Tupelo. Tuo metu Kojus jau atvirai prisiekinėjo užmušiąs 
Raimondą Greinį. 

Liudytojų, kaip iš tikrųjų buvo nužudyta, neatsirado, arba 
bent nė vienas nepasisiūlė liudyti. Tai įvyko vėlai penktadienio 
naktį, žvyrkelyje netoliese dvigubo dydžio kilnojamojo suren- 
kamo namuko, kuriuo Raimondas dalijosi su savo naujausia 
drauguže. Anot kaltinimo prielaidos, Kojus pastatė šalikelėje 
automobilį ir tyliai vienas pats artinosi pėsčiomis, ketindamas 
susitikti su Raimondu ir galbūt net jį areštuoti. Saulei patekėjus 
Kojus aptiktas keleto elnių medžiotojų — dusyk peršautas į 
kaktą iš galingo šautuvo, tysantis nežymioje žvyrkelio įduboje, 
todėl apie jo kūną buvo susitelkę nemažai kraujo. Nusikaltimo 
vietos fotografijos dviem prisiekusiesiems sukėlė vėmulį. 

Raimondas ir jo draugužė tvirtino linksminęsi kaimo 
smuklėje su šokiais, bet, matyt, juodu ten buvo vieninteliai 
lankytojai, nes neatsirado kitų liudytojų, kurie patvirtintų alibi. 
Balistinė ekspertizė padėjo atsekti kulkas iki vogto šautuvo, 
slėpto pas vieną iš Raimondo ilgalaikių nusikaltėlių pasaulio 
bendrų, ir nors nebūta jokių įrodymų, kad šautuvas kada nors 
priklausęs Raimondui, kad jis buvo šį pavogęs, pasiskolinęs ar 
turėjęs kaip nuosavą, įtarimo pakako. Prokuroras įtikino prisie- 
kusiuosius, kad Raimondas turėjo motyvą: jis nekentė Kojaus ir, 
šiaip ar taip, jau buvo nuteistas už sunkų nusikaltimą; taip pat 
turėjo progą: mat Kojus rastas netoliese Raimondo priekabos, o 
daug mylių aplinkui nėra jokių kaimynų; be to, jis turėjo ir prie- 
monę — teismo salėje pamojuota tariamu žmogžudystės įran- 
kiu kartu su karišku teleskopiniu taikikliu, kuris galėjo suteikti 
žudikui galimybę matyti tamsoje, nors nebūta jokių įrodymų, 

kad šis taikiklis iš tikrųjų buvęs pritvirtintas prie šautuvo, kai 
tas buvo panaudotas Kojui nužudyti. 

Raimondo alibi buvo silpnas. Jo draugužė irgi anksčiau 
buvusi teista už padarytą nusikaltimą, taigi nekokia liudytoja. 
Teismo paskirtas jam ginti advokatas oficialiai iškvietė į posėdį 
tris žmones, kurie turėjo paliudyti girdėję, kaip Kojus prisiekė 
Raimondą Greinį užmušiąs. Tačiau visi trys, sėdėdami liudytojo 
krėsle ir rūsčiai nužvelgiami šerifo ir bent dešimties jo unifor- 
muotų pavaduotojų, suklupo neatlaikę spaudimo. Visų pirma tai 
buvo abejotina gynybos strategija. Jeigu Raimondas manęs, kad 
Kojus ateina jo užmušti, tai ar jis, Raimondas, veikė iš savigynos 
paskatų? Ar Raimondas prisipažįstąs padaręs nusikaltimą? Ne, 
jis neprisipažįstąs. Tvirtino nieko apie tai nežinojęs ir tuo metu, 
kai kažkas kitas pasirūpino Kojumi, šokęs bare. 

Nepaisant didžiulio visuomenės spaudimo pripažinti Rai- 
mondą kaltu, prisiekusieji dvi dienas spyriojosi, kol galiausiai 
taip ir padarė. 

Po metų federaliniai agentai išardė metamfetaminu pre- 
kiavusią gaują, ir po dešimties skubių derybų dėl lengvesnio 
nuosprendžio, jeigu bus prisipažinta kaltė, sužinota, kad šerifo 
pavaduotojas Kojus Čaildersas buvo smarkiai įsivėlęs į kvaišalus 
platinančio nusikaltėlių sindikato veiklą. Įvyko dvi kitos labai 
panašios savo detalėmis žmogžudystės Maršalo apygardoje, 
esančioje už šešiasdešimties mylių. Puiki Kojaus reputacija tarp 
vietinių liko bjauriai suteršta. Pradėjo tvenktis gandai apie tai, 
kas iš tikrųjų jį nužudė, nors Raimondas tebeliko pagrindiniu 
įtariamuoju. 

Jo pripažinimą kaltu ir mirties nuosprendį vienbalsiai pa- 
tvirtino valstijos Aukščiausiasis Teismas. Kuo daugiau siųsta 
apeliacijų, tuo daugiau sekė nuosprendžio patvirtinimų, ir da- 


bar, po vienuolikos metų, byla buvo besibaigianti. 

Vakariau Beitsvilio kalvos galiausiai užleido vietą lygu- 
moms, ir plentas kirto per laukus, kuriuose gausiai vešėjo va- 
sarvidžio medvilnė ir sojos. Plente visur ant savųjų žalių „John 
Deer“ kyšojo fermeriai, lyg greitkelis būtų buvęs nutiestas trak- 
toriams, o ne automobiliams. Bet Greiniai niekur neskubėjo. 
Furgonas judėjo pro dar neveikiantį medvilnės džiną, apleistas 
ilgas lūšnas, naujas dvigubo pločio gyvenamąsias priekabas su 
palydovinėmis lėkštėmis ant stogų ir stovinčiais prie durų di- 
džiuliais sunkvežimiais, pro pavienius gražius namus, patrauk- 
tus toliau nuo plento, kad žemvaldžiai negirdėtų transporto 
triukšmo. Prie Markso miestuko Leinas pasuko į pietus, ir jie 
judėjo giliau į Deltą, 

— Manau, ten bus Šarlina, — vėl prašneko Inezė. 

— Tikriausiai, — sutiko Leonas. 

— Už nieką to nepraleistų, — pritarė Bačas. 

Šarlina buvo Kojaus našlė, ilgai kenčianti moteris, su nepa- 
prastu entuziazmu nusitvėrusi savo vyro kaip kankinio mirties. 
Daugelį metų ji prisidėdavo prie kiekvienos, kokias tik suge- 
bėdavo rasti, nusikaltėlių aukų grupuotės — valstijos ir visos 
šalies mastu. Ji grasino teisminiais ieškiniais prieš laikraščius 
ir visus kitus, abejojančius Kojaus padorumu. Rašė ilgus laiškus 
įstatymų leidėjams, reikalaudama Raimondui Greiniui greites- 
nio teisingumo. Ir per visą tą laiką nepraleido nė vieno teismo 
posėdžio, nukeliavo net iki Naujojo Orleano, kai bylą svarstė 
Penktojo regiono apeliacinis teismas. 

— Dėl šios dienos ji meldėsi, — pridūrė Leonas. 

— Ką gi, verčiau tegul meldžiasi, nes Raimondas pasakė, 
kad to neįvyks, — atsiliepė Inezė. — Jis man pažadėjo, kad jo 
teisininkai kur kas geresni nei valstijos, ir sunkvežimiais regis- 
truoja naujus popierius. 

Leonas paskersavo akimis į Bačą, kuris atsakė jam žvilgsniu, 
o paskui įniko spoksoti į medvilnės laukus. Jie pravažiavo pro 


Venso, Tatvailerio ir Romos fermų gyvenvietes, kai saulė buvo 


70 


jau besileidžianti. Sutemos išviliojo spiečius vabzdžių, kurie tiš- 
ko į furgono variklio skyriaus dangtį ir priekinį stiklą. Atidarę 
langus rūkė ir mažai kalbėjosi. Artėjantis Parčmenas visada pri- 
slėgdavo Greinius — Bačą ir Leoną dėl suprantamų priežasčių, o 
Ineze todėl, kad primindavo jos, kaip motinos, trūkumus. 

Parčmenas buvo liūdnai pagarsėjęs kalėjimas, bet taip pat 
ir ferma — plantacija, plytinti daugiau kaip aštuoniolikoje tūks- 
tančių akrų derlingo juodžemio, iš kurio dešimtmečiais buvo 
gaunama medvilnė ir pelnai valstijai, iki įsikišo federaliniai 
teismai ir beveik visiškai panaikino vergišką darbą. Pagal dar 
vieną ieškinį kitas federalinis teismas padarė galą segregacijai. 
Papildomi bylinėjimaisi gyvenimą kalėjime šiek tiek palengvino, 
nors smurto padaugėjo. 

Trisdešimt atsėdėtų tenai mėnesių Leoną nukreipė nuo 
nusikalstamo gyvenimo, o to įstatymus gerbiantys piliečiai ir 
reikalavo iš kalėjimo. Bačui pirmas jo bausmės terminas įrodė, 
kad jis pajėgtų ištverti ir kitą, todėl nė vienas automobilis ar 
sunkvežimis Fordo apygardoje nebuvo saugus. 

Trečiasis greitkelis driekėsi tiesiai ir lygiai, transporto 
„eismas buvo menkas. Beveik sutemo, kai furgonas pravažiavo 
nedidelį žalią kelio ženklą su paprastu užrašu — „Parčmenas“. 
Priekyje tvieskė šviesos, vyko kažkoks judėjimas, dėjosi kažkas 
neįprasta. Po dešinei bolavo akmeniniai paradiniai kalėjimo 
vartai, o kitapus greitkelio, žvyruotoje automobilių aikštelėje, 
bruzdėjo cirkas. Veiklą buvo išvystę protestuotojai prieš mirties 
bausmę. Kai kurie klūpėjo ratu ir meldėsi. Kai kurie vaikščiojo 
glaudžiomis gretomis, iškėlę savadarbius plakatus Raimondui 
Greiniui palaikyti. Dar viena grupė giedojo bažnytinį himną. 
Kita klūpėjo aplinkui kunigą, laikydami rankose žvakes. Toliau 
palei greitkelį mažesnė grupė skandavo šūkius už mirties baus- 
mę ir laidė įžeidimus palaikantiesiems Greinį. Rimtį prižiūrėjo 
uniformuoti šerifo pavaduotojai. Televizijos žinių operatorių 


brigados viską fiksavo. 

Leonas sustojo prie sargybos namelio, kuriame knibždėjo 
kalėjimo sargų ir sunerimusių saugos tarnybos žmonių. Vienas 
sargybinis su prisegtu prie lentelės popieriumi žengtelėjo prie 
vairuotojo durelių ir paklausė: 

— Jūsų pavardė? 

— Greiniai, Raimondo Greinio šeima. Leonas, Bačas ir 
mūsų motina Inezė. 

Sargybinis nieko neužsirašė, tik žengtelėjo atgal ir tesuge- 
bėjo pasakyti: 

— Minutėlę palaukite, — ir paliko juos. 

Trys sargybiniai stovėjo tiesiai priešais furgoną, prie įva- 
žiuojamojo kelio užkardos. 

— Nuėjo atsivesti Fičo, — pakomentavo Bačas. — Laži- 
namės? 

— Ne, — atsakė Leonas. 

Fičas buvo kažkoks kalėjimo viršininko pavaduotojas, pro- 
fesionalus kalėjimų sistemos tarnautojas, kurio darbą be jokių 
perspektyvų nuskaidrindavo kokio nors kalinio pabėgimas ar 
egzekucija. Su kaubojiškais batais ir „Stetson“ kaubojiškos skry- 
bėlės imitacija, segėdamas prie šlaunies didžiulį pistoletą, jis 
krypuojančia eigastimi puikuodavosi prieš Parčmeną, lyg būtų 
kalėjimo savininkas. Fičas ištvėrė tuziną kalėjimo viršininkų ir 
atsilaikė prieš tiek pat teisminių ieškinių. Prisiartinęs prie fur- 
gono, jis garsiai ištarė: 

— Nagi, nagi, Greinių berniukai sugrįžo ten, kur jiems ir 
vieta. Atvažiavote paremontuoti baldų, vaikinai? Turime seną 
elektros kėdę, kurią galite iš naujo apmušti. — Ir nusijuokė iš 
savo paties humoro. Už jo nuskardėjo daugiau juoko. 

— Labas vakaras, pone Fičai, — mandagiai pasisveikino 
Leonas. — Atsivežėme čia ir savo motiną. 

— Labas vakaras, mem, — žvilgtelėjęs furgono vidun, pa- 
sisveikino Fičas. 


Inezė nieko neatsakė. 

— Iš kur gavote šį furgoną? — paklausė Eičas. 

— Pasiskolinome, — atsakė Leonas. 

Bačas stebeilijo tiesiai į priekį. Vengė pažiūrėti į Fičą. 

— Pasiskolinote, pabučiuokit man į subinę. Kada jūs, 
vaikinai, paskutinį kartą ką nors skolinotės? Esu tikras, ponas 
Makbraidas šiuo metu jau ieško savo furgono. Galėčiau jam pa- 
skambinti. 

— Taip ir padaryk, Fičai. 

— Tau — pone Fičai. 

— Kaip pasakysite. 

Fičas pilna burna nusispjovė. Linksėjo, lyg tik jis vienas 
būtų atsakingas už visas smulkmenas. 

— Manau, jūs, vaikinai, žinote, kur vykstate, — tęsė. — 
Dievaži, čia ganėtinai prisibuvote. Sekite paskui tą automobilį 
į maksimalios saugos sektorių. Ten jus apieškos. — Jis pamojo 
sargybiniams prie užkardos. 

Atlaisvinus pravažiavimą, jie paliko Fičą daugiau nepasake 
nė žodžio. Kelias minutes sekė paskui niekaip nepaženklintą 
automobilį, pilną ginkluotų vyrų. Jie važiavo pro sektorių po 
sektoriaus, kiekvieną visiškai atskirą, kiekvieną supamą me- 
talinio tinklo tvoros su spygliuota viela viršuje. Bačas žvelgė į 
sektorių, kuriam buvo atidavęs kelerius savo gyvenimo metus. 
Ryškiai apšviestame atvirame plote, „žaidimų aikštelėje“, kaip 
jie vadino, jis matė įprastines krepšinio rungtynes — lakstė su- 
prakaitavę bemarškiniai vyrai, ir tereikėdavo vienos šiurkščios 
pražangos, kad kiltų dar vienos beprasmės triukšmingos pešty- 
nės. Matė ir ramesniuosius, sėdinčius ant užkandos stalų, lau- 
kiančius vakarinio dešimtos valandos patikrinimo gultis į lovas, 
laukiančius, kol atlėgs karštis, nes barakuose vėdinimo sistema 
retai kada veikdavo, ypač liepą. 

Kaip visada Leonas žvilgtelėjo į ankstesnį savo sektorių, 
bet ilgiau nesusimąstė apie ten praleistą laiką. Po tiek daug 


metų jis gebėjo atmintyje kuo toliau nukišti emocinius randus, 

likusius po fizinės prievartos. Kalinių populiaciją sudarė 80 
procentų juodieji, ir Parčmenas buvo viena iš nedaugelio vietų 
Misisipėje, kur ne baltieji nustatinėdavo taisykles. 

Maksimalios saugos sektorius buvo praėjusio amžiaus 
šešto dešimtmečio stiliaus plokščiastogis vieno aukšto raudonų 
plytų korpusas, labai panašus į begalę tuo metu statytų pradi- 
nių mokyklų. Jį irgi supo metalinio tinklo tvora su spygliuota 
viela viršuje ir stebėjo šiaip nuobodžiaujantys bokšteliuose 
sargybiniai, nors šią naktį visi uniformuotieji buvo budrūs ir 
sujaudinti. Leonas pastatė furgoną kur nurodyta, paskui jis ir 
Bačas buvo nuodugniai apieškoti nedidelio bataliono nesišyp- 
sančių prižiūrėtojų. Inezė iškelta ir vežimėlyje nuridenta į tam 
kartui įrengtą patikros punktą, kur kruopščiai apžiūrėta dviejų 
prižiūrėtojų moterų. Visi trys palydėti toliau korpuso vidun pro 
virtinę sunkių durų, pro dar daugiau sargybinių ir galiausiai į 
mažą kambarį, niekada anksčiau jų nematytą. Lankytojų patal- 
pa buvo kitur. Jiems susėdus, kartu pasiliko du apsaugininkai. 
Kambarėlyje buvo sofa, dvi sulankstomosios kėdės, eile sustaty- 
tų kartotekos spintelių, ir apskritai vaizdas panėšėjo į kontorą, 
priklausiusią kokiam nors nereikšmingam biurokratui, šiai nak- 
čiai laikinai išvytam. 

Du kalėjimo prižiūrėtojai, kiekvienas sveriantis mažų 
mažiausiai po 250 svarų, buvo storais, dvidešimt keturių co- 
lių apimties sprandais ir privalomai nuskustomis galvomis. Po 
penkių nepatogių minučių kambarėlyje kartu su šeima Bačui jų 
jau buvo gana. Žengtelėjęs artyn kelis žingsnius, jis įžūliai pa- 
klausė: 

— Ką būtent judu čia veikiate? 

— Vykdome įsakymus, — atsakė vienas. 

— Kieno įsakymus? 

— Kalėjimo viršininko. 

— Ar įsivaizduojate, kaip kvailai atrodot? Štai mes, nuteis- 


tojo mirti šeima, čia laukiame pabūti kelias minutes su savo bro- 


74 


liu šiame mažučiame šikinyke, ne kambaryje, be langų, šlakbeto- 
nio sienomis, tik su vienomis durimis, o judu stūksote ir saugote 
mus, lyg būtume pavojingi. Ar įsivaizduojate, kaip tai kvaila? 

Abiejų sprandai tartum dar labiau išsipūtė. Abiejų veidai 
tamsiai užraudo. Jeigu Bačas būtų buvęs kalinys, jį būtų su- 
mušę, bet jis toks nebuvo. Buvo pilietis, buvęs nuteistasis, ne- 
kenčiantis visų farų, motorizuotų patrulių, prižiūrėtojų, agentų 
ir saugos tipų, kokius kada nors buvo matęs. Kiekvienas unifor- 
muotasis buvo jo priešas. 

— Sere, prašom, sėskitės, — šaltai pasiūlė vienas. 

— Jeigu kartais jūs, idiotai, to neįsivaizduojate, tai galite 
saugoti kambarį iš kitos durų pusės lygiai taip pat lengvai kaip 
ir šiapus. Žinau, nebuvote pakankamai išmokyti, kad tai įsi- 
vaizduotumėte, bet jeigu jūs tik išeitumėte pro duris ir stambias 
savo subines pasodintumėte iš kitos pusės, viskas liktų saugu, o 
mes turėtume šiek tiek privatumo. Galėtume pasikalbėti su savo 
jaunesniuoju broliu nesijaudindami, kad jūs, pajacai, klausotės. 

— Verčiau baik tai, bičiuli. 

— Nagi, tik pirmyn žengte pro duris, uždarykite iš kitos 
pusės ir spoksokite į jas, saugokite. Žinau, vaikinai, jūs sugebė- 
sit. Žinau, kad galėsite saugiai mus čia prižiūrėti. 

Aišku, apsaugininkai nepajudėjo iš vietos, ir Bačas galiau- 
siai atsisėdo ant sulankstomosios kėdės šalia savo motinos. Po 
trisdešimties minučių, kurios, atrodė, tesėsi amžinybę, su visa 
savo palyda įėjo ir prisistatė kalėjimo viršininkas. 

— Egzekucija tebeplanuojama minutę po vidurnak- 
čio, — oficialiai pareiškė jis, lyg aptarinėtų su savo personalu 
įprastą posėdį. — Mums pasakyta nesitikėti paskutinės minu- 
tės skambučio iš gubernatūros. — Balse nenuskambėjo nė kiek 
užuojautos. 

Inezė abiem delnais užsidengė veidą ir tyliai pravirko. 

Kalėjimo viršininkas tęsė: 


— Advokatai kaip visada užsiėmę paskutinės minutės da- 

lykais, bet mūsų teisininkai sako, kad mažai tikėtina, jog nuo- 
sprendžio vykdymas bus atidėtas. 

Leonas ir Bačas stebeilijo į grindis. 

— Tokiais atvejais mes šiek tiek sušvelniname taisykles. 
Jus galite likti čia, kiek norėsite, ir netrukus mes atvesime Rai- 
mondą. Apgailestauju, kad iki to priėjo. Jeigu ką nors galiu pa- 
daryti, tik pasakykite. 

— Pašalinkite iš čia tuos du asilus. — Bačas parodė pirštu į 
prižiūrėtojus. — Norėtume bent kiek privatumo. 

Kalėjimo viršininkas dvejojo, apsidairė po kambarį, paskui 
tarė: 

— Žinoma. 

Jis išėjo, išsivesdamas kartu apsaugininkus. Po penkiolikos 
minučių durys vėl atsidarė, ir su plačia šypsena įlėkė Raimon- 
das, išsyk pasuko tiesiai prie motinos. Po ilgo glėbesčiavimosi ir 
kelių ašarų jisai stipriai apkabino brolius ir pasakė, kad reikalai 
juda palankia jiems kryptimi. Jie prisitraukė kėdes arti prie so- 
fos ir susėdo mažu rateliu. Raimondas laikė motiną už rankų. 

— Mes privertėme tuos šunsnukius pabėgioti, — pra- 
šneko tebesišypsodamas — tikras pasitikėjimo savimi įsi- 
kūnijimas. — Šiuo metu, kai kalbamės, advokatai teikia visą 
sunkvežimį peticijų dėl habeas corpus“, ir jie yra visai tikri, kad 
Jungtinių Valstijų Aukščiausiasis Teismas išleis certiorari“". 

— Ką tai reiškia? — paklausė Inezė. 

— Reiškia tai, kad Aukščiausiasis Teismas sutiks peržiū- 
rėti bylą, o taigi savaime viskas uždelsiama. Reiškia, kad mes 
veikiausiai gausime naują bylos nagrinėjimą Fordo apygardoje, 
nors nesu tikras, ar noriu, kad teismas vyktų būtent ten. 

Jis vilkėjo balta kalėjimo apranga, be kojinių, avėjo pigiais 


sandalais. Ir buvo akivaizdu, kad Raimondas kaupia svarus. 


* Potvarkis dėl kalinamojo pristatymo į teismą sulaikymo pagrįstumui išsiaiškinti. 
** Aukštesnio teismo nurodymas žemesniajam pateikti peržiūrai bylos medžiagą. 

Skruostai apvalūs ir putlūs. Jie nematė jo beveik šešias savaites, 
ir dabar buvo aiškiai pastebimas svorio prieaugis. Kaip papra- 
stai, jis plepėjo apie dalykus, kurių jie nesuprato ir kuriais ne- 
tikėjo, bent jau Bačas su Leonu. Raimondas iš prigimties turėjo 
gyvą vaizduotę, miklų liežuvį ir nesugebėdavo sakyti tiesos. 

Vaikinas galėtų meluoti. 

— Turiu dvi dešimtis advokatų, kurie šiuo metu grumia- 
si, — pasigyrė jis. — Valstija su jais nepaspėja. 

— Kada tu ką nors sužinosi iš teismo? — paklausė Inezė. 

— Jau bet kurią minutę. Turiu federalinius teisėjus Džek- 
sone, Naujajame Orleane ir Vašingtone, posėdžiaujančius ir pa- 
sirengusius įspirti valstijai į subinę. 

Kai vienuolika metų subinę jam spardė valstija, buvo sunku 
patikėti, kad Raimondas dabar, šią vėlyvą valandą, sugebėjo pa- 
keisti įvykių kryptį. Leonas ir Bačas rimtai linktelėjo, lyg būtų jo 
žodžių nupirkti ir patikėję, kad tai, kas neišvengiama, neįvyks. 
Daug metų jie žinojo, kad jaunesnysis brolis patykojo Kojaus ir 
vogtu šautuvu faktiškai ištaškė jam galvą. Prieš daugelį metų, 
jau gerokai po to, kai pateko į mirtininkų fAygelį, Raimondas 
papasakojo Bačui, kad buvęs toks prisigėręs, jog beveik neprisi- 
menąs, kaip nužudė. 

— Bet to, Džeksone turime įtakingų teisininkų, darančių 
spaudimą gubernatoriui — tiesiog tam atvejui, jeigu Aukščiau- 
siasis Teismas vėl pabūgtų, — pridūrė jis. 

Visi trys linktelėjo, bet nė vienas neužsiminė apie kalėjimo 
viršininko komentarus. 

— Gavai mano paskutinį laišką, mama? Tą, kuriame rašiau 
apie naują advokatą? 

— Be abejo, gavau. Skaičiau jį važiuodama į čia, — linkte- 
lėjo ji. 

— Norėčiau jį nusamdyti, kai tik gausime potvarkį dėl 
naujo bylos nagrinėjimo. Jis iš Mobilio ir, pasakysiu, vienas iš 


aršesnių. Bet pasikalbėsime apie jį vėliau. 

— Žinoma, sūnau. 

— Dėkui. Klausyk, mama, žinau, tai sunku, bet turi tikėti 
manimi ir mano advokatais. Jau metai, kai aš pats tvarkau savo 
gynybą, nurodinėju advokatams, nes šiais laikais šitaip privalai 
elgtis, ir viskas išdegs, mama. Patikėk manimi. 

— Aš tikiu, tikiu. 

Raimondas pašoko ant kojų ir aukštai iškėlė rankas, užsi- 
merkė pasirąžydamas. 

— Dabar užsiiminėju joga, ar pasakojau jums visiems 
apie tai? 

Visi trys linktelėjo. Jo laiškai buvo pilni smulkmenų apie 
naujausią susižavėjimą. Metų metus šeima kentė dusulingas 
Raimondo ataskaitas apie savo atsivertimą į budizmą, paskui 
— į islamą, dar vėliau — į induizmą, ir apie tai, kaip atrado 
meditaciją, kung fu, aerobiką, sunkumų kilnojimą, badavimą 
ir, žinoma, apie savo siekį tapti poetu, romanistu, dainininku ir 
muziku. Mažai kas būdavo nepaminėta jo laiškuose į namus. 

Kad ir kokia dabartinė jo aistra, buvo akivaizdu, kad bada- 
vimo ir aerobikos atsisakė. Raimondas taip sustorėjo, kad per 
sėdynę tempė kombinezoną. 

— Ar atvežei šokoladinių pirštelių? — paklausė motinos. 
Jis mėgo pirštelius su pekanų riešutais. 

— Ne, aukseli, atleisk. Buvau tokia susigraužusi dėl to 
visko. 

— Juk visada atveži šokoladinių pirštelių. 

— Atleisk. 

Visai tipiška Raimondui. Priekaištauja motinai dėl niekų 
vos kelios valandos iki paskutinės savo kelionės. 

— Ką gi, kitą kartą nepamiršk. 

— Nepamiršiu, aukseli. 

— Ir dar vienas dalykas. Bet kurią minutę čia turi atkakti 
Talula. Ji norėtų su jumis visais susitikti, nes visada ją atstum- 


davote. Ji — šeimos narys, kad ir ką jūs manytumėte. Kaip 

malonės šią nelemtą savo gyvenimo akimirką prašau, kad ją 
priimtumėte ir būtumėte mieli. 

Leonas ir Bačas nepajėgė sureaguoti, bet Inezė sugebėjo 
išspausti: 

— Taip, brangusis. 

— Kai išsigausiu iš šios prakeiktos skylės, mudu persikel- 
sime į Havajus ir turėsime dešimt vaikučių. Po to visko nė už ką 
nepasiliksiu Misisipėje. Taigi nuo šiol ji bus šeimos narys. 

Pirmą sykį Leonas slapčia pasižiūrėjo į laikrodį, pagalvo- 
damas, kad jau tik už dviejų valandų visiems palengvės. Bačas 
irgi susimąstė, bet jo mintys buvo visai kitokios. Idėja mirtinai 
uždusinti Raimondą, iki valstija galės jį nužudyti, kėlė įdomią 
dilemą. 

Raimondas staiga atsistojo ir tarė: 

— Ką gi, klausykite, turiu eiti susitikti su advokatais. Po 
pusvalandžio sugrįšiu. 

Jis nuėjo prie durų, atidarė jas ir atkišo rankas antran- 
kiams. Durys užsitrenkė. Inezė prašneko: 

— Manau, viskas gerai. 

— Žinai, mama, verčiau klausykimės, ką kalba kalėjimo 
viršininkas, — patarė Leonas. 

— Raimondas save apgaudinėja, — pridūrė Bačas. 

Ji vėl pravirko. 

Kapelionas, katalikų kunigas tėvas Lilandas, tyliai prisista- 
tė šeimai. Jie paprašė jį sėstis. 

— Didžiai apgailestauju dėl to, — liūdnai tarė jis. — Tai 
blogiausia mano pareigų dalis. 

Katalikai Fordo apygardoje nedažni, ir Greiniai tikrai jokio 
nepažinojo ir įtariai žvelgė į baltą jo apykaklę. 

— Bandžiau kalbėtis su Raimondu, — tęsė tėvas Lilan- 
das. — Bet jis mažai domisi krikščionišku tikėjimu. Sako ne- 
buvęs bažnyčioje nuo vaikystės. 


— Reikėjo man jį daugiau vedžioti, — sielojosi Inezė. 

— Faktiškai jis tvirtina esąs ateistas. 

— Viešpatie, Viešpatie. 

Aišku, trejetas Greinių jau kurį laiką žinojo, kad Raimon- 
das išsižadėjo visų religinių įsitikinimų ir skelbė, jog Dievo nėra. 
Apie tai jie su įkyriomis smulkmenomis irgi buvo skaitę ilgiau- 
siuose jo laiškuose. 

— Nesame Bažnyčios žmonės, — pripažino Leonas. 

— Melsiuos už jus. 

— Raimondas nuvarė nuo bažnyčios naują šerifo pavaduo- 
tojo žmonos automobilį, — tarė Bačas. — Ar jis jums pasakojo? 

— Ne. Pastaruoju metu mudu daug kalbėjomės, ir jis man 
daug ką papasakojo. Tik ne apie tai. 

— Dėkui, sere, kad jūs toks malonus Raimondui, — vėl 
įsiterpė Inezė. 

— Būsiu su juo iki galo. 

— Vadinasi, iš tikrųjų tai bus įvykdyta? — paklausė ji. 

— Reikėtų stebuklo dabar viskam sustabdyti. 

— Viešpatie, padėk mums, — sudejavo ji. 

— Pasimelskime, — pasiūlė tėvas Lilandas. Jis užsimerkė, 
sudėjo rankas ir pradėjo: — Brangus Dangiškasis Tėve, prašau, 
pažvelk žemyn į mus šią valandą, ir tegul Tavo Šventoji Dvasia 
įeina čionai ir suteikia mums ramybę. Suteik stiprybės ir iš- 
minties advokatams ir teisėjams, uoliai triūsiantiems šią aki- 
mirką. Suteik drąsos Raimondui, besirengiančiam paskutinei 
kelionei. — Tėvas Lilandas sekundę padarė pauzę ir truputėlį 
pramerkė kairę akį. Visi trys Greiniai spoksojo į jį lyg į dvigalvį. 
Sutrikęs jis vėl užmerkė akį ir viską greitai užbaigė šitaip: — Ir, 
Tėve, suteik malonę bei atleidimą pareigūnams ir Misisipės 
žmonėms, nes jie nežino, ką daro. Amen. 

Jis atsisveikino, ir jie laukė kelias minutes, kol Raimondas 
sugrįžo. Jis atsinešė gitarą ir vos tik įsitaisęs ant sofos pabrunz- 
gino kelias stygas, paskui užsimerkė ir suniūniavo, o galiausiai 
ir uždainavo: 

Laiko turiu tau aš, vaikuti, 
Laiko turiu nelenkt šių namų, 
Laiko turiu visad čionai būti, 


Nes juk laiko numirt neturiu. 


— Tai sena „Samo“ Melouno melodija. Viena iš mano 


mėgstamiausių. 


Laiko turiu matyt, kai čia šypsais, 
Laiko turiu matyt, kai verki tu, 
Laiko turiu tave glėbt aš stipriai, 


Nes juk laiko numirt neturiu. 


Daina nebuvo panaši į nieką, anksčiau jų girdėtą. Bačas 
kadaise bandė brazdinti bandžos stygas kaimo orkestrėlyje, 
bet jau senų seniausiai metė muziką. Neturėjo nė jokio balso 
— šeimos bruožas, kuriuo pasižymėjo ir jo jaunesnysis brolis. 
Raimondas murkė kankinamai gerkliniu garsu, perdėtai steng- 
damasis skambėti kaip juodaodis bliuzų atlikėjas. 


Laiko turiu atstoti tau tėtį, 
Laiko turiu ir tapt draugužiu, 
Laiko turiu tave aš mylėti, 


Nes juk laiko numirt neturiu. 


Kai žodžiai baigėsi, jis toliau brązgino stygas ir paken- 
čiamai rinko melodiją. Tačiau Bačas nejučia pagalvojo, kad po 
vienuolikos metų praktikos savo kameroje brolis groja gitara tik 
elementariai. 

— Gražu, — pagyrė Inezė. 

— Dėkui, mama. O štai dar dalykėlis iš „Mažojo Benio“ 
Berko — galbūt didžiausio iš visų — repertuaro. Jis iš Indiano- 


los, ar žinote? 

Jie nežinojo. Kaip daugelis kalvotosios dalies baltųjų, jie 
nieko nežinojo apie bliuzus ir visai nenorėjo žinoti. 
Raimondo veidas vėl persikreipė. Jisai smarkiau užgavo 


stygas. 


Pirmadienį — daiktus man kraut į kuprinę, 
Antradienį — visiems pasakyti „sudie“, 
Trečiadienį — išvysti dar savo mažytę, 
Ketvirtadienį — štai jos, deja, jau nebėr. 
Penktadienį — pinigai į rankas rytą, 

Bosas man tarė „puiku“, 

Atšoviau jam: E 6 „Susikišk žinai kur, 


Sįvakar, žmogau, išeinu.“ 


Leonas slapčia vėl pasižiūrėjo į laikrodį. Beveik 23.00, liko 
tik šiek tiek daugiau nei valanda. Nebuvo tikras, ar pajėgs dar 
valandą klausytis bliuzų, bet pasidavė likimui. Dainavimas su- 
nervino ir Bačą, bet jisai sugebėjo sėdėti ramiai, užsimerkęs, 


tartum žodžiai ir muzika veiktų raminamai. 


Įgriso medvilnę rinkti, 

Įgriso kauliukais vis duotis, 
Įgriso pastumdėliu būti, 

Įgriso maloniai šypsotis, 

Įgriso dirbti vargingai už nieką, 
Įgriso, kai kovoti vis nuolat turiu, 
Tad viskas po manęs čionai lieka, 


„Sįvakar, žmogau, išeinu.“ 


Paskui Raimondas pamiršo žodžius, bet toliau niūniavo. Kai 
galiausiai nutilo, kokią minutę sėdėjo užsimerkes, tartum muzi- 
ka jį būtų perkėlusi į kitą pasaulį, į kur kas malonesnę vietą. 

— Kiek laiko, brol? — paklausė jis Leono. 

— Lygiai vienuolika. 

— Einu pasitikrinti pas advokatus. Kaip tik maždaug da- 
bar jie laukia nutarties. 

Raimondas padėjo į kampą gitarą, paskui pabeldė į duris 
ir išžengė pro jas. Prižiūrėtojai, uždėję antrankius, jį nuvedė. Po 
kelių minučių su ginkluota palyda atvyko virtuvės komanda. Jie 
skubiai išlankstė kvadratinį kortų stalelį ir išdėliojo gana nema- 
žai maisto. Po kambarį iškart pasklido sodrūs kvapai, ir Leonui 
su Baču pasidarė silpna iš alkio. Nuo vidudienio neturėję nė 
kąsnio burnoje. Inezė, pernelyg susisielojusi, kad mąstytų apie 
valgį, vis dėlto ištyrinėjo, kas padėta ant stalo. Keptas šamas 
su prancūziškomis bulvytėmis, kukurūzų spragėsiai su sirupu, 
kopūstų salotos — tas viskas stalo vidury. Iš dešinės — mil- 
žiniškas mėsainis su sūriu ir dar viena porcija keptų bulvyčių, 
taip pat porcija svogūnų žiedelių. Kairėje — vidutinio didumo 
pica su „peperoni dešra ir karštu, pūslėtu sūriu. Tiesiai priešais 
šamą puikavosi didžiulė riekė kažko panašaus į citrininį pyragą, 
o šalia stovėjo plati deserto lėkštė su šokoladiniu tortu. Palei 
stalo kraštą buvo įspraustas dubuo su vaniliniais ledais. 

Kol trejetas Greinių žiopsojo į maistą, vienas apsauginin- 
kas paaiškino: 

— Paskutinei vakarienei jis gauna visko, ko pageidauja. 

— Viešpatie, Viešpatie, — sudejavo Inezė ir vėl pravirko. 

Kai liko vieni, Leonas ir Bačas stengėsi nematyti maisto, 
kurį beveik galėjo paliesti, bet aromatai tiesiog vertė iš kojų. 
Šamas — troškintas ir apkeptas kukurūzų aliejuje. Kepti svo- 
gūnų žiedeliai. „Peperoni“. Mažo kambario oras buvo pritvinkęs 
konkuruojančių, tačiau be galo malonių kvapų. 

Vaišių visiškai pakaktų keturiems žmonėms. 

23.15 triukšmingai įžengė Raimondas. Jis graibstėsi savo 
sergėtojų ir nerišliai skundėsi dėl advokatų. Tačiau, išvydęs 
maistą, pamiršo apie savo problemas ir šeimą bei užsiėmė 


vienintelę vietą prie stalo. Naudodamasis pirmiausia pirštais, 

susikimšo kelias saujas skrudintų bulvyčių ir svogūnų žiedelių 
ir tada prašneko: 

— Penktojo regiono apeliacinis, idiotai, mus atmetė. Esa- 
me pakeliui į Vašingtoną, į Aukščiausiąjį Teismą. Ten turiu visą 
teisininkų firmą, pasirengusią pulti. Reikalai atrodo geri. 

Kalbėdamas jis gebėjo mikliai grūsti į burną ir kramtyti 
valgį. Inezė stebeilijo sau į pėdas ir šluostėsi ašaras. Bačas ir 
Leonas tartum atidžiai klausėsi, tuo pat metu tyrinėdami ply- 
telių grindis. 

— Matėte Talulą? — paklausė Raimondas, po gurkšnio 
šaldytos arbatos tebečiaumodamas. 

— Ne, — atsakė Leonas. 

— Kalė. Ji tik siekia teisių į knygą apie mano gyvenimą. 
Tik tiek. Bet to nebus. Visas literatūrines teises palieku jums 
trims. Ką pasakysite? 

— Gražu, — tarė Leonas. 

— Puiku, — atsiliepė Bačas. 

Paskutinis jo gyvenimo skirsnis dabar buvo visai čia pat. 
Raimondas jau turėjo parašęs savo autobiografiją, — du šimtus 
puslapių, — atmestą visų Amerikos leidėjų. 

Jis toliau čiaumojo, be kokios nors ypatingos tvarkos 
dorodamas šamą, mėsainį ir picą. Jo pirštai ir šakutė judėjo 
po stalą, dažnai pasukdami skirtingomis kryptimis: baksnojo, 
smeigė, griebė ir grūdo maistą į burną taip greitai, kiek buvo 
įmanoma suspėti nuryti. Išbadėjes meitėlis prie lovio būtų kėlęs 
mažiau garsų. Inezė niekada neskyrė daug laiko mandagiam el- 
gesiui prie stalo, ir jos berniukai įgijo visus blogus įpročius. Bet 
vienuolika metų mirtininkų flygelyje pakėlė Raimondą į naujas 
storžieviško elgesio aukštumas. 

Tačiau trečioji Leono žmona buvo deramai auklėta. Tad 
dešimt minučių iki paskutinės vakarienės pabaigos jis nebeiš- 
kentė: 


— Ar reikia taip čepsėti? — užriko. 

— Velniai rautų, sūnau, keli daugiau triukšmo nei arklys, 
ėdantis kukurūzus, — kaipmat prisidėjo Bačas. 

Raimondas sustingo, piktai sužioravo akimis į abu brolius, 
ir kelias ilgas, įtemptas sekundes situacija galėjo pakrypti vi- 
saip. Galėjo pratrūkti į klasikinius Greinių barnius su daugybe 
keiksmų ir asmeninių užgaulių. Per tuos metų metus mirti- 
ninkų flygelio lankytojų patalpoje būta keleto bjaurių kivirčų 
— visų skausmingų, visų įsimintinų. Bet Raimondas, jo garbei, 
pasirinko švelnesne laikyseną. 

— Juk čia mano paskutinė vakarienė, — pasakė. — O sava 
šeima kabinėjasi prie manęs. 

— Aš — ne, — atsiliepė Inezė. 

— Dėkui, mama. 

Pasiduodamas Leonas išskėtė rankas: 

— Atleisk, mes visi šiek tiek įsitempę. 

— Įsitempę? — paklausė Raimondas. — Manote, esate 
įsitempę? 

— Atleisk man, Raimi. 

— Ir man, — prisijungė Bačas, bet tik todėl, kad iš jo buvo 
to laukiama. 

— Nori kukurūzų spragėsių? — pasiūlė Bačui Raimondas. 

Kelias minutes anksčiau paskutinė vakarienė būtų buvusi 
neatsispiriama puota. Tačiau dabar, po siautulingo Raimondo 
antpuolio, stalas liko nuniokotas. Ir vis dėlto Bačas geidė bent 
kiek skrudintų bulvyčių ir kukurūzų spragėsių su sirupu, tačiau 
atsisakė. Atrodė kažkaip nykiai negera kramsnoti žmogaus pas- 
kutinės vakarienės likučius. 

— Ne, dėkui, — tarė jis. 

Stabtelėjęs atsikvėpti, Raimondas toliau dorojo maistą, 
nors jau lėčiau ir ramiau. Sutvarkė citrininį pyragą ir šokoladinį 
tortą su ledais, atsiraugėjo ir nusijuokė iš to, paskui pasakė: 

— Čia ne paskutinė mano vakarienė, galiu jums tai pa- 


žadėti. 

Į duris pasibeldė ir vidun įžengė apsaugininkas. 

— Ponas Teneris norėtų jus matyti, — pranešė. 

— Atsiųskite ji čia, — tarė Raimondas ir šeimai išdidžiai 
paaiškino: — Mano vyriausiasis advokatas. 

Nešinas šūsnimi popierių įėjo ponas Teneris — menkas, 
plinkantis jaunikaitis su išblukusia tamsiai mėlyna striuke, se- 
nomis chaki spalvos kelnėmis ir dar senesniais teniso bateliais, 
be kaklaraiščio. Lieso ir blyškaus veido jis atrodė lyg būtų reika- 
lingas ilgo poilsio. Raimondas greitai pristatė jį savo šeimai, bet 
ponui Teneriui nė kiek nebuvo įdomu šiuo momentu susipažinti 
su naujais žmonėmis. 

— Aukščiausiasis Teismas ką tik mus atmetė, — rimtai 
pranešė jis Raimondui. 

Raimondas smarkiai nurijo seiles, ir kambaryje įsitvyrojo 
tyla. 

— O kaip gubernatorius? — paklausė Leonas. — Ir visi tie 
advokatai, kalbantys su juo? 

Teneris metė į Raimondą sutrikusį žvilgsnį. Šis pasakė: 

— Aš juos išvijau. 

— O visi tie advokatai Vašingtone? — paklausė Bačas. 

— Irgi išvijau. 

— O kaip ta didžioji firma Čikagoje? — paklausė Leonas. 

— Jų irgi atsisakiau. 

Teneris žvalgėsi nuo vieno prie kito iš Greinių. 

— Lyg ir būtų prastas laikas išvyti savo advokatus, — pri- 
kišo Leonas. 

— Kokius advokatus? — nustebo Teneris. — Aš — vienin- 
telis advokatas, dirbantis prie šios bylos. 

— Jūs irgi išvytas, — pareiškė Raimondas ir piktai nu- 
bloškė nuo kortų stalelio stiklinę, į sieną ištaškydamas ledukus 
ir arbatą. — Pirmyn, nužudykite mane! — sukliko jis. — Man 
neberūpi! 

Kelias sekundes niekas nekvėpavo, paskui durys staiga at- 


sidarė ir kartu su savo palyda sugrįžo kalėjimo viršininkas. 

— Metas, Raimondai, — šiek tiek nekantriai pranešė 
jis. — Apeliacijos baigėsi, ir gubernatorius nuėjo miegoti. 

Stojo ilga pauzė, kol įsisąmonintas to galutinumas. Inezė 
verkė. Leonas tuščiu žvilgsniu stebeilijo į sieną, kuria žemyn ant 
grindų slydo ledukai ir arbata. Bačas liūdnai žiūrėjo į paskutinius 
du sirupe išmirkytus kukurūzų spragėsius. Teneris, atrodė, tuoj 
nualps. 

Raimondas atsikrenkštė. 

— Norėčiau pamatyti tą katalikų vyruką. Mums reikia pa- 
simelsti. 

— Pakviesiu jį, — pasakė kalėjimo viršininkas. — Galite 
praleisti paskutinę akimirką su savo šeima, paskui metas eiti. 

Kalėjimo viršininkas su savo padėjėjais pasišalino. Teneris 
greitai išsekė paskui juos. Raimondo pečiai nusmuko, veidas 
išblyško. Visas atsainumas ir bravūra dingo. Jis pamažu priėjo 
prie motinos, parpuolė ant kelių ir padėjo galvą jai ant skrieto. 
Ji glostė jį, šluostydamasi akis ir vis kartodama: 

— Viešpatie, Viešpatie. 

— Man taip gaila, mama, — sumurmėjo Raimondas. — 
Man taip gaila. 

Minutėlę juodu kartu paverkė, o Leonas ir Bačas tylūs 
stovėjo šalia. Į kambarį įėjo tėvas Lilandas, ir Raimondas iš lėto 
atsistojo. Jo akys buvo sudrėkusios ir paraudusios, balsas tylus 
ir silpnas. 

— Turbūt baigta, — pasakė kunigui. 

Šis liūdnai linktelėjo ir paplekšnojo jam per petį: 

— Būsiu su jumis izoliacijos kambaryje, Raimondai, — nu- 
ramino. — Paskutinį kartą pasimelsime, jeigu norite. 

— Turbūt nebloga mintis. 

Durys vėl atsidarė — sugrįžo kalėjimo viršininkas. Jis krei- 
pėsi į Greinius ir tėvą Lilandą: 

— Prašom klausytis. Prie manęs tai ketvirta egzekucija, 


ir kai ko aš pasimokiau. Pirma, negerai, kad motina matytų 

egzekuciją. Todėl labai patariu, ponia Greini, kad jūs valandą 
ar panašiai, kol tai bus baigta, liktumėte čia, šiame kambary- 
je. Turime medicinos seserį, ji pasėdės drauge su jumis. Galės 
duoti jums raminamųjų, aš juos itin rekomenduoju. Malonėki- 
te. — Žvilgtelėjęs į Leoną ir Bačą, paprašė akimis. Abu suprato, 
ką jis norėjo pasakyti. 

— Aš ten būsiu iki galo, — pareiškė Inezė ir pratrūko rau- 
doti taip garsiai, kad ir kalėjimo viršininkui mirksnį perbėgo 
šiurpulys. 

Priėjęs Bačas paglostė jai petį. 

— Tau reikia pasilikti čia, mama, — pasakė Leonas. 

Inezė vėl suraudojo. 

— Ji pasiliks, — patikino kalėjimo viršininką Leonas. — 
Tik duokite jai tą tabletę. 

Raimondas apkabino abu savo brolius ir išvis pirmą sykį 
pasakė juos mylįs — toks poelgis buvo sunkus net šią baisią aki- 
mirką. Jis pabučiavo motinai į skruostą ir atsisveikino. 

— Laikykis vyriškai, — sukandęs akis ir drėgnomis akimis 
pratarė Bačas, ir juodu paskutinį kartą apsikabino. 

Jį išvedė, ir į kambarį atėjo medicinos sesuo. Ji padavė 
Inezei tabletę ir stikline vandens. Per kelias minutes Inezė su- 
dribo savajame invalidų vežimėlyje. Seselė atsisėdo šalia jos ir 
tarė Bačui su Leonu: 

— Man labai gaila. 

00.15 durys atsidarė ir apsaugininkas pasakė: 

— Eikite su manimi. 

Broliai išvesti iš kambario į koridorių, pilną prižiūrėtojų, 
pareigūnų ir kitų smalsių žiūrovų, — šiems ganėtinai pasisekė, 
kad buvo įleisti, — o paskui atgal pro paradines duris. Lauke 
oras buvo tvankus, karštis nė kiek neatlėgo. Eidami siauru taku- 
čiu palei dešinį maksimalios saugos sektoriaus Aygelį, pro atda- 
rus langus storomis juodomis grotomis, jie užsirūkė. Neskubiai 


žingsniuodami girdėjo kitus nuteistuosius myriop daužant savo 

kamerų duris, protestuojamai šūkaujant, keliant visokiausią 
triukšmą, kokį tik pajėgė — šitaip jie paskutinę minutę atsisvei- 
kino su vienu iš saviškių. 

Bačas ir Leonas įnirtingai rūkė, irgi norėjo ką nors šaukti, 
kas palaikytų kalinius, bet nė katras nepratarė nė žodžio. Už- 
sukę už kampo, pamatė nedidelį plokščiastogį raudonų plytų 
pastatą, prie kurio durų sukinėjosi apsaugininkai ir kiti žmo- 
nės. Čia pat stovėjo sanitarinis automobilis. Pro šonines duris 
palydovai įvedė juos į ankštą liudytojų kambarėlį. Įėję išvydo 
veidus, kuriuos ir tikėjosi, bet visai netroško pamatyti. Ten 
buvo šerifas Volsas, nes taip priklausė pagal įstatymą. Buvo ir 
prokuroras — savo noru. Šalia šerifo sėdėjo ilgai kentėjusi Ko- 
jaus našlė Šarlina. Kartu su ja buvo dvi stambios merginos, be 
abejo, dukterys. Liudytojų kambarėlio pusę, skirtą nusikaltėlio 
aukoms, skyrė pleksiglazo siena, pro kurią buvo galima visiems 
spoksoti į myriop nuteistojo šeimos narius, bet ne kalbėtis su 
jais ar juos plūsti. Bačas ir Leonas atsisėdo ant plastikinių kė- 
džių. Už jų šiūravo kojomis nepažįstami žmonės, ir kai visi už- 
ėmė savo vietas, durys uždarytos. Liudytojų kambarėlyje buvo 
sausakimša žiūrovų ir karšta. 

Jie stebeilijo į nieką. Langai priešais buvo užtraukti juo- 
domis užuolaidomis, tad niekas negalėjo matyti kitoje pusėje 
vykstančių kraupių pasiruošimų. Girdėjosi kažkokie garsai, 
nesuprantamas bruzdesys. Staiga užuolaidos atitrauktos, ir visi 
žvelgė į mirties kambarį, dvylika iš penkiolikos pėdų ploto, švie- 
žiai išdažytomis betoninėmis grindimis. Jo viduryje buvo dujų 
kamera — aštuoniabriaunis sidabraspalvis cilindras, irgi su lan- 
gais, kad būtų galima deramai stebėti ir patvirtinti mirtį. 

Ir ten, dujų kameros viduje, diržais pririštas prie krėslo, 
sėdėjo Raimondas. Jo galva buvo įtvirtinta į kažkokią baisią 
sąvaržą, verčiančią žiūrėti tiesiai į priekį ir neleidžiančią matyti 
liudytojų. Šiuo metu Raimondas atrodė žiūrintis aukštyn į jam 
kalbantį kalėjimo viršininką. Buvo ir kalėjimo teisininkas, taip 
pat keli apsaugininkai ir, žinoma, budelis su savo padėjėju. Visi 

niūriais, ryžtingais veidais, lyg šis ritualas būtų jiems pakyrėjęs, 
vykdė savo užduotis, kad ir ką turėjo daryti. Tiesą sakant, visi, 
išskyrus kalėjimo viršininką ir teisininką, buvo savanoriai. 

Liudytojų kambarėlyje ant vinies pakabintas nedidelis gar- 
siakalbis leido girdėti paskutinius garsus. 

Teisininkas žingtelėjo prie pat kameros durų ir tarė: 

— Raimondai, pagal įstatymą privalau jums perskaityti 
įsakymą dėl mirties bausmės vykdymo. — Pakėleęs arčiau prie 
akių popieriaus lapą, jis tęsė: — Remiantis Fordo apygardos Iš- 
važiuojamojo teismo verdiktu pripažinti jus kaltu ir paskelbtu 
mirties nuosprendžiu esate nuteistas mirti Misisipės valstijos 
Parčmeno sunkiųjų darbų kalėjimo dujų kameroje. Tegul Dievas 
pasigaili jūsų sielos“ — Sulig tais žodžiais jis pasitraukė ir nu- 
kėlė nuo telefono ant sienos svirtelės ragelį. Pasiklausęs prane- 
šė: — Neatidedama. 

Kalėjimo viršininkas paklausė: 

— Taigi, nėra jokių priežasčių, kodėl ši egzekucija neturėtų 
būti vykdoma? 

— Ne, — atsakė teisininkas. 

— Tarsite kokius paskutinius žodžius, Raimondai? 

Raimondo balsas buvo vos girdimas, bet visiška tyla liudy- 
tojų kambaryje leido jį išgirsti. 

— Gailiuosi dėl to, ką padariau. Prašau Kojaus Čailderso 
šeimos man atleisti. Viešpats atleido. Baikime tai. 

Apsaugininkai apleido mirties kambarį, liko tik kalėjimo 
viršininkas ir teisininkas. Abu pasislinko nuo Raimondo kuo 
toliau. Budelis žengtelėjo į priekį ir uždarė siauras dujų kameros 
duris. Jo padėjėjas patikrino jų sandarumą. Kai dujų kamera 
buvo parengta, abu apsidairė po mirties kambarį — greitai 
apžiūrai. Jokių trikdžių. Budelis dingo nedidelėje kamarėlėje 
— chemikalų patalpoje, iš kurios kontroliavo sklendes. 

Slinko ilgos minutės. Liudytojai pasibaisėję ir susidomėję, 
užgniaužę kvapą vėpsojo. Raimondas irgi užgniaužė kvapą, bet 
neilgam. 

Budelis įstatė plastikinį kanistrą su sieros rūgštimi į vamz- 
dį, einantį iš chemikalų patalpos į dubenį kameros apačioje tuoj 
po krėslu, kuriame šiuo metu sėdėjo Raimondas, ir nuspaudė 
svirtį kanistrui ištuštinti. Pasigirdo gurgesys, ir daugelis ste- 
binčiųjų krūptelėjo. Raimondas irgi krūptelėjo, pirštais įsitvėrė 
į krėslo ranktūrius. Jo nugara pastiro. Slinko sekundės, sieros 
rūgštis susimaišė su cianido žirneliais dubenyje, ir pradėjo kilti 
mirtinas garas. Kai Raimondas galiausiai iškvėpė, nes ilgiau 
nebepajėgė suturėti kvėpavimo, jis įtraukė į plaučius tiek nuo- 
dų, kiek pajėgė, norėdamas dalykus paspartinti. Visas jo kūnas 
kaipmat sureagavo — sutrūkčiojo ir pradėjo rangytis. Pečiai 
pasidavė atgal. Smakras ir kakta žūtbūtinėmis pastangoms ko- 
vojo su odine galvos sąvarža. Plaštakos ir visos rankos, taip pat 
kojos, smarkiai purtėsi, o garas vis kilo ir tirštėjo. 

Jo kūnas reaguodamas minutėlę priešinosi, paskui ciani- 
das paėmė viršų. Konvulsijos sulėtėjo. Galva nurimo. Pirštai, 
iš paskutiniųjų įsitvėre ranktūrių, atsileido. Oras tirštėjo, o 
Raimondo kvėpavimas lėtėjo. Kažkiek paskutinių traukulių, 
krestelėjo krūtinės raumenys, suvirpčiojo rankos, ir pagaliau 
viskas buvo baigta. 

00.31 jis paskelbtas mirusiu. Juodosios užuolaidos vėl 
užtrauktos, ir liudytojai išprašyti iš kambario. Lauke Bačas ir 
Leonas atsirėmė į raudonų plytų pastato kampą ir užsirūkė. 

Mirties kambario kameros viršuje atidaryta sklendė, ir 
dujos ištrūko į tvyrantį virš Parčmeno tvankų orą. Po penkio- 
likos minučių apsaugininkai su guminėmis pirštinėmis atrišo 
Raimondą ir išvilko jo kūną iš kameros. Drabužiai supjaustyti ir 
vėliau bus sudeginti. Lavonas aplietas iš žarnos šaltu vandeniu, 
paskui nusausintas virtuviniais rankšluosčiais, vėl aprengtas 
baltu kalėjimo kombinezonu ir įkeltas į pigų pušinį karstą. 

Leonas ir Bačas sėdėjo kartu su motina ir laukė kalėjimo 
viršininko. Inezė, nors vis dar veikiama raminamųjų, aiškiai sup- 


rato, kas įvyko per pastarąsias kelias minutes. Galvą paslėpusi 

tarp delnų, tyliai verkė, kartkartėmis kažką sumurmėdama. Įėjo 
apsaugininkas ir paprašė pono Makbraido furgono raktelių. Pa- 
mažu slinko valanda. 

Pagaliau įėjo kalėjimo viršininkas, ką tik atkakęs iš pareiš- 
kimo spaudai. Jis pareiškė keletą sentimentalių užuojautų, pa- 
sistengė atrodyti liūdnas ir atjaučiantis, paskui paprašė Leono 
pasirašyti kai kuriuos dokumentus. Paaiškino, kad Raimondas 
savo kalėjimo sąskaitoje paliko beveik 1000 dolerių ir per savai- 
tę bus atsiųstas čekis. Pasakė, kad į furgoną pakrautas karstas 
ir keturios dėžės Raimondo daiktų — gitara, drabužiai, kny- 
gos, korespondencija, teisinė medžiaga ir rankraščiai. Jie galį 
keliauti. 

Karstas pastumtas į šoną, kad pro furgono galą būtų ga- 

lima įridenti Inezę su vežimėliu. Palietusi karstą, ji vėl palūžo. 
Leonas ir Bačas perstatė dėžes, saugiai pritvirtino vežimėlį ir 
atgal pastūmė karstą. Kai viskas atsidūrė savo vietose, jie paju- 
dėjo paskui pilną apsaugininkų automobilį atgal į kalėjimo prie- 
kį, toliau pro vartus, ir, kai įsuko į 3-iąjį greitkelį, pravažiavo pro 
paskutiniuosius protestuotojus. Nebeliko ir televizijos brigadų. 
Leonas ir Bačas vėl užsirūkė cigaretes, bet Inezė buvo pernelyg 
emociškai sukrėsta, kad pajėgtų rūkyti. Skriedami pro medvil- 
nės ir sojų laukus, visi tylėjo. Netoli Markso miestuko Leonas 
pastebėjo pernakt veikiančią būtiniausių prekių parduotuvėlę. 
Jis nupirko Bačui gazuoto vandens, o sau ir motinai — aukštus 
popierinius puodelius kavos. 

Deltos lygumoms užleidus vietą kalvotam kraštovaizdžiui, 
jie pasijautė geriau. 

— Kokie buvo jo paskutiniai žodžiai? — paklausė Inezė 
sustingusiu liežuviu. 

— Jis atsiprašė, — atsakė Bačas. — Paprašė Šarlinos, kad 
jam atleistų. 

— Vadinasi, ji tai stebėjo? 


— O, taip. Juk nemanei, kad ji praleis tokią progą. 

— Turėjau tai pamatyti. 

— Ne, mama, — atsakė Leonas. — Gali likti dėkinga iki 
gyvenimo pabaigos, kad nematei egzekucijos. Paskutinis tavo 
prisiminimas apie Raimondą liks apie tai, kaip ilgai jis laikė tave 
apkabinęs ir atsisveikino. Prašau, nereikia tau manyti, kad ką 
nors praleidai. 

— Buvo baisu, — atsakė Bačas. 

— Turėjau tai pamatyti. 

Betsvilio miestuke jie pravažiavo pro greitojo maisto resto- 
ranėlį, reklamuojantį karštus pyragėlius su vištiena ir patarna- 
vimą visą parą. Leonas apsisuko. 

— Man praverstų į moterų tualetą, — pasakė Inezė. 

3.15 paryčiui viduje nebuvo nė vieno kito kliento. Bačas 
nurideno motiną vežimėlyje prie staliuko netoli lango į gatvę, ir 
jie tylomis valgė. Furgonas su Raimondo karstu stovėjo mažiau 
nei už trisdešimties pėdų. 

Inezė įstengė nuryti kelis kąsnius, paskui prarado apetitą. 
Bačas ir Leonas kirto it karo pabėgėliai. 

Tuoj po 5.00 ryto jie pasiekė Fordo apygardą, ir dar buvo 
labai tamsu, keliai tušti. Jie nuvažiavo į Plezant Ridžą apygar- 
dos šiaurėje, prie penkiasdešimtininkų bažnytėlės, kur sustojo 
žvyruotoje aikštelėje ir ėmė laukti. Vos pasirodžius pirmai sau- 
lės šviesai, jie išgirdo kažkur suburzgiant variklį. 

— Palaukite čia, — metė Bačui Leonas, paskui išlipo iš 
furgono ir dingo. 

Už bažnytėlės driekėsi kapinės, ir tolimajame jų gale eks- 
kavatorius ką tik buvo pradėjęs kasti kapą. Ekskavatorius pri- 
klausė Leono boso pusbroliui. 6.30 atvyko keletas bažnyčios 
žmonių ir nuėjo prie kapavietės. Leonas gruntiniu taku priva- 
žiavo ir sustojo šalia ekskavatoriaus, jau baigusio kasti ir dabar 
tik laukiančio. Vyrai ištraukė iš furgono karstą. Bačas su Leonu 
atsargiai iškėlė motiną su invalidų vežimėliu ant žemės ir stūmė 


ją, sekdami paskui karstą. 


93 


Virvėmis jį nuleido į duobę, ir kai karstas nusėdo visomis 
savo keturiomis kojelėmis dugne, virves ištraukė. Pastorius per- 
skaitė trumpą posmą iš Šventojo Rašto, paskui sukalbėjo maldą. 
Leonas ir Bačas kastuvais užžėrė ant karsto šiek tiek grumstų, 
paskui padėkojo vyrams už pagalbą. 

Nuvažiuodami jie girdėjo ekskavatorių užkasant kapą. 

Namą rado tuščią — nelaukė nė vienas užjaučiantis kaimy- 
nas, nebuvo nė giminaičių gedėti. Juodu iškėlė Ineze ir įrideno 
į namą, paskui į jos miegamąjį. Netrukus ji kietai užmigo. Ketu- 
rias dėžes padėjo į sandėlį, kur jų turinys džius ir bluks kartu su 
prisiminimais apie Raimondą. 

Nuspręsta, kad Bačas tądien liks namie ir rūpinsis Ineze, 
taip pat nugins reporterius. Praėjusią savaitę būta daug telefo- 
no skambučių, ir kas nors tikriausiai pasirodys su filmavimo ka- 
mera. Bačas dirbo lentpjūvėje, ir jo bosas turėtų suprasti, kodėl 
šiandien nepasirodė. 

Leonas nuvažiavo į Klantoną ir sustojo miesto pakraštyje 
pripilti benzino. Lygiai 8.00 ryto jisai sustojo aikštelėje prie 
„Makbraido apmušalų“ ir sugrąžino furgoną. Darbininkas pa- 
aiškino, kad ponas Makbraidas dar neatėjęs, tikriausiai tebesėdi 
kavinėje ir paprastai darbe pasirodo 9.00. Leonas atidavė rakte- 
lius, padėkojo darbuotojui ir išėjo. 

Nuvažiavo į lempučių fabriką miesto rytinėje dalyje ir 
8.30, kaip visada, pasižymėjo kontroliniame lape. 


PAŠVINKUSIOS BYLOS 


o septyniolikos metų sunkaus triūso pelnantis sau 

duoną teisės praktika, kuri dėl kažkokios užmirštos 
priežasties tolydžio sumenko vien tik į bankroto ir skyrybų by- 
las, net ir po tiek metų atrodė stulbinama, kad vienas vienintelis 
telefono skambutis galėtų šitiek daug pakeisti. Kaip intensyviai 
dirbantis teisininkas, tvarkantis sunkias kitų problemas, Makas 
Stafordas imdavosi ir pats susilaukdavo visokiausių gyvenimą 
keičiančių telefono skambučių: skambučių pradėti ar suregu- 
liuoti skyrybas; skambučių perduoti žiaurias teismo nutartis 
dėl vaiko globos; skambučių doriems žmonėms informuoti, kad 
jiems nebus atlyginta. Daugiausia skambučiai būdavo nema- 
lonūs. Ir niekada jis nebuvo pagalvojęs, kad vienas vienintelis 
skambutis galėtų taip greitai ir dramatiškai vesti prie jo paties 
skyrybų ir bankroto. 

Telefonas suskambo per priešpiečius pilką, apniukusį ir 
šiaip vangų vasario pradžios antradienį, ir kadangi tai įvyko 
tuoj po vidudienio, Makas pats atsiliepė. Mat Freda, sekretorė, 
buvo trumpam išėjusi su kažkokiu pavedimu ir užkąsti sumušti- 
nio, o Makas pasiliko budėti prie telefono, nes maža jo kontora 
daugiau nieko nesamdė. Kaip vėliau paaiškėjo, tas faktas, kad 
jis buvo vienas, viską ir nulėmė. Jeigu būtų atsiliepusi Freda, 
būtų buvę užduota klausimų, ir daugybė jų. Po teisybei, daug 
iš to, kas sekė toliau, nebūtų įvykę, jeigu ji būtų sėdėjusi savo 
vietoje — priimamajame prie rašomojo stalo, netoliese mažutės 

įstaigėlės, žinomos kaip „Džekobo Makinlio Stafordo juridinė 
kontora, LLC“, paradinių durų. 

Po trečio skambučio Makas sugriebė telefoną ant savo stalo 
ir kaip visada šiurkščiai metė: „Juridinė kontora. Vidutiniškai 
per dieną jisai susilaukdavo penkiasdešimties skambučių, dau- 
giausia iš kovojančių sutuoktinių ir nepatenkintų kreditorių, ir 
jau seniai buvo išsiugdęs įprotį pakeisti balsą ir nutylėti savo 
pavardę, jeigu tekdavo priimti skambučius, neperfiltruotus Fre- 
dos. Nors ir nemėgdavo atsiliepti į telefono skambučius, buvo jų 
reikalingas, kad neliktų be darbo. Kaip kiekvienas kitas Klanto- 
no advokatas, o jų buvo daug, jis niekada nežinodavo, kada kitas 
skambutis galėtų būti labai svarbus, geras laimikis, stambi byla, 
kuri vestų prie gražaus honoraro ir galbūt suteiktų galimybę 
pasitraukti. Apie tokį telefono skambutį Makas svajojo daugiau 
metų, negu sutiktų prisipažinti. 

Ir šią šaltą žiemos dieną, kai atrodė maža tikimybė, kad 
iškristų sniegas, pagaliau suskambo telefonas. 

Atsakė kitokio akcento, kažkur iš šiaurės, vyro balsas: 

— Taip, poną Maką Stafordą, prašom. 

Balsas buvo pernelyg nugludintas ir pernelyg tolimas, kad 
sukeltų nerimą, tad jis atsakė: 

— Čia Makas. 

— Ponas Makas Stafordas, advokatas? 

— Tas pats. Kas skambina? 

— Martis Rozenbergas iš „Durban X Lang firmos Niujorke. 

— Pačiame Niujorke? — paklausė Makas, ir gerokai per 
greitai. 

Žinoma, iš paties Niujorko. Nors per savo praktiką nieka- 
da nebuvo turėjęs reikalų kur nors arčiau didmiesčio, jis tikrai 
žinojo apie „Durban 8: Lang“. Kiekvienas Amerikos advokatas 
apie tą firmą bent jau yra girdėjęs. 

— Teisingai. Galiu jus vadinti Maku? 


* Limited liability company — ribotos atsakomybės kompanija. 

Balsas skambėjo greitai, bet mandagiai, ir staiga Makas 
įsivaizdavo poną Rozenbergą, sėdintį puikiame kabinete su 
meno kūriniais ant sienų, aplinkui lakstančius bendradarbius ir 
sekretores jo reikmėms tenkinti. Ir vis dėlto, apgaubtas tokios 
galios, stengėsi pasirodyti draugiškas. Maką užliejo nesaugumo 
jausmas. Jis apsidairė po niūrų savo kambarėlį ir pagalvojo, ar 
ponas Rozenbergas jau nusprendė turįs reikalą su dar vienu pro- 
vincijos miestuko nevykėliu, nes šis pats atsiliepė telefonu. 

— Žinoma. O aš paprasčiausiai vadinsiu jus Marčiu. 

— Puiku. 

— Apgailestauju, Marti, kad pats pastvėriau telefono rage- 
lį, bet mano sekretorė išėjo priešpiečių. — Makui buvo svarbu 
išaiškinti atmosferą ir leisti tam tipui žinoti, kad esąs tikras 
teisininkas su nuosava sekretore. 

— Taip, ką gi, pamiršau, kad jūs valanda atsiliekate nuo 
mūsų, — tarė Martis su vos vos nuskambėjusia panieka — pir- 
ma užuomina, kad juodu skiria kur kas daugiau nei tik paprasta 
valanda. 

— Kuo galiu jums padėti? — paklausė Makas, pasigriebda- 
mas pokalbio kontrolę. 

Gana tuščių šnekų. Abu užsivertę darbu, svarbūs advoka- 
tai. Jo mintys įtemptai skriejo, stengdamosi surasti kokį nors 
atvejį, kokią nors bylą, kokį nors teisinį reikalą, kuris galėtų 
nusipelnyti tokios stambios ir prestižinės teisininkų firmos 
dėmesio. 

— Mes atstovaujame vienai šveicarų kompanijai, kuri ne- 
seniai nusipirko didelę dalį „Tinzo“ grupės Pietų Korėjoje. Jums 
žinoma „Tinzo“? 

— Be abejo, — greitai atsakė Makas, o jo protas rausėsi at- 
mintyje, stengdamasis surasti bent ką nors apie „Tinzo“. Tačiau 
pavadinimas nieko jam nesakė, nė iš tolo. 

— Anot kai kurių senų „Tinzo“ dokumentų, jūs vienu metu 


atstovavote kai kuriems miškakirčiams, tvirtinusiems, kad juos 

sužalojo grandininiai pjūklai, pagaminti su defektais „Tinzo pa- 
dalinio Filipinuose. 

Ak, tai tas „Tinzo'! Makui jau paaiškėjo. Jis prisiminė, nors 
visos smulkmenos dar liko tolokai. Bylos buvo senos, suplėku- 
sios ir beveik pamirštos, nes Makas kaip įmanydamas stengėsi 
jas išmesti iš galvos. 

— Baisūs sužalojimai, — vis dėlto jis pasakė. 

Kad ir kokie buvo galbūt baisūs, niekada nebuvo tokie 
sunkūs, kad paskatintų Maką iškelti ieškinį. Prieš daugelį metų 
jis juos užregistravo, bet prarado bent kokį domesį, kai nepa- 
vyko blefuoti dėl greito klausimo sureguliavimo. Jo prielaidos 
dėl atsakomybės geriausiu atveju buvo abejotinos. „Tinzo“ 
grandininiai pjūklai iš tikrųjų turėjo įspūdingus atsiliepimus 
dėl saugumo. O svarbiausia, bylinėjimasis dėl atsakomybės už 
gaminio kokybę buvo sudėtingas, brangus, gerokai jam ne pagal 
išgales ir paprastai būdavo susijęs su prisiekusiųjų teismais, o 
šių Makas visada stengdavosi vengti. Pateikti pareiškimus dėl 
skyrybų ir asmeninio bankroto, taip pat kartais sudaryti testa- 
mentą ar kokį kitą dokumentą dėl nuosavybės teisių buvo pato- 
gu. Honorarų atžvilgiu nedaug, bet jis ir daugelis kitų Klantono 
teisininkų gebėdavo šiaip taip pragyventi ir tuo pat metu beveik 
išvengti visokios rizikos. 

— Mes neturime jokių duomenų, kad ten būtų buvęs įre- 
gistruotas bent koks ieškinys, — tuo tarpu kalbėjo Martis. 

— Kol kas dar ne, — kaip įmanoma grėsmingiau pasisten- 
gė atsakyti Makas. 

— Ir kiek tokių atvejų jūs turite, Makai? 

— Keturis, — atsakė jis, nors dėl tikslaus skaičiaus nebuvo 
tikras. 

— Taip, tai matyti ir iš mūsų turimų dokumentų. Pas 
mus yra keturi laiškai, kažkada seniai jūsų atsiųsti kompanijai. 
Tačiau, atrodo, po pradinio susirašinėjimo daug veiklos neiš- 
vystyta. 

— Atvejai dar galiojantys, — pasakė Makas, ir apskritai 
tai buvo melas. Kontoros bylos formaliai dar nebuvo užverstos, 
bet jis metų metus jų neprisilietė. Vadino jas pašvinkusiomis 
bylomis. Kuo ilgiau jos ten guli neliečiamos, tuo labiau dvokia 
žuvimi. — Mes čia turime šešerių metų ieškinio senaties įsta- 
tymą, — šiek tiek patenkintas savimi paaiškino jis, lyg galėtų 
tiesiog rytoj pat įsukti reikalus ir pradėti visokeriopai aršų by- 
linėjimąsi. 

— Turiu pasakyti, gana neįprasta, — mintijo Martis. — 
Per ketverius metus ničnieko neįregistruota. 

Stengdamasis nukreipti pokalbį nuo savo paties delsos, 
Makas nusprendė eiti tiesiai prie reikalo. 

— Kur link visa tai krypsta, Marti? 

— Na, mūsiškis šveicarų klientas nori apsišvarinti doku- 
mentaciją ir atsikratyti kuo daugiau galimos atsakomybės. Ži- 
noma, jie europiečiai ir nesupranta mūsiškės delikto sistemos. 
Jei atvirai, tai yra ja pasibaisėję. 

— Ir pagrįstai, — įšoko su savo trigrašiu Makas, lyg jam 
būtų buvę įprasta išreikalauti didžiules pinigų sumas iš korpo- 
racinių brokdarių. 

— Jie nori pašalinti tuos dalykus iš dokumentų ir nurodė 
man ištyrinėti sureguliavimo galimybę. 

Makas jau stovėjo, įspraudęs telefoną sau tarp smakro ir 
peties. Pašėlusiai tvinksinčiu pulsu paskubom spintukėje už 
savo rašomojo stalo naršė ant išlinkusių nuo visokio šlamšto 
lentynų pašvinkusios bylos, karštligiškai ieškojo pavardžių 
klientų, prieš daugelį metų suluošintų dėl aplaidžios „Tinzo“ 
grandininių pjūklų konstrukcijos ir gamybos. Ką sakai? Suregu- 
liavimas? Kaip antai, kai pinigai pereina iš rankų į rankas nuo 
turčių vargšams? Makas negalėjo patikėti tuo, ką girdi. 

— Jūs klausotės, Makai? — paklausė Martis. 

— O taip, tik sklaidau čia bylą. Taigi pažiūrėkime, gran- 
dininiai pjūklai buvo visi tokie patys, 58X modelio, dvidešimt 

keturių colių, praminto „LazerCut““ — patvarus modelis spe- 
cialistams, kuris kažkodėl turėjo grandinės apsaugą su defektais 
ir pavojingą. 

— Jūs gerai supratote, Makai. Aš skambinu ne tam, kad 
ginčyčiausi, kokie galėjo būti defektai, dėl to yra teismai. Kalbu 
apie klausimo sureguliavimą, Makai. Jūs dar klausotės? 

„Velniai rautų, jeigu nesiklausau“, — kone leptelėjo Makas. 

— Žinoma. Mielai pakalbėsiu apie sureguliavimą. Matyt, 
jūs kažką turite mintyje. Išklausykime. 

Jis vėl atsisėdo, skubiai versdamas bylos puslapius, ieško- 
damas datų, melsdamas Dievą, kad šešerių metų senaties ter- 
minas dar nebūtų pasibaigęs bet kurio iš šių dabar labai svarbių 
atvejų. ' 

— Taip, Makai, galiu pasiūlyti šiek tiek pinigų, bet turiu iš 
anksto jus perspėti, kad man nurodė nesiderėti. Jeigu galėtume 
sureguliuoti tuos dalykus greitai ir labai tyliai, tuomet mes iš- 
rašysime čekius. Bet jeigu tik prasidės ginčai dėl menkniekių, 
pinigai dings. Ar mudviem tai aišku, Makai? 

„O taip. Aišku kaip dieną. Ponas Martis Rozenbergas praš- 
matniame savo kabinete aukštai virš Manhatano nė neįsivaiz- 
duoja, kaip greitai, tyliai ir pigiai galėtų pasiekti, kad pašvinku- 
sios bylos dingtų. Makas paimsiąs bet kiek. Sunkiai sužaloti jo 
klientai jau seniai liovėsi skambinę.“ 

— Sutarta, — patvirtino Makas. 

Martis perjungė pavaras, ir jo žodžiai tapo dar glaustesni. 

— Mes skaičiuojame, kad šias bylas ginti čionykščiame 
federaliniame teisme kainuotų šimtą tūkstančių, tariant, kad 
pavyktų jas sujungti ir turėti tik vieną teisminį nagrinėjimą. 
Tai, aišku, daugių daugiausia, nes bylos nebuvo įregistruotos 
ir, atvirai kalbant, bylinėjimasis atrodo mažai tikėtinas, atsi- 
žvelgiant į tai, kad sukauptų dokumentų segtuvai labai ploni. 
Pridėkite dar šimtą tūkstančių už sužalojimus, iš kurių nė vie- 


* Lazerinis rėžtuvas. 

nas nebuvo dokumentuotas, įsidėmėkite, bet mes suprantame, 
kad kažkiek pirštų ir rankų buvo prarasta. Šiaip ar taip, mes su- 
mokėsime po šimtą tūkstančių už kiekvieną ieškinį, primeskite 
čia dar gynybos išlaidas, ir bendra suma ant stalo pasiekia pusę 
milijono baksų. 

Makui atkaro smakras, jis mažne prarijo telefono ragelį. 
Buvo pasirengęs pareikalauti bent tris kartus mažiau už bet 
kurią iš pradžių Marčio paminėtą sumą, — kaip paprastai ad- 
vokatai daro, — bet kelias sekundes nepajėgė nei kalbėti, nei 
kvėpuoti. 

Martis varė toliau: 

— Visi pinigai iš anksto, konfidencialiai, nepripažįstant at- 
sakomybės. Pasiūlymas galioja trisdešimt dienų, iki kovo 10-os. 

Pasiūlymas po 10 000 dolerių už kiekvieną ieškinį būtų 
sukėlęs šoką ir palaikytas netikėtai užgriuvusia sėkme. Makas 
žiopčiojo oro ir mėgino sugalvoti, ką atsakyti. 

Martis tesė: 

— Vėlgi, Makai, mes tik mėginame išvalyti savo balanso 
apskaitą. Ką jūs galvojate? 

„Ką aš galvoju? — sau pakartojo Makas. — Galvoju, kad 
mano dalis nuo sandėrio yra 40 procentų, ir matematika čia pa- 
prasta. Galvoju, kad pernai bruto aš sudariau 95 000 dolerių, ir 
pusė jų išėjo pridėtinėms išlaidoms, — Fredos algai ir kontoros 
sąskaitoms apmokėti, — o tai man paliko neto apie 46 000 
dolerių, neatskaičius mokesčių, kurie sudarė, man regis, šiek 
tiek mažiau nei uždirbo mano žmona kaip Klantono vidurinės 
mokyklos direktoriaus pavaduotoja. Šiuo pat metu galvoju apie 
daug dalykų, kai kurie iš jų apnikę iš tikrųjų be tvarkos, kaip 
antai: 1) Ar tai pokštas? 2) Kas iš mano kurso Teisės fakultete 
galėtų už to stovėti? 3) Tariant, kad tai tikra, kokiu būdu ga- 
liu neprileisti prie šio nuostabaus honoraro kitų grobuonių? 
4) Mano žmona ir dvi dukros iššvaistys tuos pinigus greičiau 
nei per mėnesį; 5) Freda pareikalaus solidžios premijos; 6) Kaip 
man kreiptis į savo nukentėjusius nuo grandininio pjūklo klien- 

tus po tiek metų užmaršties? Ir taip toliau. Aš galvoju apie daug 
dalykų, pone Rozenbergai.“ 

— Tai labai dosnu, Marti, — galiausiai sugebėjo atsakyti 
Makas. — Neabejoju, mano klientai liks patenkinti. — Po su- 
krėtimo jo smegenys vėl pradėjo koncentruotis. 

— Gerai. Taigi turime sandėrį? 

— Na, leiskite man pasvarstyti. Žinoma, aš turėsiu tai ap- 
tarti su savo klientais, ir tam gali prireikti keleto dienų. Jeigu 
paskambinčiau jums už savaitės? 

— Žinoma. Bet mes nekantraujame tą viską greičiau už- 
baigti, tad paskubėkime. Ir, Makai, nė nepajėgiu pakankamai 
pabrėžti, kaip mes trokštame konfidencialumo. Makai, ar gali- 
me sutarti, kad šiuos sureguliavimus laikysime paslaptyje? 

Dėl tokių pinigų Makas sutiktų su viskuo. 

— Suprantu, — atsakė jis. — Niekam nė žodžio. — Ir Ma- 
kas kalbėjo nuoširdžiai. Jis jau mąstė apie visus žmones, kurie 
taip ir nesužinos apie šį loterijos bilietą. 

— Puiku. Jūs paskambinsite man už savaitės? 

— Supratote, Marti. Ir, klausykite, mano sekretorė didelė 
plepė. Bus geriausia, jeigu jūs nebeskambinsite čionai. Kitą ant- 
radienį aš jums pats paskambinsiu. Kuriuo laiku? 

— Jeigu vienuoliktą, rytiniu laiku? 

— Kaip pageidaujate, Marti. 

Apsimainę telefono numeriais ir adresais, juodu atsisvei- 
kino. Mako telefono skaitmeninis laikmatis rodė, kad pokalbis 
truko aštuonias minutes ir keturiasdešimt sekundžių. 

Vos tik jis padėjo ragelį, telefonas vėl suskambo, bet Ma- 
kas tegalėjo vien dėbsoti į jį. Neišdrįstų nustumti savo laimės. 
Tad, užuot atsiliepęs, nuėjo į kontoros priekį prie didelio lango 
su užrašyta ant jo didelėmis raidėmis savo pavarde ir pažvelgė 
per gatvę į Fordo apygardos teismo rūmus, kur šiuo metu kaž- 
kokie paprasti, mintantys kiaušiniene su kumpiu advokatėliai, 
antrame aukšte susirinkę į teisėjo kabinetą, kramsnoja šaltus 
sumuštinius ir ginčijasi dėl dar vienų 50 dolerių alimentų vaikui 

išlaikyti ir dėl to, ar žmonai turėtų likti „Honda“, o jos vyreliui 
— „Toyota“. Žinojo, kad jie ten, nes visada ten būdavo, o daž- 
nai ir jis drauge su jais. O toliau koridoriumi, raštinėje, dar kiti 
advokatai įnikę į žemės kadastrus, turto arešto knygas ir ap- 
dulkėjusius senus planus, tuo pat metu geraširdiškai mainosi 
savo išsivadėjusiu humoru, anekdotais, istorijomis ir sąmoju, 
daugybę kartų jo girdėtais. Prieš metus ar dvejus kažkas Klan- 
tone suskaičiavo penkiasdešimt vieną advokatą, ir faktiškai visi 
buvo susigrūdę aplink aikštę, jų kontorų langai žvelgia į teismo 
rūmus. Jie valgo tose pačiose kavinėse, geria tuose pačiuose ba- 
ruose, stumdosi dėl tų pačių klientų ir beveik visi jie niurzga 
ir skundžiasi dėl pasirinktosios profesijos. Kažkokiu būdu de- 
šimties tūkstančių gyventojų miestukas užtikrindavo pakan- 
kamai konfliktų penkiasdešimt vienam advokatui išsilaikyti, 
kai iš tikrųjų jų reikėjo mažiau nei pusės. 

Makas retai kada jausdavosi reikalingas. Žinoma, buvo rei- 
kalingas savo žmonai ir dukroms, nors dažnai klausdavo saves, 
ar nebūtų jos laimingesnės be jo, bet miestas ir šio juridinės 
reikmės tikrai gražiai gyvuotų ir be jo. Tiesą sakant, jis jau seniai 
suvokė, kad jeigu uždarytų savo kontorą, mažai kas pastebėtų. 
Joks klientas neliktų neatstovaujamas. Kiti advokatai slapčia 
šypsotųsi, nes turėtų vienu konkurentu mažiau. Po kokio mėne- 
sio niekas teismo rūmuose jo nepasigestų. Ta mintis daug metų 
jį liūdino. Bet iš tikrųjų slėgė ne dabartis ar praeitis, o ateitis. 
Perspektyva vieną dieną pabusti šešiasdešimties, vis dar dūlinti 
į kontorą — neabejotinai, į tą pačią kontorą — ir registruoti 
pareiškimus dėl skyrybų be niekieno kaltės ir smulkių bankrotų 
žmonėms, vos pajėgiantiems sumokėti jam kuklius honorarus. 
Ką gi, to pakako nuotaikai apkartinti kiekvieną jo gyvenimo die- 
ną. Pakako, kad Makas jaustųsi labai nelaimingu žmogumi. 

Jis norėjo pasitraukti. Ir pasitraukti dar kol jaunas. 

Šaligatviu, nė nežvilgtelėjęs į Mako kontoros langą, praėjo 
advokatas Vilkinsas — asilas, dirbantis ketveriomis durimis 
toliau nuo jo. Prieš daugelį metų, prie vėlyvos popietės taurelės 

su trimis kitais advokatais, iš kurių vienas buvo Vilkinsas, Ma- 
kas per daug kalbėjo ir prasitarė apie savo didingo sumanymo 
— gerokai pasipelnyti iš bylinėjimosi dėl grandininių pjūklų 
— detales. Žinoma, sumanymas taip ir liko sumanymu, ir kai 
Makui nepavyko įtikinti daugiau nė vieno iš labiau kompeten- 
tingų valstijos advokatų pasirašyti po ieškiniu, jo grandininių 
pjūklų bylos pradėjo švinkti. Vilkinsas, visada šmikis, prie kitų 
advokatų pasigaudavo Maką ir pasakydavo ką nors panašaus: 
„Ei, Makai, kaip einasi tas grupinis grandininių pjūklų ieški- 
nys?“ Arba: „Ei, Makai, ar jau sureguliavai tuos grandininių 
pjūklų reikalus?" Tačiau, laikui bėgant, net ir Vilkinsas apie tuos 
reikalus pamiršo. 

„Ei, Vilkinsai, senas drauguži, tik pasižiūrėk, kaip suregu- 
liuota. Pusė milijono baksų ant stalo, ir iš jų 200 000 eina man į 
kišenę. Mažų mažiausia tiek, galbūt daugiau. Ei, Vilkinsai, tu per 
pastaruosius penkerius metus nesudarei tiek kartu sudėjus.“ 

Bet Makas žinojo, kad Vilkinsas taip ir nesužinos. Niekas 
nesužinos, ir Makui tai visai tiko. 

Tuoj triukšmingai kaip visada įžengs Freda. Makas nusku- 
bėjo prie savo rašomojo stalo, surinko Niujorko telefono numerį, 
paprašė Marčio Rozenbergo, ir kai atsiliepė jo sekretorė, padėjo 
ragelį ir nusišypsojo. Pasitikrino savo dienotvarkę popiet, ir ta 
buvo tokia pat nyki, kaip ir orai už lango. 14.30 — naujos skyry- 
bos, o 16.30 — dar vienos besitesiančios. Penkiolikos telefonų 
sąrašas, ir nė vienas iš jų nebuvo jo labai laukiamas. Pašvinku- 
sios bylos ant spintukės toliau dvokė apleistos. Jisai pasičiupo 
paltą, paliko lagaminėlį ir išsmuko pro užpakalines duris. 

Jo automobilis — mažas BMW, pagal hodometrą nuvažia- 
vęs 100 000 mylių. Už penkių mėnesių baigiasi nuomos sutartis, 
ir jis jau nervinosi, kokiu automobiliu važinės paskui. Kadangi 
advokatai, kad ir kaip nusigyvenę, turi važinėti kažkuo įspūdin- 
gu, jis jau dairėsi ko nors naujo, saugodamasis neišsiduoti. Kad 
ir ką pasirinktų, jo žmona nepritartų, o jis paprasčiausiai nebu- 
vo pasirengęs tokiai kovai. 

Mėgstamas jo alaus maršrutas prasidėjo Parkerio kaimo 
parduotuvėje, aštuonios mylios į pietus nuo miesto, mažoje 
gyvenvietėje, kur niekas jo nepažinojo. Ten nusipirko šešių 
žalių butelių pakuotę šviesiojo, importinio, kaip tik tinkamo 
šiai ypatingai dienai, ir toliau tęsė kelionę šalutiniais keliais, kol 
visai nebeliko kito transporto eismo. Klausėsi per radiją Džimio 
Bafeto, dainuojančio apie tai, kaip gera plaukti su burėmis, gerti 
romą ir gyventi taip, kaip kurį laiką jau svajojo Makas. Vasarą 
prieš pradėdamas studijas Teisės fakultete, jis dvi savaites nardė 
su akvalangu Bahamose. Tai buvo pirma jo kelionė už šalies ribų, 
ir troško vėl ją pakartoti. Per tuos daugelį metų, kai jį vis labiau 
pradėjo priveikti teisinės praktikos nuobodulys, o santuoka vis 
mažiau ir mažiau teikė pasitenkinimo, jis klausydavosi Bafeto 
vis dažniau ir dažniau. Jam tiktų gyvenimas po burėmis. Buvo 
tam pasirengęs. 

Jis sustojo nuošalioje iškylų vietelėje prie Čatulos ežero 
— stambiausio vandens telkinio penkiasdešimt mylių aplinkui 
— ir paliko variklį dirbantį, neišjungė šildymo, tik šiek tiek pra- 
vėrė langą. Gurkšnodamas alų žvelgė per ežerą, vasarą judrų 
motorlaivių, tempiančių vandens slidininkus, ir mažų katama- 
ranų, bet vasarį dyką. 
pokalbį tebebuvo lengva atgaminti, beveik žodis į žodį. Makas 
kalbėjosi pats su savimi, paskui dainavo kartu su Bafetu. 

Čia jo akimirka, proga, kuri, visai tikėtina, niekada daugiau 
nebepasitaikys. Makas galiausiai save įtikino, kad nesapnuoja, 
kad pinigai guli ant stalo. Viskas suskaičiuota ir perskaičiuota 
daug kartų. 

Pradėjo snyguriuoti, snaigės tirpo vos tik palietusios žemę. 
Net colio ar dviejų storio sniego tikimybė jaudino miestą, ir da- 
bar, kai krito pavieniai dribsniai, jis žinojo, kad vaikai mokykloje 
stovi prie langų, svaigdami nuo minties būti paleisti iš pamokų 


ir parsiųsti namo žaisti. Jo žmona veikiausiai jau skambina į 

kontorą, kad nurodytų parvežti mergaites. Freda jo ieško. Po 
trečio butelio alaus jis užmigo. 

Praleido 14.30 sutartą susitikimą, bet neėmė į galvą. Pra- 
leido ir tą, kuris buvo paskirtas 16.30. Pasiliko vieną butelį 
kelionei atgal ir penkiolika po penkių įžengė pro užpakalines 
savo kontoros duris, kur netrukus akis į akį susidūrė su itin su- 
sijaudinusia sekretore. 

— Kur buvote? — griežtai paklausė Freda. 

— Važinėjausi, — atsakė jis, nusivilkdamas ir pakabinda- 
mas koridoriuje paltą. 

Ji nusekė iš paskos į jo kabinetą, įsisprendusi rankomis į 
klubus — visai kaip jo žmona. 

— Praleidote du paskirtus susitikimus — su Madenais ir 
Garneriais, ir jie anaiptol nėra laimingi. Nuo jūsų trenkia kaip 
iš alaus daryklos. 

— Jose daromas alus, ar ne? 

— Turbūt. Ką tik išmyžote 1000 dolerių honoraro. 

— Na, ir kas? — Jis nukrito į krėslą, nublokšdamas nuo 
stalo kelis aplankus. 

— Na, ir kas? Tas, kad mums reikia visų honorarų, kokius 
tik pajėgiame čia sukrapštyti. Praėjusį mėnesį nepadengėme nė 
pridėtinių išlaidų, o šis mėnuo dar vangesnis, — kalbėjo ji pa- 
keltu, šaižiu balsu, kupinu valandas tvenktos pagiežos. — Ant 
mano stalo šūsnis sąskaitų, o banke pinigų nė cento. O kitas 
bankas norėtų bent kokios pažangos toje kredito linijoje, kurią 
nusprendėte nežinia kodėl atsidaryti. 

— Kiek metų čia jau dirbate, Freda? 

— Penkerius. 

— Ganėtinai ilgai. Susikraukite daiktus ir nešdinkitės. 
Dabar pat. 

Ji išsižiojo. Abiem delnais užsidengė burną. Sugebėjo pra- 
lementi: 

— Išvejate mane? 

— Ne. Apkarpau pridėtines išlaidas. Mažinu etatus. 

Ji kaipmat atsigavo, nusijuokė garsiai, nervingai sukvak- 
čiodama. 

— O kas atsiliepinės į telefono skambučius, spausdins, ap- 
mokės sąskaitas, tvarkys dokumentaciją, tūpčios apie klientus 
ir saugos jus nuo nemalonumų? 

— Niekas. 

— Jūs girtas, Makai. 

— Dar ne visai. 

— Be manęs neišsilaikysite. 

— Prašau, tik išeikite. Neketinu ginčytis. 

— Jūs prarasite viską, net savo subinę, — suniurnėjo ji. 

— Ašjau ją praradau. 

— Ką gi, dabar prarandate protą. 

— Ir tą. Prašau. 

Freda supykusi išėjo, ir Makas pasidėjo ant rašomojo stalo 
kojas. Dešimt minučių priimamajame ji trankė stalčius ir trep- 
sėjo padais, paskui šūktelėjo: 

— Jūs sumautas šunsnukis, ar žinote? 

— Supratau. Viso gero. 

Paradinės durys trinktelėjo, ir viskas nurimo. Pirmas 
žingsnis žengtas. 

Po valandos Makas vėl išėjo. Buvo tamsu ir šalta, jau ne- 
besnigo. Jis tebejuto troškulį, tad nenorėjo nei grįžti namo, nei 
būti pamatytas viename iš trijų barų Klantono centre. 

Motelis „Riviera į rytus nuo miesto prie plento į Memfį 
buvo praėjusio šimtmečio šešto dešimtmečio stiliaus skylė su 
mažučiais kambariais, kai kuriais žinomais kaip galimais iš- 
sinuomoti valandai, kavinuke ir mažu baru. Makas apsistojo 
prie baro ir užsisakė pilstomo alaus. Iš automatinio grotuvo 
skambėjo kantri muzika, televizoriaus ekrane virš baro vyko 
koledžų krepšinio rungtynės, o publiką sudarė pramaišiui ma- 
žas pajamas turintys keliauninkai ir nuobodžiaujantys vietiniai, 


visi gerokai per penkiasdešimtį. Makas nieko nepažinojo, tik 


107 


barmeną, pagyvenusį bičą, kurio vardo nebeprisiminė. Tiesą 
sakant, nebuvo nuolatinis šios vietos klientas. 

Jis paprašė cigaro, užsirūkė ir gurkšnojo alų. Po kelių 
minučių išsitraukė mažutį bloknotą ir pradėjo krevezoti. Kad 
galėtų nuslėpti didžiumą savo finansinių bėdų nuo žmonos, 
jisai sutvarkė savo firmą kaip ribotos atsakomybės kompaniją, 
arba LLC, paskutinę madą tarp advokatų. Buvo vienintelis jos 
savininkas ir dauguma jo skolų susikaupė ten: 25 000 dolerių 
kredito linija, dabar šešerių metų senumo ir be jokių ženklų, kad 
sumažės; dvi juridinės firmos kreditinės kortelės, naudojamos 
apmokėti smulkioms išlaidoms, tiek asmeninėms, tiek verslo, 
išeikvotos iki 10 000 dolerių ribos ir palaikomos šiaip taip 
galiojančiomis minimaliomis įmokomis; ir įprastos kontoros 
skolos už įrangą. Didžiausią firmos atsakomybę sudarė 120 000 
dolerių hipoteka už kontoros pastatą, Mako nusipirktą prieš 
aštuonerius metus, neatsižvelgiant į gana balsingai reiškiamus 
žmonos prieštaravimus. 1400 dolerių įnašai kas mėnesį kėlė 
įtampą, ir jos nė kiek nesumažino tuščios antro aukšto patalpos, 
kurias Makas, kai pirko pastatą, buvo tikras galėsiąs išnuomoti 
kitiems. 

Šią nuostabią apniukusią vasario dieną Makas buvo du 
mėnesius nesumokėjęs hipotekos įnašų. 

Susumuodamas visas bėdas, jis užsisakė dar vieną bokalą 
alaus. Galėtų pasiskelbti visiškai bankrutavęs, perduoti visas 
bylas draugui advokatui ir išeiti kaip laisvas žmogus, nejausda- 
mas nė kiek nepatogumo ar pažeminimo, nes jis, Makas Stafor- 
das, nebūsiąs čia, kad žmonės galėtų rodyti pirštais ir kuždėtis 
už nugaros. 

Atsikratyti kontoros būtų lengva. Santuoka — kitas dalykas. 

Jis gėrė iki dešimtos, paskui parvažiavo namo. Sustojo prie 
savo kuklių mažų namų senojoje Klantono dalyje įvažos, išjun- 
gė variklį ir žibintus ir, likęs sėdėti prie vairo, stebeilijo į namą. 
Šviesos poilsio kambaryje tebedegė. Ji laukia. 

Juodu nupirko namą iš jos senelio netrukus prieš susi- 
tuokiant prieš penkiolika metų ir jau apie penkiolika metų Liza 
troško ko nors didesnio. Jos sesuo ištekėjo už daktaro, ir abu 
įsikūrė gražiuose namuose šalia užmiesčio klubo, kur gyveno 
visi kiti daktarai, bankininkai ir kai kurie advokatai. Gyventi 
ten buvo kur kas patogiau; nes namai naujesni, su baseinais ir 
teniso kortais, taip pat su golfo aikštynu čia pat kaimynystėje. 
Didesnę santuokinio gyvenimo dalį Makui vis buvo primenama, 
kad jie daro mažai pažangos kopdami aukštyn visuomenės pa- 
kopomis. Pažangos? Makas žinojo, kad jie faktiškai slysta že- 
myn. Kuo ilgiau juodu gyveno senelio name, tuo pažanga darėsi 
lėtesnė. 

Kartų kartas Lizos šeimai priklausė vienintelė Klantone 
cemento gamykla, ir nors tai padėjo išsilaikyti miesto visuome- 
nės sluoksnių viršūnėje, bet mažai gelbėjo jų sąskaitoms banke. 
Juos kamavo „šeimos pinigų“ sindromas — visuomeninė padė- 
tis, turinti daug ką bendra su snobizmu ir mažai ką su tvirtais 
aktyvais. Ištekėti už advokato tuo metu atrodė geras ėjimas, bet 
po penkiolikos metų dėl to jai kildavo abejonių, ir Makas tai 
žinojo 

Priebutyje užsidegė šviesa. 

Jeigu kivirčui lemta įsiplieksti tokiam kaip kitiems, mer- 
gaitės — Helena ir Margo — turės vietas pirmoje eilėje. Jų mo- 
tina veikiausiai jau kelias valandas visur skambino telefonu ir 
svaidė daiktus, vidur savo siautėjimo pasistengdama, kad mer- 
gaitės žinotų, kas teisus, o kas — ne. Abi buvo jaunos paauglės 
ir joms augant iš visko buvo matyti, kad tapsiančios kaip Liza. 
Makas tikrai jas mylėjo, bet gerdamas prie ežero trečią butelį 
alaus jau apsisprendė, kad galėtų gyventi ir be jų. 

Atsidarė paradinės durys, ir štai ji. Žingtelėjo į ankštą prie- 
butį, sukryžiavo plikas rankas ir įbedė žvilgsnį per įšalusią veją 
tiesiai į mirksinčias Mako akis. Jis irgi žiūrėjo į ją, paskui ati- 
daręs savo pusės dureles išlipo iš automobilio. Kai jas užtrenkė, 
ji piktai pratrūko: 

— Kur buvai? 

— Kontoroje, — atšovė jis, žingtelėjo žingsnį ir įsakė sau 
statyti kojas atsargiai, nesvirduliuoti kaip girtam. Į burną turėjo 
prisikimšęs mėtinės kramtomosios gumos, bet ne todėl, kad ke- 
tino ką nors apgauti. Nuo namo iki gatvės įvaža nežymiai leidosi 
žemyn. 

— Kur buvai? — vėl paklausė ji, dar garsiau. 

— Prašau, nereikia, kaimynai... 

Jis nepastebėjo ledo plotelio tarp savo ir jos automobilių, o 
kai pamatė, jau buvo per vėlu. Viauktelėjęs virto į priekį ir tren- 
kėsi kakta į priekinį jos automobilio buferį. Kelias akimirkas 
pasaulis aptemo, o kai Makas atsipeikėjo, išgirdo paklaikusius 
moteriškus balsus, iš kurių vienas paskelbė: 

— Jis girtas. 

„Dėkui, Liza.“ 

Jo galva buvo perskelta, akys tavaravo. Ji stovėjo palinku- 
si ties juo, sakydama kažką tokio kaip: „Kraujas, o Dieve!“ Ir: 
„Jūsų tėvas girtas!“ Ir: „Greičiau skambinkite 911! 

Laimė, jis vėl prarado sąmonę, o kai klausa sugrįžo, išgir- 
do vadovaujamą vyro balsą. Pono Brauningo iš gretimo namo: 
„Atsargiai, ledas, Liza, ir paduokite man tą antklodę. Čia daug 
kraujo.“ 

— Jis gėrė, — pasakė Liza, visada ieškanti sąjungininkų. 

— Veikiausiai nieko nejaučia, — paslaugiai pridūrė ponas 
Brauningas. Jis ir Makas daug metų vaidijosi. 

Nors ir apsvaigęs, jis būtų galėjęs ką nors pasakyti, bet 
gulėdamas ten šaltyje Makas nusprendė tik užsimerkti ir leisti 
kam nors kitam juo rūpintis. Netrukus išgirdo greitosios pagal- 
bos automobilio sireną. 


Jis netgi džiaugėsi patekęs į ligoninę. Vaistai veikė ma- 
loniai, seselės laikė jį mielu, ir tai teikė puikią dingstį šalintis 
kontoros. Ant kaktos turėjo šešias siūles ir bjaurią mėlynę, bet, 

kaip Liza kažką informavo telefonu, manydama jį miegant, 
„papildomo smegenų pažeidimo nėra“. Kai tik buvo nustatyta, 
kad sužalojimai nėra rimti, ji vengė ligoninės ir neprileido pas 
jį mergaičių. Makui buvo neskubu išeiti, o jai — neskubu, kad 
jis grįžtų namo. Bet po dviejų dienų daktaras įsakė jį išrašyti. 
Kol jis rinkosi daiktus ir atsisveikinėjo su seselėmis, į palatą įėjo 
Liza ir uždarė duris. Atsisėdo ant vienintelės kėdės, sukryžiavo 
rankas ir kojas, tartum ketintų pasilikti čia valandas, ir Makas 
ant lovos atsipalaidavo. Paskutinė „Percocet“ dozė tebeveikė, ir 
galva buvo nuostabiai lengva. 

— Tu išvijai Fredą, — pareiškė ji pro sukąstus dantis, kils- 
telėjusi antakius. 

— Taip. 

— Kodėl? 

— Nes įgriso jos plepumas. Kas tau rūpi? Juk nekenti 
Fredos. 

— Kas atsitiks kontorai? 

— Vienas dalykas, joje bus, po šimts, kur kas ramiau. Ir 
anksčiau išvydavau sekretores. Baisaus čia daikto. 

Pauzė, kol ji atkryžiavo rankas ir įniko sukiotis plaukų 
sruogą. Tai reiškė, kad svarstė kažką rimta ir ketino tai iškloti. 

— Rytoj penktą susitinkame su daktare Chuanita, — pa- 
reiškė ji. — Paruošiau sutartį. Nėra dėl ko derėtis. 

Daktarė Chuanita buvo viena iš trijų Klantone licencijuotų 
konsultantų santuokos klausimais. Makas pažinojo juos pagal 
profesiją, dirbdamas skyrybų advokatu. Pažinojo juos ir asme- 
niškai, nes Liza buvo jį nusitempusi pas visus tris konsultuotis. 
Jam reikėjo konsultacijos. Jai, žinoma, ne. Daktarė Chuanita 
visada palaikydavo moterų pusę, tad žmonos pasirinkimas ne- 
nustebino. 

— Kaip mergaitės? — paklausė Makas. Žinojo, atsakymas 
bus bjaurus, bet jeigu jis nepaklaustų, ji vėliau pasiskųstų dakta- 
rei Chuanitai: „Jis net nepasiteiravo apie mergaites. 

— Pažemintos. Jų tėvas vėlai naktį grįžta namo girtas ir 

parvirsta įvažoje, prasiskelia galvą, nugabenamas į ligoninę, kur 
nustatoma, kad alkoholio koncentracija jo kraujyje dukart virši- 
ja leistiną ribą. Visi mieste tai žino. 

— Jeigu žino, tai todėl, kad tu paskleidei gandą. Kodėl ne- 
gali paprasčiausiai palaikyti liežuvio už dantų? 

Jos veidas plykstelėjo raudoniu, akys sužioravo neapy- 


kanta. 

— Tu, tu, apgailėtinas. Niekingas, apgailėtinas girtuoklis, 
ar žinai? 

— Nesutinku. 

— Kiek tu geri? 

— Per mažai. 


— Tau reikia pagalbos, Makai, rimtos pagalbos. 

— Ir turiu gauti tą pagalbą iš daktarės Chuanitos? 

Ji staiga pašoko ant kojų ir pasinešė durų link. 

— Neketinu kivirčytis ligoninėje. 

— Žinoma, ne. Tau labiau patinka kivirčytis namie prie 
mergaičių. 

Atplėšusi duris, ji metė: 

— Rytoj penktą, ir verčiau pasistenk ten būti. 

— Dar pagalvosiu. 

— Ir šiąnakt negrįžk namo. 

Ji trenkė durimis, ir Makas išgirdo žmonos aukštakulnius 
piktai nukaukšint tolyn. 


Pirmas klientas Mako grupinių ieškinių schemoje buvo 
profesionalus popieriaus medienos kirtėjas Oudelas Grouvas. 
Beveik prieš penkerius metus pono Grouvo devyniolikmečiui 
prireikė greitų skyrybų, ir jo tėvas susirado kelią į Mako kon- 
torą. Atstovaudamas vaikiui, irgi popieriaus medienos kirtėjui, 
Makas sužinojo apie Oudelo susidūrimą su grandininiu pjūklu, 
kuris, kaip paaiškėjo, buvo pavojingesnis už daugelį kitų. Per 
įprastus darbus grandininis pjūklas nutrūko, apsauga nesuveikė 

ir Oudelas neteko kairės akies. Dabar nešiojo ant jos raištį, ir 
būtent tas raištis padėjo atpažinti seniai pamirštą klientą, kai 
Makas įžengė į sunkvežimių postovio kavinukę už nedidelio 
miestuko Keravėjaus ribų. Buvo penkios minutės po aštuonių 
ryto kitą dieną, kai Makas išrašytas iš ligoninės ir permiegojo 
kontoroje. Mergaitėms išėjus į mokyklą, jis slapčia įsmuko į na- 
mus ir pasiėmė kai kuriuos drabužius. Kad galėtų įsimaišyti tarp 
vietinių, avėjo aulinukais, vilkėjo maskuojamąja apranga, kuria 
kartkartėmis vykdavo medžioti elnių. Šviežią žaizdą kaktoje 
slėpė žemai užmaukšlinta žalia vilnonė slidininko kepurėlė, bet 
visų mėlynių nepavyko pridengti. Jis tebegėrė nuskausmina- 
muosius, ir galvoje ūžė. Tačiau tabletė teikė jam šiek tiek drąsos 
leistis į šį nemalonų susitikimą. Kito pasirinkimo neturėjo. 

Oudelas su savo juodu akies raiščiu valgė blynus, garsiai 
kalbėjo per tris staliukus toliau ir nė nežvilgtelėjo į Maką. Anot 
aplanke esančių popierių, juodu prieš ketverius metus ir dešimt 
mėnesių susitiko toje pačioje sunkvežimių postovio kavinukė- 
je, ir tuomet Makas pirmą kartą informavo Oudelą turįs gerą, 
tvirtą bylą prieš grandininio pjūklo gamintoją. Paskutinis jųd- 
viejų kontaktas įvyko prieš beveik dvejus metus, kai Oudelas 
paskambino jam į kontorą, gana pabrėžtinai užduodamas kelis 
klausimus apie pažangą jo geroje, tvirtoje byloje. Po to ta byla 
įgijo nekokį kvapą. 

Makas gėrė prie bufeto kavą, žvilgčiodamas į laikraštį ir 
laukdamas, kol ankstyvo rytmečio publika išsiskirstys į darbą. 
Galiausiai Oudelas ir du jo bendradarbiai baigė pusryčiauti ir 
stabtelėjo prie kasos aparato. Makas paliko dolerį už savo kavą 
ir nusekė paskui juos į lauką. Vyrams pasukus popieriaus me- 
dienos paruošų sunkvežimio link, Makas smarkiai nurijo seiles 
ir pašaukė: 

— Oudelai. 

Visi trys sustojo, o Makas nuskubėjo prie jų draugiškai pa- 


sisveikinti. 

— Oudelai, čia aš, Makas Stafordas. Tvarkiau jūsų sūnaus 
Luko skyrybas. 

— Advokatas? — sutrikęs pasitikslino Oudelas. Nužvelgė 
aulinukus, medžiotojo aprangą, beveik iki akių užsimaukšlintą 
slidininko kepuraitę. 

— Taip, tikrai, iš Klantono. Turite minutėlę laiko? 

— Kas... 

— Tik minutėlę. Šioks toks dalykinis reikaliukas. 

Oudelas pažvelgė į kitus du, ir visi trys gūžtelėjo pečiais. 

— Mes palauksime sunkvežimyje, — pasakė vienas iš jų. 

Kaip ir daugelis vyrų, giliai miškuose kertančių medžius, 
Oudelas buvo stambių pečių ir krūtinės, masyviai dilbiais ir nuo 
orų sudiržusiomis plaštakomis. Ir viena akimi jis gebėjo perteik- 
ti daugiau paniekos, nei kiti įstengtų apdalyti dviem. 

— Koks? — suniurnėjo nusispjaudamas. 

Iš jo lūpų kampo styrojo dantų krapštiklis. Per kairį 
skruostą ėjo randas — iš „Tinzo“ malonės. Nelaimingas įvykis 
jam kainavo vieną akies obuolį ir mėnesį neprikirstos medienos 
— daugmaž. 

— Aš baigiu savo praktiką, — pranešė Makas. 

— Ką, po velnių, tai reiškia? 

— Reiškia, kad uždarau kontorą. Manau, galėčiau išspausti 
iš jūsų atvejo šiek tiek pinigų. 

— Regis, jau girdėjau tai anksčiau. 

— Štai koks sandėris. Galiu gauti jums dvidešimt penkis 
tūkstančius dolerių, grynaisiais, per dvi savaites, bet tik su są- 
lyga, kad laikysite tai griežtoje paslaptyje. Turiu omeny — kapų 
tyloje. Niekam nevalia prasitarti. 

Žmogui, niekada nemačiusiam 5000 dolerių grynaisiais, 
perspektyva akimirksniu tapo viliojanti. Oudelas apsidairė 
aplink, norėdamas įsitikinti, kad juodu vieni. Įniko darbuotis 
dantų krapštikliu, lyg tai padėtų jam galvoti. 

— Kažkas čia negerai kvepia, — pasakė, ir jo akies raištis 
sutrūkčiojo. 


114 


— Tai nesudėtinga, Oudelai. Kalbama apie greitą sure- 
guliavimą, nes kompanija, pagaminusi grandininį pjūklą, iš- 
perkama kitos kompanijos. Taip nuolatos atsitinka. Jie norėtų 
užmiršti tuos senus ieškinius. 

— Viskas gražu ir teisėta? — įtariai paklausė Oudelas, lyg 
šiuo advokatu nebūtų galima pasitikėti. 

— Žinoma. Jie sumokės pinigus, bet tik tuomet, jeigu tai 
bus laikoma paslaptyje. Be to, pagalvokite apie problemas, su 
kuriomis susidurtumėte, jeigu žmonės sužinotų, kad turite tiek 
grynųjų. 

Oudelas pažvelgė tiesiai į popieriaus medienos paruošų 
sunkvežimį ir du kabinoje sėdinčius savo draugelius. Paskui 
pagalvojo apie savo žmoną ir jos motiną, taip pat apie sūnų 
kalėjime už kvaišalus ir apie kitą sūnų bedarbį, ir netrukus pa- 
galvojo apie daugybę žmonių, kurie su džiaugsmu padėtų jam 
išleisti pinigus. 

Makas žinojo, apie ką jis mąsto, tad pridūrė: 

— Pinigai čia pat po ranka, Oudelai, iš mano kišenės į jūsų, 
ir niekas nieko nesužinos, net nė mokesčių inspekcija. 

— Nėra galimybės gauti daugiau? — paklausė Oudelas. 

Makas susiraukė ir paspyrė akmenuką. 

— Nė cento, Oudelai. Nė cento. Dvidešimt penki tūkstan- 
čiai arba nieko. Ir privalome veikti greitai. Galiu įteikti jums 
pinigus greičiau nei per mėnesį. 

— Ką turiu daryti? 

— Susitikti su manimi kitos savaitės penktadienį, lygiai 
aštuntą ryto. Man reikės vieno parašo, tuomet galėsiu gauti 
pinigus. 

— Kiek jums iš to nubyra? 

— Nesvarbu. Tai norite pinigų ar ne? 

— Už akį tai nėra per daugiausia. 

— Dėl tojūs teisus, bet tai viskas, kiek gausite. Taip arba ne? 

Oudelas vėl nusipjovė ir nustūmė dantų krapštiklį iš vieno 
burnos kampo į kitą. Galiausiai tarė: 

— Manau, taip. 

— Gerai. Kitą penktadienį, aštuntą ryto, ir ateikite vienas. 

Per pirmą jųdviejų susitikimą prieš kelerius metus Oude- 
las buvo užsiminęs, kad pažįsta kitą medkirtį, netekusį rankos, 
kai dirbo su to paties modelio „Tinzo“ grandininiu pjūklu. Tas 
antras sužalojimas paskatino Maką pradėti platesnį puolimą, 
grupinį ieškinį dešimčių, galbūt šimtų sužalotų ieškovų vardu. 
Anais metais jis beveik uodė pinigus. 

Antrasis ieškovas buvo atsektas visai arti — Polko apygar- 
doje, negyvenamoje dauboje vidur pušyno. Vadinosi Džerolas 
Beikeris, trisdešimt vienerių, buvęs miško kirtėjas, tik su viena 
ranka nebegalėjęs toliau tęsti tos profesijos. Užtat jisai su pus- 
broliu savojoje dvigubo pločio gyvenamojoje priekaboje įsirengė 
metamfetamino laboratoriją, ir chemikas Džerolas uždirbdavo 
daugiau pinigų negu medkirtys Džerolas. Naujoji jo profesija 
pasirodė lygiai taip pat pavojinga, ir Džerolas vos per plauką 
išvengė mirties ugnyje, kai jų laboratorija susprogo, o iš visos 
įrangos, inventoriaus, priekabos ir pusbrolio liko tik pelenai. 
Džerolas buvo apkaltintas, pasodintas į kalėjimą ir iš ten parašė 
kelis laiškus — į kuriuos neatsakyta — savo grupinio ieškinio 
advokatui, prašydamas naujausių žinių apie gerą, tvirtą bylą, 
kokią jie turėję prieš „Tinzo“. Po dviejų mėnesių jis buvo pa- 
leistas lygtinai ir, pasak gandų, vėl gyveno tose pačiose vietose. 
Bent dvejus metus Makas nebuvo su juo kalbėjęsis. 

O dabar kalbėtis su juo bus nelengva, be to, yra nemaža 
tikimybė, kad Džerolo motinos namas pasirodys apleistas. 
Vienas kaimynas palei kelią nė kiek nenorėjo padėti, kol Makas 
nepaaiškino esąs skolingas Džerolui 300 dolerių ir turįs per- 
duoti čekį. Kadangi visai tikėtina, jog Džerolas buvo skolingas 
pinigų daugumai savo motinos kaimynų, iškilo į paviršių keletas 
smulkmenų. Mat Makas tikrai nepanėšėjo į kovos su kvaišalais 
agentą, teismo antstolį ar lygtinai nuteistųjų priežiūros inspek- 


torių. Tad kaimynas paaiškino kelią per kalvą, ir Makas sekė jo 

nurodyta kryptimi. Pamėtėjęs dar užuominų apie pinigų grąži- 
nimą, jis leidosi gilyn į Polko apygardos pušynus. Buvo veik vi- 
dudienis, kai žvyrkelis baigėsi. Senoviškas vežiojamasis namu- 
kas, supamas laukinių vijoklių, kėpsojo vienišas ant šlakbetonio 
blokų. Su .38 kalibro pistoletu kišenėje Makas iš lėto artinosi 
prie gyvenamosios priekabos. Pamažu prasivėrė pasmukusios 
ant vyrių durys. 

Džerolas išėjo ant aplūžusio lentinio priebučio ir įbedė 
akis į Maką. Šis dvidešimt žingsnių atstu sustingo vietoje. Dže- 
rolas buvo be marškinių, bet visą kūną margino tušo piešiniai 
— rankas ir krūtinę dabino spalvingas kalėjimo tatuiruočių rin- 
kinys. Plaukai ilgi ir nešvarūs, visas kūnas, be abejo, suniokotas 
metamfetamino. Per „Tinzo“ jis neteko kairės rankos, užtat 
dešinėje turėjo nupjautvamzdį šratinį šautuvą. Linktelėjo, bet 
neprašneko. Akys buvo giliai įdubusios, vaiduokliškos. 

— Esu Makas Stafordas, advokatas iš Klantono. Regis, 
jūs — Džerolas Beikeris, taip? 

Makas bemaž tikėjosi, kad nupjautvamzdis prapliups šū- 
viais, bet tas nė nekrustelėjo. Ganėtinai keista, klientas nusi- 
šypsojo — ta bedantė dovana labiau baugino nei ginklas. 

— Tai aš, — suniurnėjo jis. 

Juodu dešimt minučių kalbėjosi — stebėtinai mandagiai 
mainėsi žodžiais, atsižvelgiant į aplinką ir atsižvelgiant į jųd- 
viejų biografijas. Kai tik Džerolas sumojo, kad jis galėtų gauti 
25 000 dolerių grynaisiais ir kad niekas apie tai nesužinos, jis 
tapo mažu berniuku ir net pakvietė Maką vidun. Makas atsi- 
sakė. 


Iki to laiko, kai juodu įsitaisė odiniuose krėsluose priešais 
konsultantę kitapus rašomojo stalo, daktarė Chuanita buvo iš- 
samiai supažindinta su visais klausimais ir tik dėjosi nešališka. 
Makas kone paklausė, kiek kartų mergaitės su ja šnekėjosi, bet 
jo strategija buvo kuo labiau vengti konflikto. 

Po kelių komentarų, skirtų vyrui ir žmonai nusiraminti bei 
pasitikėjimo ir nuoširdumo atmosferai sukurti, daktarė Chua- 
nita pakvietė juodu ką nors pasakyti. Nenuostabu, Liza pradėjo 
pirma. Vapaliojo be perstojo penkiolika minučių, kokia esanti 
nelaiminga, kokią jaučianti tuštumą ir nusivylimą, ir be užuo- 
lankų pasakojo apie savo vyro jausmų ir ambicijų stoką, apie vis 
didesnę jo priklausomybę nuo alkoholio. 

Mako kakta buvo juoda ir mėlyna, trečdalį jos dengė gana 
platus baltas tvarstis, tad jis ne tik apibūdintas kaip girtuoklis, 
bet iš tikrųjų toks ir atrodė. Jis prikando liežuvį, klausėsi, mė- 
gino atrodyti nusiminęs ir prislėgtas. Kai atėjo eilė jam kalbėti, 
jis išsakė šiek tiek tokių pačių susirūpinimų, bet nemėtė kokių 
nors bombų. Daugelis jųdviejų problemų sukeltos jo, ir esąs pa- 
sirengęs prisiimti kaltę. 

Kai jis baigė, daktarė Chuanita juodu perskyrė. Liza pasi- 
šalino pirma, sugrįžo į prieškambarį pavartyti žurnalų ir tuo pat 
metu vėl užtaisyti ginklų. Makas liko su konsultante vienas. Kai 
pirmą kartą kentė šią kankynę, jis nervinosi. Tačiau dabar jau 
buvo ištvėręs tiek daug seansų, kad iš tikrųjų nebeėmė į galvą. 
Kad ir ką pasakytų, niekas nepadėtų išgelbėti jųdviejų santuo- 
kos, taigi ko išvis daug kalbėti? 

— Man atrodo, kad jūs norite iš šios santuokos išsivaduo- 
ti, — švelniai, išmintingai kreipėsi daktarė Chuanita, atsargiai 
jį nužiūrinėdama. 

— Noriu išsivaduoti, nes ji irgi to nori. Nori plačiau gyven- 
ti, erdvesnio namo, geresnio vyro. Aš tiesiog jai per menkas. 

— Ar judu su Liza kada nors drauge juokiatės? 

— Galbūt, jeigu žiūrime ką nors juokinga per televiziją. Aš 
juokiuosi, ji juokiasi, mergaitės juokiasi. 

— O kaip seksas? 

— Na, mums abiem po keturiasdešimt dvejus, vidutiniškai 
padarome kartą per mėnesį, ir tai liūdna, nes mūsų sueitis trun- 


ka penkias minutes, daugiausia. Nei aistros, nei romantikos, 

tik kažkas tokio nervams nuraminti. Gana metodiškai, kaip su- 
jungti taškus. Man atrodo, kad ji galėtų tą visą reikalą pamiršti. 

Daktarė Chuanita kažką užsirašė, labai panašiai, kaip Ma- 
kas užsirašydavo kalbėdamasis su kokiu klientu, kuris nieko ne- 
pasakydavo, bet kažką vis tiek reikėdavo užsirašyti. 

— Ar daug geriate? — paklausė ji. 

— Tikrai ne tiek, kiek ji sako. Mat pati — iš negeriančiųjų 
šeimos, tad vakaras su trimis alaus jai atrodo tikros išgertuvės. 

— Betgi jūs geriate per daug. 

— Aną naktį parvažiavau, dieną snigo, paslydau ant kažko- 
kio leduko, užsigavau galvą, ir štai didžiuma Klantono išgirdo, 
kad paršlitinėjau namo girtas ir parkritau įvažoje, prasiskėliau 
galvą ir dabar elgiuosi keistai. Chuanita, ji verbuoja sąjunginin- 
kus, ar suprantate? Visiems pasakoja, koks aš netikęs, nori, kad 
žmonės palaikytų jos pusę, kai paduos pareiškimą skyryboms. 
Kovos linijos jau nubrėžtos. Tai neišvengiama. 

— Jūs užleidžiate pozicijas? 

— Aš pasiduodu. Visiškai. Besąlygiškai. 


Buvo antras vasario sekmadienis, ir tos dienos Makas užvis 
labiausiai nekentė. Iš Lizos giminės, Baningų klano, kategoriš- 
kai buvo reikalaujama kiekvieno mėnesio antrą sekmadienį po 
bažnyčios susitikti vėlyviesiems pusryčiams jos tėvų namuose. 
Nebuvo toleruojami jokie pasiteisinimai bet kokia dingstimi, 
nebent koks giminės narys kaip tik tuo metu būtų išvykęs iš 
miesto, ir net dėl tokio nedalyvavimo būdavo raukomasi ir ne- 
santysis paprastai žiauriai apkalbamas, žinoma, ne prie vaikų. 

Makas, dar labiau pamėlusia ir vis dar ryškai sutinusia 
kakta, nepajėgė atsispirti galutinio, nuostabaus atsisveikinimo 
pagundai. Jis nenuėjo į bažnyčią, nusprendė nei nusiprausti 
po dušu, nei nusiskusti, apsirengė senais džinsais ir purvinu 
sportiniu nertiniu ir dėl dramatiškesnio efekto nusiėmė žaizdą 
dengiantį baltos marlės tvarstį, kad pusryčiai būtų sugadinti, 

kai visi Baningai pamatys baisias jo siūles. Jis atvyko vos kelias 
minutes pavėlavęs, bet pakankamai anksti, kad sutrukdytų 
suaugusiesiems pasimėgauti keliomis porcijomis įžanginių ap- 
kalbėlių. Liza visiškai nekreipė į jį dėmesio, kaip ir beveik visi 
kiti. Jo dukros su pusseserėmis ir pusbroliais — tie, žinoma, jau 
viską girdėjo apie skandalą ir troško daugiau smulkmenų apie 
jo žlugimą — pasislėpė „saulės kambaryje“, tai yra įstiklintoje 
verandoje. 

Vienu momentu, prieš pat visiems susėdant prie stalo, 
Liza praeidama pro jį suspėjo pro sukąstus dantis tarstelėti: 
„Kodėl paprasčiausiai tau neišėjus?" Į tai Makas linksmai surea- 
gavo: „Nes esu išbadėjęs ir neragavau pridegusio troškinio nuo 
praėjusio mėnesio antro sekmadienio“ 

Susirinko visi, iš viso šešiolika, ir kai Lizos tėvas, po baž- 
nyčios dar su baltais marškiniais ir kaklaraiščiu, palaimino šią 
dieną savo standartiniu kreipimusi į Visagalį, jie perdavinėjo 
vienas kitam maistą, ir pusryčiai prasidėjo. Kaip visada praėjo 
apie trisdešimt sekundžių, iki jos tėvas prašneko apie cemento 
kainas. Moterys nuklydo į nedideles šonines paskalų nišas. Du 
Mako sūnėnai kitapus stalo tik spoksojo į jo siūles, negalėdami 
valgyti. Galiausiai Lizos motina, didelė dama, pasiekė tašką, kai 
nebepajėgė suturėti liežuvio. Trumpam nutilus kalboms, ji visu 
balsu pagarsino: 

— Makai, tavo vargšė galva atrodo siaubingai. Turbūt labai 
skauda. 

Makas, numatęs tokią salvę, atšovė: 

— Nė kiek nejaučiu. Padeda nuostabūs vaistai. 

— Kas atsitiko? — klausimas atskriejo iš svainio, daktaro, 
vienintelio kito žmogaus prie stalo, turinčio prieigą prie Mako 
ligoninės dokumentacijos. 

Buvo galima beveik neabejoti, kad daktaras netgi įsiminė 
Mako duomenis, įkyrėdamas besilankantiems ligoninėje gy- 


dytojams, seselėms ir sanitarams, ir žinojo apie Mako būklę 

daugiau nei jis pats. Kurdamas planus pasitraukti iš teisininko 
profesijos, Makas galbūt labiausiai apgailestavo, kad jam taip ir 
koje. Kiti tikrai buvo iškėlę, ir pasipelnė. 

— Išgėriau, — išdidžiai pareiškė Makas, — vėlai grįžau, 
paslydau ant ledo ir užsigavau galvą. 

Aršių blaivininkų giminės nugaros aplinkui stalą sutartinai 
pastiro. 

Makas varė toliau: 

— Tik nesakykite man, kad jūs, žmonės, negirdėjote apie 
tai su visomis smulkmenomis. Liza pati matė savo akimis. Ir 
visiems papasakojo. 

— Makai, prašau, — sudraudė Liza, numesdama savo ša- 
kutę. 

Visos kitos šakutės, išskyrus Mako, staiga sustingo ore. 
Savąją jisai smeigė į guminę vištieną ir įsikimšo šią į burną. 

— Ko prašai? — paklausė jis pilna burna, kurioje aiškiai 
matėsi vištiena. — Juk pasistengei, kad kiekvienas prie šio stalo 
sužinotų tavąją įvykio versiją. — Kramtė, kalbėjo ir rodė šakute 
į savo žmoną kitame stalo gale, šalia jos tėvo. — Ir tu tikriausiai 
papasakojai viską apie mudviejų apsilankymą pas santuokų 
konsultantę, tiesa? 

— O, Dieve mano, — žioptelėjo Liza. 

— Ir aš miegu kontoroje, juk visi tą žinome? — nesiliovė 
jis. — Man nebeleidžiama pareiti namo, nes, na, velniai rautų, 
galėčiau vėl paslysti ir parkristi. Ar ką nors tokio. Galėčiau prisi- 
gerti ir primušti savo vaikučius. Kas žino? Tiesa, Liza? 

— Gana, Makai, — valdingai sudraudė jos tėvas. 

— Taip, sere. Atleiskite. Ta višta faktiškai žalia. Kas ją 
virė? 

Jo uošvė pasišiaušė. Jos nugara pastiro dar labiau. Anta- 
kiai kilstelėjo. 

— Ką gi, aš, Makai. Ar turi dar nusiskundimų dėl maisto? 

— O, daugybę, bet mat juos galai. 

— Mandagiau, Makai, — vėl įsikišo uošvis. 

— Matote, ką aš turėjau omenyje? — pusbalsiu pridūrė 
Liza. — Jis lūžta. 

Daugelis jų rimtai linktelėjo. Helena, jųdviejų jaunėlė, ty- 
liai pravirko. 

— Tau patinka šitaip kalbėti, ar ne? — riktelėjo iš kito stalo 
galo Makas. — Tą patį sakei santuokų konsultantei. Ir visiems 
kitiems. Makas susitrenkė galvą ir dabar prašika savitvardą. 

— Makai, aš nepakeęsiu tokių kalbų, — griežtai pareiškė jos 
tėvas. — Prašom pasitraukti nuo stalo. 

— Atleiskite. Su malonumu išeisiu. — Jis atsistojo ir pa- 
spyrė į vietą kėdę. — Ir apsidžiaugsite sužinoję, kad niekada 
nebegrįšiu. Kaip bus jums visiems smagu, a? 

Gūdi tyla, kol jis paliko stalą. Nueidamas dar išgirdo Lizą 
sakant: 

— Aš taip apgailestauju. 


Pirmadienį jis apėjo aplinkui aikštę iki didelės ir judrios 
Hario Rekso Vonerio — gero draugo ir neabejotinai aršiausio 
Fordo apygardoje skyrybų advokato — kontoros. Haris Reksas, 
apkūnus triukšmingas skandalistas, kramtė juodus cigarus, 
niurnėjo ant savo sekretorių, niurnėjo ant teismo klerkų, kon- 
troliavo parengtų nagrinėti bylų sąrašus, varė baimę teisėjams ir 
terorizavo kiekvieną kitą besiskiriančiųjų poros pusę. Jo konto- 
ra buvo sąvartynas su dėžėmis bylų laukiamajame, perpildytais 
šiukšlių krepšiais, šūsnimis senų žurnalų stelažuose, tvyrančiais 
palubėje tirštais melsvais cigarečių dūmais, storu dulkių sluoks- 
niu ant baldų ir knygų lentynų ir — visada — marga klientų 
minia, ilgesingai laukiančia prie paradinių durų. Ta vieta buvo 
zoologijos sodas. Niekas nevyko laiku. Kas nors visada kur nors 
gilumoje šaukdavo. Be paliovos skambėjo telefonai. Kopijavimo 
mašina — visada perkrauta. Ir taip toliau. Makas anksčiau daug 
kartų čia lankėsi su reikalais ir mėgo šios įstaigos chaosą. 

— Girdėjau, tu lūžti, berniuk, — pradėjo Haris Reksas, pa- 
sitikdamas jį prie savo kabineto durų. 

Kambarys buvo erdvus, be langų ir pastato gilumoje, toli 
nuo laukiančių klientų, pilnas knygų spintų, sandėliavimo dė- 
žių, daiktinių įrodymų teismui, padidintų fotografijų, su šūsni- 
mis storų raštiškų parodymų. Sienos nukabinėtos matinėmis 
nuotraukomis — daugiausia Hario Rekso, laikančio šautuvus ir 
kada paskutinį kartą čia lankėsi, bet tikrai niekas nepasikeitę. 

Juodu atsisėdo, Haris Reksas — prie masyvaus rašomojo 
stalo su krentančiais per kraštus popieriaus lakštais, o Makas 
— ant aptriušusios brezentinės kėdės, svyruojančios pirmyn ir 
atgal. 

— Aš tik susimušiau galvą, nieko daugiau, — atsakė Makas. 

— Atrodai velniškai. 

— Dėkui. 

— Ji dar nepadavė pareiškimo? 

— Ne. Ką tik pasitikrinau. Ji žadėjo pasinaudoti kažko- 
kios mergužės iš Tupelo paslaugomis, čionai niekuo nepasitiki. 
Aš nekovosiu, Hari Reksai. Ji gali pasilikti viską — mergaites, 
namą su viskuo jame. Registruoju prašymą dėl bankroto, užda- 
rau krautuvėle ir išsikeliu. 

Haris Reksas pamažu nukirpo galą nuo dar vieno juodojo 
cigaro, paskui įsikišo šį į burnos kampą. 

— Tu lūžti, berniuk. 

Haris Reksas buvo apie penkiasdešimties, bet atrodė 
gerokai vyresnis ir išmintingesnis. Bet kuriam jaunesniam už 
save jis paprastai pridurdavo žodį „berniuk“ — kaip švelnumo 
terminą. 

— Pavadinkime tai gyvenimo vidurio krize. Man keturias- 
dešimt dveji ir įgriso dirbti advokatu. Santuoka neišdegė, karje- 
ra taip pat. Metas permainai, kaip nors pakeisti aplinką. 

— Klausyk, berniuk. Aš buvau triskart vedęs. Jeigu atsi- 
kratai moters, tai dar ne priežastis pabrukus uodegą sprukti. 

— Atėjau ne patarimo dėl karjeros, Hari Reksai. Samdau 
tave tvarkyti mano skyrybas ir bankrotą. Aš jau paruošiau po- 
pierius. Tik pasiųsk vieną iš savo pastumdėlių viską įregistruoti 
ir pasirūpink, kad būčiau apsaugotas. 

— Kur tu vyksti? 

— Kur nors toli. Šiuo metu dar nesu tikras, bet tau duosiu 
žinią, tenai nukakęs. Sugrįšiu, kai manęs prireiks. Juk tebesu 
tėvas, ar žinai? 

Haris Reksas sudribo krėsle. Iškvėpė orą ir apsidairė į su- 
krautas kaip pakliūva ant grindų aplink rašomąjį stalą bylas. 
Pasižiūrėjo į telefoną su mirksinčiomis penkiomis raudonomis 
lemputėmis. j 

— Galiu vykti su tavimi? — paklausė. 

— Atleisk. Privalai čia likti ir būti mano advokatu. Turiu 
tebevykstančių skyrybų bylų, beveik visos neginčijamos, be to, 
aštuonias bankroto bylas, vieną — dėl įvaikinimo, dvi — dėl ne- 
kilnojamojo turto, vieną — autoavarijos, vieną kompensacijos 
darbininkams atvejį ir du nedidelius verslo ginčus. Norėčiau, 
kad visa tai nuimtum nuo mano rankų. 

— Mėšlo krūva. 

— Taip. Tą pačią medžiagą kuopiau septyniolika metų. Su- 
versk tai ant vieno iš savo jaunesnių bendradarbių ir duok jam 
premiją. Patikėk, nieko ten sudėtinga. 

— Kiek tu išgalėtum mokėti vaikams remti? 

— Daugiausia — tris tūkstančius per mėnesį, o tai vel- 
niškai daugiau, nei dabar aš prisidedu. Pradėk nuo dviejų tūks- 
tančių ir pažiūrėk, kaip eisis. Kaip priežastį ji gali įregistruoti 
nesutaikomus nesutarimus, aš patvirtinsiu. Ji gauna visą vaikų 
globą, bet man turi būti leidžiama pasimatyti su mergaitėmis 
visada, kai tik būsiu mieste. Jai lieka namas, jos automobilis, 
banko sąskaitos, viskas. Ji nesusijusi su bankrotu. Bendras tur- 
tas neįtrauktas. 

— Dėl ko skelbi savo bankrotą? 


— Dėl „Džekobo Makinlio juridinės kontoros, LLC“. Tesilsi 
ji ramybėje. 

Kramtydamas cigarą Haris Reksas žvelgė į pareiškimą dėl 
bankroto. Nieko tame ypatinga — paprasčiausiai išseko kre- 
ditinės kortelės, tebeegzistuojanti nepadengta kredito linija, 
sunkumus kelianti hipoteka. 

— Nebūtina tau to daryti, — pagaliau pasakė jis. — Šie 
dalykai sutvarkomi. 

— Prašymas jau parengtas, Hari Reksai. Sprendimas 
priimtas, kartu su keliais kitais. Aš pasitraukiu, aišku? Iš čia. 
Dingstu. 

— Gana drąsu. 

— Ne. Daugelis pasakys, kad aš pabėgu iš bailumo. 

— Kaip tu į tai žiūri? 

— O man nusispjaut. Jeigu dabar neišvykstu, tai liksiu čia 
amžinai. Tai mano vienintelė proga. 

— Šaunuolis. 


Po nuostabios savaitės, kai susilaukė telefono skambučio, 
antradienį lygiai dešimtą ryto Makas pats paskambino. Rinkda- 
mas numerį šypsojosi ir sveikino save, per pastarąsias septynias 
dienas pasiekusį stulbinamų laimėjimų. Planas puikiai veikė, 
kol kas nė vieno kliuvinio, galbūt išskyrus žaizdą kaktoje, bet ir 
ta buvo mikliai įpinta į pabėgimą. Makas buvęs sužeistas, hos- 
pitalizuotas dėl smūgio į galvą. Nieko nuostabaus, kad elgiasi 
keistai. 

— Poną Martį Rozenbergą, — maloniai paprašė jis, paskui 
laukė, kol didžiajam žmogui bus pranešta. 

Anas atsiliepė greitai, ir juodu apsimainė įžanginiais žo- 
džiais. Martis tartum neskubėjo, norėjo toliau tęsti bereikšmę 
šneką, ir Makas staiga sunerimo, kad ta konkretumo stoka 
galbūt veda į planų permainą, kokias nors blogas naujienas. Jis 
nusprendė eiti tiesiai prie reikalo. 

— Sakau, Marti, aš susitikau su visais keturiais savo klien- 
tais, ir, kaip galite spėti, jie visi nekantrauja priimti jūsų pasiūly- 
mą. Už pusę milijono baksų mes kūdikį užmigdysime. 

— Taip, gerai, Makai, ar kalbėjome apie pusę milijono? — 
Iš balso atrodė, kad Martis nebuvo tuo tikras. 

Širdis Makui apšalo, jis įkvėpė oro. 

— Žinoma, Marti, — patvirtino ir šiek tiek susijuokė, lyg 
draugužis Martis ketintų suskelti dar vieną pokštą. — Jūs pa- 
siūlėte po šimtą gabalų kiekvienam iš keturių, plius šimtą — už 
gynybos išlaidas. 

Makui girdėjosi Niujorke kilnojami popieriai. 

— Hm, pažiūrėkime, Makai. Mes kalbame apie „Tinzo“ at- 
vejus, taip? | 

— Teisingai, Marti, — patvirtino Makas, gerokai apimtas 
baimės ir nusivylimo. 

Ir įsiutintas. Žmogus su čekių knygele net nėra tikras, apie 
ką juodu kalbėję. Prieš savaitę jis buvo perdėm dalykiškas. O da- 
bar svyruoja. Paskui siaubingiausi, kokie tik gali būti, žodžiai: 

— Bijau, kad aš tuos atvejus sumaišiau su kai kuriais kitais. 

— Turbūt juokaujate! — riktelėjo Makas, gerokai per 
šiurkščiai. „Šalčiau“, — įsakė sau. 

— Mes iš tikrųjų tiek pasiūlėme už tuos atvejus? — pa- 
klausė Martis, matyt, peržiūrinėdamas, kol kalbėjo, užrašus. 

— Velniai rautų, tiek pasiūlėte, ir aš jumis visai patikėjęs 
perdaviau pasiūlymus savo klientams. Mudu sudarėme sandėrį, 
Marti. Jūs pateikėte išmintingą pasiūlymą, ir mes jį priėmėme. 
Dabar negalite atsitraukti. 

— Tiesiog suma atrodo aukštoka, štai ir viskas. Šiuo metu 
aš dirbu prie tiekos atsakomybės už gaminius atvejų. 

„Ką gi, sveikinu, — vos nepasakė Makas. — Turite begalę 
darbo su klientais, galinčiais jums sumokėti krūvą pinigų.“ 

Makas šluostėsi nuo kaktos prakaitą ir matė viską slystant 
iš rankų. „Nepanikuok“, — paliepė sau. 

— Visai ne aukštoka, Marti. Turėtumėte pamatyti Oudelą 
Grouvą tik su viena akimi ir Džerolą Beikerį be kairės rankos, ir 
Dagą Džemperį su suluošinta ir beverte dešine ranka, ir Treivisą 
Džonsoną su mažais gumbais ten, kur anksčiau buvo jo pirštai. 
Turėtumėte pasikalbėti su tais žmonėmis, Marti, ir pamatyti, 
kokie nelaimingi jų gyvenimai, kaip jie buvo „Tinzo“ grandininių 
pjūklų sužaloti, ir, manau, sutiktumėte, kad jūsų pasiūlyta pusė 
milijono ne tik nuosaiki, bet ir per maža suma. 

Viską išklojęs, Makas atsikvėpė ir bemaž nusišypsojo sau. 
Neblogai šitaip užbaigti ginčą. Galbūt jam būtų reikėję daugiau 
savo laiko skirti teismo salei. 

— Neturiu kada aptarinėti šių smulkmenų ar ginčytis dėl 
atsakomybės, Markai, aš... 

— Makas. Makas Stafordas, licencijuotas advokatas Klan- 
tone, Misisipėje. 

— Teisingai, atleiskite. — Niujorke vėl šiugždinami po- 
pieriai. Eone — prislopinti garsai, kol ponas Rozenbergas nu- 
rodinėjo kitiems žmonėms. Paskui jis vėl prašneko į ragelį, jau 
aiškesniu balsu: — Suprantate, Makai, „Tinzo“ dėl šio grandi- 
ninio pjūklo keturis kartus ėjo į teismą ir laimėjo visas bylas. 
Užtikrintai, be jokios priteistos atsakomybės. 

Aišku, Makas to nežinojo, nes buvo pamiršęs apie savo 
mažutį grupinį ieškinį. Bet iš nevilties pasakė: 

— Taip, ir aš domėjausi tomis bylomis. Bet, maniau, jūs 
neketinate ginčyti atsakomybės, Marti. 

— Tvarka, jūs teisus. Aš faksu atsiųsiu sureguliavimo do- 
kumentus. 

Makas giliai atsikvėpė. 

— Per kiek laiko galėsite juos persiųsti man atgal? — pa- 
klausė Martis. 

— Per porą dienų. 

Juodu pasiginčijo dėl dokumentų formuluočių, vis sugrįž- 
davo prie to, kaip paskirstyti pinigus. Kalbėjosi telefonu dar dvi- 
dešimt minučių, atlikdami tai, ko iš teisininkų ir tikimasi. 


Kai galiausiai Makas padėjo ragelį, jis užsimerkė, kojas 
susikėlė ant stalo ir atsilošė supamajame krėsle su lankstais. 
Jautėsi išsunktas, išsekęs, vis dar išsigandęs, bet greitai pradėjo 
atsigauti. Nusišypsojo ir netrukus jau niūniavo Džimo Bafeto 
melodiją. 

Telefonas vis skambėjo. 


Jam nesisekė surasti nei Treiviso Džonsono, nei Dago 
Džemperio. Pasak gandų, Treivisas kaip sunkvežimio vairuo- 
tojas buvo išvykęs į vakarus. Matyt, tą jis galėjo daryti ir tik su 
septyniais viso ilgio pirštais. Treivisas turėjo buvusią žmoną su 
pilnais namais vaikų ir sąskaitybos knygą, pilną neišmokėtų ali- 
mentų vaikams išlaikyti. Buvusi jo žmona, dirbanti naktinę pa- 
mainą kiaurą parą veikiančioje būtiniausių prekių parduotuvėje 
Klantone, kai ką galėjo pasakyti Makui. Ji prisiminė jo pažadus 
išrūpinti šiek tiek pinigų, Treivisui netekus dalies trijų pirštų. 
Anot kai kurių paviršutiniškų draugų, Treivisas paspruko prieš 
metus ir sugrįžti į Fordo apygardą neketino. 

O Dagas Džemperis, pasak gandų, buvo miręs. Tenesyje 
apkaltintas išprievartavimu, sėdo į kalėjimą, ir trejus metus 
jo niekas neregėjo. Tėvo jis niekada neturėjo, o motina buvo 
kažkur išsikėlusi. Po apygardą buvo išsibarstę keletas giminių, 
bet jie mažai turėjo noro kalbėtis apie Dagą, juolab su advokatu, 
tegul ir dėvinčiu maskuojamąją medžiotojo aprangą ar išbluku- 
sius džinsus ir žygio batus, arba dar kokius nors kitus apdarus, 
kuriais Makas naudodavosi norėdamas neišsiskirti iš vietinių. 
Jo gerai išmėgintas įprastas būdas sugundyti morka — kokiu 
nors neapibrėžtu Dagui Džemperiui išmokėtinu čekiu — nesu- 
veikė. Niekas nesuveikė, ir dvi savaites ieškojęs Makas galiausiai 
liovėsi, kai trečią ar ketvirtą kartą išgirdo gandą: „Tas vaikinas 
veikiausiai mires.“ 

Jis išgavo teisėtus Oudelo Grouvo ir Džerolo Beikerio pa- 


rašus — pastarasis tiktai daugiau apgailėtinai pavinguriavo de- 

šine ranka per puslapį — ir tada padarė pirmą savo nusikaltimą. 
Tenai Niujorke ponas Rozenbergas reikalavo, kad sureguliavimo 
ir pretenzijų atsisakymo formas patvirtintų notaras, bet kiek- 
vienu atveju tai būdavo įprasta procedūra. Tačiau Makas buvo 
išvijęs savo notarą, o užsitikrinti kito paslaugas atrodė pernelyg 
sudėtinga. 

Savo kabinete, prie užrakintų durtų, Makas rūpestingai 
suklastojo Fredos kaip notaro parašą, paskui uždėjo notaro 
antspaudą (su jau nebegaliojančia žyma), kurį laikė rakinamoje 
kartotekos spintelėje. Jis notariškai patvirtino Oudelo, paskui 
Džerolo parašus ir stabtelėjo pasigėrėti savo darbu. Jau kažkiek 
dienų planavo šitokį veiksmą ir buvo tikras, kad niekada ne- 
įklius. Klastotės buvo gražios, pakeista žyma vos pastebima, ir 
niekas Niujorke negaiš laiko joms tyrinėti. Ponas Rozenbergas 
ir jo pirmaklasis personalas taip nekantrauja uždaryti bylas, kad 
tik žvilgtels į Mako parengtus dokumentus, sutikrins kelias de- 
tales ir tada atsiųs čekį. 

Jo nusikaltimai darėsi sudėtingesni, kai suklastojo Treiviso 
Džonsono ir Dago Džemperio parašus. Žinoma, tai buvo pateisi- 
nama — jis juk labai stengėsi surasti juos, ir jeigu šie kada nors 
iškiltų į paviršių, jis mielai pasiūlytų jiems tuos pačius 25 000 
dolerių, kuriuos dabar mokėjo Oudelui ir Džerolui. Aišku, jeigu 
tik jis bus kur nors netoliese, kai jie iškils į paviršių. 

Bet Makas neplanavo būti kur nors netoliese. 

Kitą rytą jis pasinaudojo Jungtinių Valstijų pašto tarnyba 
— dar vienas galimas teisės pažeidimas, šįsyk federalinės, bet 
vėlgi jis dėl to labai nesuko sau galvos — ir nusiuntė paketą 
skubia tvarka į Niujorką. 

Paskui Makas įregistravo prašymą dėl bankroto ir tuo pat 
metu sulaužė dar vieną įstatymą, neatskleisdamas jau esančių 
pakeliui honorarų už savo grandininių pjūklų šedevrą. Galima 
būtų ginčyti, ir galbūt būtų ginčijama, jeigu jis įkliūtų, kad ho- 
norarai dar nebuvo gauti ir taip toliau, bet Makas nepajėgė net 
laimėti tų debatų su pačiu savimi. Ne tai, kad iš tikrųjų būtų 

stengęsis. Beje, tų honorarų Klantone ar Misisipėje niekas taip 
ir nepamatys. 

Dvi savaites Makas nesiskuto ir, jo nuomone, žilsvumo pa- 
marginta barzda tiko. Jis liovėsi valgęs ir liovėsi dėvėjęs švarkus 
su kaklaraiščiais. Mėlynės ir siūlės nuo kaktos išnyko. Kai jį ma- 
tydavo mieste, o tai pasitaikydavo ne taip jau dažnai, žmonės 
dvejodavo ir kuždėdavosi, nes po gatves išplito naujausias gan- 
das, kad vargšelis Makas visai kraustosi iš proto. Teismo rūmus 
apskriejo žinia apie jo bankrotą, o kai dar prisidėjo naujiena, 
kad Liza įteikė pareiškimą dėl skyrybų, advokatai, klerkai ir sek- 
retorės daugiau apie nieką kitką ir nekalbėjo. Darbo valandomis 
ir pojų jo kontora likdavo užrakinta. Į telefono skambučius nie- 
kas neatsiliepdavo. 

Pinigai už grandininius pjūklus buvo persiųsti į naują 
banko sąskaitą Memfyje ir iš ten tyliai išskirstyti. Makas atsi- 
ėmė 50 000 dolerių grynaisiais, išmokėjo Oudelui Grouvui ir 
Džerolui Beikeriui ir dėl to jautėsi gerai. Be abejo, jie turėjo teisę 
į daugiau, bent pagal sąlygas seniai pamirštos sutarties, kurią 
Makas buvo pakišęs jiems po nosimis pasirašyti, kai jį nusamdė. 
Bet aplinkybės — bent jau Mako požiūriu — reikalavo lanks- 
tesnės tų sutarčių interpretacijos, ir dėl kelių priežasčių. Pirma, 
jo klientai laibai laimingi. Antra, jo klientai tikrai iššvaistytų 
25 000 dolerių viršijančią sumą, taigi, idant išsaugotų pinigus, 
Makas sau argumentavo, paprasčiausiai turėtų didesnę jų dalį 
palikti sau. Trečia, 25 000 dolerių — teisingas sureguliavimas, 
atsižvelgiant į jų sužalojimus ir ypač atsižvelgiant į faktą, kad 
tuodu būtų negavę nieko, jeigu Makas visų pirma nebūtų buvęs 
toks gudrus ir nebūtų sugalvojęs bylinėjimosi dėl grandininių 
pjūklų schemos. 

Ketvirta, penkta ir šešta priežastys sekė tokia pačia minčių 
tėkme. Makui jau atsibodo racionaliai aiškinti savo veiksmus. 
Apgaudinėjo savo klientus ir tai žinojo. 

Jis dabar buvo sukčius. Klastojantis dokumentus, nusle- 
piantis pajamas, apsukinėjantis klientus. Ir jeigu būtų sau leidęs 

mąstyti apie tokius veiksmus, būtų jautęsis nelaimingas. O iš 
tikrųjų Makas buvo toks sužavėtas savo pabėgimo, kad nesyk 
susizgribdavo besijuokiąs. Kai nusikaltimai padaryti, kelio atgal 
nebėra, ir tai jam irgi tiko. 

Jis įteikė Hariui Reksui 50 000 dolerių čekį pradinėms sky- 
rybų pasekmėms padengti ir užpildė būtinus popierius, kuriais 
įgaliojo savo advokatą tvarkyti jo reikalus. Likusius pinigus iš- 
siuntė į vieną Centrinės Amerikos banką. 


Paskutinis veiksmas gerai suplanuotame ir puikiai atlikta- 
me jo atsisveikinime — tai susitikti su savo dukromis. Po kelių 
irzlių pokalbių telefonu Liza galiausiai atlyžo ir sutiko leisti Ma- 
kui vienai valandai — ketvirtadienį vakare — įžengti į namus. 
Ji išeisianti, bet sugrįšianti lygiai po šešiasdešimties minučių. 

Kažkur nerašytose žmogaus elgesio taisyklėse kažkoks 
išminčius kadaise nusprendė, kad tokie susitikimai privalomi. 
Makas tikrai būtų jį praleidęs, bet tokiu atveju būtų ne tik 
sukčius, bet taip pat ir bailys. Jokia taisyklė nėra saugi. Jis 
manė mergaitėms būsiant svarbu turėti progą išlieti jausmus, 
išsiverkti, paklausti kodėl. Bet jam nebūtų reikėję nerimauti. 
Liza taip nuodugniai apdorojo dukras, kad jos vos prisivertė jį 
apkabinti. Jis pažadėjo matytis su jomis kuo dažniau, kaip tik 
galės, nors ir paliekąs miestą. Jos priėmė tai labiau skeptiškai, 
nei jis tikėjosi. Po trisdešimties ilgų ir nepatogių minučių Ma- 
kas darsyk prispaudė prie savęs jų pastirusius kūnus ir išskubėjo 
prie savo automobilio. Nuvažiuodamas buvo įsitikinęs, kad trys 
moterys planuoja naują laimingą gyvenimą be jo. 

Ir jeigu jis būtų sau leidęs ilgiau susimąstyti apie savo ne- 
sėkmes ir trūkumus, galbūt būtų pasidavęs melancholijai. Prisi- 
vertė nebeprisiminti mergaičių, kai jos buvo mažesnės, o gyve- 
nimas — laimingesnis. O ar kada nors jis buvo tikrai laimingas? 


Po teisybei, negalėjo pasakyti. 

Jis grįžo į kontorą, įėjo, kaip dabar visada, pro užpa- 
kalines duris ir paskutinį kartą pasivaikštinėjo po šią vietą. 
Visos tebevykstančios bylos buvo perduotos Hariui Reksui. 
Senosios — sudegintos. Teisės knygos, kontoros įranga, baldai 
ir pigūs meno kūriniai ant sienų — parduoti arba išdovanoti. 
Jis pasiėmė vieną vidutinio dydžio lagaminą, kurio turinys 
buvo kruopščiai atrinktas. Nei kostiumų, nei kaklaraiščių, nei 
išeiginių marškinių, nei striukų, nei prabangių batų — viskas 
atiduota labdarai. Makas išvyksta lengvomis. 

Autobusu jis nuvažiavo į Memfį, iš ten išskrido į Majamį, 
o paskui tęsė skrydį į Nasau, kur pernakvojo, o paskui suspėjo 
į lėktuvą, skrendantį į Belizo miestą, Belize. Valandą pralaukė 
tvankiame oro uoste, prie mažučio baro gurkšnodamas alų, 
klausydamasis kažkokių triukšmingų kanadiečių sujaudintai 
kalbant apie kaulažuvių žvejybą ir svajojant apie tai, kas jų 
laukia priekyje. Jis pats nebuvo tikras, kas laukia priekyje, bet 
tikrai kas nors įdomesnio, nei palikti griuvėsiai. 

Pinigai buvo Belize, šalyje, pasirašiusioje su Jungtinėmis 
Valstijomis sutartį dėl nusikaltėlių ekstradicijos, labiau formalią 
negu praktiškai taikomą. Jeigu būtų užtikti karšti jo pėdsakai 
— ojis buvo tikras, kad nebus, — tuomet Makas galėtų tyliai 
išsmukti dar toliau į Panamą. Tikimybė, kad bus nutvertas, jo 
nuomone, buvo mažiau negu menka, ir jeigu kas nors pradėtų 
šniukštinėti po Klantoną, Haris Reksas pakankamai greitai su- 
žinotų. 

Lėktuvas į Ambergriso salą buvo senstantis „Cessna Cara- 
van , dvidešimties vietų, pilnutėlis įmitusių šiaurės amerikiečių, 
per plačių ankštiems krėslams. Bet Makas neėmė į galvą. Žvelgė 
pro langelį žemyn į tris tūkstančius pėdų apačioje tviskantį žals- 
vai mėlyną vandenį — šiltą sūrų vandenį, kuriame jis netrukus 
plaukios. Saloje, šiauriau pagrindinio miesto San Pedro, jisai su- 
sirado kambarį dailioje vietelėje, kuri vadinosi „Riko rifo kuror- 


tas“. Visi kambariai — namukai šiaudiniais stogais, kiekvienas 

su nedidele veranda priekyje. Kiekvienoje verandoje — ilgas 
hamakas, paliekantis mažai abejonių, kas pas Riką svarbiausia. 
Už savaitę Makas sumokėjo grynaisiais — daugiau niekada ne- 
besinaudosiąs kreditinėmis kortelėmis — ir greitai persirengė 
naujais darbiniais drabužiais: trumparankoviais sportinukais, 
senais džinsinio audinio šortais, beisbolo kepuraite, jokių batų. 
Netrukus susirado girdyklą, užsisakė taurelę romo ir susipažino 
su žmogumi, vardu Kozas. Kozas, išmetęs inkarą viename tik- 
medžio baro gale, atrodė ten prisišvartavęs jau gana ilgai. Ilgi 
žili jo plaukai — sutraukti į arklio uodegą, oda — įdegusi saulėje 
iki bronzinės spalvos ir diržinga. Akcentas — išblėsęs Naujosios 
Anglijos. Netrukus Kozas, be paliovos rūkantis ir maukiantis 
tamsų romą, prasitarė, kad vienu metu buvo susijęs su viena 
miglotai neapibrėžta firma Bostone. Jis vis zondavo ir smalsavo 
apie Mako praeitį, bet Makas pernelyg nervinosi, kad ką nors 
atskleistų. 

— Ilgai čia būsite? — paklausė Kozas. 

— Kol įdegsiu, — atsakė Makas. 

— Gali šiek tiek užtrukti. Saugokitės saulės. Ji žiauri. 

Kozas turėjo patarimų dėl daugelio dalykų Belize. Sumojęs, 
kad mažai ką išgauna iš savo sugėrovo, pagyrė: 

— Esate gudrus. Per daug čia nekalbėkite. Pilna jankių, 
nuo ko nors sprunkančių. 

Vėliau hamake Makas sūpavosi kartu su brizu, žvelgė į van- 
denyną, klausėsi gožos, gurkšnojo romą su sodos vandeniu ir 
klausė savęs, ar iš tikrųjų sprunka. Nebuvo jokių arešto orderių, 
jokių teismo potvarkių, besivaikančių jį kreditorių. Bent nė vie- 
no, apie kurį jis žinotų. Nei tikėjosi kokių nors. Jeigu panorėtų, 
galėtų kad ir rytoj grįžti namo, bet tokia mintis buvo nemaloni. 
Namų nebėra. Namai — kažkas tokio, nuo ko jis ištrūko. Su- 
krėtimas, kad viską paliko, tebeslėgė, bet romas tikrai gelbėjo. 
Pirmą savaitę Makas arba gulinėjo hamake, arba prie baseino, 


atsargiai gerdamas į save saulę, o paskui skubėdamas atokvėpio 

atgalį verandą. Kai nesnausdavo, nesidegindavo ar nestoviniuo- 
davo prie baro, jis ilgai vaikštinėdavo palei vandenį. Būtų miela 
turėti kompanionę, sau pasakė. Pasišnekėjo su turistais iš mažų 
viešbučių ir žvejybos žūklės namukų, ir jam galiausiai pasisekė 
— susirado malonią jauną panelę iš Detroito. Kartais ji nusibos- 
davo, bet kur kas geriau, kai nusibosta Belize, o ne Klantone. 

Kovo 25-43 Makas pabudo nuo blogo sapno. Dėl kažkokios 
baisios priežasties jis prisiminė šią datą, nes tą dieną Klantone 
prasidėdavo nauja teisingumo teismo kadencija, ir įprastomis 
aplinkybėmis Makas būtų pagrindinėje teismo salėje pagal 
parengtų nagrinėti bylų sąrašą. Ten kartu su dvidešimt kitų 
advokatų jis atsiliepdavo, kai būdavo paskelbiama jo pavardė, 
ir informuodavo teisėją, kad ponas ir ponia Toks ir Tokia yra 
teismo salėje ir pasirengę gauti ištuoką. Tai dienai jis turėjo są- 
raše bent tris tokias bylas. Deja, jis tebeprisiminė pavardes. Tai 
buvo nekas daugiau kaip konvejeris, o Makas prie jo — menkai 
apmokamas ir visai pakeičiamas darbininkas. 

Gulėdamas nuogas po plona antklode, jis užsimerkė. 
Įkvėpė oro ir užuodė suplėkusį ąžuolo ir odos kvapą, kuriuo 
atsiduodavo sena teismo salė. Girdėjo balsus advokatų, oriai 
besiginčijančių dėl paskutinės minutės detalių. Matė teisėją su 
išblukusia juoda mantija, giliai įsmukusį masyviame krėsle ir 
nekantriai laukiantį, kada galės pasirašyti dar vienus popierius, 
kuriais bus nutraukta dar viena santuoka, sudaryta danguje. 
Paskui atsimerkė, ir, kai stebėjo lėtai besisukančias palubėje 
ventiliatoriaus mentes ir klausėsi ankstyvo rytmečio vandeny- 
no garsų, Maką Stafordą apėmė laisvės džiaugsmai. Jis greitai 
užsitempė sportinius šortus ir nubėgo paplūdimiu prie tilto, du 
šimtus pėdų šaunančio į jūrą. Sprintu nulėkė per tiltą ir nė ne- 
stabtelėjo, pasiekęs šio galą. Pašokęs į orą ir galingai pūkštelėjęs 
į vandenį, Makas juokėsi. Šiltas it saunoje vanduo išstūmė į pa- 
viršių, ir jis suskato plaukti. 


KAZINO 


V anuo ir ambicingiausias vertelga Klantone 
uvo traktorių prekybos agentas, vardu Bobis Karlas 
Lyčas. Iš didelės žvyruotos pardavimų aikštės šalia greitkelio į 
šiaurę nuo miesto Bobis sukūrė imperiją, į kurią vienu ar kitu 
metu įėjo ekskavatorių ir buldozerių servisas, medienos par- 
uošų sunkvežimių parkas, dvi šamų užkandinės „sumokėjai 
— ir valgyk iki soties“, motelis, dar neliestas statybinės medie- 
nos miškas, kuriame šerifas aptiko auginamą marihuaną, dar 
turėjo visą rinkinį nekilnojamojo turto, kurį pirmų pirmiausia 
sudarė tušti pastatai, išsibarstę aplinkui Klantoną. Daugelis jų 
galiausiai sudegė. Įkandin Bobio Karlo sekiojo padegimai, taip 
pat ir bylinėjimaisi. Jam buvo nesvetimi teisminiai ieškiniai; 
tiesą sakant, jis mėgdavo girtis neduodąs kada nuobodžiauti 
visiems miesto advokatams. Su spalvinga šešėlinių sandėrių, 
skyrybų, vidaus mokesčių inspekcijos auditų, apgaulingų drau- 
diminių pretenzijų ir per plauką išvengtų kaltinimų praeitimi 
Bobis Karlas pats savo asmeniu sudarė nedidelę verslo šaką 
— bent vietinei advokatų kolegijai. Ir nors visada jis būdavo 
visai arti nemalonumų, niekada nebuvo rimtai teismine tvarka 
persekiojamas. Laikui bėgant Bobio Karlo sugebėjimas išsisukti 
nuo įstatymų dar labiau prisidėjo prie jo reputacijos, ir daugelis 
klantoniečių mėgavosi, kartodami ir pagražindami pasakojimus 
apie Bobio Karlo žygdarbius. 

Mėgstamiausias jo automobilis buvo kadilakas „DeVille“, 
visada kaštoninės spalvos, naujas ir be dėmelės. Kas dvylika 
mėnesių keisdavo į naujausią modelį. Niekas kitas nedrįsdavo 
vairuoti tokio paties automobilio. Sykį jis nusipirko rolsroisą, 
vienintelį per du šimtus mylių aplinkui, bet pasilaikė šį mažiau 
nei metus. Sumojęs, kad tokia egzotiška transporto priemonė 
beveik nedaro įspūdžio vietiniams, atsikratė ja. Mat žmonės vi- 
sai nenutuokė, kur automobilis buvo pagamintas ir kiek kaina- 
vo. Niekas iš miesto automechanikų nenorėdavo jos prisiliesti; 
beje, ne tiek tai ir buvo svarbu, nes jie vis tiek negalėdavo surasti 
jam dalių. 

Jis nešiojo kaubojiškus batus su pavojingai smailomis 
nosimis, krakmolytus baltus marškinius ir tamsius trijų dalių 
kostiumus, kurių kišenės visada būdavo prikimštos grynųjų. Ir 
kiekvienas aprangos komplektas buvo papuoštas stulbinamu 
aukso rinkiniu — storais laikrodžiais, masyviomis kaklo gran- 
dinėlėmis, apyrankėmis, diržo sagtimis, apykaklės segtukais, 
kaklaraiščio laikikliais. Bobis Karlas rinko auksą, kaip kai kurios 
moterys kaupia batus. Jo automobiliai, kabinetas, portfeliai, 
peiliai, portretų rėmai, net santechnikos įranga buvo su auksine 
apdaila. Jis taip pat mėgo deimantus. Mokesčių inspekcija ne- 
pajėgdavo atsekti tokio kilnojamojo turto, o juodoji rinka buvo 
Bobiui Karlui savaime suprantama vieta apsipirkti. 

Kad ir koks viešumoje akį rėžiantis, jis tiesiog fanatiškai 
saugojo savo privatumą. Gyveno tyliai keistame šiuolaikiniame 
name giliai tarp kalvų į rytus nuo Klantono, ir tai, kad tiek ma- 
žai žmonių kada nors buvo matę jo būstą, kurstė gandus, jog šis 
naudojamas visokiai nelegaliai ir amoraliai veiklai. Tuose gan- 
duose būta šiek tiek tiesos. Jo padėties vyras visai suprantamai 
traukė tokias moteris, kurioms nenusisekė gyvenime, o Bobis 
Karlas mėgo moteris. Kelias jas buvo vedęs, bet visada tekdavo 
dėl to gailėtis. Jam patikdavo kaušalas, bet niekada juo nepikt- 
naudžiavo. Būdavo padūkusių draugų ir triukšmingų vakarėlių, 

bet Bobis Karlas niekada dėl pagirių nepraleisdavo nė valandos 
darbo. Pinigai buvo pernelyg svarbu. 

Kasryt penktą, taip pat ir sekmadieniais, kaštoninis jo 
„DeVille“ greitai apsukdavo ratą apie Fordo apygardos teismo 
rūmus Klantono centre. Parduotuvės ir įstaigos visada dar 
būdavo tuščios ir tamsios, ir tai didžiai jam patiko. Tegul sau 
jie miega. Bankininkai, advokatai, nekilnojamojo turto agen- 
tai ir prekybininkai, pasakojantys apie jį visokias istorijas ir 
pavydintys jam pinigų, penktą ryto niekada nedirbdavo. Jis 
mėgavosi tos valandos tamsa ir ramybe, konkurencijos nebuvi- 
mu. Po kasdienio pergalės rato Bobis Karlas nurūkdavo į savo 
kontorą, esančią jo traktorių pardavimo aikštės teritorijoje ir 
neabejotinai didžiausią apygardoje. Ji užėmė visą antrą aukštą 
sename raudonų plytų pastate, iškilusiame dar prieš japonams 
užpuolant Perl Harborą, ir už patamsintų langų Bobis Karlas ga- 
lėdavo užmesti akį į savo traktorius, tuo pat metu stebėdamas 
transporto eismą greitkeliu. 

Tokią ankstyvą valandą vienas ir patenkintas, kiekvieną 
dieną jis pradėdavo puodeliu stiprios kavos, kurią išgerdavo 
skaitydamas laikraščius. Jis prenumeravosi visus dienraščius, 
kokius tik galėjo — Memfio, Džeksono, Tupelo — ir savaitraš- 
čius iš aplinkinių apygardų. Godžiai skaitydamas ir gurkšno- 
damas kavą, naršė laikraščius ne dėl naujienų, bet dėl progų, 
kaip antai: parduodami pastatai, dirbamoji žemė, teisės išpirkti 
įkeistą turtą anuliavimai, greitai išstatomos į rinką ir parduoda- 
mos gamyklos, aukcionai, bankrotai, likvidacijos, prašymai pa- 
teikti siūlymus, bankų susijungimai, viešieji darbai. Jo kabineto 
sienas dengė žemės planai, miestų ir apygardų aerofotografijos. 
Vietinės žemės kadastrai buvo įvesti į jo kompiuterį. Jis žinojo, 
kas stovi už jų nuosavybės mokesčių, taip pat ar seniai ir kiek 
moka. Rinko ir kaupė šią informaciją priešaušrio valandomis, 
kol visi kiti dar miegojo. 

Didžiausia jo silpnybė, kur kas pranokstanti moteris ir 
viskį, buvo azartiniai lošimai. Jis turėjo ilgą ir bjaurią praeitį, 

susijusią su Las Vegasu, pokerio klubais ir sporto lažybų buk- 
mekeriais. Reguliariai prarasdavo nemažas sumas šlamančiųjų 
Vakarų Memfio šunų lenktynių trasoje ir kone įvarė save į ban- 
krotą kruiziniame laive į Bermudos salas. Ir kai į Misisipę gana 
netikėtai atkeliavo azartinių lošimų kazino, jo imperijoje pradė- 
jo rastis susirūpinimą keliantys skolų mastai. Kad ir kaip būtų, 
reikalų su juo turėjo tik vienas vietinis bankas, ir kai jis išsėmė 
ten visą kreditą savo nuostoliams prie kauliukų stalų padengti, 
buvo priverstas įkeisti Memfyje šiek tiek aukso, kad galėtų iš- 
mokėti savo žmonėms atlyginimus. Paskui sudegė vienas pa- 
statas. Bobis Karlas privertė draudimo kompaniją susitarti dėl 
kompensacijos, ir jo grynųjų krizė tam kartui atlėgo. 

Čoktavų genties indėnai pastatė vienintelį valstijos viduje 
kazino. Jis buvo Nešobos apygardoje, dvi valandos kelio auto- 
mobiliu į pietus nuo Klantono, ir ten vieną naktį Bobis Karlas 
paskutinį kartą mėtė kauliukus. Jis pralošė nedidelį lobį ir va- 
žiuodamas namo išgėręs prisiekė sau daugiau niekada nelošti. 
Gana, užteks. Tai lošimas mulkiams. Visai puikiai galima paaiš- 
kinti, kodėl apsukrūs vaikinai stato vis naujus kazino. 

Bobis Karlas Lyčas save laikė apsukriu vaikinu. 

Rimčiau pasidomėjęs jis netruko išsiaiškinti, kad Vidaus 
reikalų departamentas pripažįsta šalyje 562 prigimtines ame- 
rikiečių gentis, bet tik čoktavus Misisipėje. Kadaise valstijoje 
ištisai gyveno indėnai — mažų mažiausia devyniolika stambes- 
nių genčių — tačiau daugelis XIX amžiaus ketvirtame dešimtyje 
buvo priverstinai iškeldinti ir nusiųsti į Oklahomą. Pasiliko tik 
trys tūkstančiai čoktavų ir iš savo kazino jie gražiai klestėjo. 

Reikėjo konkurencijos. Iš tolesnio tyrimo paaiškėjo, kad 
vienu metu antrą didžiausią gyventojų grupę sudarė jazu gen- 
tis, ir dar ilgai prieš atvykstant baltiesiems jų teritorija apėmė iš 
esmės visą dabartinę šiaurinę Misisipės pusę, taip pat ir Fordo 
apygardą. Bobis Karlas sumokėjo kelis baksus genealoginių pa- 

ieškų firmai, kuri pateikė įtartiną šeimos medį, neva įrodantį, 
kad jo tėvo proprosenelis turėjo vieną šešioliktąją jazu kraujo. 

Pradėjo formuotis verslo planas. 

Trisdešimt mylių į vakarus nuo Klantono, prie Polko apy- 
gardos ribos, vienam tokiam nežymiai tamsiaodžiui senyvam 
žmogui ilgais, į kasas supintais plaukais ir su turkiu ant kiek- 
vieno piršto priklausė kaimo maisto produktų parduotuvė. Jis 
paprastai buvo žinomas kaip Vadas Laris, visų pirma todėl, kad 
tvirtino esąs grynakraujis indėnas ir sakėsi turįs tą įrodančius 
popieriais. Jis buvo jazu ir tuo didžiavosi, o siekdamas žmonėms 
įteigti savo autentiškumą, kaupė visokius pigius indėnų rankų 
darbo dalykėlius ir suvenyrus, kuriuos parduodavo su kiaušiniais 
ir šaltu alumi. Šalia greitkelio stovėjo Kinijoje pagamintas vigva- 
mas, o prie durų kėpsojo narvas su miegančiu, veik negyvu, nu- 
senusiu juoduoju lokiu. Kadangi Vado krautuvėlė buvo vieninte- 
lė dešimties mylių spinduliu, jisai sugebėjo palaikyti su vietiniais 
neblogą prekybą kvaišalais, o su atsitiktiniais pasiklydusiais 
turistais — benzinu bei momentinėmis nuotraukomis. 

Vadas Laris buvo šioks toks veikėjas. Jis retai šypsodavosi 
ir sudarė savo ilgai kenčiančios ir pamirštos tautos naštą ne- 
šančiojo įspūdį. Rašė piktus laiškus kongresmenams, guberna- 
toriams ir biurokratams, o jų atsakymus prisegdavo prie sienos 
už kasos aparato. Nors bent kiek išprovokuotas, jis įsileisdavo į 
tulžingą kalbą prieš naujausią pliūpsnį neteisybių, primestų „jo 
tautai . Mėgstama tema buvo istorija, ir jis galėdavo valandų 
valandas postringauti apie nepaprastą ir širdį dreskiančią „jo 
žemės vagystę. Daugelis vietinių, mokėdami už prekes, žinojo 
privalą išsakyti komentarus kuo trumpiau. Tačiau kai kuriems 
patikdavo prisitraukti kėdę ir leisti Vadui lieti pyktį. 

Beveik du dešimtmečius Vadas Laris mėgino atsekti kitus 
jazu palikuonis regione. Daugelis tų, kuriems jis rašė, nė neįtarė 
apie indėnišką savo kilmę ir tikrai nenorėjo turėti su ja nieko 
bendra. Buvo visiškai asimiliavęsi, susimaišę, susieti mišrių 
santuokų ir visai nenutuokė apie savo genofondą pagal jo ver- 

siją. Juk jie buvo baltieji! Šiai ar taip, čia Misisipė, ir bet kokia 
užuomina apie užterštą kraują reiškė kai ką gerokai grėsmin- 
gesnio nei mažutis paišdykavimas su prigimtiniais čiabuviais 
protėvių tema. Iš tų, kurie pasivargindavo atrašyti, beveik visi 
tvirtino esą angloamerikiečių padermės. Du grasino paduoti jį į 
teismą, o vienas — užmušti. Bet jis toliau triūsė, ir kai suorga- 
nizavo margą komandą iš dviejų dešimčių viskam pasiryžusių 
nutrūktgalvių, įsteigė jazu naciją ir kreipėsi į Vidaus reikalų 
departamentą. 

Ėjo metai. Visoje šalyje į rezervacijas atkeliavo azartiniai 
lošimai, ir staiga indėnų žemės vertė pakilo. 

Kai Bobis Karlas nusprendė esąs iš dalies jazu, jis tyliai 
įsitraukė į veiklą. Padedant žinomai juridinei firmai Tupele, 
paspaustos atitinkamos vietos Vašingtone, ir jazu indėnams 
suteiktas oficialus genties statusas. Jie neturėjo žemės, bet, kita 
vertus, federalinės nuostatos jos ir nereikalavo. 

Bobis Karlas turėjo žemės. Keturiasdešimt akrų brūzgynų 
ir terpentininių pušų miško kiek toliau greitkeliu nuo Vado La- 
rio vigvamo. 

Kai iš Vašingtono atėjo įteisinanti chartija, išdidi nauja 
gentis susirinko Vado parduotuvėlės gilumoje atšvęsti. Jie 
pakvietė savo kongresmeną, bet šis buvo apsivertęs darbu Ka- 
pitolijuje. Pakvietė ir gubernatorių, bet atsakymo nesulaukė. 
Pakvietė kitus valstijos oficialius asmenis, bet anuos šaukė svar- 
besnės priedermės. Pakvietė vietos politikus, bet tie irgi labai 
sunkiai darbavosi kitur. Pasirodė tik žemesnio rango blyškiavei- 
dis sekretoriaus pavaduotojas kažkokiems reikalams iš Vidaus 
reikalų departamento ir įteikė dokumentus. Jazu gentainiams, 
daugeliui tokiems pat blyškiaveidžiams, kaip ir tas biurokratas, 
momento svarba padarė įspūdį. Visai nenuostabu, kad Laris 
vienbalsiai buvo išrinktas vadu iki gyvos galvos. Apie algą ne- 
užsiminta. Bet daug kalbėta apie namus — žemės lopinėlį, kur 
jie galėtų pasistatyti biurą arba centrinę būstinę, identiteto ir 
paskirties vietą. 

Kitą dieną kaštoninis Bobio Karlo „DeVille“ įčiuožė į žvy- 
ruotą automobilių aikštelę priešais Vado parduotuvę. Jis dar 
niekada nebuvo susitikęs Vado Lario ir niekada nebuvo užėjęs į 
jo parduotuvę, tad apžvelgė netikrą vigvamą, besilupančius nuo 
išorės sienų dažus, nusišiepė iš senoviškų benzino kolonėlių, 
stabtelėjo prie lokio narvo, pakankamai ilgai, kad nustatytų, ar 
tas padaras iš tiesų gyvas, paskui įėjo vidun susipažinti su savo 
kraujo broliu. 

Laimė, Vadas Laris apie Bobį Karlą Lyčą niekada nebuvo 
girdėjęs. Antraip galbūt būtų pardavęs jam dietinio limonado ir 
palinkėjęs viso gero. Po kelių gurkšnių, kai paaiškėjo, kad klien- 
tas neskuba išeiti, Vadas paklausė: 

— Jūs gyvenate kurs nors šiose vietose? 

— Kitame apygardos pakraštyje, — atsakė Bobis Karlas, 
paliesdamas netikrą ietį — dalį apačių kario ekipuotės, padėtos 
ant lentynos šalia prekystalio. — Sveikinu su federaline charti- 
ja, — pridūrė. 

Vado krūtinė tuojau pat išsipūtė, ir pirmą kartą jis teikėsi 
nusišypsoti. 

— Dėkui. Kaip sužinojote? Ar buvo laikraštyje? 

— Ne. Paprasčiausiai girdėjau. Esu iš dalies jazu. 

Sulig šiais žodžiais šypsena kaipmat išnyko, ir juodos Vado 
akys įdėmiai susitelkė į brangų vilnonį Bobio Karlo kostiumą, 
liemenę, baltus krakmolytus marškinius, ryškų turkiško rašto 
kaklaraištį, auksines apyrankes, auksinį laikrodį, auksines ran- 
kogalių sąsagas, auksinę diržo sagtį — žemyn iki pat smailų it 
ietis kaubojiškų batų. Paskui jis ištyrinėjo plaukus — dažytus 
ir subanguotus ilgalaike šukuosena, su besirangančiomis ir 
šokčiojančiomis apie ausis sruogelėmis. Akys — melsvai žalios. 
Airiškos ir klastingos. Žinoma, Vadas labiau mėgdavo panašius 
į save, tokius, kurie turėtų bent kelis prigimtinio amerikiečio 
bruožus. Bet šiais laikais gavo tenkintis tuo, kas pasitaikydavo. 
Genofondas taip išseko, kad svarbus buvo kiekvienas, pasivadi- 

— Tai tiesa, — toliau spaudė Bobis Karlas ir siekė vidinėn 
savo švarko kišenėn. — Turiu dokumentus. 

Vadas numojo. 

— Ne, nebūtina. Malonu susipažinti, pone... 

— Lyčas, Bobis Karlas Lyčas. 

Dorodamas sumuštinį Bobis Karlas paaiškino gerai pažįs- 
tąs čoktavų tautos vadą ir pasiūlė, kad du didieji žmonės susi- 
tiktų. Vadas Laris seniai pavydėjo čoktavams dėl jų padėties ir 
pastangų save išsaugoti. Jis taip pat buvo skaitęs apie jų pašėlu- 
siai pelningą kazino verslą, pajamos iš kurio padėjo remti gentį, 
statyti mokyklas ir klinikas, siųsti jaunus žmones su stipendijo- 
mis į koledžus. Bobis Karlas, humanitaras, suprato, kad sociali- 
nę pažangą čoktavai pasiekė savo išmintimi ištraukti naudą iš 
baltojo žmogaus aistros azartiniams lošimams ir svaigalams. 

Kitą dieną juodu išvyko į ekskursiją po čoktavų rezervaciją. 
Bobis Karlas vairavo ir be atokvėpio kalbėjo, ir kai juodu atvyko 
prie kazino, jis jau buvo Vadą Larį įtikinęs, kad jie, išdidieji jazu, 
galėtų dvigubai išplėsti įmonę ir kaip jauna tauta klestėti. Keis- 
ta, čoktavų vadas turėjo kitų reikalų, bet jo žemesnysis valdinys 
pusiau nuoširdžiai surengė jiems ekskursiją po plačiai išsidrie- 
kusius kazino ir viešbutį, taip pat po dvi aštuoniolikos duobučių 
golfo aikštes, suvažiavimų centrą bei privatų lėktuvų kilimo ir 
tūpimo taką — tą viską labai kaimiškoje ir nuošalioje Nešobos 
apygardos dalyje. 

— Jis bijo konkurencijos, — Vadui Lariui pašnabždėjo 
Bobis Karlas, kol ekskursijos gidas be jokio entuziazmo juodu 
vedžiojo. 

Važiuodamas namo Bobis Karlas išklojo sandėrį. Jis pa- 
dovanosiąs jazu žmonėms keturiasdešimt akrų žemės sklypą. 
Gentis pagaliau turės namus! Ir toje žemėje jie pasistatysią 
kazino. Bobis Karlas pažįstąs architektą, darbų rangovą ir ban- 
kininką, taip pat pažįstąs vietos politikus. Buvo aišku, kad jis tai 
planavo jau kurį laiką. Vadas Laris buvo pernelyg priblokštas ir 
pernelyg naivus, kad daug klausinėtų. Ateitis staiga įgijo dideles 

perspektyvas, ir pinigai su tuo turėjo mažai ką bendra. Esmė 
— pagarba. Vadas Laris svajojo apie namus savo žmonėms, api- 
brėžtą vietą, kur jo broliai ir seserys galėtų gyventi ir klestėti, 
taip pat mėginti atgauti savo paveldą. 

Bobis Karlas irgi svajojo, bet jo svajonės turėjo mažai ką 
bendra su seniai prarastos genties šlove. 

Šis sandėris jam suteiks pusę kazino verslo dalies, ir už 
tai jis dovanos keturiasdešimt akrų žemės, užtikrins kazino 
statybos finansavimą ir nusamdys advokatus, kad niekas ne- 
kaišiotų nosies ir patenkintų išsiblaškiusius valstijos kontrolie- 
rius. Kadangi kazino stovės ant indėnų žemės, labai mažai kas 
galės būti reguliuojama įstatymais. Apygarda ir valstija tikrai 
neįstengs užkirsti jiems kelio; tai jau buvę tvirtai nustatyta per 
ankstesnius bylinėjimusis visoje šalyje. 

Ilgos dienos pabaigoje, gurkšnodami limonadą Vado par- 
duotuvės gilumoje, du kraujo broliai sukirto rankomis ir pakėlė 
tostą už ateitį. 

Keturiasdešimties akrų žemės sklypo savininkai pasi- 
keitė, buldozeriai nugrandė kiekvieną jo colį, advokatai paėmė 
užmokestį iš anksto, bankininkas galiausiai praregėjo, ir per 
mėnesį Klantoną apskriejo baisi žinia, kad į Fordo apygardą 
ateina kazino. Dienų dienas kavinėse apie aikštę šėlo gandai, o 
teismo rūmuose ir centrinėse miesto įstaigose beveik apie nieką 
kitką ir nekalbėta. Iš pat pradžių su tuo skandalu sieta Bobio 
Karlo pavardė, ir tai kėlė bloga lemiančio tikimumo atmosferą. 
Visiškai jam pritinka uoliai įgyvendinti kaip tik tokį amoralų ir 
pelningą sumanymą. Viešai jis tai neigė, o privačiai patvirtinda- 
vo, nutekindamas informaciją kiekvienam, kurį laikė linkusį šią 
paskleisti. 

Kai po dviejų mėnesių išlietas pirmas betonas, nebuvo 
jokio ceremonialo su žemes kasančiais vietiniais vadukais, ne- 
buvo jokių kalbų su darbo vietų pažadais, jokio pozavimo prie- 
šais televizijos kameras. Tyčia pasitvarkyta, kad tai nebūtų koks 
nors įvykis, ir jeigu ne vienas jauniklis reporteris, veikiantis 

pagal neoficialią informaciją, statybos pradžia būtų taip ir likusi 
nepastebėta. Tačiau kitos dienos Ford County Times numerio 
pirmame puslapyje įdėta didžiulė cementvežio su darbininkais 
aplinkui fotografija. Antraštė šaukte šaukė: „Štai ateina kazino!“ 
Trumpame reportaže pridurta mažai smulkmenų, daugiausia 
todėl, kad niekas nenorėjo kalbėti. Vadas Laris buvo labai užsi- 
ėmęs prie mėsos prekystalio. Bobis Karlas Lyčas — su svarbiais 
verslo reikalais išvykęs iš miesto. Vidaus reikalų departamento 
Indėnų reikalų biuras visiškai atsisakė bendradarbiauti. Vis dėl- 
to padėjo anoniminis šaltinis, patvirtindamas, neoficialiai, kad 
kazino atsidarys „maždaug po dešimties mėnesių . 

Išspausdinti pirmame puslapyje straipsnis ir fotografija 
patvirtino gandus, ir miestas pratrūko. Baptistų pastoriai susi- 
organizavo ir kitą sekmadienį savo kongregacijoms išliejo pyktį, 
pasmerkdami azartinius lošimus ir su jais susijusias blogybes. 
Jie kvietė žmones veikti. Rašykite laiškus! Skambinkite savo 
išrinktiesiems pareigūnams! Nenuleiskite akių nuo savo kai- 
mynų, kad būtumėte tikri, jog tie nepasiduoda azartinio lošimo 
nuodėmei! Privalote sustabdyti šį vėžį, kad neapimtų jūsų ben- 
druomenės! Indėnai vėl puola! 

Kitas Times numeris buvo pilnas klyksmingų laiškų redak- 
toriui, ir nė viename iš jų nebuvo palaikoma kazino idėja. Arti- 
nosi šėtonas, ir visi padorūs žmonės privalą „sustatyti furgonus 
ratu“, idant atremtų piktus jo kėslus. Kai pirmadienio rytą kaip 
paprastai susirinko apygardos Inspektorių kolegija, posėdis 
buvo perkeltas į pagrindinę teismo salę, kad galėtų sutilpti 
klausytis visa įpykusi liaudis. Penketas inspektorių slėpėsi už 
savo juristo, kuris mėgino miniai paaiškinti, kad apygarda nieko 
negali imtis, idant sustabdytų kazino statybą. Paprastų papras- 
čiausiai tai federalinis reikalas. Jazu tapo oficialiai pripažinti. 
Jie turi žemės. Indėnai pastatę kazino bent dvidešimt šešiose 
kitose valstijose, ir dažniausiai — reiškiantis vietinei opozicijai. 
Susirūpinusių piliečių grupės keldavo ieškinius ir visus juos pra- 
laimėdavo. 

Ar tiesa, kad tikroji jėga, slypinti už kazino — Bobis Karlas 
Lyčas? — kažkas griežtai pareikalavo paaiškinti. 

Prieš du vakarus juristas gėrė su Bobiu Karlu, bet negalėjo 
paneigti to, ką visas miestas įtarė. 

— Manau, taip, — atsargiai atsakė teisininkas. — Bet mes 
nesame įgalioti apie kazino viską žinoti. O be to, ponas Lyčas 
kilęs iš jazu. 

Per salę nusirito triukšmingo juoko banga, lydima baubi- 
mo ir švilpesių. 

— Jeigu galėtų pelnyti baksą, jis pasiskelbtų ir neūžau- 
ga! — kažkuris riktelėjo, ir tai sukėlė dar daugiau juoko, dar 
daugiau pašaipų. 

Valandą jie rėkavo, baubė ir švilpė, bet posėdis galiausiai 
išsikvėpė. Paaiškėjo, kad apygarda niekaip negali sustabdyti 
kazino statybos. 

Taigi ji tęsėsi. Dar daugiau laiškų redaktoriams, dar dau- 
giau pamokslų, dar daugiau skambučių renkamiesiems parei- 
gūnams, keletas naujausių žinių laikraštyje. Slinko mėnesiai, 
ir pasipriešinimas prarado įkarštį. Bobis Karlas laikėsi tyliai ir 
mieste retai būdavo matomas. Tačiau kiekvieną rytą lygiai sep- 
tintą būdavo statybvietėje, šūkaudavo ant darbų vykdytojo ir 
grasindavo ką nors išvyti. 


Kazino „Sėkmės Džekas“ baigtas šiek tiek daugiau nei per 
metus nuo tada, kai iš Vašingtono atėjo jazu chartija. Viskas 
jame buvo pigu. Lošimų salė paskubom suprojektuota iš trijų 
sujungtų surenkamųjų metalinių pastatų, priekyje — baltų 
plytų fasado imitacija su daugybe neoninių šviesų. Prie jos 
pridurtas penkiasdešimties kambarių viešbutis, irgi suprojek- 
tuotas taip, kad atrodytų kuo labiau dominuojantis. Su šešiais 
aukštais mažučių ankštų kambarių, nuomojamų po 49,95 do- 
lerio už naktį, jis buvo aukščiausias pastatas visoje apygardoje. 
Kazino viduje vyravo Laukinių Vakarų motyvai: kaubojai ir 

indėnai, furgonų vilkstinės, ginkluoti plėšikai, salūnai ir vigva- 
mai. Sienos ištepliotos akį rėžiančiomis Laukinių Vakarų mūšių 
scenomis, indėnams turint šiokį tokį nukautųjų skaičiaus pra- 
našumą, jeigu kam rūpėjo pastebėti. Grindys nuklotos plonais 
neskoningais kilimais su įaustais arklių ir galvijų paveikslais. 
Bendra atmosfera panėšėjo į triukšmingos suvažiavimų salės, 
kaip įmanoma greičiau atsainiai apstatytos lošėjams pritraukti. 
Dizainui daugiausia vadovavo Bobis Karlas. Paskubomis pa- 
rengtas personalas. „Šimtas naujų darbo vietų“, — atkirsdavo 
Bobis Karlas kiekvienam, kritikuojančiam jo kazino. Vadas 
Laris išpuoštas pilna jazu ceremonialo apranga, — arba šios 
versija pagal jį, — ir įprastas jo darbas buvo bastytis po lošimų 
salę, šnekučiuotis su klientais ir padėti šiems jaustis, lyg būtų 
tikroje indėnų teritorijoje. Iš dviejų dešimčių oficialių jazu pen- 
kiolika užsirašė dirbti. Jie apdalyti apgalviais su plunksnomis 
ir pamokyti vieno iš pelningiausių darbų — kaip dalyti kortas 
„juodajam Džekui.“* 

Ateitis buvo kupina planų — golfo aikštė, suvažiavimų 
centras, uždaras baseinas ir taip toliau, — bet pirmiausia būtina 
užsikalti pinigų. O tam reikėjo lošėjų. 

Atidarymas įvyko be fanfarų. Bobis Karlas žinojo, kad tele- 
vizijos kameros, reporteriai ir apskritai pernelyg didelis dėme- 
sys atbaidys smalsuolius, tad „Sėkmės Džekas“ atidarytas tyliai. 
Jis įdėjo į aplinkinių apygardų laikraščius skelbimus su geresnių 
laimėjimų, sėkmingesnių lošimų automatų ir „didžiausios Mi- 
sisipėje pokerio salės“ pažadais. Tai buvo akivaizdi melagystė, 
bet niekas nedrįso viešai jos ginčyti. Iš pradžių verslas sukosi 
vangiai; vietiniai iš tikrųjų laikėsi atokiai. Didžiumą judėjimo 
sudarė atvykstantieji iš aplinkinių apygardų, ir mažai kam iš 
pirmų lošėjų rūpėjo praleisti naktį. Aukštuminis viešbutis sto- 
vėjo tuščias. Besibastantis po salę Vadas Laris beveik neturėjo 
su kuo šnekučiuotis. 


* Azartinis kortų lošimas, kitaip — akis arba „dvidešimt vienas“. 

Po pirmos savaitės Klantoną apskriejo žinia, kad kazino 
turi sunkumų. Šio dalyko žinovai daug apie tai postringavo 
išsidėsčiusiose aplinkui aikštę kavinėse. Keletas drąsesniųjų 
prisipažino apsilankę „Sėkmės Džeke“ ir laimingi pranešė, kad 
ta įstaiga faktiškai tuščia. Pastoriai iš sakyklų piktdžiugiavo 
— šėtonas nugalėtas. Indėnai ir vėl sutriuškinti. 

Po dviejų blankios veiklos savaičių Bobis Karlas nuspren- 
dė, kad metas apgavystei. Jisai susirado vieną buvusią draugužę 
— sutikusią, kad jos veidas puikuotųsi laikraščiuose — ir taip 
patvarkė lošimų automatus, kad ji už vieno dolerio žetoną lai- 
mėtų stulbinamą 14 000 dolerių sumą. Dar viena užverbuota 
slapukė, iš Polko apygardos, išlošė prie „sėkmingiausių šiapus 
Las Vegaso automatų 8000 dolerių. Dvi laimėtojos fotografams 
pozavo su Vadu Lariu, ceremoningai įteikiančiu joms smarkiai 
padidintus čekius. Bobis Karlas apmokėjo reklamas per visą 
puslapį aštuoniuose savaitraščiuose, tarp jų — ir Ford County 
Times. 

Praturtėjimo akimirksniu pagundai nebuvo įmanoma 
atsispirti. Verslas dvigubai, paskui trigubai suintensyvėjo. Po 
šešių savaičių išlaidos „Sėkmės Džekui“ atsipirko. Viešbutis 
siūlė kambarius nemokamai su papildomu paketu savaitgaliui, 
ir dažnai laisvų vietų nebūdavo. Pradėjo atvykti RV* iš kitų vals- 
tijų. Reklaminiai skydai visoje šiaurinėje Misisipėje skelbė apie 
gerą gyvenimą „Sėkmės Džeke'. 


Geras gyvenimas buvo beaplenkiantis Stelą — keturias- 
dešimt aštuonerių, visai suaugusios dukters motiną ir žmoną 
žmogaus, kurio nebemylėjo. Kai prieš kelis dešimtmečius ište- 
kėjo už Sidnio, žinojo, kad jis — nuoboda, tylus, ne itin gražus 
ir stokojantis siekių, o dabar, artėdama prie penkiasdešimties 


* Angl. santr. Recreational Vehicle — rekreacinė transporto priemonė, t. y. turisti- 
niai automobiliai su patogiai įrengtais namukais ant ratų. 

metų amžiaus, nepajėgė prisiminti, kuo ar kaip jis ją taip suža- 
vėjo. Romantika ir aistra ilgai netruko, ir kai gimė duktė, juodu 
paprasčiausiai tempė drauge šiaip iš įpratimo. Per savo tris- 
dešimtąjį gimtadienį Stela atsivėrė seseriai nesanti laiminga. 
Sesuo, jau sykį išsiskyrusi ir su dar vienomis nusimatančiomis 
skyrybomis, patarė jai atsikratyti Sidnio ir susirasti vyrą, kuris 
būtų asmenybė, kuris džiaugtųsi gyvenimu, kokį nors tokį, 
pageidautina, su turtu. Užuot taip pasielgusi, Stela visą mei- 
lę skyrė dukteriai ir slapčia pradėjo vartoti apsaugančias nuo 
nėštumo tabletes. Mintis apie dar vieną vaiką net su vos keliais 
Sidnio genais anaiptol neviliojo. 

Nuo to laiko praslinko aštuoniolika metų, ir duktė išėjo. 
Sidnis priaugo kelis svarus, žilo ir darėsi sėslesnis bei nuobodes- 
nis nei kada nors anksčiau. Jis dirbo duomenų rinkėju vidutinio 
stambumo draudimo kompanijai ir tenkinosi stumdamas me- 
tus ir svajodamas apie nuostabų laiką pensijoje, kuris, kažkodėl 
manė, bus kur kas įdomesnis nei pirmi šešiasdešimt penkeri jo 
gyvenimo metai. Stela nebuvo tokia kvaila. Žinojo, kad Sidnis, 
ar dirbtų, ar pasitrauktų į pensiją, būtų toks pat nepakenčiamas 
peliūkštis, o ne žmogus, kurio kvaili menki kasdieniai įpročiai 
taip ir nebepasikeis ir galiausiai išvarys ją iš proto. 

Ji troško išsigauti iš santuokos. 

Žinojo, kad jis ją tebemyli, net dievina, bet ji nepajėgė at- 
sakyti tuo pačiu. Metų metus stengėsi save įtikinti, kad jųdviejų 
santuoką tebepalaiko meilė, — ta patvarios, neromantinės, gi- 
liai įsišaknijusios rūšies, — išliekanti dešimtmečius po dešimt- 
mečių. Bet galiausiai atsisakė šios fatališkos pažiūros. 

Nemalonu sudaužyti jam širdį, bet galų gale Sidnis tai 
įveiks. 

Ji numetė dvidešimt svarų, pasitamsino plaukus, šiek tiek 
pasiryškino makiažą ir vis pamąstydavo, gal vertėtų atsinaujinti 
krūtis. Sidnis su malonumu tai stebėjo. Miela jo žmonelė dabar 
atrodė dešimčia metų jaunesnė. Koks esąs laimingas žmogus! 

Tačiau jo laimė išgaravo, kai vieną vakarą parėjo į tuščius 

namus. Daugelis baldų tebebuvo vietoje, bet žmona — ne. Išjos 
spintų dingę visi drabužiai. Ji pasiėmė šiek tiek paklodžių ir vir- 
tuvės rykų, bet dėl to negobšavo. Tiesa buvo tokia: Stela norėjo 
iš Sidnio tik ištuokos, daugiau nieko. 

Popieriai gulėjo virtuvėje ant stalo — bendras pareiškimas 
dėl skyrybų nesutaikomų nesutarimų pagrindu. Jau parengtas 
advokato! Tai buvo pasala. Skaitydamas pareiškimą jis ašarojo, 
paskui pravirko dar labiau, kol skaitė gana atžarų dviejų pus- 
lapių atsisveikinimo laišką. Kokią savaitę juodu kivirčijosi tele- 
fonu — užkliuvus varčios ir vėl iš pradžios. Jis meldė ją grįžti 
namo. Ji atsisakinėjo, tvirtino, kad viskas baigta: prašau, tik 
pasirašyk popierius ir liaukis verkšlenęs. 

Daug metų juodu gyveno nedidelio Keravėjaus miestuko 
pakraštyje, nykiame menkame užkaboryje, labai tinkamame 
tokiam žmogui kaip Sidnis. Tačiau Stelai to buvo gana. Dabar 
ji apsistojo Klantone, apygardos centre, didesniame mieste su 
užmiesčio klubu ir keliais prabangiais barais. Gyveno pas seną 
draugę, miegojo pusrūsyje ir dairėsi darbo. Sidnis bandė surasti 
žmoną, bet ji jo vengė. Paskambino iš Teksaso jųdviejų duktė, ir 
ji kaipmat stojo motinos pusėn. 

Jų namas, visada tyki vieta, dabar buvo it kapas, ir Sidnis 
negalėjo jo pakęsti. Įgijo įprotį laukti, kol sutems, paskui va- 
žiuodavo į Klantoną, sukiodavosi aplinkui aikštę, pirmyn atgal 
miesto gatvėmis, lakstydamas akimis į šalis, karštai vildamasis 
pamatyti savo žmoną ir kad ji pamatys jį, ir kad žiauri jos širdis 
atsileis, ir gyvenimas vėl bus geras. Jis nė karto jos nepamatė, 
bet vis tebevažinėjo — iš miesto į kaimo vietoves. 

Vieną naktį pravažiavo pro Vado Lario parduotuvę ir keliu 
kiek toliau įsuko į pilną automobilių kazino „Sėkmės Džekas“ 
aikštelę. Galbūt ji būsianti ten. Galbūt ji, taip ištroškusi ryškių 
šviesų ir palaido gyvenimo, tiek nusmuko, jog šlaistosi po tokią 
prastą vietą. Tai buvo tik mintis, tik dingstis pamatyti veiklą, 
apie kurią visi kalba. Kas kada nors būtų net sapnavęs, kad 
kazino galėtų gyvuoti tokiame inertiškame Fordo apygardos 

kaimo užkampyje? Sidnis klajojo neskoningu kilimu, šnektelėjo 
su Vadu Lariu, stebėjo grupelę girtų raudonsprandžių, kauliu- 
kais pralošinėjančių savo atlyginimus, nusišaipė iš apgailėtinų 
naivuolių, kemšančių savo santaupas į patvarkytų lošimų auto- 
matų angas, ir trumpai pasiklausė siaubingo sentimentalaus 
kantri atlikėjo, gilumoje esančioje mažoje scenoje mėginančio 
mėgdžioti Henką Viljamsą. Šokių aikštelėje priešais orkestrėlį 
keletas pusamžių, labai su geroku antsvoriu svingerių abejingai 
krypčiojo ir lingavo. Kažkokie tikri triukšmadariai. Stelos tenai 
nebuvo. Nebuvo jos ir bare, nei bufete-kavinukėje, nei pokerio 
salėje. Sidniui šiek tiek palengvėjo, bet širdis vis tiek plyšo. 

Daug metų jis nebuvo lošęs kortomis, tačiau prisiminė 
pagrindines „dvidešimt vieno“ taisykles — to lošimo jį išmokė 
tėvas. Pusvalandį sukęs ratus apie „juodojo Džeko“ stalus, jis 
galiausiai sukaupė drąsą įsmukti į krėslą prie stalo, kur buvo 
statoma po 5 dolerius, ir gavo iš 20 dolerių banknoto grąžą. Per 
valandą išlošė 85 dolerius. Kitą visą dieną jisai studijavo „juodo- 
jo Džeko“ taisykles — pagrindinius statymus, kaip dvigubinti, 
dalyti poras, galimybes teisingai pirkti ir apsidrausti, kad nepra- 
loštum — ir kitą vakarą sugrįžo prie to paties stalo. Išlošė per 
400 dolerių. Jis dar šiek tiek pastudijavo ir trečią vakarą lošė tris 
valandas, gėrė tik juodą kavą ir išėjo su 1750 dolerių kišenėje. 
Lošimas jam pasirodė paprastas ir tiesmukas. Buvo puikus bū- 
das lošti kiekvieną kortų padalijimą — atsižvelgdamas į tai, ką 
rodo dalytojas, ir sekdamas standartiniais šansais, lošėjas gali 
laimėti šešis dalijimus iš dešimties. Pridurk dar „du už vieną“ 
išmoką už tai, kad tau papuolė „juodasis Džekas“, ir turėjai ge- 
riausius šansus laimėti prieš lošimų namus. 

Tad kodėl tiek daug žmonių pralošia? Sidnis pasibaisėjo 
kitų lošėjų išmanymo stoka ir kvailais statymais. Be pertrūkio 
maukiamas alkoholis irgi nepadeda, ir krašte, kur gėrimas buvo 
slopinamas ir laikomas didžiąja nuodėme, „Sėkmes Džeke“ lais- 
vai besiliejančiam kaušalui daugelis nepajėgė atsispirti. 

Sidnis studijavo, lošė, gėrė nemokamai juodą kavą, kurią 

atnešdavo kokteilių padavėjos, ir vėl lošė. Sau pagalbai jis nu- 
sipirko knygų bei vaizdajuosčių ir išmoko skaičiuoti kortas 
— sunki strategija, kuri dažnai gražiai pasiteisindavo, bet dėl 
jos lošėjas dažnai būdavo išmetamas iš daugelio kazino. O 
svarbiausia, jis išmokė save drausmės, būtinos norint pasinau- 
doti šansais: pasitraukti, kai pralošinėdavo, ir radikaliai pakeisti 
savo statymus, kai kortų malka suplonėdavo. 

Sidnis liovėsi važinėjęs į Klantoną ir ieškojęs savo žmonos, 
o sukdavo tiesiai į „Sėkmės Džeką“, kur daugelį vakarų lošdavo 
valandą ar dvi ir pasiimdavo namo mažų mažiausiai 1000 dole- 
rių. Kuo daugiau jis išlošdavo, tuo dažniau pastebėdavo rūsčiai 
surauktas lošimo stalų prižiūrėtojų kaktas. Raumeningi vyrukai 
pigiais kostiumais — saugos tarnyba, spėjo jis — regis, dabar 
stebėjo jį atidžiau. Jis nuolat atsisakinėjo būti įtraukiamas į 
apskaitą — pasirašyti „klubo narystei“, suteikiančiai visokias 
lengvatas tiems nuolatiniams lankytojams, kurie smarkiai 
lošdavo. Atsisakė bent kaip užsiregistruoti. Mėgstama jo knyga 
buvo „Kaip sužlugdyti kazino“, ir jos autorius, rašytoju tapęs bu- 
vęs lošėjas, mokė maskavimosi ir apgaulės meno. Niekada nedė- 
vėti tų pačių drabužių, brangenybių, skrybėlių, kepurių, akinių. 
Niekada nelošti prie to paties stalo ilgiau kaip valandą. Niekada 
neatskleisti jiems savo pavardės. Atsivesk draugą ir liepk jam 
vadinti tave Frenku ar Čarliu, arba dar kaip nors. Kartkartėmis 
kvailai statyk. Keisk savo gėrimo įpročius, bet laikykis atokiai 
nuo alkoholio. Priežastis paprasta. Pagal įstatymus bet kuriam 
kazino šalyje leidžiama tiesiog paprašyti lošėją išeiti, jeigu įtars, 
kad tu skaičiuoji kortas ar sukčiauji, arba išlošinėji per daug, 
ir firmai paprasčiausiai tai atsibodo, tau gali liepti pasišalinti. 
Priežasties nebūtina nurodyti. O bet kuris asmens tapatybių 
asortimentas verčia juos spėlioti. 

Sėkmė lošiant suteikė Sidniui naują gyvenimo tikslą, bet 
nakties tamsoje atsibudęs jis vis dar siekdavo Stelos. Nutartį dėl 
skyrybų teisėjas pasirašė. Ji nebegrįš, bet jis vis tiek siekdavo 
ranka, tebesvajodamas apie moterį, kurią visada mylėsiąs. 

Stela nekentėjo nuo vienatvės. Žinia apie žavią, ką tik išsi- 
skyrusią moterį greitai išplito po miestą, ir netrukus ji atsidūrė 
pobūvyje, kur susipažino su prastos reputacijos Bobiu Karlu 
Lyču. Nors buvo šiek tiek vyresnė už jo medžiojamas moteris, 
vis dėlto ji pasirodė jam patraukli ir seksuali. Kerėjo ją sau įpras- 
tu komplimentų srautu ir tartum gaudė kiekvieną jos tariamą 
žodį. Kitą vakarą juodu drauge papietavo ir iškart po deserto su- 
gulė į lovą. Nors jis buvo šiurkštus ir vulgarus, tą patirtį ji laikė 
žvalinančia. Šioji tokia nuostabiai skirtinga, palyginti su stoiška 
ir šalta sueitimi, kokią kęsdavo su Sidniu. 

Netrukus Stela turėjo gerai apmokamą pono Lyčo padė- 
jėjos ir sekretorės darbą — kaip naujausiosios ilgoje virtinėje 
moterų, įtrauktų į algalapį dėl kitų priežasčių nei organizaciniai 
sugebėjimai. Bet jeigu ponas Lyčas tikėjosi, kad ji darys šiek tiek 
daugiau, ne tik atsiliepinės į telefono skambučius ir pareikalavus 
nusirenginės, tai jis skaudžiai apsiskaičiavo. Ji greitai apžvelgė 
jo imperiją ir rado mažai ką įdomaus. Statybinė mediena, ne- 
įdirbta žemė, išnuomojama nuosavybė, įranga fermoms ir mažo 
biudžeto moteliai buvo taip pat nuobodu, kaip ir Sidnis, ypač 
pasvėrus su kazino blizgesiu. Jos vieta — „Sėkmės Džeke“, tad 
netrukus Stela rekvizavo virš lošimų salės kabinetą, kur vėlai 
vakarais atklysdavo Bobis Karlas su džinu ir toniku rankoje, ste- 
beilydavo į begalę vaizdo kamerų ir skaičiuodavo savo pinigus. 
Jos titulas pasikeitė į operacijų direktorės. Tad ji ėmėsi planuo- 
ti, kaip praplėsti įstaigą restoranu ir galbūt uždaru plaukymo 
baseinu. Nestokojo idėjų, ir Bobiui Karlui patiko turėti patogią 
lovos draugužę, tiek pat kaip ir jis degančią aistra verslui. 

O Keravėjuje Sidnis netrukus sužinojo gandus, kad jo nu- 
mylėtoji Stela susidėjo su tuo sukčiumi Lyču, ir tai dar labiau jį 
prislėgė. Nuo to net susirgo. Mąstė apie žmogžudystę, paskui 
— apie savižudybę. Svajojo, kaip padaryti Stelai įspūdį ir ją su- 
sigrąžinti. Kai išgirdo, kad ji valdo kazino, liovėsi ten lankytis. 
Bet nesiliovė lošęs. Dargi praplėtė savo kortavimą kazino ilgais 
savaitgaliais Tunikos apygardoje prie Misisipės upės. Jis lai- 

mėjo 14 000 dolerių per lošimo maratoną Nešobos apygardos 
čoktavų kazino ir buvo išprašytas iš „Grand Casino“ Biloksyje, 
kai nuo dviejų stalų nušlavė bendrą 38 000 dolerių sumą. Paskui 
pasiėmė atostogų ir nuvažiavo į Vegasą, kur kas keturias valan- 
das lošė vis kitame kazino ir paliko miestą iš viso laimėjęs per 
60 000 dolerių. Tada metė darbą ir dvi savaites praleido Baha- 
mose bei kiekviename Nasau ir Friporto kazino susižėrė krūvas 
po 100 dolerių vertės žetonų. Nusipirko RV ir keliavo po šalį, 
stengdamasis nepraleisti nė vieno indėnų rezervato su kazino. 
Iš kokio tuzino surastų, visuose džiaugtasi, kai matydavo jį išva- 
žiuojant. Paskui mėnesiui vėl sugrįžo į Las Vegasą, kur studijavo 
prie privataus didžiausio pasaulyje mokytojo — žmogaus, para- 
šiusio „Kaip sužlugdyti kazino“ — stalo. Individualios pamokos 
Sidniui kainavo 50 000 dolerių, bet apsimokėjo iki paskutinio 
cento. Mokytojas jį įtikino, kad turįs talento, drausmingumo ir 
nervų lošti akį profesionaliai. 


Po keturių mėnesių „Sėkmės Džekas“ dailiai įsikomponavo 
į vietos aplinką. Visa opozicija jam išblėso; kazino aiškiai neketi- 
no pasitraukti. Jis tapo populiaria pilietinių klubų susirinkimų, 
klasės susitikimų, viengungiškų vakarėlių, net kelerių vestuvių 
vieta. Vadas Laris pradėjo planuoti centrinės jazu būstinės 
statybą ir buvo sužavėtas, matydamas savo gentį plečiantis. 
Žmonės, anksčiau gana priešiški užuominai apie jų indėnišką 
kilmę, dabar išdidžiai tvirtino esą grynakraujai jazu. Daugelis 
troško darbų, ir kai Vadas Laris iškėlė mintį apie pelno dalybą 
mėnesinės šalpos pavidalu, jo gentis išsipūtė iki daugiau kaip 
šimto narių. 

Žinia, Bobis Karlas dėdavosi į kišenę savąją dalį pajamų, 
bet dar nebuvo tapęs gobšuoliu. Atvirkščiai, Stelos bakštinamas 
jis net pasiskolino dar daugiau pinigų golfo aikštei ir suvažiavi- 
mų centrui finansuoti. Bankas, maloniai nustebintas plūstančių 
grynųjų, greitai praplėtė kreditą. Po šešių mėnesių nuo atida- 

rymo „Sėkmės Džekas“ turėjo 2 milijonus dolerių skolos, bet 
niekas nesijaudino. 

Per dvidešimt šešerius drauge su Sidniu nugyventus metus 
Stela niekada nebuvo išvykusi iš šalies ir labai nedaug mačiusi 
Jungtinių Valstijų. Atostogas įsivaizdavo pigiai išsinuomotame 
namuke Floridos paplūdimyje ir niekada ilgiau kaip penkias 
dienas. Tačiau naujasis jos žmogus mėgo laivus ir kruizus, todėl 
ji sumanė Valentino dienos kruizą į Karibus dešimčiai laimingų 
dienų. Paskelbė konkursą, sufalsifikavo jo rezultatus, atrinkda- 
ma kai kuriuos iš naujųjų savo draugų ir kelis — Bobio Karlo, 
paskui paskelbė laimėtojus per dar vieną didžiulį skelbimą vieti- 
niuose laikraščiuose. Ir jie — Bobis Karlas ir Stela, taip pat keli 
vadovaujantys kazino darbuotojai (dideliam jų palengvėjimui, 
Vadas Laris atsisakė) — išvyko. Dešimt laimingų porų paliko 
Klantoną limuzinuose kelionei į Memfio oro uostą. Iš ten jie 
nuskrido į Majamį ir su keturiais tūkstančiais kitų sėdo į laivą 
intymiai iškylai po salas. 

Jiems išvykus iš šalies, prasidėjo Valentino dienos sker- 
dynės. Sidnis įžengė į „Sėkmės Džeką“ judrų vakarą — Stela 
buvo paskelbusi apie visokias pigias romantines dovanėles, ir 
įstaigą sausakimšai užpildė lošėjai. Jis buvo Sidnis, bet atrodė 
visai nepanašus į Sidnį, paskutinį kartą matytąjį kazino. Plaukai 
ilgi ir šiurkštūs, tamsiai nudažyti ir krintantys ant ausų. Mėnesį 
neskusta barzda nudažyta tais pačiais pigiais dažais, kuriuos jis 
panaudojo ir plaukams. Nosį pasibalnojęs dideliais apvaliais, irgi 
patamsintais stiklais, vėžlio kiauto rėmeliais akiniais, tad sunku 
buvo matyti jo akis. Vilkėjo odine baikerio striuke ir džinsais, 
ant šešių pirštų blyksėjo visokių metalų ir brangakmenių žiedai. 
Didžiumą galvos dengė gluminanti juoda beretė, pakreipta į kai- 
rį šoną. Dėl saugos tarnybos vaikinų, stebinčių antrame aukšte 
prie monitorių, abiejų plaštakų viršutiniai paviršiai buvo išda- 
binti nešvankiomis netikromis tatuiruotėmis. 


Šitokio Sidnio niekas dar nebuvo mates. 

Iš dvidešimties „juodojo Džeko“ stalų tik trys buvo skirti 
statantiesiems dideles sumas. Minimalius statymus sudarė 100 
dolerių per kiekvieną kortų dalijimą, ir prie tų stalų judėjimo 
matydavai nedaug. Sidnis užsiėmė vietą prie vieno, numetė šūs- 
nį banknotų ir pasakė: 

— Penki tūkstančiai, šimto dolerių žetonais. 

Paimdamas banknotus kortų dalytojas nusišypsojo ir pažė- 
rė per stalą žetonus. Lošimo stalų prižiūrėtojas atidžiai stebėjo 
per jo petį. Salėje apsikeista žvilgsniais ir galvos linktelėjimais, 
o akys antrame aukšte pagyvėjo. Prie stalo sėdėjo dar du lošėjai, 
bet jie mažai ką pastebėjo. 

Sidnis lošė kaip mėgėjas ir prakišo 2000 dolerių. Lošimo 
stalų prižiūrėtojui palengvėjo: nėra dėl ko nerimauti. 

— Ar turite klubo kortelę? — paklausė jisai Sidnio. 

— Ne, — nuskambėjo trumpas atsakymas. — Ir jos ne- 
siūlykite. 

Kiti du lošėjai pasitraukė nuo stalo, ir Sidnis išplėtė savo 
operacijas. Lošdamas prie trijų stalų ir kiekvieną kartą statyda- 
mas po 500 dolerių, jis greitai atsiėmė savuosius 2000 dolerių 
ir prie savo žetonų stirtos pridėjo dar 4500 dolerių vertės. Loši- 
mų prižiūrėtojas kiek pavaikštinėjo, stengdamasis nespoksoti. 
Dalytojas išmaišė kortas, o kokteilių padavėja atnešė apelsinų 
sulčių su degtine — gėrimo, kurio Sidnis tik prisiliesdavo lū- 
pomis, bet beveik nenurydavo. Lošdamas iš keturių vietų, po 
1000 dolerių kiekvieną kartą, per kitas penkiolika minučių jis 
nei pralošė, nei išlošė, paskui išlošė šešis dalijimus iš eilės — iš 
viso 24 000 dolerių. 100 dolerių vertės žetonų buvo per daug, 
kad juos galėtum greitai stumdyti, tad jis pasiūlė: 

— Gal tuos pakeiskime į purpurinius. 

Prie stalo turėta tik dvidešimt 1000 dolerių žetonų. Kortų 
dalytojui neliko nieko kita, kaip tik paskelbti pertrauką, o loši- 
mo stalų prižiūrėtojas pasiuntė atnešti daugiau pinigų. 

— Gal pageidautumėte pietų? — šiek tiek nervingai pa- 
klausė jis. 

— Nealkanas, — atšovė Sidnis. — Bet nubėgsiu į tualetą. 

Kai vėl pradėta lošti, Sidnis, prie stalo vis dar vienas, pri- 
traukęs keletą žiūrovų, sužaidė iš keturių vietų po 2000 dolerių 
kiekvienoje. Penkiolika minučių nei išlošė, nei pralošė, paskui 
žvilgtelėjo į lošimo stalų prižiūrėtoją: 

— Ar būtų galima pakeisti kortų dalytoją? 

— Žinoma. 

— Pageidaučiau moters. 

— Be problemų. 

Prie stalo žengtelėjo jauna ispaniškos išvaizdos damutė ir 
silpnai ištarė: 

— Sėkmės. 

Sidnis nesureagavo. Lošė po 1000 dolerių kiekvienoje iš 
keturių vietų, tris iš eilės pralošė, paskui pakėlė savo statymus 
iki 3000 dolerių per kiekvieną dalijimą ir išlošė keturis paeiliui. 

Kazino prarado 60 000 dolerių. Iki šiol rekordas „Sėkmės 
Džeke“ buvo 110 000 dolerių per vieną naktį. Laimikį nugriebė 
kažkoks daktaras iš Memfio, bet tik tam, kad kitą naktį praloštų 
jį ir dar daugiau. „Tegul jie laimi, — mėgdavo sakyti Bobis Kar- 
las. — Mes tuoj pat susigrąžinsime. 

— Norėčiau ledų, — mestelėjo Sidnis apytikriai lošimo 
stalų prižiūrėtojo pusėn, ir šis iškart spragtelėjo pirštais. 

— Kokio skonio? 

— Pistacijų. 

Netrukus atnešė plastikinį dubenėlį su šaukšteliu, ir 
Sidnis įkišo padavėjai arbatpinigių savo paskutinį 100 dolerių 
žetoną. Įsidėjo į burną kąsnelį, paskui keturiose vietose pastatė 
po 5000 dolerių. Lošti 20 000 per vieną dalijimą iš tikrųjų buvo 
retenybė, ir gandas išplito po kazino. Ties juo stovėjo minia, 
bet Sidnis tartum jos nematė. Išlošė septynis iš kitų dešim- 
ties dalijimų ir padidino savo laimikį iki 102 000 dolerių. Kol 
dalytojas maišė kortų malkas, Sidnis pamažu valgė ledus ir tik 
stebėjo kortas. 

Pradėjus naują jų malką, jis kaitaliojo statymus nuo 10 000 
iki 20 000 dolerių nuo rankos. Kai laimėjo dar 80 000 dolerių, 
įsikišo lošimo stalų prižiūrėtojas. 

— Užteks. Jūs skaičiuojate kortas. 

— Jūs klystate, — atrėmė Sidnis. 

— Tegul lošia, — kažkas už jo pasakė, bet lošimo stalų pri- 
žiūrėtojas nuleido tai negirdom. 

Kortų dalytojas laikėsi toliau nuo konfrontacijos. 

— Jūs skaičiuojate, — pakartojo lošimo stalų prižiūrėtojas. 

— Tai nėra draudžiama, — atšovė Sidnis. 

— Ne, bet pas mus savos taisyklės. 

— Niekus kalbate, — suniurnėjo Sidnis ir įsidėjo į burną 
dar vieną kąsnį ledų. 

— Taigi taip. Prašom išeiti. 

— Puiku. Noriu pinigų. 

— Išrašysime čekį. 

— Po šimts, ne. Atėjau čia su grynaisiais ir išeisiu su to- 
kiais. 

— Sere, malonėsite su manimi? 

— Kur? 

— Sutvarkykime tą reikalą pas kasininką. 

— Nuostabu. Bet aš reikalauju grynaisiais. 

Publika stebėjo juodu dingstant. Kasininko kontoroje 
Sidnis išsitraukė suklastotą vairuotojo pažymėjimą, kur buvo 
parašyta, kad jis — ponas Džekas Rosas iš Douteno, Alabamos. 
Kasininkas ir lošimo stalų prižiūrėtojas užpildė reikalaujamą 
mokesčių inspekcijos blanką, ir po karšto ginčo Sidnis išėjo iš 
kazino su storos drobės banko maišu, užpildytu 184 000 dolerių 
šimtinėmis kupiūromis. 

Kitą vakarą sugrįžo vilkintis tamsiu kostiumu, baltais 
marškiniais su kaklaraiščiu ir atrodantis gerokai kitaip. Nebe- 
liko barzdos, ilgų plaukų, žiedų, tatuiruočių, beretės ir paikų 
akinių. Užtat galva plikai nuskusta, siauri žili ūseliai, ant nosies 
užkabinti skaitomieji akiniai vieliniais rėmeliais. Jis pasirinko 

kitą stalą su kitu kortų dalytoju. Budėjo ir kitas, ne vakarykštės 
nakties lošimo stalų prižiūrėtojas. Sidnis paklojo ant stalo bank- 
notus ir paprašė dvidešimt keturių 100 dolerių vertės žetonų. 
Lošė trisdešimt minučių, laimėjo dvylika dalijimų iš penkiolikos, 
paskui paprašė privataus stalo. Prižiūrėtojas nuvedė jį į mažutį 
kambarėlį šalia pokerio salės. Saugos tarnybos vaikinai antrame 
aukšte stovėjo savo postuose ir stebėjo kiekvieną judesį. 

— Pageidaučiau 10 000 dolerių žetonų, — pareiškė Sid- 
nis. — Ir dalytojo vyro. 

Jokių problemų. 

— Ko nors išgerti? 

— „Sprite“ ir šiek tiek sūrių lazdelių. 

Jis išsitraukė iš kišenės dar šiek tiek banknotų ir juos ap- 
mainęs suskaičiavo žetonus. Šių buvo dvidešimt. Lošė vienu 
metu iš trijų vietų ir po penkiolikos minučių turėjo trisdešimt 
du žetonus. Dar vienas lošimo stalų prižiūrėtojas ir budintis 
administratorius įsitraukė į vyksmą ir stovėdami už bankininko 
niūriai stebėjo. 

Sidnis kramsnojo lazdeles, lyg loštų prie dviejų dolerių 
automatų. Bet dabar kiekvienoje iš keturių vietų jisai statė po 
10 000 dolerių. Paskui — po 20 000 ir vėl po 10 000. Kai kortų 
malka dalytojo dėželėje suplonėjo, jis netikėtai visose šešiose 
vietose pastatė po 50 000 dolerių. Dalytojas parodė penkakę, 
savo blogiausia kortą. Sidnis ramiai perskyrė dvi septynakes ir 
padvigubino statymą po tvirtus dešimt. Dalytojas atvertė damą, 
paskui labai pamažu išsitraukė kitą kortą. Ši buvo devynakė, tai- 
gi perteklius — dvidešimt keturi. Per dalijimą Sidnis pasipelnė 
lygiai 400 000 dolerių, ir pirmasis lošimo stalų prižiūrėtojas 
kone nualpo. 

— Gal reikėtų padaryti pertraukėlę, — pasiūlė adminis- 
tratorius. 

— A, aš sakau, baikim malką ir tada darom pertrauką. 

— Ne, — nukirto administratorius. 

— Juk norite susigrąžinti pinigus, a? 

Kortų dalytojas dvejojo, paskui beviltiškai pažvelgė į ad- 
ministratorių. Kur Bobis Karlas, kai jiems labiausiai jis reikalin- 
gas? 

— Dalykite, — nusišiepė Sidnis. — Juk tai tik pinigai. Po 
šimts, dar niekada neišėjau iš kazino su grynaisiais kišenėje. 

— Gal pasakytumėte savo pavardę? 

— Žinoma. Sidnis Lujis. — Išsėmęs piniginę, jis numetė 
ant stalo savo vairuotojo pažymėjimą, neimdamas į galvą, kad 
jie sužinos tikrąją jo pavarde. Neketino sugrįžti. 

Administratorius ir lošimo stalų prižiūrėtojas tyrinėjo pa- 
žymėjimą — kad tik kaip nors laimėtų daugiau laiko. 

— Ar lankėtės čia kada nors anksčiau? — paklausė admi- 
nistratorius. 

— Prieš kelis mėnesius. Tai lošiam ar ne? Kas čia per kazi- 
no? Nagi, dalykite kortas. 

Administratorius nenorom sugrąžino vairuotojo pažymė- 
jimą, ir Sidnis paliko šį ant stalo šalia aukštų aukščiausios su- 
rinktų žetonų stirtos. Tuomet administratorius lėtai linktelėjo 
dalytojui. Sidnis kiekvienoje iš šešių vietų turėjo po 10 000 do- 
lerių žetoną, paskui prie kiekvieno pridėjo dar po keturis. Staiga 
buvo lošiama iš trijų šimtų tūkstančių dolerių. Jeigu jis laimėtų 
pusėje vietų, ketino lošti toliau. Jeigu praloštų, pasitrauktų ir 
išeitų su maždaug 600 000 dolerių grynojo pelno per dvi naktis. 
Maloni pinigų suma, kuri labai padėtų užganėdinti jo neapykan- 
tą Bobiui Karlui Lyčui. 

Kortos pamažu krito ant stalo, ir kaip atverstą kortą da- 
lytojas sau davė šešakę. Sidnis perskyrė du valetus — drąsus 
ėjimas, prieš kurį perspėdavo dauguma žinovų, paskui pamojo 
toliau traukti kortas. Kai kortų dalytojas išmetė savo apatinę 
kortą ir parodė devynakę, Sidnio veidas nieko neišdavė, bet abu, 
administratorius ir lošimo stalų prižiūrėtojas, išblyško. Kortų 
dalytojas dabar privalėjo traukti prie penkiolikos ir padarė tai 
labai nenorom. Ištraukė septynakę ir gavo perteklių — dvide- 
šimt du. 

Administratorius šoko į priekį. 

— Viskas, — metė. — Jūs skaičiuojate kortas. — Ir nusi- 
šluostė nuo kaktos prakaito lašelius. 

Sidnis atkirto: 

— Jūs turbūt juokaujate. Kas čia per lindynė? 

— Baigta, bičiuli, — rėžė administratorius ir pažvelgė į du 
stambius apsaugininkus, staiga išdygusius už Sidnio. 

Šis ramiai įsikimšo į burną lazdeles ir garsiai kramsnojo. 
Nusišiepė administratoriui, lošimo stalų prižiūrėtojams ir nu- 
sprendė užbaigti naktį. 

— Noriu pinigų, — pareikalavo. 

— Galėtų būti keblumų, — atsakė administratorius. 

Jie palydėjo Sidnį viršun į administratoriaus kabinetą, kur 
prie uždarų durų susirinko visa palyda. Niekas neatsisėdo. 

— Reikalauju pinigų, — priminė Sidnis. 

— Mes išrašysime jums čekį, — tarė administratorius. 

— Ką, neturite grynųjų? — neva nustebo Sidnis. — Šis pi- 
gus kazino neturi grynųjų ir neišgali padengti savo nuostolių? 

— Mes turime pinigų, — nelabai įtikinamai atsakė admi- 
nistratorius. — Ir mielai išrašysime čekį. 

Sidnis piktai sužioravo į jį, du lošimo stalų prižiūrėtojus ir 
du apsaugininkus, paskui paklausė: 

— Čekis bus banko atmestas, tiesa? 

— Žinoma, ne, bet prašau jūsų palaukti su juo septynias- 
dešimt dvi valandas. 

— Kuriame banke? 

— Klantono „Komerciniame . 

Rytojaus rytą, devintą valandą, Sidnis su savo advokatu 
įžengė į „Komercinį banką Klantono aikštėje ir pareikalavo pa- 
simatyti su jo prezidentu. Kai juodu atsidūrė jo kabinete, Sidnis 
išsitraukė „Sėkmės Džeko“ kazino išduotą čekį 945 000 dolerių 
sumai, su trims dienoms atidedamu išmokėjimu. Prezidentas 
ištyrinėjo čekį, pasišluostė veidą, paskui lūžtančiu balsu ištarė: 

— Apgailestauju, bet šio čekio mes negalime apmokėti. 

— O po trijų dienų? — paklausė advokatas. 

— Labai rimtai abejoju. 

— Ar kalbėjotės su kazino? 

— Taip, keletą kartų. 

Po valandos Sidnis su savo advokatu įžengė į Fordo apygar- 
dos teismo rūmus, pas kanceliarijos vedėją, ir įregistravo pra- 
šymą išduoti laikino veiklos sustabdymo orderį, kad „Sėkmės 
Džekas“ būtų nedelsiant uždarytas ir skola išmokėta. Teisėjas, 
jo prakilnybė Vilis Bredšou, paskyrė skubų posėdį kitos dienos 
devintą ryto. 


Bobis Karlas įšoko į laivą Puerto Rike ir paskubom puolė 
ieškoti lėktuvų reisų atgal į Memfį. Į Fordo apygardą jis parvyko 
vėlai tą pat vakarą ir „Hertz“ firmoje išsinuomotu dviejų durelių 
mažagabaričiu nuvažiavo tiesiai į kazino, kur rado mažai lošėjų 
ir dar mažiau darbuotojų, ką nors žinančių, kas nutiko praėju- 
sią naktį. Administratorius metė darbą, ir jo nebuvo įmanoma 
surasti. Vienas iš lošimo stalų prižiūrėtojų, turėjęs reikalų su 
Sidniu, pasak gandų, irgi paspruko iš apygardos. Bobis Karlas 
grasino išvyti visus kitus, išskyrus Vadą Larį, priblokštą chaoso. 
Vidurnaktį Bobis Karlas susitiko su banko prezidentu ir teisi- 
ninkų grupe. Nerimo lygmuo pašoko ligi stogo ir dar aukščiau. 

Stela, tebelikusi kruiziniame laive, viena pati nepajėgė 
džiaugtis. Vidur sumaišties, kai Bobis rėkavo į telefoną ir svaidė 
daiktus, ji išgirdo jį šaukiant: „Sidnis Lujis! Kas, po velnių, tas 
Sidnis Lujis?“ 

Ji nutylėjo — bent tai, ką žinojo apie Sidnį Lujį — ir nie- 
kaip negalėjo patikėti, kad buvęs jos vyras sugebėjo sužlugdyti 
kazino. Vis dėlto jautėsi labai nepatogiai ir, kai laivas prisišvar- 
tavo Didžiojo Kaimano Džordžtaune, ji sėdo į taksi ir nuvežta į 
oro uostą išskrido namo. 

Teisėjas Bredšou pasveikino susirinkusią į jo teismo salę 
žiūrovų minią. Padėkojo jiems, kad atvyko, ir pakvietė sugrįžti 
ateityje. Paskui paprašė teisininkų pasiruošti posėdžiui. 

Prie vieno stalo pasodintas Bobis Karlas — paraudusių 
akių ir suvargusio veido, nesiskutęs — su trimis savo advoka- 
tais ir Vadu Lariu, kuris, niekada nebuves kiek arčiau teismo 
salės, taip nervinosi, kad paprasčiausiai užsimerkė ir atrodė me- 
dituojąs. Bobis Karlas, regėjęs daug teismo salių, vis tiek buvo 
ne mažiau įsitempęs. Viskas, ką turėjo, buvo užstatyta už banko 
paskolą, ir dabar jo kazino, taip pat ir visas kitas turtas, atsidūrė 
dideliame pavojuje. 

Vienas jo advokatas greitai atsistojo ir pasakė: 

— Taip, teisėjau, mes pasirengę, bet esame įregistravę pra- 
šymą nutraukti procesą dėl jurisdikcijos stokos. Šį reikalą pri- 
klauso nagrinėti federaliniame, ne valstijos, teisme. 

— Perskaičiau jūsų prašymą, — atsakė teisėjas Bredšou, ir 
buvo akivaizdu, kad tai, ką perskaitė, jam nepatiko. — Aš turiu 
jurisdikciją. 

— Tokiu atveju vėliau šį rytą mes kreipsimės į federalinį 
teismą, — atkirto advokatas. 

— Negaliu jums sutrukdyti dėl ko nors kreiptis. 

Didžiumą savo karjeros teisėjas Bredšou mėgino suregu- 
liuoti aršius ginčus tarp besivaidijančių porų ir per daugelį metų 
įgijo didelę antipatiją skyrybų byloms. Alkoholis, kvaišalai, san- 
tuokinė neištikimybė, azartiniai lošimai — jis nuolatos turėdavo 
reikalų su tomis didžiosiomis blogybėmis. Mokė Metodistų baž- 
nyčios sekmadieninėje mokykloje ir turėjo tvirtus įsitikinimus, 
kas gera ir kas bloga. Azartiniai lošimai, jo nuomone — baisus 
dalykas, tad buvo sužavėtas progos su tuo susidoroti. 

Regis, teisėjas Bredšou buvo linkęs į tokią mintį. 

Taip pat ir publika. Tarp žiūrovų buvo nemažai dvasinin- 
kų ir jų sekėjų, visi geri, sąrašuose registruoti rinkėjai, visados 


palaikydavę teisėją Bredšou, visi spindinčiomis akimis, pra- 

džiuginti galimybės uždaryti kazino. Tai stebuklas, dėl kurio jie 
meldėsi. Ir nors tylomis smerkė Sidnį Lujį už jo nuodėmingus 
metodus, bet negalėjo nesižavėti vyrioku, — vietiniu vaikinu, 
— kad sužlugdė kazino. Pirmyn, Sidni! 

Posėdžiui tęsiantis paaiškėjo, kad „Sėkmės Džekas“ turi 
400 000 dolerių grynaisiais ir dar 500 000 dolerių rezervinį fon- 
dą, garantuotą pagal obligaciją. Iš liudytojo vietos Bobis Karlas 
taip pat pripažino, kad kazino per pirmus septynis mėnesius 
kas mėnesį gaudavo apie 80 000 dolerių pelno ir kad šis skaičius 
pastoviai didėjo. 

Po varginančio penkių valandų posėdžio teisėjas Bredšou 
įsakė kazino išmokėti 945 000 dolerių, nedelsiant, ir uždarė 
jo duris, iki skola bus padengta. Jis taip pat nurodė šerifui už- 
blokuoti nuovažą į kazino nuo valstijos greitkelio ir areštuoti 
kiekvieną lošėją, kuris mėgintų patekti vidun. „Sėkmės Džeko“ 
teisininkai nulėkė į federalinį teismą Oksforde ir įregistravo po- 
pierius, kad būtų leista vėl atidaryti įstaigą. Posėdžiui suorga- 
nizuoti prireiksią kelių dienų. Kaip ir žadėjo, Sidnis įregistravo 
ieškinį tiek valstijos, tiek federaliniame teismuose. 

Per kitas kelias dienas daugiau teisminių ieškinių kursavo 
ten ir atgal. Sidnis padavė į teismą draudimo kompaniją, išda- 
vusią garantinę obligaciją, taip pat ir banką. Bankui, staiga pra- 
dėjusiam nervintis dėl „Sėkmės Džekui“ paskolintų 2 milijonų 
dolerių, kadaise įdomus azartinių lošimų verslas apkarto. Jis 
pareikalavo padengti paskolą ir iškėlė ieškinį jazu tautai, Vadui 
Lariui ir Bobiui Karlui Lyčui. Šie įteikė priešpriešinį ieškinį, 
tvirtindami neva patekę į visokias negarbingas pinkles. Bylinė- 
jimųsi protrūkis įaudrino vietinius advokatus, iš kurių daugelis 
visaip stengėsi nors kiek įsitraukti į kovą. 

Bobis Karlas sužinojes, kad buvęs Stelos vyras, su kuriuo 
neseniai išsiskyrė, iš tikrųjų ir yra Sidnis, apkaltino ją su juo su- 
simokius ir išvijo. Ji padavė jį į teismą. Ėjo dienos, o „Sėkmės 
Džekas“ vis liko uždarytas. Dvi dešimtys atlygio negavusių jo 

darbuotojų iškėlė ieškinį. Federaliniai priežiūros inspektoriai 
išdavė šaukimus į teismą. Federalinis teisėjas nenorėjo veltis į 
nemalonumus ir atmetė kazino pastangas vėl atsidaryti. 

Po mėnesio įnirtingų teisinių manevrų išryškėjo tikrovė. 
Kazino ateitis atrodė skaudi. Bobis Karlas įtikino Vadą Larį, kad 
jiems nieko kita nelieka, kaip tik įregistruoti prašymą dėl ban- 
kroto. Kad ir nenorom, po dviejų dienų tą pat padarė ir Bobis 
Karlas. Po dviejų dešimtmečių visokių machinacijų ir veiklos 
ties bedugnės kraštu jis galiausiai subankrutavo. 

Sidnis buvo Las Vegase, kai sulaukė skambučio iš savo 
advokato su nuostabia žinia: draudimo kompanija padengsianti 
visą savo įsipareigojimo sumą — 500 000 dolerių. Be to, įšal- 
dytos „Sėkmės Džek6“ sąskaitos būsiančios atšildytos kaip tik 
tiek, kad jo naudai būtų išrašytas dar vienas 400 000 dolerių 
čekis. Jis tuojau pat įšoko į savąjį RV ir leidosi į neskubią, per- 
galingą kelionę atgal į Fordo apygardą, bet pakeliui dar užsuko į 
tris indėnų kazino. 


Mėgstamiausi Bobio Karlo padegėjai buvo vyro ir žmonos 
duetas iš Arkanzaso. Jis užmezgė su jais kontaktą, pinigus per- 
davė iš rankų į rankas. Taip pat pastato planus ir raktus. Kazino 
apsaugos naktiniai sargai atleisti. Atjungtas vandentiekis. Pa- 
statas neturėjo purškiklių sistemos, nes pagal jokį statybų įsta- 
tymą to nebuvo reikalaujama. 

Kai 3.00 paryčiui į vyksmo vietą atvyko Springdeilo sa- 
vanorių ugniagesių brigada, „Sėkmės Džekas“ visas skendėjo 
liepsnose. Metalinių rėmų jo konstrukcijos lydėsi. Inspektoriai 
vėliau įtarė tyčinį padegimą, bet nerado jokių benzino ar kitų 
padegamųjų medžiagų pėdsakų. Gaisras prasidėjo nuo savai- 
minio gamtinių dujų nuotėkio ir sprogimo, nusprendė jie. Per 
sekusį bylinėjimąsi draudimo kompanijai atstovaujantys tyrėjai 
pateiks dokumentus, iš kurių paaiškės, kad gamtinių dujų rezer- 
vuarai buvę mįslingai užpildyti vos prieš savaitę iki gaisro. 

Vadas Laris grįžo į savo parduotuvėlę ir įpuolė į gilią depre- 
siją. Ir vėl jo gentis nusiaubta per baltojo žmogaus godumą. Jo 
jazu tauta iškriko, ir niekas daugiau jos nebematė. 

Sidnis kurį laiką šlaistėsi po Keravėjų, bet pavargo nuo 
dėmesio ir paskalų. Kadangi jis metė darbą ir įvarė į bankrotą 
kazino, žmonės, suprantama, atsiliepdavo apie jį kaip apie pro- 
fesionalų lošėją, o tokie kaimiškoje Misisipėje iš tikrųjų buvo 
retenybė. Ir nors Sidnis netilpo į pinigais aptekusio sukčiaus 
šabloną, kalboms apie naują jo gyvenseną buvo neįmanoma at- 
sispirti. Gerai žinota, kad jis — vienintelis vyras mieste, turin- 
tis milijoną dolerių, ir tai kėlė problemų. Nežinia iš kur atsirado 
seni draugai. Vienišės visokio amžiaus moterys kūrė planus, 
kaip su juo susipažinti. Visokios labdaros organizacijos rašė 
laiškus ir kaulijo pinigų. Duktė Teksase labiau susidomėjo jo gy- 
venimu ir buvo greita atsiprašyti, kad per skyrybas nebuvo ne- 
šališka. Kai kiemelyje priešais savo namą jis iškabino skelbimą 
„parduodama“, Keravėjus beveik vien apie tai tekalbėjo. Sklido 
įtikimi gandai, kad jis ketinąs persikelti į Las Vegasą. 

Sidnis laukė. 

Valandų valandas internete žaidė pokerį, o kai atsibosda- 
vo, savuoju RV nuvažiuodavo į Tunikos ar Meksikos įlankos pa- 
krantės kazino. Išlošdavo daugiau nei pralošdavo, bet saugojosi 
pernelyg atkreipti į save dėmesį. Du kazino Biloksyje jau prieš 
kelis mėnesius buvo jam uždraudę įeiti. Jis visada sugrįždavo į 
Keravėjų, nors troško palikti šį miestuką visam laikui. 

Sidnis laukė. 

Pirmą ėjimą padarė jo dukra. Vieną vakarą paskambino ir 
valandą kalbėjo. Padriko pokalbio pabaigoje lyg netyčia prasi- 
tarė, kad Stela vieniša, liūdi ir iš tikrųjų ilgisi savo gyvenimo su 
Sidniu. Pasak dukters, Stela graužiama sąžinės ir labai trokšta 
susitaikyti su vieninteliu vyru, kurį kada nors mylėjo. Klausy- 
damas savo dukters čiauškesio sumojo, kad Stela jam reikalinga 


labiau, nei jis jos nemėgsta. Vis dėlto jis nieko nepažadėjo. 

Kitas telefono skambutis buvo konkretesnis. Duktė pra- 
dėjo pastangas tarpininkauti savo tėvų susitikimui — atseit tai 
būtų kažkas panašaus į pirmą žingsnį santykiams normalizuoti. 
Jeigu reikėtų, ji mielai sugrįžtų į Keravėjų ir padėtų viską sure- 
guliuoti. Ji labai trokštanti, kad tėvai būtų drauge. Kaip keista, 
pagalvojo Sidnis, juk ji neišsakydavo tokių minčių, kol jis nesu- 
žlugdė kazino. 

Po kokios savaitės bokso su nesamu varžovu, vieną vakarą 
Stela pasirodė išgerti stiklinės arbatos. Per ilgą, jausmingą susi- 
tikimą prisipažino savo nuodėmes ir meldė atleisti. Ji išvažiavo 
ir sugrįžo kitą vakarą dar vieno pokalbio. Trečią vakarą juodu 
sugulė į lovą, ir Sidnis vėl mylėjo. 

Daug nekalbėdami apie santuoką, juodu pasikrovė RV ir 
išvažiavo į Floridą. Netoliese Okalos seminolų gentis buvo ati- 
dariusi pasakišką naują kazino, ir Sidnis nekantravo jį atakuoti. 
Jautėsi laimingas. 


MAIKLO KAMBARYS 


|Iš kons tūkstančių gyventojų miestuke susitikimas 
veikiausiai buvo neišvengiamas. Anksčiau ar vėliau 
jūs tikrai atsitrenksite bemaž į kiekvieną, tarp jų ir į tuos, kurių 
vardai seniai užmiršti ir kurių veidai vos pažįstami. Kai kurie 
vardai ir veidai yra įsirėžę į atmintį ir prisimenami nepaisant 
viską ištrinančio laiko. Kiti išmetami iš galvos kone akimirks- 
niu, ir daugelis ne be pagrindo. 

Stenliui Veidui susitikimą iš dalies nulėmė jo žmonos besi- 
tęsiantis gripas, o iš dalies — tai, kad jiems reikėjo iš ko nors 
gyventi, taip pat ir kitos priežastys. Po ilgos dienos kontoroje jis 
paskambino į namus pasidomėti jos sveikata ir pasiteirauti dėl 
pietų. Ji gana atžariai jį informavo neturinti jokio noro gaminti 
valgį ir mažai noro — valgyti, tad jeigu jis esąs alkanas, ver- 
čiau teužsukąs į parduotuvę. Kada gi pietų laiku jis nebūdavęs 
alkanas? Po dar kelių sakinių juodu sutarė dėl šaldytos picos 
— beveik vienintelio patiekalo, kurį Stenlis mokėjo paruošti, ir, 
keista, vienintelio , kurio ji galbūt panorėtų užkrimsti. „Geriau- 
sia būtų su dešra ir sūriu. Ir, prašau, įeik pro virtuvę, ir neleisk 
šunims triukšmauti', — nurodė ji. 

Artimiausia maisto prekių parduotuvė buvo teikianti nuo- 
laidas sena firma „Rite Price“ už kelių daugiabučių nuo aikštės, 
su purvinais praėjimais tarp lentynų, žemomis kainomis ir pi- 
giais priedais prie prekių, pritraukiančiais pirkėjus iš žemesnių- 
jų sluoksnių. Daugelis išpuikusių baltųjų apsipirkdavo naujoje 

„Kroger“ parduotuvėje, pietinėje miesto dalyje, gerokai Stenliui 
iš kelio. Betgi kalbama apie šaldytą picą. Koks skirtumas? Juk 
jis neperka šiai progai šviežiausių natūralių produktų. Jautėsi 
alkanas, tad ieškojo bet kokio šlamšto ir tik troško kuo greičiau 
parsirasti namo. 

Nekreipdamas dėmesio į vežimėlius ir pintines prekėms, 
nudrožė tiesiai į šaldyto maisto skyrių, kur išsirinko keturioli- 
kos colių skersmens gaminį itališku pavadinimu ir garantuoto 
šviežumo. Jau buvo beuždarąs apledėjusias stiklines šaldomo- 
sios vitrinos dureles, kai pajuto už saves labai arti kažką stovint 
— kažką tokį, kuris jį pamatė, atsekė iš paskos ir dabar faktiškai 
alsuoja jam į pakaušį. Kažkas toks, gerokai stambesnis už Stenlį. 
Kažkas toks, kurio nė kiek nedomina šaldytas maistas — bent 
šiuo metu. Stenlis pasisuko į dešinę ir susirėmė akimis su kvai- 
lai vypsančiu ir nelaimingu veidu, kadaise anksčiau jam matytu. 
Vyriškis buvo apie keturiasdešimties, apytikriai dešimčia metų 
jaunesnis už Stenlį, bent keturiais coliais aukštesnis ir kur kas 
storesnis per krūtinę. Stenlis buvo smulkus, beveik gležnas, nė 
kiek nepanašus į atletą. 

— Jūs — advokatas Veidas, tiesa? — prašneko vyriškis, 
bet tai buvo veikiau kaltinimas nei klausimas. Net balsas skam- 
bėjo kažkaip pažįstamai — nepaprastai šaižiai kaip tokiam 
dramblotam asmeniui, kaimiečiui, bet ne neišprususiam. 

Stenlis teisingai pamanė, kad ankstesnis jųdviejų susiti- 
kimas, nesvarbu kur ir kada įvykes, buvo susijęs su kokiu nors 
teismo procesu, ir nereikėjo genijaus prielaidai padaryti, kad 
juodu neatstovavę tai pačiai šaliai. Susidurti akis į akį su senais 
teismo salės priešininkais daug laiko praėjus po bylos nagrinėji- 
mo — pavojinga daugeliui mažo miestelio advokatų. Kad ir kaip 
magėjo, Stenlis nepajėgė prisiversti paneigti, kas jis esąs. 

— Tiesa, — patvirtino jis, spausdamas prie savęs picą. — 
O jūs? 

Sulig tais žodžiais vyriškis staiga žengtelėjo pro Stenlį ir 
tuo pat metu nuleidęs petį smarkiai užvežė advokatui Veidui, 

bloškė šį į apledėjusias, ką tik jo uždarytas dureles. Pica iš- 
krito ant grindų. Stenlis, mėgindamas atgauti pusiausvyrą ir 
lenkdamasis pakelti savo pietų, pasisukęs pamatė vyriškį pa- 
lenkta galva nubėgant praėjimu ir dingstant už kampo pusryčių 
maisto ir kavos skyriaus link. Stenlis atgavo kvapą, apsidairė ir 
buvo besušunkąs kažką provokuojama, bet persigalvojo. Paskui 
minutėlę pastovėjo, mėgindamas analizuoti vienintelį šiurkštų 
fizinį kontaktą, kokį pajėgė prisiminti per savo kaip suaugusiojo 
gyvenimą. Jis niekada nebuvo kovotojas, atletas, girtuoklis, 
triukšmadarys. Tik ne Stenlis. Buvo mąstytojas, mokslo žmo- 
gus, trečias tarp savo kurso pirmūnų Teisės fakultete. 

Tai buvo smurtas, ne kitaip. Mažų mažiausia — kai įpykus 
paliečiamas kitas žmogus. Bet niekas nematė, ir Stenlis išmin- 
tingai nusprendė tai užmiršti — ar bent pamėginti užmiršti. 
Atsižvelgiant į jų dydžių ir būdo skirtumus, tikrai tai galėjo būti 
kur kas blogiau. 

Ir taip bus, visai netrukus. 

Kitas dešimt minučių jis mėgino suimti save į rankas. At- 
sargiai slinko per maisto produktų parduotuvę, kyštelėdamas 
galvą iš už kampų žvilgtelėti, skaitinėdamas prekių etiketes, 
apžiūrinėdamas mėsas, stebėdamas kitus pirkėjus, gal pamatys 
kokius nors savo užpuoliko ar galbūt dar vieno požymius. Kai 
beveik įsitikino, kad to žmogaus nebėra, nuskubėjo prie vieni- 
šos kasininkės, greitai susimokėjo už picą ir paliko parduotuvę. 
Šaudydamas į visas puses akimis, nuėjo prie savo automobilio, 
užsirakino viduje, užvedė variklį ir tik tuomet sumojo patirsiąs 
dar daugiau nemalonumų. 

Už Stenlio „Volvo“ atriedėjo ir sustojo pikapas, užblo- 
kuodamas išvažiavimą. Priekyje buvo pastatytas furgonas, 
trukdantis išvažiuoti per priekį. Tai Stenlį supykdė. Jis išjungė 
degimą, staigiai atidarė savo pusės dureles ir jau buvo belipąs 
lauk, kai pamatė greitai artinantis iš pikapo tą patį vyriškį. Pas- 
kui pamatė ginklą — didžiulį juodą pistoletą. 

Stenlis teįstengė silpnai išspausti iš savęs: „Kas per vel- 

nias“, kai ranka be pistoleto tėškė jam per veidą ir trenkė į vai- 
ruotojo pusės dureles. Mirksnį jis nieko nematė, bet juto esąs 
sugriebiamas, paskui velkamas ir įmetamas į pikapą, nuslystąs 
skersai vinilinės priekinės sėdynės. Gniaužianti jam sprandą 
ranka buvo stora, tvirta, smurtinga. Būdamas lieso ir silpno 
kaklo, Stenlis per šios akimirkos siaubą kažkodėl sau pripažino, 
kad tas žmogus galėtų lengvai, tik viena ranka, nulaužti jam 
sprandą. 

Prie vairo sėdėjo kitas vyriškis, labai jaunas, veikiausiai dar 
tik vaikinukas. Užsitrenkė durelės. Stenlio galva buvo įgrūsta 
žemyn prie pat kabinos grindų, į jo kiaušą įremta šalta geležis. 

— Važiuok, — paliepė vyriškis, ir pikapas trūktelėjo į 
priekį. 

— Nejudėk ir nepratark nė žodžio, antraip ištaškysiu tau 
smegenis, — gerokai sujaudintu šaižiu balsu perspėjo vyriškis. 

— Gerai, gerai, — sugebėjo išstenėti Stenlis. 

Kairė jo ranka buvo užlaužta už nugaros, negana to, vyriš- 
kis dar stumtelėjo ją aukštyn, kol Stenlis sukrūpčiojo iš skaus- 
mo. Skausmas tęsėsi kokią minutę, paskui vyriškis paleido ran- 
ką. Pistoletas nuo Stenlio galvos buvo atitrauktas. 

— Sėskis, — paliepė vyriškis. 

Stenlis atsikėlė, papurtė galvą, pasitaisė akinius ir pamė- 
gino sutelkti regą. Jie buvo miesto pakraštyje, važiavo vakarų 
kryptimi. Praėjo kelios sekundės, ir nieko nebuvo pasakyta. Jam 
iš kairės prie vairo sėdėjo vaikis, paauglys ne daugiau šešiolikos, 
menkas berniokas su karčiukais, spuoguoto veido ir vienodai iš- 
duodančių nuostabą bei išgąstį akių. Jo jaunystė ir nekaltumas 
keistai ramino — juk tikrai šis galvažudys nenušaus jo prie ber- 
nioko! Jam iš dešinės — jųdviejų kojos lietėsi — sėdėjo vyriškis 
su pistoletu. Tas kol kas gulėjo ant raumeningo dešinio jo kelio, 
konkrečiai į nieką nenukreiptas. 

Vis tyla. Klantonas jau liko užpakalyje. Advokatas Veidas 
giliai, tyliai alsavo ir sugebėjo šiek tiek nusiraminti, mėginda- 
mas rikiuoti mintis ir svarstyti veiksmų planą, tariant, kad esąs 

pagrobtas. „Gerai, advokate Veidai, ką tu per dvidešimt trejus 
teisės praktikos metus padarei, kad šito nusipelnei? Kam iškėlei 
ieškinį? Ko neįtraukei į testamentą? Galbūt bjaurios skyrybos? 
Kas liko pralaimėjusia šalimi nagrinėjant bylą? 

Kai berniokas iš greitkelio įsuko į asfaltuotą apygardos 
kelią, Stenlis galiausiai prabilo: 

— Ne prieš, jeigu paklausiu, kur mes važiuojame? 

Nuleidęs klausimą negirdom, vyriškis pasakė: 

— Aš — Krenvelas. Džimas Krenvelas. Čia — mano sūnus 
Doilas. 

„Ak, tai ta byla“ Stenlis smarkiai nurijo seiles ir pajuto 
— pirmą kartą — kad kaklas ir apykaklė sudrėkę. Jis tebevil- 
kėjo tamsiai pilku kostiumu, baltais medvilniniais marškiniais, 
ryšėjo kaštoniniu kaklaraiščiu, ir staiga su visa ta apranga jam 
pasidarė karšta. Visas suprakaitavo, o širdis daužėsi it kūjis. 
Krenvelas prieš Treiną — tai buvo prieš aštuonerius ar devyne- 
rius metus. Bjauriame, vaidingame, emocingame ir galiausiai 
sėkmingai pasibaigusiame teismo procese Stenlis gynė daktarą 
Treiną. Skaudus Krenvelo šeimos pralaimėjimas. Puiki daktaro 
Treino ir jo advokato pergalė. Bet dabar Stenlis nesijautė tokiu 
didžiu nugalėtoju. 

Tai, kad ponas Krenvelas taip lengvai atskleidė savo ir sū- 
naus pavardes, reiškė tik viena — bent Stenliui. Ponas Krenve- 
las nesibaimina būti identifikuotas, nes jo auka negalės kalbėti. 
Vis dėlto tas juodas pistoletas bus kaip nors panaudotas. Stenlio 
kūnu nuvilnijo šleikštulio banga, ir sekundėlę jis pagalvojo, kur 
išsivemti. Ne į dešinę ir ne į kairę. Tiesiai žemyn, sau tarp pėdų. 
Jisai sukando dantis, greitai nurijo seiles, ir pykulys praėjo. 

— Aš klausiau, kur mes važiuojame, — pakartojo jis — 
silpnoka pastanga parodyti bent kokį pasipriešinimą. Bet 
žodžiai nuskambėjo kimiai ir užsikirsdami. Burna buvo visai 
sausa. 

— Bus geriausia, jeigu užsičiaupsi, — nukirto Džimas 
Krenvelas. 

Savo padėtyje negalėdamas ginčytis ar toliau klausinėti, 
Stenlis nusprendė patylėti. Slinko minutės, ir jie važiavo 32- 
uoju keliu — dieną judriu, bet naktį tuščiu — vis toliau į apy- 
gardos gilumą. Stenlis gerai pažinojo apylinkes. Fordo apygar- 
doje pragyveno dvidešimt penkerius metus, ir ši vietovė nebuvo 
didelė. Alsavimas, taip pat ir širdies tvinksniai, vėl sulėtėjo, tad 
jisai susitelkė, stengdamasis įsiminti supančias detales. Pika- 
pas, devinto dešimtmečio pabaigos modelio fordas, pustonis, 
metališkai pilkas iš išorės, kaip jam pasirodė, ir šiek tiek tamsiai 
mėlyno atspalvio iš vidaus. Prietaisų skydas standartinis, nieko 
ypatinga. Aukščiau vairuotojo vietos prie saulės skydelio stora 
gumine juosta buvo pritvirtinti kažkokie popieriai ir kvitai. 
Hodometras rodė nuvažiuotus šimtas devyniasdešimt keturis 
tūkstančius mylių — nieko nepaprasta kaip šiai pasaulio daliai. 
Vaikis pastoviai varė penkiasdešimt mylių per valandą greičiu. 
Išsuko iš 32-ojo kelio į „Vaizer Leiną“ — siauresnį asfalto dangos 
kelią, vingiuojantį per vakarinę apygardos dalį ir galiausiai ker- 
tantį Talahačio upę prie ribos su Polko apygarda. Keliai siaurėjo, 
miškai tankėjo, Stenlio pasirinkimų mažėjo, jo šansai darėsi vis 
menkesni. 

Jis žvilgtelėjo į pistoletą ir pagalvojo apie savo kaip pro- 
kuroro pavaduotojo trumpą karjerą prieš daugelį metų ir tas 
progas, kai paimdavo etikete pažymėtą žmogžudystės ginklą, 
parodydavo prisiekusiesiems ir pamojuodavo juo teismo salėje 
susirinkusiems žiūrovams, mėgindamas kaip įmanoma geriau 
atkurti dramos, baimės ir keršto jausmo atmosferą. 

Ar vyks teismas dėl jo nužudymo? Ar tuo gana stambiu pis- 
toletu, — spėjo, kad tai .44 kalibro „Magnum“, galintis ištaškyti 
jo smegenis per pusę akro kaimo dirbamosios žemės, — kaip 
kraupaus jo nužudymo įrankiu, kada nors bus pamojuota teis- 
mo salėje? 

— Kodėl nieko nekalbate? — nežiūrėdamas į Džimą Kren- 


velą paklausė Stenlis. 

Bet kas geriau negu tyla. Jeigu Stenlis turės šansų, tai tik 
dėl savo žodžių, sugebėjimo įtikinėti ar prašyti. 

— Tavo klientas, daktaras Treinas, jis paliko miestą, ar 
ne? — prabilo Krenvelas. 

Ką gi, Stenlis bent teisingai atspėjo bylą, bet tai nė kiek ne- 
teikė jam paguodos. 

— Taip, prieš kelerius metus. 

— Kurjis išvyko? 

— Nesu tikras. 

— Jis įsivėlė į kažkokius nemalonumus, tiesa? 

— Tikrai, galite taip sakyti. 

— Ką tik ir pasakiau. Į kokius nemalonumus? 

— Neprisimenu. 

— Melas tau nepadės, advokate Veidai. Kuo puikiausiai 
žinai, kas atsitiko daktarui Treinui. Jis buvo girtuoklis ir nar- 
komanas, nepajėgė atsiplėšti nuo nuosavos vaistinėlės. Užsi- 
kabino už nuskausminamųjų, prarado licenciją, paliko miestą ir 
mėgino pasislėpti savo gimtajame Ilinojuje. 

Šios smulkmenos pateiktos taip, lyg būtų visiems žino- 
mos, kasryt aptarinėjamos vietinėse kavinėse ir gvildenamos 
per priešpiečius sodininkų mėgėjų klubuose, o iš tikrųjų dak- 
taro Treino krachas buvo slapčia sutvarkytas Stenlio firmos 
ir užmirštas. Arba bent jis taip manė. Tas faktas, kad Džimas 
Krenvelas po teismo proceso taip atidžiai sekė reikalus, privertė 
Stenlį pasišluostyti kaktą, pasimuistyti ant sėdynės ir nuslopin- 
ti mintis apie vėmulį. 

— Panašu į tiesą, — patvirtino Stenlis. 

— Ar kada nors kalbiesi su daktaru Treinu? 

— Ne, jau daug metų. 

— Kalbama, jis vėl pradingo. Girdėjai apie tai? 

— Ne. 

Tai buvo melas. Stenlis ir jo partneriai buvo girdėję keletą 
gandų, kad daktaras Treinas mįslingai dingęs. Jis pabėgo į Peo- 
riją, savo gimtinę, kur atgavo licenciją ir vėl pradėjo medicinos 

praktiką, bet nepajėgė laikytis toliau nuo bėdos. Maždaug prieš 
dvejus metus jo tuometinė žmona skambino į Klantoną seniems 
draugams ir pažįstamiems — klausinėjo, gal jie jį matę. 

Berniokas vėl pasuko — į kelią, nepažymėtą jokiu ženklu, į 
kelią, pro kurį, Stenlis pamanė, galbūt kažkada važiavęs pro šalį, 
tačiau niekada nepastebėjęs. Kelias irgi buvo asfaltuotas, bet 
pločio vos pakako, kad galėtų prasilenkti dvi transporto prie- 
monės. Vaikis iki šiol nepratarė nė žodžio. 

— Jo niekada nesuras, — beveik sau pačiam pasakė Dži- 
mas Krenvelas, bet su žiauriu tikrumu. 

Stenliui svaigo galva. Rega aptemo. Jisai sumirksėjo, pa- 
sitrynė akis, pravira burna giliai atsiduso. Kai įsisąmonino ir 
perprato to vyriškio šu ginklu žodžius, jam nulinko pečiai. Ar 
jis, Stenlis, turi patikėti, kad tie žmonės iš apygardos užkampio 
tarp miškų kažkokiu būdu susekė daktarą Treiną, nugalabijo ir 
liko nepagauti? 

Taip. 

— Sustok ten, prie Beikerio vartų, — nurodė sūnui Kren- 
velas. 

Už šimto jardų pikapas sustojo. Krenvelas atidarė savo pu- 
sės dureles, mostelėjo pistoletu ir paliepė: 

— Išlipk. — Suėmęs Stenlį už riešo, nuvedė jį prie pikapo 
priekio, pastūmė pražergtomis kojomis kniūbsčiom ant prieki- 
nio dangčio ir perspėjo: — Nejudėk nė colio. 

Paskui sušnabždėjo kažkokius nurodymus sūnui. Šis įlipo 
atgal į kabiną. Krenvelas vėl sugriebė Stenlį, trūktelėjo į kelkraš- 
tį, tada į negilų griovį, kur juodu stovėjo, kol pikapas nuvažiavo. 
Abu stebėjo galines jo šviesas dingstant už posūkio. 

Krenvelas pistoletu parodė į kelią ir paliepė: 

— Ženk. 

— Žinokit, jums dėl to gerai nesibaigs, — pasakė Stenlis. 

— Tik užsičiaupk ir eik. 

Juodu pradėjo patamsy žingsniuoti duobėtu keliu. Stenlis 
ėjo pirmas, Krenvelas — penkias pėdas atsilikęs. Naktis buvo 

giedra, pusė mėnulio metė pakankamai šviesos, kad juodu neiš- 
kryptų iš kelio vidurio. Stenlis pasižiūrėjo į dešinę, į kairę, pas- 
kui atgal, beviltiškai stengdamasis pamatyti tolumoje kokios 
nors mažos sodybos žiburėlius. Nieko. 

— Bėgsi — iškart būsi negyvas, — perspėjo Krenvelas. — 
Ir toliau rankas nuo kišenių. 

— Kodėl? Manote, turiu ginklą? 

— Užsičiaupk ir žygiuok. 

— Kurgi aš pabėgčiau? — paklausė Stenlis, nepraleisda- 
mas nė žingsnio. 

Be garso Krenvelas staiga metėsi į priekį, smarkiai tvojo 
kumščiu į laibą Stenlio sprandą ir akimirksniu partrenkė jį ant 
asfalto. Pistoletas vėl buvo įremtas jam į pakaušį, o Krenvelas 
sėdėjo ant nugaros urgzdamas: 

— Esi mažas gudrus šiknius, ar žinai tai, Veidai? Ir buvai 
gudrus šiknius per teismą. Ir dabar esi gudrus šiknius. Gimei 
gudriu šikniumi. Neabejoju, ir tavo mamutė buvo gudri šiknė, ir, 
esu tikras, tavo vaikai, abu jie — gudrūs šikniukai. Kitaip negali, 
ar ne? Bet klausykis manęs, tu, mažasis gudrus šikniau, kitą va- 
landą jau nebebūsi gudrus šiknius. Supratai, Veidai? 

Stenlis buvo priblokštas, apsvaigintas, skaudantis ir ne 
visai tikras, ar pajėgs suturėti vėmulį. Nesulaukęs atsakymo, 
Krenvelas trūktelėjo jį atgal, ir Stenlis atsidūrė klūpomis. 

— Tarsi paskutinius žodžius, advokate Veidai? 

Pistoleto vamzdis įstatytas jam į ausį. 

— Nedarykite to, žmogau, — meldė Stenlis, jau bepra- 
virkstąs. 

— Ak, kodėl ne? — iš viršaus sušnypštė Krenvelas. 

— Turiu šeimą. Prašau, nedarykite to. 

— Aš irgi turiu vaikus, Veidai. Abu juos pažįsti. Doilas vai- 
ruoja sunkvežimį. Su Maiklu susipažinai teisme. Tai tas mažas 
pažeistomis smegenimis berniukas, kuris niekada nevairuos, 


nevaikščios, nekalbės, pats nevalgys ir nemyš. Kodėl, advoka- 

te Veidai? Per tavo brangųjį klientą, daktarą Treiną, tegul jisai 
spirga pragare. 

— Apgailestauju. Iš tikrųjų, nuoširdžiai. Aš tik dirbau savo 
darbą. Prašau. 

Pistoletas įgrūstas giliau, ir Stenlio galva nulinko į kairę. 
Jis prakaitavo, duso, iš paskutiniųjų stengėsi ką nors pasakyti, 
kas ji išgelbėtų. 

Krenvelas sauja sugriebė už retėjančių Stenlio plaukų ir 
trūktelėjo. 

— Ką gi, tavo darbas dvokia, nes dėl jo turi meluoti, bau- 
ginti, priekabiauti, dangstyti ir nerodyti jokios atjautos nuken- 
tėjusiems žmonėms. Nekenčiu tavo darbo, Veidai, beveik taip 
pat, kaip ir tavęs paties. 

— Apgailestauju. Prašau. 

Krenvelas ištraukė iš Stenlio ausies vamzdį, nusitaikė į 
tamsų kelią ir, laikydamas pistoletą apie aštuonis colius nuo 
Stenlio galvos, nuspaudė gaiduką. Nakties ramybėje patranka 
būtų nugriaudėjusi tyliau. 

Į Stenlį dar niekada niekas nešaudė, tad jis sukliko iš siau- 
bo, skausmo ir mirties baimės ir parkrito ant kelio dangos. 
Ausyse spengė, kūną tampė traukuliai. Praėjo kelios sekundės, 
kol šūvio aidas susigėrė į miško tankmę. Dar kelios sekundės, ir 
Krenvelas paliepė: 

— Kelkis, šliuže. 

Stenlis, vis dar neperšautas, bet tuo abejojantis, pamažu 
pradėjo suvokti, kas atsitiko. Tebegaudydamas kvapą jis netvir- 
tai atsistojo, nepajėgus nei kalbėti, nei girdėti. Paskui pajuto, 
kad jo kelnės šlapios. Mat mirties akivaizdoje nebesuvaldė šla- 
pimo pūslės. Pasičiupinėjo šakumą, paskui kojas. 

— Taigi apsimyžai, — konstatavo Krenvelas. Stenlis jį 
girdėjo, bet vos vos. Ausys plyšo, ypač dešinioji. — Vargšelis. 
Maiklas apsišlapina penkis kartus per dieną. Kartais mes išgali- 

Krenvelas jį vėl šiurkščiai pastūmė, pistoletu rodydamas į 
kelią. Stenlis klupinėjo, kone parkrito, bet išsilaikė ant kojų, ke- 
lis žingsnius svirduliavo, kol pajėgė susitelkti, atgauti pusiaus- 
vyrą ir įtikinti save, kad tikrai nebuvo pašautas. 

— Tu nepasirengęs mirti, — iš už nugaros pasakė Kren- 
velas. 

„Ir ačiū Dievui, — bemaž pasakė Stenlis, bet susizgri- 
bo, nes tikriausiai tai būtų palaikyta kaip dar vienas gudraus 
šikniaus komentaras. Svyrinėdamas keliu pasižadėjo vengti 
visų kitų gudraus šikniaus komentarų ar ko nors bent iš tolo 
panašaus. Prisidėjo pirštą prie dešinės ausies, mėgindamas nu- 
maldyti spengesį. Nuo drėgmės šakumas ir kojos šalo. 

Juodu žingsniavo dar dešimt minučių, nors Stenliui tai 
atrodė it begalinis mirties žygis. Už kelio posūkio priekyje jis 
pamatė žiburėlius — mažo namuko tolumoje. Kiek paspartino 
žingsnius, nes nusprendė, kad Krenvelas nebešaus, kai kas nors 
galėtų išgirsti. 

Namas buvo mažas, plytinis, dviejų lygmenų, šimtas jardų 
nuo kelio, su žvyruota įvaža ir tvarkingomis gyvatvorėmis tuoj 
žemiau fasado langų. Išilgai įvažą ir kieme buvo bet kaip su- 
statytos keturios transporto priemonės, lyg kaimynai būtų at- 
skubėję trumpai vakarienei. Viena — fordas pikapas, anksčiau 
vairuotas Doilo, dabar stovėjo priešais garažą. Po medžiu rūkė 
du vyrai. 

— Tenai, — pistoletu parodė Krenvelas ir pastūmė Stenlį 
namo link. Juodu praėjo pro du rūkančiuosius. — Žiūrėkit, ką 
turiu, — mestelėjo Krenvelas. Vyrai išpūtė dūmų kamuolius, 
bet nieko nepasakė. — Jis apsimyžo, — pridūrė jis, ir jiems tai 
pasirodė juokinga. 

Juodu nuėjo per priekinį kiemą, pro šalį durų, pro šalį ga- 
ražo, užsuko už tolimojo namo galo ir ten atsidūrė priešais pigų 
nedažytos faneros priestatą, kažkieno pridurtą it vėžinį auglį. 
Jis jungėsi su namu, bet nuo kelio nebuvo matomas. Su ne- 
vienodais langais, nepaslėptais vamzdžiais, palaikėmis durimis 

atrodė it nykus kambarys, pridurtas prie namo kaip įmanoma 
pigiau ir greičiau. 

Krenvelas uždėjo ranką ant pamėlusio Stenlio sprando ir 
stumtelėjo jį durų link. 

— Čionai, — paliepė, o kryptį kaip ir iki šiol visą laiką rodė 
pistoletas. 

Vienintelis kelias vidun buvo trumpa rampa invalidų vėži- 
mėliui, tokia pat netvirta, kaip ir pats kambarys. Durys atidary- 
tos iš vidaus. Ten laukė žmonės. 


Prieš aštuonerius metus, kai vyko teismo procesas, Maik- 
lui buvo treji. Prisiekūsiesiems jis parodytas tik sykį. Per jo ad- 
vokato emocingą apibendrinamąją kalbą teisėjas leido įridenti 
Maiklą greitai apžiūrai specialiame vežimėlyje. Jis buvo apreng- 
tas pižama, su seilinuku, be kojinių. Pailga galva perkreipta į 
šoną. Burna pražiota, akys užmerktos, o nelaimingas jo kūnelis 
tartum norėjo susiriesti į save. Jis buvo sunkiai pažeistų smege- 
nų, aklas, tikėtinai išgyvensiąs tik kelerius metus. Apgailėtinas 
vaizdas tuo metu, nors prisiekusieji neparodė nė kiek gailesčio. 
Kartu su visais kitas teismo salėje Stenlis tuomet ištvėrė tą aki- 
mirką, bet kai Maiklas buvo išridentas, grįžo prie reikalo. Buvo 
įsitikinęs, kad to vaiko niekada nebematys. 

Jo klysta. Dabar jis žvelgė į nežymiai didesnį Maiklo va- 
riantą, bet dar labiau apgailėtiną. Su pižama, seilinuku, be ko- 
jinių ir be batų. Burna pražiota, akys tokios pat užmerktos. Jo 
veidas užaugo aukštyn į ilgą nuožulnią kaktą, iš dalies dengiamą 
tankių, juodų, susivėlusių plaukų. Iš kairės šnervės ėjo vamz- 
delis kažkur atgalios į nematomą vietą. Rankos per riešus su- 
lenktos ir suriestos į vidų. Keliai pritraukti prie krūtinės. Pilvas 
didžiulis, ir mirksnį Stenliui priminė badaujančių Afrikos vaikų 
fotografijas. 

Maiklas buvo pasodintas ant lovos, matyt, atlikusios iš 
kokios nors ligoninės, paramstytas pagalvėmis ir per krūtinę 

laisvai pririštas kibia juosta. Prie lovos kojūgalio sėdėjo jo moti- 
na, liesa, ilgai kenčianti žmogysta, kurios vardo Stenlis nepajėgė 
iškart prisiminti. 

Tuomet liudytojo krėsle jis ją pravirkdė. 

Kitame lovos gale buvo mažutis vonios kambarys su atda- 
romis durimis, o šalia durų stovėjo juoda metalinė dokumentų 
spintelė su dviem stalčiais standartinio dydžio popieriaus lakš- 
tams sudėti, ganėtinai subraižyta ir aplamdyta, kad matytum, 
jog yra praėjusi per dešimtis blusų turgų. Siena šalia Maiklo 
lovos buvo be langų, bet dvi kitos šoninės kiekviena turėjo po 
tris siaurus langelius. Kambarys daugiausia penkiolikos pėdų 
ilgio ir apie dvylikos pločio. Grindis dengė pigus geltonas lino- 
leumas. 

— Sėsk čia, advokate Veidai, — nurodė Džimas, pastumda- 
mas savo belaisvį ant sulankstomos kėdės kambarėlio viduryje. 

Pistoleto nebebuvo matyti. Atėję iš lauko dvejetas rū- 
kalių uždarė duris. Juodu žengė kelis žingsnius ir prisijungė 
prie dviejų kitų vyriškių, stovinčių šalia ponios Krenvel, vos 
už kelių pėdų nuo Veido. Penki vyrai, visi stambūs, susiraukę 
ir tartum pasirengę smurtui. O kažkur už Stenlio dar stovėjo 
Doilas. Be šių, kambaryje taip pat buvo ponia Krenvel, Maiklas 
ir advokatas Veidas. 

Taigi scena veiksmui paruošta. 

Džimas nuėjo prie lovos, pabučiavo Maiklą į kaktą ir atsi- 
sukęs paklausė: 

— Atpažįsti jį, advokate Veidai? 

Stenlis pajėgė tik linktelėti. 

— Dabarjis vienuolikos, — pasakė Džimas, švelniai palies- 
damas sūnaus ranką. — Tebeaklas, tebepažeistų smegenų. Mes 
nežinome, kiek jis girdi ir supranta, bet turbūt nedaug. Sykį per 
savaitę nusišypso, išgirdęs savo mamutės balsą, ir kartais šyp- 
sosi, kai Doilas jį kutena. Bet daug reakcijos mes nesulaukiame. 
Nustebote matydamas jį gyvą, advokate Veidai? 

Stenlis sėdėjo įbedęs akis į pakištas po Maiklo lova kaž- 
kokias kartonines dėžes, kad nereikėtų žiūrėti į vaiką. Klausėsi 
galvą pasukęs į dešinę, nes dešine ausimi, kiek suprato, negir- 
dėjo. Ausys tebebuvo traumuotos pistoleto šūvio, ir jeigu būtų 
šiuo metu turėjęs mažesnių problemų, jis galbūt kurį laiką jau- 
dintųsi, kad prarado klausą. 

— Taip, — atvirai prisipažino jis. 

— Aš taip ir maniau. — Šaižus Džimo balsas buvo paže- 
mėjęs oktava ar dviem. Dabar jis nebesijaudino — buvo namie, 
draugiškų žmonių aplinkoje. — Mat per teismą tu pasakei prisie- 
kusiesiems, kad Maiklas nesulauks aštuonerių. Dešimt — visai 
neįmanoma, pasak vieno iš daugelio neva ekspertų, kuriuos 
atsivarėte į teismo salę. Ir tu akivaizdžiai siekei sutrumpinti jo 
gyvenimo trukmę ir sumenkinti atlygintiną žalą, tiesa? Ar prisi- 
meni tą viską, advokate Veidai? 

— Taip. 

Kalbėdamas Stenliui, žvilgčiodamas į keturis vyriškius, su- 
sibūrusius pasieny, Džimas dabar žingsniavo pirmyn atgal palei 
Maiklo lovą. 

— Maiklas dabar vienuolikos, taigi jūs klydote, a, advokate 
Veidai? 

Jei užginčytų, tik pablogintų dalykus, ir kodėl ginčyti tiesą? 

— Taip. 

— Pirmas melas, — paskelbė Džimas ir iškėlė smilių, pas- 
kui priėjęs prie lovos vėl palietė sūnų. — Dabar didesnę dalį savo 
maisto jis gauna per vamzdelį. Specialus mišinys, kainuoja 800 
dolerių per mėnesį. Kartkartėmis Bekei pavyksta jį pamaitinti 
kuo nors sotesniu. Tokiais dalykais kaip greitai paruošiamas 
pudingas, ledai, bet ne per daugiausia. Jis gauna visokių vaistų 
nuo traukulių, infekcijos ir panašiai. Jo vaistai mums atsieina 
apie tūkstantį per mėnesį. Keturis kartus per metus mes jį gabe- 
name į Memfį parodyti specialistams, nelabai žinau kodėl, nes 
tie nė velnio negali padaryti, bet vis tiek nuvykstame, nes mums 
sako, kad taip reikia. Kelionė — pusantro tūkstančio baksų. Kas 

dvi dienas jam sunaudojame dėžę sauskelnių po 6 dolerius už 
vieną — šimtas baksų per mėnesį, nedaug, bet kai ne visada iš- 
gali sau to leisti, tuomet atrodo velniškai brangu. Dar šis bei tas, 
ir mes paskaičiuojame, kad Maiklo priežiūrai išleidžiame trisde- 
šimt tūkstančių per metus. 

Džimas vėl žingsniavo, dėstydamas savo tiesą, ir jam pui- 
kiai sekėsi. Čia buvo ir jo parinkti prisiekusieji. Šitaip toli nuo 
teismo salės jo pateikiami skaičiai skambėjo grėsmingiau. 

— Ir, kaip prisimenu, tavo ekspertas išsityčiojo iš tų skai- 
čių, pasakė, kad Maiklo priežiūra kainuos mažiau nei dešimt 
gabalų per metus. Prisimeni, advokate Veidai? 

— Manau, taip. Taip. 

— Galime sutarti, kad tu klydai? Aš turiu kvitus. 

— Jie čia pat, štai ten, — įsiterpė Bekė, pirštu parodydama 
į juodąją dokumentų spintelę. Pirmi jos žodžiai. 

— Ne. Tikiu jūsų žodžiu. 

Džimas atkišo į priekį du pirštus. 

— Antras melas. Taigi tas pats ekspertas paliudijo, kad 
nuolatinės slaugės nereikės. Jo liudijimas nuskambėjo taip, 
lyg mažasis Maiklas porą metų tik gulinėtų ant sofos kaip koks 
zombis, paskui numirtų ir viskas būtų puiku. Jis nesutiko su 
nuomone, kad Maiklui reikės pastovios priežiūros. Beke, nori 
pakalbėti apie pastovią priežiūrą? 

Ilgi, išvien žili jos plaukai buvo sutraukti atgal į arklio uo- 
degą. Akys liūdnos ir pavargusios. Jos nė kiek nesistengta pa- 
slėpti tamsių ratilų po jomis. Dabar ji atsistojo ir žingtelėjo prie 
durų šalia lovos, atidarė jas ir ištraukė sulankstomąją lovelę. 

— Štai kur aš miegu, beveik kasnakt. Negaliu jo palikti dėl 
užeinančių traukulių. Kartais Doilas čia miega, kartais Džimas, 
bet kas nors nuolat turi naktį budėti. Traukuliai visada ištinka 
naktimis. Nežinau kodėl. — Ji įstūmė lovelę atgal ir uždarė 
duris. — Maitinu jį keturis kartus per dieną, po unciją vienu 
sykiu. Jis šlapinasi bent penkis kartus ir bent du kartus išsituš- 
tina vidurius. Negali nuspėti kada. Tai atsitinka įvairiu metu. 

Jau vienuolika metų, ir tam nėra jokios tvarkos. Du kartus per 
dieną aš jį maudau. Ir skaitau jam, seku pasakas. Retai palieku šį 
kambarį, pone Veidai. O kai nesu čia, jaučiu kaltę, nes turėčiau 
būti. Žodis „pastovus“ nė iš tolo to nenusako. 

Ji vėl atsisėdo į seną atlošiamąjį krėslą Maiklo lovos kojū- 
galyje ir įsistebeilijo į grindis. 

Pasakojimą vėl perėmė Džimas. 

— Taigi, kaip turbūt prisimeni, per teismą mūsų eksper- 
tas pasakė, kad reikės nuolatinės slaugės. Tu prisiekusiesiems 
įteigei, kad tai nesąmonė. „Paistalai“, man regis, taip pasakei. 
Atseit dar viena mūsų pastanga nugriebti pinigų. Nuskambėjo 
taip, lyg mes būtume godžių šunsnukių šutvė. Prisimeni, advo- 
kate Veidai? 

Stenlis linktelėjo. Tiksliai žodžių nepajėgė prisiminti, bet 
tikrai tai skambėjo lyg kažkas panašaus, ką jis pasakytų teismo 
proceso įkarštyje. 

Trys pirštai. 

— Trečias melas, — paskelbė Krenvelas savo prisiekusie- 
siems, keturiems vyrams, apskritai tokio pat, kaip ir Džimo, 
kūno sudėjimo, plaukų spalvos, rūsčių veidų ir su gerokai nu- 
dėvėtais kombinezonais. Aiškiai jie visi buvo giminės. 

Džimas varė toliau: 

— Pernai aš uždirbau keturiasdešimt tūkstančių baksų, 
advokate Veidai, ir nuo jų visų sumokėjau mokesčius. Man jie 
nenurašomi, kaip jūs, apsukruoliai, sugebate tai pasiekti. Prieš 
gimstant Maiklui, Bekė vienoje Keravėjaus mokykloje dirbo mo- 
kytojos padėjėja, bet dabar dėl savaime suprantamų priežasčių 
nebegali dirbti. Neklausk manęs, kaip mes suduriame galą su 
galu, nes negaliu tau pasakyti. — Jis pamojo į keturis vyrus ir 
tęsė: — Mums daug padeda draugai ir vietinės bažnyčios. Iš Mi- 
sisipės valstijos negauname nieko. Nelabai logiška, a? Daktaras 
Treinas išsisuka nesumokėjęs nė cento. Jo draudimo kompani- 


ja, sukčių šutvė iš šiaurės, išsisuka, irgi nesumokėdama nė cen- 

to. Turtuoliai padaro žalą ir lieka visai nenubausti. Gali man tai 
paaiškinti, advokate Veidai? 

Stenlis tik papurtė galvą. Nieko nelaimėsi, jeigu mėginsi 
ginčytis. Jis klausėsi, kartu bėgdamas už akių tai akimirkai ne- 
tolimoje ateityje, kai jam vėl teks maldauti dėl savo gyvybės. 

— Pakalbėkime apie dar vieną melą, — kalbėjo Krenve- 
las. — Mūsų pakviestas ekspertas pasakė, kad mes už trisde- 
šimt tūkstančių per metus galbūt galėtume nusamdyti nenuo- 
latinę slaugę, ir tai tik mažiausia kaina. Trisdešimt už slauge, 
trisdešimt — kitoms išlaidoms, iš viso šešiasdešimt per metus, 
dvidešimties metų laikotarpiui. Matematika nesunki — vienas 
kablelis du milijono. Bet tai išgąsdino mūsų advokatą, nes jokie 
prisiekusieji šioje apygardoje niekada nėra pripažinę milijono 
dolerių. Tuomet, prieš aštuonerius metus, didžiausia verdiktu 
pripažinta suma buvo apytikriai du šimtai gabalų, bet, pasak 
mūsų advokato, ir ta per apeliaciją buvo gerokai nurėžta. Šikniai 
kaip tu, pone Veidai, ir draudimo kompanijos, kurioms parsi- 
duodi, taip pat politikai, kuriuos jos paperka už didelius baksus, 
pasirūpina, kad tokie gobšūs žmoneliai kaip mes ir gobšūs mūsų 
nusisamdomi advokatai būtų pastatyti į vietą. Mūsų advokatas 
mums pasakė, kad reikalauti milijono baksų pavojinga, nes 
niekas kitas Fordo apygardoje neturi milijono baksų, tai kodėl 
tiek duoti mums? Prieš bylos nagrinėjimą mes valandas apie 
tai kalbėjomės ir galiausiai sutarėme, kad turėtume prašyti šiek 
tiek mažiau nei milijoną. Devynis šimtus tūkstančių, prisimeni, 
advokate Veidai? 

Stenlis linktelėjo. Jis iš tikrųjų prisiminė. 

Krenvelas žengtelėjo arčiau ir dūrė žemyn pirštu į Stenlį. 

— O tu, mažasis kalės vaike, tu pasakei prisiekusiesiems, 
kad mes neišdrįsome paprašyti milijono dolerių, kai iš tikrųjų 
mes norėjome milijono, nes mėginame iš savo berniuko pasi- 
pelnyti. Koks buvo tavo žodis, pone Veidai? Ne „gobšumas“. Tu 
nepavadinai mūsų gobšuoliais. O kaip, Beke? 

— Oportunistais. 

— Būtent. Tu parodei į mus, sėdinčius ten su savo advo- 
katu dešimt pėdų nuo tavęs ir prisiekusiųjų, ir pavadinai mus 
oportunistais. Niekada savo gyvenime taip netroškau skelti 
žmogui per veidą. — Ir sulig tais žodžiais Krenvelas pasilenkė į 
priekį ir atbula plaštaka smarkiai tėškė Stenliui į dešinį skruos- 
tą. Jo akiniai nulėkė ant grindų. 

— Tu, supuvęs, niekingas šūdo gabale, — suurzgė Kren- 
velas. 

— Liaukis, Džimai, — paprašė Bekė. 

Stojo ilga slogi tyla, Stenlis papurtė galvą, kad nutirpęs 
skruostas atsileistų, ir pamėgino sutelkti žvilgsnį. Vienas iš 
keturių vyrų nenorom pakėlęs padavė jam akinius. Staigus iš- 
puolis tartum apstulbino visus, taip pat ir Džimą. 

Šis vėl nuėjo prie lovos ir paplekšnojo Maiklui per petį, pas- 
kui sugrįžo ir įbedė akis į advokatą. 

— Ketvirtas melas, advokate Veidai, ir šiuo metu nesu tik- 
ras, ar pajėgiu prisiminti visus tavo melus. Šimtą kartų skaičiau 
teismo proceso protokolus — iš viso daugiau nei tūkstantį de- 
vynis šimtus puslapių — ir kaskart skaitydamas aptikdavau vis 
kitą melą. Pavyzdžiui, tu pasakei prisiekusiesiems, kad stambūs 
verdiktai — blogai, nes jie padidina išlaidas sveikatos priežiūrai 
ir draudimui, prisimeni advokate Veidai? 

Stenlis gūžtelėjo pečiais, lyg gerai neprisimintų. Sprandą 
ir pečius dar skaudėjo, tad sunku buvo jais net gūžtelėti. Veidas 
degė, ausyse spengė, šakumas tebebuvo šlapias, ir kažkas jam 
kuždėjo, kad čia tik pirmas etapas, tik lengvoji dalis. 

Džimas pažvelgė į keturis vyrus. 

— Tu prisimeni, Stivai? 

Stivas patvirtino: 

— Taip. 

— Stivas — mano brolis, Maiklo dėdė. Girdėjo per teismą 
kiekvieną žodį, advokate Veidai, ir jis išmoko taip tavęs nekęsti, 
kaip ir aš nekenčiu. Taigi grįžkim prie melo. Jeigu prisiekusieji 
paskelbia verdiktus mažai sumai arba visai jų nepaskelbia, dėl to 

turėtume džiaugtis nebrangia sveikatos priežiūra ir nebrangiu 
draudimu, tiesa, advokate Veidai? Šitaip nuostabiai argumen- 
tavai. Ir prisiekusieji patikėjo. Negalima leisti tiems gobšiems 
advokatams ir gobšiems jų klientams piktnaudžiauti mūsų 
santvarka ir lobti. Ne, sere. Reikia draudimo kompanijas apsau- 
goti. — Džimas pažvelgė į savuosius prisiekusiuosius. — Taigi, 
vyručiai. Kadangi advokatas Veidas savo daktarui ir jo draudimo 
kompanijai iškovojo nulinį verdiktą, kurie iš jūsų matė sumažė- 
jusias išlaidas sveikatos priežiūrai? 

Niekas iš prisiekusiųjų nepanoro pasisakyti. 

— Ak, beje, advokate Veidai. Ar žinojai, kad teismo pro- 
ceso metu daktarui Treinui priklausė keturi mersedesai? Vie- 
nas — jam pačiam, kitas — žmonai, dar pora — dviem jo pa- 
augliams sūnums. Ar tai žinojai? 

— Ne. 

— Na, tai kas tu per advokatas? Mes žinojome. Mano 
advokatas iš anksto pasidomėjo ir apie Treiną žinojo viską. Bet 
negalėjo to iškelti per teismą. Pernelyg daug suvaržymų. Keturi 
mersedesai. Manau, turtingas daktaras nusipelno tiek turėti. 

Krenvelas nuėjo prie dokumentų spintelės, atidarė viršuti- 
nį stalčių ir išėmė trijų colių storio popierių šūsnį, tvirtai suslėg- 
tą mėlyname plastikiniame segtuve. Stenlis iškart jį atpažino, 
nes jo kontoros grindys buvo nuklotos mėlynais segtuvais. Teis- 
mo posėdžių protokolų nuorašai. Kažkuriuo metu Krenvelas, 
matyt, sumokėjo teismo protokoluotojai kelis šimtus dolerių, 
kad galėtų turėti nuosavą kiekvieno per daktaro Treino teismą 
dėl aplaidžios medicinos praktikos ištarto žodžio kopiją. 

— Prisimeni šeštąjį prisiekusįjį, advokate Veinai? 

— Ne. 

Krenvelas pasklaidė kažkiek lapų, iš kurių daugelis buvo su 
prisegtomis kortelėmis ir geltonu ar žaliu žymekliu paryškinto- 
mis eilutėmis. 

— Tik žiūriu čia į prisiekusiųjų atranką, advokate Veidai. 
Vienoje vietoje mano advokatas paklausė sukviesto prisiekusių- 

jų korpuso, gal kuris nors iš jų tarnauja draudimo kompanijoje. 
Viena moteris pasakė „taip“ ir buvo eliminuota. Vienas vyras, 
ponas Rupertas, nutylėjo ir buvo parinktas į žiuri. O tiesa tokia: 
jis draudimo kompanijoje netarnavo, nes po trisdešimties tar- 
nybos metų ką tik buvo išėjęs iš jos į pensiją. Vėliau, po teismo ir 
po apeliacijos, mes sužinojome, kad ponas Rupertas per svarsty- 
mus buvo didžiausias daktaro Treino gynėjas. Gerokai per daug 
kalbėjo. Jeigu kuris nors kitas iš prisiekusiųjų vos užsimindavo, 
kad reikia Maiklui skirti bent kiek pinigų, jis pakeldavo velnišką 
triukšmą. Tau nieko tai nesako, advokate Veidai? 

— Ne. 

— Tikrai? — Krenvelas staiga padėjo protokolų nuorašus 
ir žingtelėjo prie Stenlio. — Esi tikras, advokate Veidai? 

— Tikras. 

— Kaipgi taip gali būti? Ponas Rupertas trisdešimt metų 
buvo „Southern Delta Mutual“ regiono draudimo agentu, dir- 
bo visoje šiaurinėje Misisipėje. Tavo firma atstovavo daugeliui 
draudimo kompanijų, tarp jų ir „Southern Delta Mutual“. 
Mums sakai, kad nepažinojai pono Ruperto? 

Dar žingsnis arčiau. Dar vienas antausis pakeliui. 

— Nepažinojau. 

Į orą vėl iškelti pirštai. 

— Penktas melas, — paskelbė Krenvelas ir pamojo savo 
prisiekusiesiems tuo sumos ženklu. — Ar šeštas? Jau pamečiau 
skaičių. 

Stenlis pasirengė atlaikyti kumščio smūgį ar antausį, bet 
jų nesulaukė. Užuot smogęs, Krenvelas sugrįžo prie dokumentų 
spintelės ir iš viršutinio stalčiaus išėmė dar keturis segtuvus. 

— Beveik du tūkstančiai puslapių melo, advokate Vei- 
dai, — tarė jis, kraudamas segtuvus vieną ant kito. 

Stenlis su palengvėjimu giliai atsivėpė, nes tam kartui iš- 
vengė smurto. Stebeilijo į pigų linoleumą tarp savo batų ir sau 
prisipažino darsyk papuolęs į spąstus, į kuriuos taip dažnai 
įkliūdavo tiek daug išsilavinusių ir iš aukštuomenės sluoksnių 

čionykščių, kai save įtikindavo, kad likusi populiacijos dalis 
kvaila ir neišprususi. Krenvelas buvo gudresnis už daugelį mies- 
to advokatų ir kur kas geriau pasirengęs. 

Apsiginklavęs sauja demaskuotų melų, Krenvelas buvo pa- 
sirengęs dar porcijai. 

— Ir, žinoma, advokate Veidai, mes nė nepalietėme dakta- 
ro Treino išsakytų melų. Spėju, tuoj pareikšite, kad tai jo, o ne 
jūsų problema. 

— Jis liudijo, ne aš, — gerokai per greitai atsakė Stenlis. 

Krenvelas dirbtinai nusijuokė. 

— Gražiai pasistengta. Juk jis — jūsų klientas. Pakvietėte 
jį duoti parodymų, tiesa? 

— Taip. 

— Ir prieš duodant parodymus, gerokai anksčiau, padėjote 
pasirengti liudyti žiuri akivaizdoje, ar ne? 

— To ir laukiama iš advokatų. 

— Dėkui. Taigi iš advokatų laukiama, kad padėtų parengti 
melus. 

Tai nebuvo klausimas, ir Stenlis neketino ginčytis. Krenve- 
las pervertė kelis lapus ir tęsė: 

— Štai daktaro Treino melų pavyzdys — bent pasak mū- 
siškio medicinos eksperto, puikaus žmogaus, tebesiverčiančio 
praktika ir nepraradusio licencijos, ne alkoholiko ir nepriklau- 
somo nuo kvaišalų, ir nepabėgusio iš valstijos. Prisimeni jį, 
advokate Veinai? 

— Taip. 

— Daktaras Parkinas, puikus žmogus. Puolei jį kaip žvėris, 
prisiekusiųjų akivaizdoje sudraskei jį į gabalus ir atsisėdai į vietą 
kaip labai savimi patenkintas šunsnukis. Prisimeni, Beke? 

— Žinoma, prisimenu, — lyg pagal signalą atsiliepė Bekė. 

— Štai ką daktaras Parkinas pasakė apie gerąjį daktarą Trei- 
ną. Pasakė, kad jis nesugebėjo tinkamai diagnozuoti gimdymo 
sąrėmių, kai Bekė pirmą kartą atvyko į ligoninę, kad jis neturėjo 
išsiųsti jos namo, iš kur po trijų valandų vėl sugrįžo į ligoninę, 

kai daktaras Treinas jau buvo išėjęs namo ir atsigulęs į lovą; kad 
jis išsiuntė ją namo, nes vaisiaus monitoriaus elektronograma 
nereagavo, nors iš tikrųjų jis klaidingai ją įvertino; kad kai jau 
Bekė vėl atsidūrė ligoninėje ir kai galiausiai daktaras Treinas ten 
atvyko, jis per kelių valandų trukmę paskyrė pitociną*; kad jis 
nesugebėjo diagnozuoti pavojaus vaisiui, darsyk nesugebėjo tin- 
kamai įvertinti vaisiaus būklės stebėsenos elektronogramos, iš 
kurios aiškiai buvo matyti, jog Maiklo būklė blogėja ir jam iškilo 
didelis pavojus; kad jis nesugebėjo diagnozuoti, jog pitocinas su- 
kelia per didelį ir nereikalingą gimdos veiklos skatinimą; kad jis 
nevykusiai atliko vakuuminę vaisiaus ekstrakciją; kad jis galiau- 
siai atliko cezario pjūvį kokiomis trimis valandomis vėliau, nei 
turėjo padaryti, kad atlikdamas per vėlai cezario pjūvį jis leido 
išsivystyti vaisiaus asfiksijai ir hipoksijai ir kad šioms buvo ga- 
lima užbėgti už akių, laiku ir tinkamai atlikus cezario pjūvį. Ar 
kas nors iš to tau skamba pažįstamai, advokate Veidai? 

— Taip, aš tai prisimenu. 

— O ar prisimeni pasakęs prisiekusiesiems kaip faktą, nes 
jūs, kaip puikūs advokatai, visada pateikiate tikslius faktus, kad 
viskas tas netiesa, kad daktaras Treinas laikėsi aukštesnių pro- 
fesinio elgesio standartų ir taip toliau, ir taip toliau? 

— Tai klausimas, pone Krenvelai? 

— Ne. Bet pamėgink atsakyti į šitą. Ar savo baigiamojoje 
argumentacijoje pasakei prisiekusiesiems, kad daktaras Trei- 
nas — vienas iš puikiausių tavo kada nors pažinotų daktarų, 
tikra mūsų bendruomenės pažiba, lyderis, žmogus, kuriam pati- 
kėtum savo šeimą, didis gydytojas, kurį gerieji Fordo apygardos 
žmonės turi ginti? Ar prisimeni tai, advokate Veidai? 

— Tai dėjosi prieš aštuonerius metus. Tikrai neprisimenu. 

— Ką gi, pasižiūrėkime į 1574-ą puslapį penktoje knygoje, 
8erai? — Krenvelas ištraukė segtuvą, pasklaidė lapus. — Nori, 


* Firminis pagumburio hormoninio preparato „Oxytocin“, skatinančio gimdos 
susitraukimus, pavadinimas. 

kad perskaityčiau tavo nuostabius žodžius, advokate Veidai? 
Štai jie. Skatau juos nuolatos. Pažiūrėkime, ir tegul melai kalba 
patys už save. — Jis pakišo segtuvą Stenliui po nosimi, bet ad- 
vokatas papurtė galvą ir nusuko veidą į šalį. 

Gal suveikė triukšmas, slegianti įtampa kambaryje ar gal- 
būt sutrūkinėjusios grandys defektyvioje jo laidumo sistemoje, 
bet Maiklas staiga atgijo. Traukuliai surėmė jį nuo galvos ligi 
padų, ir akimirksniu visas kūnas ėmė tankiai ir smarkiai purty- 
tis. Bekė be žodžių ir su kupinu patirties ryžtu prišoko prie jo. 
Mirksnį užmiršęs advokatą Veidą, Džimas žengtelėjo prie lovos, 
kuri trūkčiojo ir dzingsėjo — metalines jos jungtis ir spyruokles 
aiškiai būtų buve pravartu sutepti alyva. Iš kambario galo išdy- 
go ir Doilas, ir visi trys Krenvelai rūpinosi Maiklu ir jo priepuo- 
liu. Bekė burkavo raminamus žodžius ir švelniai laikė jį už riešų. 
Džimas laikė įspraustą jam tarp dantų minkštą gumą. Doilas 
drėgnu rankšluosčiu šluostė broliui galvą ir vis kartojo: 

— Viskas gerai, brol, viskas gerai. 

Stenlis stebėjo, kiek pajėgė, paskui palinko pasirėmęs ant 
alkūnių į priekį, delnais susiėmė skruostus ir įbedė akis sau į 
pėdas. Keturi vyrai jam iš kairės stovėjo it sargybiniai akmeni- 
niais veidais, ir Stenliui toptelėjo, kad jie mate tuos traukulius 
ir anksčiau. Kambaryje darėsi vis karščiau, ir Stenliui vėl pra- 
kaitavo sprandas. Jau ne pirmą kartą jis pagalvojo apie savo 
žmoną. Jau veik praėjo dvi valandos, kai buvo pagrobtas, ir jis 
klausė savęs, ką ji veikia. Galbūt miega ant sofos, kur gulėdavo 
pastarąsias keturias dienas, mėgindama įveikti gripą poilsiu, 
vaisių sultimis ir dar daugiau tablečių, nei vartodavo paprastai. 
Galimas daiktas, ji be sąmonės ir nė nesuvokia, kad jis vėluoja 
su pietumis, jei tai gali taip pavadinti. O jeigu ji sąmoninga, tai 
veikiausiai paskambino į jo mobilųjį, bet jis paliko tą prakeiktą 
daikčiuką portfelyje, savo automobilyje, o be to, kai būdavo ne 
darbe, kaip įmanydamas stengdavosi į šį nekreipti dėmesio. 
Kasdien valandų valandas kalbėdavosi telefonu ir nemėgo būti 
trukdomas, kai palikdavo kontorą. Esama mažytės galimybės, 

kad ji iš tikrųjų šiek tiek sunerimusi. Dukart per savaitę jisai su 
vaikinais vėlai vakare pasimėgaudavo taurele užmiesčio klube, 
ir dėl to jo žmona nė kiek nesijaudindavo. Kai jųdviejų sūnus iš- 
vyko mokytis į koledžą, Stenlis su žmona greitai atsikratė įpro- 
čio gyventi pagal laikrodį. Valandą pavėluoti (niekada anksčiau) 
abiem visai tiko. 

Kol lova vis barškėjo ir Krenvelai rūpinosi Maiklu, Stenlis 
nusprendė, kad šansai, jog šerifas pasiųs būrį policininkų važi- 
nėti po šalutinius apygardos kelius ir ieškoti jo, visiškai menki. 
Ar pagrobimą iš „Rite Price“ automobilių aikštelės galėjo kas 
nors pamatyti ir paskambinti policijai, kuri dabar visiškoje pa- 
rengtyje? Galbūt, pripažino Stenlis, bet šiuo metu jo nesurastų 
nė tūkstantis farų su pėdsekiais šunimis. 

Pagalvojo apie savo testamentą. Ačiū jo juridinės kontoros 
partneriui, kad dokumentas atnaujintas. Pagalvojo apie du savo 
vaikus, bet prie jų nepajėgė ilgai apsistoti. Mąstė apie galą ir 
vylėsi, kad tai įvyks staiga ir be kančių. Nuslopino norą ginčytis 
su savimi, ar tik nesapnuojąs, nes dėl tokių proto pratybų tik 
tuščiai eikvotų jėgas. 

Lova nurimo. Džimas ir Doilas traukėsi nuo jos, o Bekė, pa- 
linkusi virš berniuko, tyliai niūniavo ir šluostė jam kaktą. 

— Sėdėk tiesiai! — Staiga užriko Džimas. — Sėdėk tiesiai 
ir žiūrėk į jį! 

Sidnis paliepimą įvykdė. Džimas atidarė apatinį dokumen- 
tų spintelės stalčių ir sklaidė dar kažkokį popierių rinkinį. Bekė 
tyliai gūžėsi krėsle, vieną ranką vis dar padėjusi Maiklui ant 
pėdos. 

Džimas išėmė kitą dokumentą, pasklaidė popierius, kol jie 
visi laukė, paskui tarė: 

— Vienas paskutinis klausimas tau, advokate Veidai. Aš čia 
laikau rankoje raštą, kurį nusiuntei Misisipės Aukščiausiajam 
Teismui, raštą, kuriame tu velniškai stengeisi paremti daktarui 
Treinui palankų prisiekusiųjų verdiktą. Dabar, žvelgdamas at- 
gal, nesuprantu, dėl ko tu nerimavai. Pasak mūsiškio advokato, 

Aukščiausiasis Teismas 90 procentų atvejų stoja daktarų pusėn. 
Štai pagrindinė priežastis, kodėl tu iki teismo nepasiūlei tei- 
singo susitarimo, tiesa? Tu nesibaiminai pralaimėti bylos, nes 
palankus Maiklui verdiktas Aukščiausiojo Teismo būtų atmes- 
tas. Galų gale Treinas ir draudimo kompanija laimėtų. Maiklas 
turėjo teisę į teisingą susitarimą, bet žinojai, kad sistema ne- 
leis tau pralaimėti. Šiaip ar taip, priešpaskutiniame savo rašto 
puslapyje štai ką tu parašei, tai tavo žodžiai, advokate Veidai, ir 
aš cituoju: „Tas bylos nagrinėjimas teisme buvo atliekamas tei- 
singai, nuožmiai ir iš abiejų šalių be kompromisų. Prisiekusieji 
atidžiai klausėsi, domėjosi, buvo smalsūs ir visiškai informuoti. 
Verdiktas atspindi logišką ir apgalvotą svarstymą, verdiktas 
išreiškia tikrą teisingumą, sprendimą, kuriuo mūsų sistema 
turėtų didžiuotis.“ 

Sulig tais žodžiais Krenvelas nusviedė raštą apytikriai do- 
kumentų spintelės kryptimi. 

— Ir žinai ką? — paklausė. — Mūsų gerutis senutėlis 
Aukščiausiasis Teismas su tuo sutiko. Vargšeliui Maiklui — nie- 
ko. Jokios kompensacijos. Jokios bausmės mielajam daktarui 
Treinui. Nieko. 

Jis nuėjo prie lovos, pamasažavo Maiklą, paskui atsisukęs 
rūsčiai sužioravo akimis į Stenlį. 

— Vienas paskutinis klausimas, advokate Veidai. Ir prieš 
atsakydamas gerai pagalvok, nes tavo atsakymas gali būti tikrai 
svarbus. Pažiūrėk į tą nelaimingą berniuką, į tą luošą vaiką, ku- 
rio sužalojimų buvo galima išvengti, ir pasakyk mums, advokate 
Veidai: tai teisingumas ar tik dar viena pergalė teismo salėje? 
Tuodu dalykai mažai ką turi bendra. 

Visų akys susmigo į Stenlį. Jisai sėdėjo susmukęs ant nepa- 
togios kėdės, nulinkusiais pečiais, dar labiau išryškėjusia apgai- 
lėtina povyza, tebešlapiomis kelnėmis, suglaustais elegantiškais 
perforuotais pusbačiais su purvu apie padus, vis žvelgdamas tie- 
siai priešais save į susivėlusią, netvarkingą juodų plaukų kupetą 
virš baisios Maiklo Krenvelo kaktos. Arogancija, užsispyrimas, 

neigimas — dėl to visko jis būtų nušautas, nors ir taip neturėjo 
iliuzijų, kad rytą išvys tekančią saulę. Nei laikėsi įsikibęs anks- 
tesnių savo pažiūrų ir profesinio pasirengimo. Džimas teisus. 
Treino draudimo kompanija prieš prasidedant teismui buvo 
linkusi pateikti dosnų pasiūlymą, bet Stenlis Veidas nenorėjo 
nė klausytis. Fordo apygardos prisiekusiųjų teisme jis retai pra- 
laimėdavo bylas. Turėjo kieto bylininko reputaciją — ne tokio, 
kuris kapituliuoja ir eina į susitarimą. Be to, jo puikybę skatino 
ir draugiškai nusiteikęs Aukščiausiasis Teismas. 

— Neturime visos nakties, — vėl prašneko Krenvelas. 

„Ak, kodėl ne? — pagalvojo Stenlis. — Kodėl turėčiau 
skubintis į savo egzekuciją?“ Bet jis tik nusiėmė akinius ir pasi- 
šluostė akis. Jos buvo sudrėkusios ne iš baimės, bet nuo šiurkš- 
čios realybės, kad turi susitikti akis į akį su viena iš savo aukų. 
Kiek dar yra tokių? Kodėl jis pasirinko skirti savo karjerą tiems 
žmonėms apsukinėti? 

Stenlis nusišluostė į rankovę nosį, vėl užsidėjo akinius ir 
prisipažino: 

— Aš gailiuosi. Buvau toks neteisus. 

— Pabandykime dar kartą, — mygo Krenvelas. — Teisin- 
gumas ar pergalė teismo salėje? 

— Tai ne teisingumas, pone Krenvelai. Aš gailiuosi. 

Džimas kruopščiai ir tvarkingai padėjo segtuvus ir raštą 
Aukščiausiajam Teismui atgal į vietą dokumentų spintelės 
stalčiuose ir juos uždarė. Jis linktelėjo keturiems vyrams, ir tie 
sušiūravo durų link. Kambaryje staiga kilo bruzdesys. Džimas 
šnabždėjo Bekei. Doilas kažką pasakė paskutiniam išeinančiam 
vyrui. Sutrinksėjo durys. Džimas pagriebė Veidą už rankos, 
trūktelėjo aukštyn, priversdamas atsistoti, ir suniurnėjo: 

— Einam. 

Abiem žengiant tolyn nuo kambario aplink namą, lauke 
buvo gerokai tamsiau. Juodu praėjo pro keturis vyrus, kurie 
buvo kažkuo užsiėmę prie padargų pastogės. Stenlis aiškiai iš- 
girdo žodį „kastuvai“. 

— Lipk vidun, — paliepė Džimas, pastumdamas Stenlį į tą 
patį fordą pikapą. 

Pistoletas vėl ištrauktas, ir Džimas, kyštelėjęs jį Stenliui po 
nosimi, pagrasino: 

— Vienas įtartinas judesys, ir aš šituo pasinaudosiu. 

Sulig tais žodžiais jis užtrenkė kabinos dureles ir kažką 
pasakė kitiems vyrams. Pasigirdo keletas prislopintų garsų, ir 
žygis buvo suorganizuotas. 

Atsidarė vairuotojo pusės durelės, ir mojuodamas pistole- 
tu Džimas stryktelėjo vidun. Nukreipė ginklą į Stenlį ir įsakė: 

— Padėk abi rankas sau ant kelių, ir jeigu katrą nors kiek 
krustelėsi, įremsiu tau daiktą į inkstą ir nuspausiu gaiduką. Tau 
pramuš nemažą skylę iš kitos pusės. Supranti mane? 

— Taip, — atsakė Stenlis ir susmigo nagais sau į kelius. 

— Ir nejudink rankų. Nenoriu pribjauroti savo sunkveži- 
mio, aišku? 

— Aišku, aišku. 

Žvyruota įvaža jie pasitraukė atbulom, ir kai tolo nuo 
namo, Stenlis pamatė išvažiuojantį paskui juos kitą pikapą. Ma- 
tyt, Krenvelas buvo pasakęs pakankamai, nes dabar neturėjo ką 
pridurti. Jie lėkė nakčia, kiekviena proga vis kaitaliodami kelius 
— žvyrkelį į asfaltą ir vėl į žvyrkelį, šiaurės link, paskui į pietus, 
dešinėje rankoje laiko parengtą pistoletą, o kairiąja vairuoja, tad 
spaudė delnais kelius baimindamasis, kad bet koks judesys gali 
būti klaidingai įvertintas. Bet vis tiek kairį inkstą skaudėjo. Ne- 
abejojo, kad durelės užrakintos ir bet kokia negrabi pastanga jas 
staigiai atstumti paprasčiausiai neišdegtų. Be to, Stenlis buvo 
sukaustytas baimės. 

Dešiniajame užpakalinio vaizdo veidrodėlyje suspindo 
priekinių žibintų šviesos, žemi spinduliai iš kito pikapo — to, 
kuriuo važiuoja jo mirties būrys ir veikiausiai gabenasi kastu- 
vus, spėjo jis. Posūkiuose ir už kalvų anas dingdavo, bet vis vėl 
pasirodydavo. 

— Kur mes važiuojame? — galiausiai paklausė Stenlis. 

— Manau, tu — į pragarą. 

Toks atsakymas nereikalavo tęsinio, ir Stenlis mąstė, ką 
dar pasakyti. Jie įsuko į žvyrkelį, siauriausią iš visų ankstesnių, 
ir Stenlis sau tarė: „Taigi viskas. Iš abiejų pusių — gūdus miškas. 
Mylių atstumu — jokio namo. Greita egzekucija. Greitas palai- 
dojimas. Niekas taip ir nesužinos.“ 

Jie perkirto upokšnį, ir kelias praplatėjo. 

„Nagi, pasakyk ką nors, žmogau.“ 

— Galite daryti, ką norite, pone Krenvelai, bet aš tikrai 
gailiuosi dėl Maiklo bylos, — prašneko Stenlis, tačiau neabejojo, 
kad tie žodžiai nuskambėjo taip pat nevykusiai, kaip jis ir jautė. 

Jis galėtų būti nuoširdžiai graužiamas sąžinės, bet Kren- 
velams tai nieko nereikštų. Todėl jam neliko nieko kita, kaip tik 
žodžiai. Tad tarė: 

— Aš mielai padėsiu padengti kai kurias jo priežiūros iš- 
laidas. 

— Siūlai pinigų? 

— Kažką panašaus. Taip, kodėl ne? Nesu turtingas, bet 
man neblogai sekasi. Galėčiau prisidėti, galbūt padengti išlaidas 
už slaugę. 

— Taigi išsiaiškinkime. Parvežu tave namo, sveiką ir gyvą, 
o rytoj užsuku pas tave į kontorą ir mudu šnektelėjame apie 
tavo staigų rūpestį Maiklo parama. Galbūt atsigersime kavos, 
galbūt pasivaišinsime spurga. Tiesiog pora senų bičiulių. Nė 
žodžio apie šią naktį. Tu parengi susitarimą, mudu jį pasirašo- 
me, paspaudžiame vienas kitam rankas, aš išeinu ir pradedami 
siųsti čekiai. 

Į tokią absurdišką mintį Stenlis nė nepajėgė sureaguoti. 

— Tu — apgailėtinas mažas šliužas, ar tai žinai, Veidai? 
Šiuo metu pasakytum bet kokį įmanomą pasaulyje melą, kad 
tik išgelbėtum savo kailį. Jeigu rytoj užsukčiau į tavo kontorą, 
ten lauktų dešimt farų su antrankiais. Užsičiaupk Veidai, tu tik 
blogini reikalus. Man įgriso tavo melai. 

Kaipgi reikalai galėtų būti dar blogesni? Bet Stenlis nutylė- 
jo. Vėl žvilgtelėjo į pistoletą. Gaidukas atlaužtas. Jis pagalvojo: 
„Įdomu, kiek dar aukų per paskutiniąsias baisias sekundes iš 
tikrųjų matė ginklą, kuriuo bus nužudyti?“ 

Staiga tamsiausias kelias tankiausiame miške kilo per ne- 
didelę aukštumėlę. Pikapas skriejo ja į priekį, ir medžiai prare- 
tėjo, pro juos toliau sublyksėjo žiburiai. Daug žiburių — miesto 
žiburių. Kelias baigėsi į plentą, ir kai jie pasuko pietų kryptimi, 
Stenlis pamatė kelio ženklą: 374-asis valstijos kelias, sena vin- 
giuojanti trasa, jungianti Klantoną su mažesniu Keravėjaus 
miestuku. Po penkių minučių jie įsuko į centrinę gatvę, paskui 
zigzagais pasuko pietinės miesto dalies link. Stenlis sunkė į save 
pažįstamus vaizdus: po dešinei — mokykla, po kairei — bažny- 
čia, pigus prekybos centras, priklausantis žmogui, kurį jis kaž- 
kada gynė teisme. Stenlis vėl Klantone, vėl namie, ir nuotaika 
jam beveik pasitaisė. Sutrikęs, bet ir džiūgaujantis, kad esąs 
gyvas ir sveikas. 

Tas kitas pikapas neatsekė paskui juos į miestą. 

Už kvartalo nuo „Rite Price“ Džimas Krenvelas įsuko į 
žvyruotą mažos baldų parduotuvės automobilių aikštelę. Įstū- 
mė pikapo pavarą į stovėjimo padėtį, išjungė šviesas, parodė 
pistoletu ir tarė: 

— Klausykis manęs, advokate Veidai. Aš nesmerkiu tavęs 
už tai, kas ištiko Maiklą, bet smerkiu už tai, kas ištiko mus. 
Tu — šiukšlė ir nė nenutuoki, kokį vargą sukėlei. 

Už jų pravažiavo automobilis, ir mirksnį Krenvelas nuleido 
ginklą, paskui kalbėjo toliau: 

— Gali papasakoti farams, pasiekti, kad mane areštuotų, 
įmestų į belangę ir visa kita, bet nesu tikras, ar tau pavyktų rasti 
liudytojų. Per tave gali būti nemalonumų, bet tie vyrukai tenai 
bus pasirengę. Kvailas veiksmas, ir tu tuoj pat jo pasigailėsi. 

— Aš nieko nesiimsiu, pažadu. Tik išleiskit mane. 

— Tavo pažadai nieko nereiškia. Eik dabar, Veidai, eik 
namo, paskui rytoj — vėl į kontorą. Susirask dar mažų žmo- 

gelių, kuriuos galėsi sutrypti. Tarp mudviejų bus paliaubos, iki 
Maiklas numirs. 

— O tada kas? 

Jis tik nusišypsojo ir iš arčiau pamojavo pistoletu. 

— Eik, Veidai. Atsidaryk dureles, išlipk ir palik mus ramy- 
bėje. 

Stenlis dvejojo trumpai ir netrukus jau žingsniavo tolyn 
nuo pikapo. Užsuko už kampo, patamsy surado šaligatvį ir pa- 
matė „Rite Price“ iškabą. Jam kilo noras bėgti, spurtuoti, bet už 
nugaros nesigirdėjo nė garso. Sykį jis atsigręžė. Krenvelas jau 
buvo nuvažiavęs. 

Skubėdamas prie savo automobilio Stenlis pradėjo mąs- 
tyti, ką papasakos savo žmonai. Tris valandas pavėluota pietų 
— reikėjo sugalvoti kokią nors istoriją. 

Ir tai tikrai bus melas. 


„RAMUS PRIEGLOBSTIS“ 


amaus prieglobsčio“ senelių namai įsikūrę kelios 

99 ylios už Klantono miesto ribos, atokiau nuo pa- 
grindinio kelio į šiaurę, glaudžiasi ūksmingame slėnyje, todėl 
lieka nematomi pravažiuojantiems automobilistams. Tokie 
namai šalia tokių greitkelių kelia rimtų pavojų. Žinau tai iš pa- 
tirties, nes tarnavau „Dangaus vartuose“ prie Viksbergo, kai po- 
nas Albertas Votsonas nuklydęs sugebėjo patekti ant ketvirtos 
eismo juostos, kur buvo partrenktas autocisternos. Jis buvo de- 
vyniasdešimt ketverių ir vienas iš tų, kuriuos labiausiai mėgau. 
Nuėjau įjo laidotuves. Sekė teisminiai ieškiniai, bet aš ilgai tenai 
neužsibuvau. Tie globotiniai dažnai nuklysta. Kai kurie mėgina 
pabėgti, bet jiems niekada nepasiseka. Tačiau aš, tiesą sakant, jų 
nesmerkiu, kad mėgina. 

Iš pirmo žvilgsnio „Ramus prieglobstis" — tipiškas pra- 
ėjusio amžiaus septinto dešimtmečio plokščio stogo, raudonų 
plytų aptriušęs pastatas su keliais flygeliais ir apskritai atro- 
dantis kaip pagražintas mažas kalėjimas, kur žmonės siunčiami 
ramiai nugyventi paskutinių savo dienų. Tokios vietos kadaise 
dažniausiai vadintos slaugos namais, bet dabar pavadinimai 
buvo „paaukštinti“ į senelių namus, pensininkų bendruome- 
nes, gyvenimo pagalbos centrus ir kitus panašius iškreiptus 
apibūdinimus. „Mama pensininkų bendruomenėje“ skamba 


civilizuočiau nei „Mes ją įkišome į slaugos namus“. Mama yra 

toje pačioje vietoje, tik dabar tai skamba tiesiog gražiau — bent 
visiems kitiems, išskyrus pačią mamą. 

Kad ir kaip juos pavadinsi, visi yra slegiantys. Bet jie — ir 
mano darbo sritis, mano misija, ir kiekvieną kartą, kai pamatau 
kokius naujus, būnu sujaudintas iššūkių. 

Pastatau savo senučiuką aplamdytą folksvageną „vabalą“ 
mažoje automobilių aikštelėje priešais fasadą. Pasitaisau ano 
amžiaus šešto dešimtmečio stiliaus „moksliuko“ akinius juodais 
rėmeliais, storą kaklaraiščio mazgą ir vienmarškinis išlipu iš 
automobilio. Prie paradinio įėjimo po skardine veranda giliuose 
supamuosiuose krėsluose sėdi koks pustuzinis mano naujųjų 
draugų, stebeilijančių į nieką. Aš nusišypsau, linkteliu ir metu: 
„Sveiki“, bet tik pora iš jų sugeba atsakyti. Viduje man į nosį 
trenkia toks pat stiprus, bjaurus antiseptiko kvapas, visose to- 
kiose vietose atsklindantis koridoriais ir pro sienas. Prisistatau 
registratorei, sveikata trykštančiai jaunai moteriškei, vilkinčiai 
slaugės uniformos imitacija. Ji sėdi prie registracijos stalelio, 
apsikrovusi stirtomis dokumentų, taip užsiėmusi, kad beveik 
nė nežvilgteli į mane. 

— Man paskirta dešimtą valandą pasimatyti su ponia Vil- 
ma Drel, — nuolankiai pasakau. 

Ji nužvelgia mane nuo galvos ligi kojų. Tai, ką pamatė, tur- 
būt nepatiko, nes nenusišypsojo. 

— Pavardė? 

Sprendžiant iš pigios plastikinės kortelės, prisegtos virš 
masyvios kairės krūties, jos vardas Trudė, ir Trudė rizikuoja 
tapti pirmu vardu, įtrauktu į mano naujausią šiknių sąrašą. 

— Gilbertas Grifinas, — mandagiai pasakau. — Dešimtą 
ryto. 

— Prisėskite. — Ji pamoja į plastikinių krėslų eilę atvira- 
me vestibiulyje. 

— Dėkui. 

Nueinu ir atsisėdu kaip koks besinervinantis dešimtmetis. 
Tyrinėju sau pėdas, apautas nunešiotais baltais sportukais ir 

juodomis kojinėmis. Mano kelnės — poliesterinės. Diržas kaip 
mano juosmeniui per ilgas. Trumpai drūtai tariant, esu nepre- 
tenzingas, lengvai mindomas, žemiausias iš žemiausiųjų. 

Trudė toliau pluša tvarkydama popierių šūsnis. Kartkar- 
tėmis suskamba telefonas, ir skambinantiesiems ji ganėtinai 
mandagi. Dešimt minučių man palaukus, lygiai sutartu laiku 
iš koridoriaus įšnyra ponia Vilma Drel ir sustoja priešais mane. 
Ji irgi vilki balta uniforma, baltomis kojinėmis ir avi baltais 
storapadžiais bateliais, kurie trinksi, nes Vilma dar sunkesnė 
už Trude. 

Įsibaimines aš atsistoju ir prisistatau: 

— Gilbertas Grifinas. 

— Vilma Drel. 

Mudu paspaudžiame vienas kitam rankas — vien todėl, 
kad privalome, paskui ji apsisuka ir pradeda eiti tolyn, o storos 
baltos jos kojinės trinasi viena į kitą ir kelia garsą, girdimą gana 
iš tolo. Seku įkandin jos it išsigandęs šunytis ir, kai mudu su- 
kame už kampo, paskersuoju į Trude, kuri apdovanoja mane 
visiškos paniekos ir atmetimo žvilgsniu. Šią akimirką jos vardas 
patenka į mano sąrašą pirmuoju numeriu. 

Mintyse nė kiek neabejoju, kad Vilma taps antruoju ir ga- 
lės kilti aukščiau. 

Mudu įsispraudžiame į ankštą kabinetėlį šlakbetonio sie- 
nomis, nudažytomis valdiška pilka spalva, su pigiu metaliniu ra- 
šomuoju stalu ir pigia medine spintuke, papuošta „Wal-Mart“* 
darytomis jos storuliukų vaikučių ir suvargusio vyro fotografi- 
jomis. Ji įsitaiso prie stalo į sukiojamąjį vadovų krėslą, tartum 
būtų šios įdomios ir klestinčios įstaigos generalinė direktorė. Aš 
nusmunku ant palaikės kėdės, mažų mažiausia dvylika colių že- 
mesnės už sukiojamąjį krėslą. Žvelgiu aukštyn. Ji — žemyn. 

— Jūs kreipėtės dėl darbo, — sako ji, paimdama praėjusią 
savaitę mano išsiųstą paštu prašymą. 


* Pigių prekių universalinių parduotuvių tinklas. 

— Taip. 

Dėl ko kitko aš čia būčiau? 

— Įsidarbinti patarnautoju. Matau, senelių namuose esate 
įgijęs patirties. 

— Taip, tai tiesa. 

Savo prašyme išvardijau tris kitas panašias vietas. Visas 
palikau be konfliktų. Tačiau yra bent dešimtis kitų, kurių nė už 
ką nepaminėčiau. Atsiliepimų patikra praeis sklandžiai, jeigu 
išvis tokia bus. Paprastai būna keletas gan abejingų pastangų į 
porą vietų paskambinti telefonu. Slaugos namams nerūpi, kad 
nusamdys vagį ar vaikų tvirkintoją, arba net žmogų, tokį kaip aš 
— vyruką su komplikuota praeitimi. 

— Mums reikia 'patarnautojo naktinei pamainai, nuo de- 
vynių vakaro iki septynių ryto, keturis kartus per savaitę. Jums 
bus pavesta stebėti sales, patikrinti globotinius, prižiūrėti juos 
bendra tvarka. 

— Kaip tik tai ir darau, — patvirtinu. 

Ir palydžiu juos į tualetą, iššluostau grindis, kai jie prider- 
gia, maudau juos, keičiu drabužius, skaitau jiems knygas, klau- 
sausi jų gyvenimo istorijų, rašau laiškus, perku gimtadienio at- 
virukus, bendrauju su šeimynykščiais, tarpininkauju jų ginčuo- 
se, išpilu ir valau jų naktinius basonus. Žinau įprastą tvarką. 

— Jūs mėgstate dirbti su žmonėmis? — klausia ji. 

Tokį kvailą klausimą jie užduoda visada. Lyg visi žmonės 
būtų vienodi. Globotiniai paprastai būna mieli. Tik darbuotojai 
randa į mano sąrašą kelią. 

— O, taip, — atsakau. 

— Jūsų amžius... 

— Trisdešimt ketveri, — tariu. 

Ką, nemoki skaičiuoti? Mano gimimo data prašyme nu- 
rodyta trečioje vietoje. Ji nori būtent štai ką pasakyti: „Kodėl 
trisdešimt ketverių metų amžiaus vyriškis pasirenka tokią že- 
minančią profesiją? Bet niekada neišdrįstama to paklausti. 

— Mes mokame po 6 dolerius už valandą. 

Tas buvo skelbime. Ji tai siūlo lyg dovaną. Dabartinis mini- 
malus atlygis — 5,15 dolerio. Kompanija, kuriai priklauso „Ra- 
mus prieglobstis“, slepiasi už bereikšmio pavadinimo „HVOH 
Group“ — liūdnai pagarsėjusio prasto junginio iš Floridos. 
HVOH grupei priklauso kokia trisdešimtis senelių globos įstai- 
gų bent tuzine valstijų, ir ji turi ilgą blogo elgesio, teismo ieški- 
nių, prastos priežiūros, diskriminacijos samdant tarnautojus ir 
mokestinių keblumų slaugos namuose istoriją, bet, nepaisant 
tokių bėdų, kompanija sugebėjo kalti pinigą. 

— Puiku, — linkteliu. 

Ir iš tikrųjų ne per blogiausia. Daugelis korporacijų, val- 
dančių tokių namų tinklą, basonų vaikinus samdyti pradeda 
nuo minimalaus atlygio, bet esu čia ne dėl pinigų, bent ne dėl 
minimalių atlygių, siūlomų HVOH. 

Ji vis dar skaito prašymą. 

— Baigęs vidurinę mokyklą. Nestudijavote koledže? 

— Neturėjau galimybės. 

— Kaip gaila. — Ji užjaučiamai cakteli dantimis ir palin- 
guoja galvą. — Aš įgijau mokslinį laipsnį valstybiniame dvime- 
čiame koledže, — sako patenkinta savimi. 

Sulig tais žodžiais ponia Vilma Drel tvirtai užima antrą 
vietą mano sąraše. Bet ji pakils aukščiau. Aš baigiau koledžą per 
trejus metus, bet kadangi iš manes tikimasi būti silpnapročiu, 
niekada jiems to nepasisakau. Tai gerokai komplikuotų dalykus. 
Magistrantūrą išėjau per dvejus metus. 

— Jokių įrašų apie teistumą, — neva sužavėta konstatuo- 
ja ji. 

— Netgi nuobaudos už viršytą greitį, — patvirtinu. 

Kad ji tik žinotų. Tiesa, niekada nebuvau nuteistas, bet 
kelis kartus visai mažai trūko. 

— Nei iškeltų ieškinių, nei bankrotų, — mąsliai taria ji. 

Juk viskas parašyta juodu ant balto. 

— Niekada nebuvau patrauktas į teismą, — šiek tiek pa- 
tikslinu. 

Buvau susijęs su daug teisminių bylų, bet nė vienoje iš jų 
nebuvau katra nors šalis. 

— Ilgai gyvenote Klantone? — klausia ji, stengdamasi už- 
tęsti pokalbį, kad truktų daugiau nei septynias minutes. 

Abu žinome, kad aš būsiu priimtas į darbą, nes skelbimas 
buvo įdėtas į laikraštį jau du mėnesius. 

— Porą savaičių. Atvykau čia iš Tupelo. 

— Ir kas jus atvedė į Klantoną? 

Privalai mylėti pietines valstijas. Žmonės retai užduoda 
asmeninius klausimus. Jai tikrai nereikia atsakymo, bet smalsu, 
kodėl toks kaip aš turėtų keltis į naują miestą ir ieškotis darbo 
už šešis baksus. 

— Nenusisekusi meilė Tupele, — pameluoju. — Reikėjo 
pakeisti aplinką. 

Pasakėlė apie nenusisekusią meilę visada suveikia. 

— Apgailestauju, — užjaučia ji, bet, žinoma, nė kiek neuž- 
jaučia. Numeta mano prašymą ant stalo. — Kada galite pradėti, 
pone Grifinai? 

— Vadinkite mane tiesiog Gilu, — pasiūlau. — Kada reikia? 

— Jeigu rytoj? 

— Puiku. 

Paprastai prireikia manęs iškart, tad niekada nėra netikė- 
ta, kai tenka pradėti tuojau pat. Kitas trisdešimt minučių pildau 
dokumentus pas Trudę. Ji atlieka formalumus parodydama, 
kad šie labai svarbūs, ir būtinai pasistengia pabrėžti realybę, 
jog rangu esanti kur kas aukščiau už mane. Nuvažiuodamas 
žvilgteliu į nykius „Ramaus prieglobsčio“ langus ir kaip visada 
paklausiu savęs, ar ilgai čia dirbsiu. Vidutiniškai ištveriu keturis 
mėnesius. 


Laikinas mano būstas Klantone — dviejų kambarių butu- 
kas kadaise buvusių pigių nakvynės namų pastate, o dabar griū- 
vančiame daugiabutyje per vieną kvartalą nuo miesto aikštės. 


202 


Skelbime jis buvo apibūdintas kaip su baldais, bet per pradinę 
apžiūrą pamačiau tik iš armijos nurašytą sulankstomąją lovelę 
miegamajame, rožinę vinilinę sofą gyvenamajame kambaryje, 
o prie sofos — pietų komplektėlį su apvaliu staliuku, didumo 
maždaug sulig pica. Ten taip pat yra mažutė krosnelė, kuri ne- 
veikia, ir labai senas šaldytuvas, veikiantis vos vos. Už tokius 
patogumus pasižadėjau mokėti panelei Rubei, savininkei, 20 
dolerių per savaitę, grynaisiais. 

Tebūnie. Esu matęs ir prasčiau, bet nelabai. 

— Jokių vakarėlių, — perspėjo šyptelėdama panelė Rubė, 
kai mudu sukirtome rankomis. 

Ji prisižiūrėjusi tiek ir tiek vakarėlių. Jos amžius — tarp 
penkiasdešimties ir aštuoniasdešimties. Veidas mažiau nunio- 
kotas metų, nei sunkaus gyvenimo ir stulbinamai didelio surū- 
komų cigarečių skaičiaus, bet ji atsigriebia kosmetika — sluoks- 
niais kremo pagrindo, skaistalų, blakstienų tušo, pieštuko akims 
paryškinti, lūpdažio — ir kasdien permerkdama save kvepalais. 
Sumišę su tabako dūmais, jie man primena išdžiūvusio, nusiva- 
dėjusio šlapimo kvapą, kuris neretas slaugos namuose. 

Jeigu neminėsime burbono. Vos po kelių sekundžių, kai 
sukirtome rankomis, panelė Rubė pasiūlė: 

— Gal po taurelę? 

Mudu buvome jos buto pirmame aukšte, gyvenamajame 
kambaryje, ir nespėjus man ką nors atsakyti ji jau ėjo prie ne- 
didelės gėrimų spintukės. Pripylė du bokaliukus „Jim Beam', 
mikliai pridūrė sodos vandens ir mudu susidaužėme. 

— Taurelė per pusryčius — geriausias būdas dienai pra- 
dėti, — pareiškė ji, nurydama gurkšnį. 

Buvo devinta ryto. 

Ji užsirūkė „Marlboro“, ir mudu perėjome į priekinį prie- 
butį. Gyveno viena, ir greitai man paaiškėjo, kad ji — labai 
vieniša moteris. Tik trokšdavo su kuo nors pasikalbėti. Aš retai 
geriu alkoholį, niekada — burbono, ir po kelių gurkšnelių liežu- 
vis man nutirpo. Jeigu viskis kaip nors ją veikė, to nebuvo ma- 

tyti, nes kalbėjo ir kalbėjo apie Klantono žmones, su kuriais aš 
niekada nesusipažinsiu. Po trisdešimties minučių ji pabrazdino 
ledukais ir paklausė: 

— Gal dar „Džimio“? 


Aš atsiprašiau ir netrukus po to išėjau. 


Su darbu supažindina slaugė Nensė, maloni senutė, iš- 
tarnavusi čia trisdešimt metų. Mudu, man velkantis iš paskos, 
einame nuo durų prie durų šiauriniame sparne, stabtelėdami 
prie kiekvieno kambario, sveikindamiesi su gyventojais. Dauge- 
lyje kambarių jų po du. Esu matęs visus veidus anksčiau: vienų, 
laimingų, kad susipažįsta su kuo nors nauju — giedrus, kitų, 
kuriems viskas vis tiek — liūdnus, dar kitų, kenčiančių vėl vieną 
vienišą dieną — piktus, kai kurių, jau pasitraukusių iš šio pa- 
saulio — bereikšmius. Tokie patys veidai ir pietiniame sparne. 
Galinis sparnas — šiek tiek kitoks. Jį saugo metalinės durys, 
ir slaugė Nensė surenka sienoje keturių skaitmenų kodą, kad 
galėtume įeiti. 

— Šitie — sunkesnieji, — tyliai paaiškina ji. — Keli Alchei- 
meriai, keli — kvėštelėję. Tikrai liūdna. 

Čia dešimt kambarių, kiekviename po vieną globotinį. Be 
nutikimų esu supažindinamas su visais dešimt. Seku paskui 
Nensę į virtuvę, mažutę vaistinę, valgyklą, kur jie maitinasi ir 
bendrauja. Apskritai „Ramus prieglobstis“ — tipiški slaugos na- 
mai, gana švarūs ir kvalifikuoti. Globotiniai atrodo patenkinti, 
kaip ir galėtum tikėtis. 

Vėliau aš patikrinsiu teismo bylų registrus, norėdamas išsi- 
aiškinti, ar kada nors šiai įstaigai kelti ieškiniai dėl blogo elgesio 
ar aplaidumo. Patikrinsiu Džeksone, valstijos administracijoje, 
ar buvo įregistruota nusiskundimų, pareikšta padėkų. Turiu 
daug ką patikrinti — tai mano įprastas tiriamasis darbas. 

Sugrįžtame į registratūrą, slaugė Nensė man aiškina lanky- 
mo tvarką ir staiga aš krūpteliu nuo kažkokio klaksono garso. 

— Saugokitės! — perspėja ji ir žengtelėja arčiau registra- 
cijos stalo. 

Iš šiaurinio sparno įspūdingu greičiu artėja invalidų ve- 
žimėlis. Jame senis — vis dar su pižama — viena ranka moja 
mums trauktis iš kelio, kita — spaudinėja dviračio signalo 
balionėlį, pritvirtintą tuoj virš dešinio rato. Vežimėlį stumia 
pamišėlis, atrodantis ne vyresnis kaip šešiasdešimties, didžiuliu 
pilvu, išsipūtusiu iš po trumparankovių sportinių marškinėlių, 
su purvinomis baltomis kojinėmis, be batų. 

— Lėčiau, Valteri! — rikteli slaugė Nensė, kai jie pralekia 
pro šalį, tarsi nematydami mūsų. 

Nurūko į pietinį sparną, ir aš matau, kaip kiti globotiniai 
skuodžia slėptis į savo kambarius. 

— Volteris mėgsta savo vežimėlį, — paaiškina ji. 

— Kas stumia? 

— Danis Rėjus. Jie turi per dieną koridoriais sukarti 
dešimt mylių. Praėjusią savaitę partrenkė Perlą Dunavant ir 
nedaug trūko, kad sulaužytų jai koją. Volteris sakė pamiršęs pa- 
signalizuoti klaksonu. Mes vis dar turime reikalų su jos šeima. 
Nemalonu, bet Perla visiškai patenkinta dėmesiu. 

Vėl išgirstu klaksoną, paskui matau juos apsisukant to- 
limajame pietinio sparno gale ir grįžtant mūsų link. Jie pra- 
zvimbia pro šalį. Volteris aštuoniasdešimties, plius minus vieni 
metai (iš savo patirties man paprastai pavyksta atspėti jų amžių 
trejų metų tikslumu — čia išimtis tik panelė Rubė), ir jam ne- 
paprastai smagu. Galva žemai nulenkta, akys primerktos, lyg 
jis varytų šimtą mylių per valandą. Danis Rėjus vis tokių pat 
paklaikusių akių, prakaitas varva jam nuo kaktos ir tvenkiasi 
pažastyse. Pralėkdami pro šalį, nė katras tartum nemato mūsų. 

— Negalite jų suvaldyti? — klausiu. 

— Mėginome, bet Volterio anūkas — advokatas, ir jis pa- 
kėlė triukšmą. Grasino paduoti mus į teismą. Vieną kartą Danis 
Rėjus jį apvertė, — jokių rimtų sužalojimų, gal tik, kaip mums 
atrodė, nežymus smegenų sutrenkimas. Žinoma, šeimai nepa- 

sakėme. Jeigu smegenys ir buvo rimčiau pažeistos, tai niekas to 
nepastebėtų. 

Mudu baigiame manęs pažindinimą su darbu lygiai penktą 
popiet — tuo laiku slaugė Nensė išeina namo. Mano pamaina 
prasideda po keturių valandų, ir aš neturiu kur pasidėti. Grįžti 
į savo butą negaliu, nes panelė Rubė jau įprato sekti, kada aš 
pasirodysiu, ir kai mane nutveria, tikisi, kad priekiniame prie- 
butyje priglausiu prie lūpų šlakelį „Džimio“. Nepaisant dienos 
meto, ji visada pasirengusi taurelei. Tiesą sakant, nemėgstu 
burbono. 

Taigi kol kas slampinėju. Užsivelku baltą patarnautojo 
švarkelį ir kalbuosi su žmonėmis. Tarsteliu „sveiki poniai 
Vilmai Drel, kuri vadovaudama šiai įstaigai labai užsiėmusi. 
Nusibastau į virtuvę, kur prisistatau dviem juodaodėms šeimi- 
ninkėms, ruošiančioms niekam tikusį maistą. Virtuvė ne tokia 
švari, kokia man patiktų, ir mintyse pradedu dėmėtis. Šeštą 
vakaro sukrunta pamažėle rinktis valgytojai. Kai kurie eina be 
niekieno pagalbos, ir tos išdidžios ir laimingos žmogystos itin 
stengiasi kitiems senoliams savimi būtinai priminti, jog esą 
kur kas sveikesni. Jie pasirodo anksti, sveikinasi su draugais, 
padeda užimti vietas atvykstantiesiems invalidų vežimėliuo- 
se, kaip įmanydami greičiau tursinėja nuo stalo prie stalo. Kai 
kurie, atėję su lazdomis ir vaikščiojimo ratukais, po teisybei, 
pastato šiuos prie valgyklos durų, kad jų nematytų kiti gy- 
ventojai. Patarnautojai padeda jiems nusigauti prie stalų. Aš 
prisidedu prie jų, pasisiūlydamas pagelbėti ir ta pačia proga 
prisistatydamas. 

„Ramiame prieglobstyje“ šiuo metu — penkiasdešimt du 
globotiniai. Suskaičiuoju prie stalų trisdešimt aštuonis. Brolis 
Danas atsistoja sukalbėti maldos, ir visi staiga nuščiūva. Kaip 
man pasakyta, jis — į pensiją išėjęs pastorius ir primygtinai siū- 
losi sukalbėti padėką Viešpačiui prieš kiekvieną valgymą. Nors 
jam apie devyniasdešimt, bet balsas vis dar aiškus ir stebėtinai 
stiprus. Kalba ilgokai, ir jam dar nebaigus keli pradeda brazdinti 

savo peiliais ir šakutėmis. Maistas paduodamas ant kietų plas- 
tikinių padėklų, kokius mes naudojame pradinėse mokyklose. 
Šiandien vakarienei — keptos vištų krūtinėlės be kaulų, su ža- 
liosiomis pupelėmis, greitai paruošiama bulvių koše ir, žinoma, 
želė. Šįvakar ji raudona. Rytoj bus geltona arba žalia. Taip yra 
visuose slaugos namuose. Nežinau kodėl. Tartum visą gyvenimą 
mes stengiamės išvengti želės, bet visada ji yra pabaigoje, lau- 
kia. Brolis Danas pagaliau nutyla, atsisėda, ir puota prasideda. 

Per silpniems ateiti į valgyklą ir nenuspėjamiesiems iš 
galinio sparno maistas nuridenamas su padėklais ant ratukų. 
Aš pasisiūlau šiai tarnybai. Pora globotinių jau neilgai užsibus 
šiame pasaulyje. 

Šiandien po vakarienės — pramoga: lygiai septintą atvyks- 
ta mažųjų skautų skiltis ir išdalija savo papuoštus popierinius 
maišelius su pyragėliais, šokoladukais ir panašiais dalykais. 
Paskui, išsirikiavę prie fortepijono, jie sudainuoja „Laimink, 
Dieve, Ameriką“ ir keletą stovyklos laužo dainų. Aštuonmečiai 
berniukai dainuoja ne itin noriai, ir melodiją veda jų skilties mo- 
tinos. Pusę aštuonių pasirodymas baigiasi ir globotiniai pradeda 
slinkti atgal į savo kambarius. Stumiu vieną invalidų vežimėlyje, 
paskui padedu nurinkti stalus. Valandos pamažu velkasi. Buvau 
paskirtas į pietinį sparną — vienuolika kambarių, kiekviename 
po du senolius ir viename — tik vienas. 

Laikas dalyti tabletes — 21.00, ir tai vienas iš svarbiausių 
dienos įvykių — bent globotiniams. Daugelis mūsų šaipydavo- 
mės iš savo senelių, kad jie taip domisi juos kamuojančiomis 
negaliomis, gydymu, prognozėmis bei vaistais ir yra pasirengę 
pasakoti apie tai visiems, kurie tik sutiks klausytis. Toks keistas 
noras leistis į smulkmenas sulig amžiumi tik didėja ir dažnai su- 
laukia už nugaros laidomų sąmojų, kurių seni žmonės vis tiek 
negirdi. Slaugos namuose itin opu, nes savo šeimų čia nukišti 
globotiniai prarado klausytojus. Todėl jie nusitveria kiekvienos 
progos rentauti apie savo bėdas, kai tik koks nors personalo 
narys pasitaiko taip arti, kad galėtų girdėti. O kai pastarasis at- 

vyksta su padėklu, nukrautu tabletėmis, jų jaudulys tampa tie- 
siog apčiuopiamas. Kai kurie dedasi nepasitikintys, nenorintys 
ir bijantys vaistų, bet jie irgi greitai nuryja ir užgeria vandeniu. 
Visi gauna po tą pačią tabletėlę miegui — tokią kartkartėmis ir 
aš bandydavau, tačiau nė velnio nepajausdavau. Daugelis vaistų 
pagrįstai reikalingi, bet per šį vakarinį ritualą suvartojama ir 
daug placebo. 

Po tablečių įstaigoje tampa tyliau — visi nakčiai įsitaiso lo- 
vose. Šviesos gesinamos 22.00. Kaip ir tikėjausi, pietinis sparnas 
— visiškai mano žinioje. Vienas patarnautojas skiriamas taip 
pat šiauriniam sparnui ir du — galiniam, su „nemaloniaisiais“. 
Gerokai po vidurnakčio, kai visi sumigę, tarp jų ir kiti patarnau- 
tojai, aš lieku vienas, pradedu šniukštinėti po registratūrą: per- 
žiūrinėju dokumentus, įrašų žurnalus, bylas, raktus — viską, 
kas pasitaiko po ranka. Sauga tokiose vietose visada juokinga. 
Kompiuterių sistema nuspėjamai paprasta, ir netrukus aš į ją 
įsilaušiu. Niekada neinu budėti be mažo fotoaparato kišenėje, 
kuriuo dokumentuoju tokius dalykus kaip purvini tualetai, ne- 
užrakintos vaistinėlės, nešvarūs ir neskalbti lovos baltiniai, su- 
klastoti įrašų žurnalai, maisto produktai, kurių galiojimo laikas 
pasibaigęs, neprižiūrėti globotiniai ir taip toliau. Sąrašas ilgas ir 
liūdnas, o aš nuolatos naršau. 


Fordo apygardos teismo rūmai stovi apsupti dailios ir gerai 
prižiūrimos vejos, Klantono aikštės viduryje. Aplinkui trykšta 
fontanai, auga seni ąžuolai, išdėstyti suoliukai, karo memorialai 
ir dvi pavėsinės. Ant granitinio postamento stovi vienišo konfe- 
deratų kareivio su šautuvu rankoje ir žvelgiančio į šiaurę, — gal 
pamatys kur nors priešą? — bronzinė statula, mums primenan- 
ti šlovingą ir pralaimėtą reikalą. 

Viduje, kanceliarijoje, toje pačioje vietoje kaip ir kiekvie- 
nos apygardos teismo rūmuose, randu žemės kadastrus. Tokiais 


atvejais vilkiu tamsiai mėlynu bleizeriu su kaklaraiščiu, mūviu 

dailios chaki spalvos kelnėmis, aviu išeiginiais batais, ir su to- 
kia apranga mane lengvai galima palaikyti dar vienu advokatu 
iš kito miesto, pasitikrinančiu nuosavybės teisės dokumentus. 
Žmonės įeina ir išeina. Užsiregistruoti nereikalaujama. Su nie- 
kuo nesikalbu, jeigu manęs neužkalbina. Dokumentacija priei- 
nama visiems, ir judėjimo teismo raštininkai beveik neseka, 
jiems visai neįdomu ką nors stebėti. Pirmo mano apsilankymo 
tikslas — paprasčiausiai susipažinti su dokumentacija, sistema, 
viską išsiaiškinti, kur kas padėta. Pirkimo-pardavimo aktai, 
dovanojimo raštai, turto arešto orderiai, teisiškai patvirtinti 
testamentai — visokie registrai, kuriuos netolimoje ateityje 
man teks peržiūrėti. Mokesčių deklaracijos yra koridoriumi pa- 
ėjėjus toliau — mokesčių inspektoriaus kontoroje. Įregistruoti 
ieškiniai ir bylos — išvažiuojamojo teismo sekretoriaus raštinė- 
je, pirmame aukšte. Po poros valandų susiorientuoju su niekuo 
nešnektelėjęs. Esu tik dar vienas advokatas iš kito miesto, užsi- 
imantis kasdieniais reikalais. 


Kiekvienoje naujoje vietoje pirmiausia sunku surasti žmo- 
gų, gyvenantį čia daug metų ir sutinkantį pasidalyti paskalomis. 
Toks žmogus paprastai dirba virtuvėje, dažnai yra juodasis ir ne- 
retai moteris, ir jeigu iš tikrųjų maisto ruoša užsiima juodaodė, 
tokiu atveju aš žinau, kaip surinkti paskalas. Meilikavimas nepa- 
deda, nes šios moterys mėšliną apsimetinėjimą užuodžia iš tolo. 
Negali girti jų gaminamo maisto, nes šis sumautas, ir pačios tai 
žino. Bet dėl to nėra kaltos. Joms duodami produktai ir nuro- 
doma, kaip gaminti. Iš pradžių aš paprasčiausiai kasdien užsu- 
ku, pasisveikinu, paklausiu, kaip joms sekasi, ir taip toliau. Tai, 
kad vienas iš tokių pat samdomų darbuotojų, baltasis, teikiasi 
būti toks malonus ir nesibodi pasidomėti jų darbu, yra neįpra- 
sta. Po trijų dienų malonaus elgesio šešiasdešimtmetė Rozelė 
imasi flirtuoti ir aš atsakau jai tuo pačiu. Pasisakau, kad gyvenu 
vienas, nemoku gamintis valgio ir man reikia kelių papildomų 

kalorijų iš šalies. Netrukus, atvykusi lygiai 7.00, Rozelė man 
kepa kiaušinienę, ir mudu kartu geriame kavą. Iš darbo pasižy- 
miu išeinąs 7.00, bet paprastai ten šlaistausi dar kokią valandą. 
Stengdamasis išvengti panelės Rubės, į darbą nuvykstu taip pat 
keliomis valandomis anksčiau, nei turiu pasižymėti, ir paprašau 
tiek viršvalandžių, kiek įmanoma. Kaip naujam žmogui, man 
skiriama naktinė pamaina — nuo 21.00 vakaro iki 7.00 — nuo 
penktadienio iki pirmadienio imtinai, bet aš ne prieš. 

Mudu su Rozele sutinkame, kad mūsų darbdavė ponia 
Vilma Drel — bukaprotė, tingi slunkė, kurią reikėtų pakeisti, 
bet veikiausiai taip neatsitiks, nes mažai tikėtina, kad kas nors 
geresnis imtųsi šių pareigų. Rozelė ištvėrė tiek daug darbdavių, 
kad visų nė neprisimena. Slaugė Nensė įvertinama patenki- 
namais pažymiais. Registratūros Trudė — ne. Dar nesibaigus 
pirmai mano savaitei, mudu su Rozele jau aptarę visus kitus 
darbuotojus. 

Įdomumas prasideda, kai pereiname prie globotinių. Aš 
sakau Rozelei: 

— Žinote, kas vakarą tablečių metu duodu Lailui Sperlokui 
salietros cukraus kubelyje dozę. Koks čia reikalas, Rozele? 
džiulius dantis, ir neva nustebusi iškelia aukštyn rankas. Pa- 
varto akis, lyg būčiau atidaręs skardinėlę su kirminais. — Na, ir 
smalsuolis tas baltasis vaikinas. 

Bet jaučiu, kad paliečiau jautrią vietą, ir matau, kad ji iš 
tikrųjų linkusi pažarstyti purvą. 

— Nežinojau, kad dar vartojama salietra, — spaudžiu 
toliau. 

Ji pamažu išvynioja didžiulį šaldytų paplotėlių paką. 

— Paklausyk, Gilai, tas žmogus vaikėsi kiekvieną moterį, 
čia buvusią. Beje, nemažai jų ir pagavo. Prieš kelerius metus jį 
nutvėrė lovoje su slauge. 

— Lailą? 

— Viešpatie, pasigailėk, sūnau. Šlykščiausias pasaulyje 
vyras. Neištveria nekišęs rankų prie bet kurios moters, nesvar- 
bu, kad ir kokio ta būtų amžiaus. Graibė slauges, globotines, 
patarnautojas, paneles iš bažnyčios, atėjusias padainuoti ka- 
lėdinių dainų. Per lankymus jį užrakindavo, antraip būtų pra- 
dėjęs vaikytis merginas, atvykusias su šeimomis. Sykį užėjo čia, 
dairydamasis kokios nors aukos. Aš pastvėriau mėsos peilį ir 
sušvytavau jam prieš nosį. Nuo tada neturėjau jokių problemų. 

— Betgi jam aštuoniasdešimt ketveri. 

— Jis šiek tiek aprimo. Diabetas. Nupjauta pėda. Bet te- 
beturi abi rankas ir griebs bet kurią moterį. Ne mane, įsidėmėk, 
bet slaugės laikosi nuo jo kuo toliau. 

Senojo Lailo, sugulusio į lovą su slauge, vaizdinys pernelyg 
geras, kad jo nepaisytum. 

— Ir jį nutvėrė su slauge? 

— Taip. Įsidėmėk, ji buvo ne kokia nors jauniklė, bet vis 
tiek jis trisdešimt metų vyresnis. 

— Kas juos nutvėrė? 

— Jau susipažinai su Endžiu? 

— Be abejo. 

Ji apsidairė ir tik paskui išklojo man kai ką, kas metų me- 
tus čia buvo legenda. 

— Ką gi, anuo metu Endis dirbo šiauriniame sparne, dabar 
jis galiniame, ir žinai tą sandėliuką tolimajame šiaurinio sparno 
gale? 

— Be abejo. — Aš nežinojau, bet norėjau išklausyti visą 
istoriją. 

— Ką gi, ten anksčiau stovėjo lova, ir Lailas su slauge buvo 
ne pirmieji, ja pasinaudoję. 

— Kąjūs sakot. 

— Tikra tiesa. Nepatikėsi, kiek čia dėjosi nešvankybių, 
ypač tuomet, kai Lailas Sperlokas buvo pačiame jėgų žydėjime. 

— Taigi Endis užklupo juodu sandėliuke? 

— Būtent. Slaugę išvijo. Pagrasinta Lailą išsiųsti kur nors 
kitur, bet įsikišo jo šeima ir atkalbėjo. Buvo bjauru. Viešpatie, 
pasigailėk. 

— Ir pradėta jam duoti salietros? 

— Nepakankamai greitai. 

Ji skleidžia paplotėlius ant kepimo skardos, ruošdamasi 
įdėti juos į orkaitę. Vėl apsidairo, aiškiai jausdamasi dėl kažko 
kalta, bet niekas nesiklauso. Deloresė, kita virėja, galynėjasi su 
kavos aparatu ir yra per toli, kad mus girdėtų. 

— Žinai poną Luką Melouną iš 14-ojo kambario? 

— Be abejo, jis manajame sparne. 

Ponas Melounas aštuoniasdešimt devynerių, prikaustytas 
prie lovos, faktiškai aklas ir kurčias, kasdien valandų valandas 
spokso į mažą, kabantį nuo lubų televizorių. 

— Tai va, jisai su savo žmona 14-ajame kambaryje gyveno 
amžius. Ji pasimirė pernai nuo vėžio. Maždaug prieš dešimt 
metų panelė Meloun* ir senasis Sperlokas turėjo tarp savęs 
reikalą. 

— Meilės romaną? 

Rozelė buvo nusiteikusi papasakoti viską, bet ją reikėjo 
bakštinti. 

— Nežinau, kaip jūs tai vadinate, bet juodu smagiai leido 
laiką. Tuomet Sperlokas turėjo abi pėdas ir buvo greitas. Poną 
Melouną atridendavo invalidų vežimėlyje čionai lošti bingo, o 
Sperlokas nerdavo į 14-ąjį kambarį, durų rankeną užblokuodavo 
kėde ir sukrisdavo su panele Meloun į lovą. 

— Juodu nutvėrė? 

— Keletą kartų, bet ne ponas Melounas. Nebūtų pajėgęs jų 
nutverti, net jeigu ir būtų buvęs tame pačiame kambaryje. Beje, 
niekas jam, vargšui, taip ir nepapasakojo. 


— Baisu. 
* JAV Pietuose juodieji baltąsias ponias ar paneles vadina vienodai — „panelėmis“. 

— Toks yra Sperlokas. 


Ji mane išginė, nes turėjo ruošti pusryčius. 


Po dviejų vakarų aš duodu Lailui Sperlokui ne migdomąją 
tabletę, o placebą. Palaukęs valandą, grįžtu pas jį, įsitikinu, kad 
jo kambario draugas miega, ir paduodu du Playboy žurnalus. 
„Ramiame prieglobstyje“ tokio pobūdžio leidiniai nėra ypač 
draudžiami, bet ponia Vilma Drel ir kiti galingieji turbūt patys 
ėmėsi išgyvendinti visus amoralumus. Įstaigos patalpose taip 
pat nėra alkoholio. Daug kas lošia kortomis ir bingo, bet ne 
azartiškai. Keli dar išlikę gyvi rūkaliai privalo išeiti į lauką. Ir 
mintis, kad čia gali būti mėgaujamasi pornografija, tiesiog ne- 
įsivaizduojama. 

— Tik žiūrėkite, kad niekas jų nepamatytų, — pakuždu 
Lailui. 

Jis čiumpa žurnalus kaip puolantis prie maisto koks nors 
išbadėjęs pabėgėlis. 

— Dėkui, — karštai padėkoja. 

Įjungiu lempute prie lovos, paplekšnoju jam per petį ir 
sakau: 

— Smagaus laiko. 

Turėk juos, senioke. Nuo šiol Lailas Sperlokas — mano 
gerbėjas. 

Manoji dosjė apie jį storėja. „Ramiame prieglobstyje“ jis 
jau gyvena vienuolika metų. Po trečios žmonos mirties jo šeima, 
matyt, nusprendė, kad nesugebės juo rūpintis, ir įkurdino Lailą 
„senelių namuose", kur, sprendžiant iš įrašų lankytojų žurnale, 
beveik jį užmiršo. Per praėjusius šešis mėnesius porąsyk užsuko 
duktė, gyvenanti Džeksone. Ji ištekėjusi už prekybos centrų sta- 
tytojo, gana turtingo. Fort Vorte ponas Sperlokas turį sūnų. Šis 
verčiasi geležinkelių kroviniais ir niekada neaplanko savo tėvo. 
Nei rašo ar siunčia atvirukus, sprendžiant iš pašto registro. Di- 
desnę savo gyvenimo dalį ponas Sperlokas vadovavo nedideliam 

elektros tiekimo kontraktų verslui Klantone ir, jei kalbėsime 
apie turtą, sukaupė nedaug. Tačiau trečioji jo žmona, moteris, 
pati anksčiau turėjusi dvi santuokas, aštuoniasdešimt ketverių 
metų amžiaus tėvui mirus paveldėjo Tenesyje šešis šimtus ketu- 
riasdešimt akrų žemės. Prieš dešimt metų jos testamentas buvo 
teisiškai patvirtintas Polko apygardoje, ir kai jos turto valdymo 
teisės nutrūko, žeme paveldėjo ponas Lailas Sperlokas. Visai 
galimas daiktas, kad abi jo atžalos nieko apie tai nežino. 

Prireikia daug valandų nuobodžių paieškų apygardos že- 
mės registro knygose tiems mažučiams aukso grynuoliams su- 
rasti. Daugelis mano paieškų veda į niekur, bet kai aptinku tokią 
paslaptį, dalykai tampa įdomūs. 


Ši naktis man laisva, ir panelė Rubė spiria, kad išsiruoštu- 
me kur nors suvalgyti po mėsainį su sūriu. Jos automobilyje, 
1972-ųjų laidos kadilake sedane, ilgumo sulig puse daugiabučio, 
skaisčiai raudoname, yra užtektinai vietos, kad galėtų susėsti 
aštuoni keleiviai. Aš vairuoju kaip asmeninis šoferis, o ji kalba, 
rodo ir gurkšnoja „Džimį“ — ir visa tai daro pro langą iškišu- 
si „Marlboro“ cigaretę. Persėdus iš savojo „vabalo“ į kadilaką, 
įspūdis toks, lyg vairuočiau autobusą. Automobilis vos įtilps į 
užbrėžtą sustojimo vietą prie „Sonic“ įvažiuojamosios užkandi- 
nės, — šiuolaikinio ankstesniųjų klasikinių varianto, — pasta- 
tytos turint mintyje kur kas mažesnes transporto priemones. 
Bet aš šiaip taip įsispraudžiu, ir mudu užsisakome po mėsainį, 
skrudintų bulvyčių ir kolos. Ji užsispiria, kad valgytume čia pat 
vietoje, ir aš laimingas, kad galiu padaryti ją laimingą. 

Po kelių pavakarės taurelių ir ankstyvo rytmečio taurių, aš 
pagaliau sužinojau, kad ji taip ir neturėjusi vaikų. Per visus tuos 
metus ją paliko keli vyrai. Ji dar neužsiminė apie brolį, seserį, 
pusbrolį, dukterėčią ar sūnėną. Yra nepaprastai vieniša. 

Ir, pasak Rozelės virtuvėje, panelei Rubei prieš kokius dvi- 
dešimt metų priklausė paskutinis išlikęs Fordo apygardoje vieš- 

namis. Rozelė buvo sukrėsta, kai jai papasakojau, kur gyvenu, 
lyg ta vieta būtų apnikta piktųjų dvasių. 

— Visai netinkama vieta baltajam jaunikaičiui, — pasakė 
ji. Rozelė bent keturis kartus per savaitę eina į bažnyčią. — 
Verčiau iš ten išsidangink, — perspėjo. — Tarp tų sienų lindi 
šėtonas. 

Nemanau, kad šėtonas, bet praėjus trims valandoms po va- 
karienės, kai jau beveik miegu, pradeda drebėti lubos. Ir garsai 
— ryžtingi, vienodi, kuriems visai netrukus bus lemta baigtis 
pasitenkinimu. Kažkas viršuje dzingsi — labai panašu į slanki- 
nėjantį po grindis pigios metalinės lovos rėmą. Paskui galingas 
herojaus nugalėtojo atodūsis. Tyla. Epinis žygdarbis baigtas. 

Po valandos dzingsėjimas atsinaujina, ir lova vėl šokčioja 
po grindis. Herojus šįsyk turbūt arba stambesnis, arba šiurkš- 
tesnis, nes garsai stipresni. Ji, kad ir kas tokia būtų, balsingesnė 
nei anksčiau, ir ilgą įspūdingą valandėlę aš labai smalsiai ir vis 
su intensyvėjančiu erotiškumu klausausi, kaip tuodu, užmiršę 
visokį varžymąsi, tam atsiduoda nepaisydami, kad ir kas galėtų 
girdėti. Į pabaigą abu net šaukia, ir man kyla pagunda pratrūkti 
garsiais aplodismentais. Anuodu nuščiūva. Taip pat ir aš. Mie- 
gas sugrįžta. 

Maždaug po valandos darbštuolė mūsų mergužė ten vir- 
šuje darbuojasi trečiąsyk per naktį. Šiandien penktadienis, ir 
aš sumoju, kad tai pirmas mano penktadienis šiame bute. Mat 
buvau sukaupęs daug viršvalandžių, tad ponia Vilma Drel pa- 
tvarkė, kad šiąnakt galėčiau neateiti budėti. Daugiau nedarysiu 
tokios klaidos. Nekantrauju papasakoti Rozelei, kad panelė 
Rubė nepasitraukė iš viešnamio madam vaidmens, kad jos bu- 
vusieji nakvynės namai tebenaudojami ir kitiems tikslams ir 
kad šėtonas iš tikrųjų gyvas ir sveikas. 

Šeštadienio rytą, vėlokai, nueinu į kavinę prie aikštės ir nu- 
siperku bandelių su dešrelėmis. Parsinešu jas pas panelę Rubę. 
Duris ji atidaro tebevilkėdama vonios chalatu, sušiauštais plau- 
kais, styrančiais į visas puses, užbrinkusiomis ir paraudusiomis 

akimis. Mudu susėdame prie virtuvės stalo. Ji sutaiso daugiau 
kavos — bjauraus bizalo iš kažkokios rūšies pupelių, jos užsisa- 
komų paštu. Aš dar kartą atsisakau „Jim Beam“ taurelės. 

— Šiąnakt buvo gana triukšminga, — pradedu iš tolo. 

— Ką tu sakai. — Ji krimsnoja bandelės kraštą. 

— Kas gyvena bute tiesiai virš manojo? 

— Jis tuščias. 

— Šiąnakt nebuvo tuščias. Žmonės užsiėmė seksu ir dargi 
labai garsiai. 

— A, ten buvo Temė. Tik viena iš mano merginų. 

— Kiek turite merginų? 

— Nedaug. Anksčiau turėdavau jų nemažai. 

— Girdėjau, kadaise čia buvo viešnamis. 

— O taip, — išdidžiai nusišypso ji. — Prieš penkiolika 
dvidešimt metų turėjau dešimtis merginų, ir mes pasirūpinda- 
vome visais svarbiais vaikinais Klantone — politikais, šerifu, 
bankininkais ir teisininkais. Ketvirtame aukšte leisdavau jiems 
lošti pokerį. O mano merginos dirbdavo kituose kambariuose. 
Geri buvo tie metai. — Ji šypsosi į sieną, mintimis toli anuose 
geresniuose laikuose. 

— Ar dažnai dabar Temė dirba? 

— Penktadieniais, kartais ir šeštadieniais. Jos vyras — 
sunkvežimio vairuotojas, savaitgaliais išvykęs, o jai reikia pa- 
pildomų pinigų. 

— Kas klientai? 

— Turi kelis. Ji atsargi ir išranki. Sudomino? 

— Ne. Tik smalsu. Ar galiu tikėtis tokio pat triukšmo kiek- 
vieną penktadienį ir šeštadienį? 

— Daugiau nei tikėtina. 

— To nepasakėte išnuomodama man šią vietą. 

— Tu neklausei. Nagi, Gilai, argi iš tikrųjų tai tave slegia? 
Jeigu norėtum, galėčiau tarti už tave gerą žodelį Temei. Toli eiti 
nereikėtų. Ji galbūt net pati ateitų pas tave. 

— Kiek ji ima? 
— (Galima tartis. Aš suderėsiu dėl tavęs. 
— Pagalvosiu apie tai. 


Po trisdešimties dienų ponia Drel pasikviečia mane į ka- 
binetą, kur būsiu įvertintas. Mat stambios kompanijos laikosi 
tokios strategijos, užpildančios įvairius jų leidžiamus žinynus 
bei parankines knygas ir padedančios joms jaustis nuostabiai 
administruojamomis. HVOH vadovybė reikalauja, kad kiekvie- 
nas nusamdytas naujas darbuotojas būtų įvertinamas trisde- 
šimties, šešiasdešimties ir devyniasdešimties dienų intervalais, 
paskui — kartą kas šešis mėnesius. Daugelyje slaugos namų 
galioja panašios taisyklės, bet retai varginamasi faktiškais su- 
sitikimais. 

Mes šokinėjame per įprastus šūdniekius apie tai, kaip man 
sekasi, ką galvoju apie darbą, kokie mano santykiai su kitais 
bendradarbiais. Kol kas jokių nusiskundimų. Ji pagiria mane, 
kad noriai pasisiūlau dirbti viršvalandžius. Gaunu pripažinti, 
kad ji nėra tokia bloga, kaip iš pradžių maniau. Man tekę su- 
klysti ir anksčiau, be nedažnai. Ji vis dar manajame sąraše, bet 
nusileido į trečią poziciją. 

— Atrodo, globotiniai jus mėgsta, — taria ji. 

— Jie labai mieli. 

— Kodėl tiek daug laiko kalbatės virtuvėje su virėjomis? 

— Ar tai prieštarauja taisyklėms? 

— Ne, bet šiek tiek neįprasta. 

— Mielai liausiuosi, jeigu jums tai nepatinka. 

Visai neketinu liautis, kad ir ką ponia Drel pasakytų. 

— O, ne. Mes radome po pono Sperloko čiužiniu kelis Play- 
boy žurnalus. Nenumanote, iš kur jie? 

— Ar paklausėte pono Sperloko? 

— Taip, bet jis nesako. 

Šaunuolis Lailas. 

— Visai nenumanau, iš kur jie atsirado. Ar tai prieštarauja 
taisyklėms? 

— Mes nepalankiai žiūrime į tokias nešvankybes. Jūs tik- 
rai neturite su tuo nieko bendra? 

— Man atrodo, jeigu ponas Sperlokas, kuris yra aštuonias- 
dešimt ketverių ir moka už visą išlaikymą, nori pavartyti Play- 
boy, jam turėtų būti leista. Kam nuo to blogiau? 

— Jūs nepažįstate pono Sperloko. Mes stengiamės pa- 
laikyti ji neįaudrintos būklės. Antraip... na, tada jis iš tikrųjų 
pridaro nemalonumų. 

— Juk jis aštuoniasdešimt ketverių. 

— Iš kur žinote, kad jis apmoka visą išlaikymą? 

— Jis pats man taip sakė. 

Ji pervertė puslapį, lyg manajame dosjė būtų daug įrašų. 
Po kurio laiko užvertė aplanką ir tarė: 

— Kol kas viskas gerai, Gilai. Mes patenkinti jūsų darbu. 
Galite eiti. 

Paleistas nudrožiau tiesiai į virtuvę ir papasakojau Rozelei 
apie naujausius įvykius pas panelę Rubę. 


Po šešių Klantone praleistų savaičių mano tiriamasis dar- 
bas atliktas. Nuodugniai išnaršiau visą viešai prieinamą oficialią 
dokumentaciją ir peržiūrėjau šimtus senų Ford County Times nu- 
merių, kurie irgi saugomi teismo rūmuose. Prieš „Ramų prieg- 
lobstį' nebuvę iškelta jokių teisminių ieškinių. Džeksone esan- 
čioje kompanijos agentūroje įregistruota tik pora nereikšmingų 
nusiskundimų ir šie išspręsti administracine tvarka. 

Tik du „Ramaus prieglobsčio“ gyventojai turi bent kokio 
turto, apie kurį būtų verta kalbėti. Ponui Džesiui Plankmorui 
priklauso trys šimtai akrų virgininių pušų miško šalia Pidžon 
Ailendo, tolimojoje šiaurrytinės Fordo apygardos dalyje. Bet po- 
nas Plankmoras to nebežino. Prieš kažkiek metų jo protas atsi- 
jungė ir jau bet kurią dieną vyras padės šaukštą. Be to, jo žmona 

pasimirė prieš dešimt metų, ir jos testamentą patvirtino vieti- 
nis advokatas. Perskaičiau jį du kartus. Visas turtas paliktas po- 
nui Plankmorui, o paskui, po jo mirties — keturiems vaikams. 
Galima drąsiai spėti, kad jisai sudaręs tokį pat testamentą, kurio 
originalas saugomas advokato seife. 

Kitas nuosavybės turėtojas — mano bičiulis Lailas Sper- 
lokas. Su šešiais šimtais keturiasdešimt akrų neįkeistos žemės 
savo neprižiūrimame aktyvų portfelyje šis seniokas — viena iš 
šviesiausių per daugelį metų mano regėtų perspektyvų. Jeigu ne 
jis, pradėčiau planuoti savo pasitraukimą. 

Kitas tyrimas — daug ką atskleidžiantis ir tinkamas pa- 
skaloms, bet ne toks vertingas. Panelė Rubė šiuo metu šešias- 
dešimt aštuonerių, praeityje tris kartus išsiskyrusi, paskutinį 
kartą — prieš dvidešimt dvejus metus, yra bevaikė, be teistumo, 
o jos namas pagal apygardos turto registrą vertinamas 52 000 
dolerių. Prieš dvidešimt metų, kai jis buvo tikrų tikriausias 
viešnamis, įvertinta dvigubai tiek. Pasak vieno seno Ford County 
Times straipsnio, prieš aštuoniolika metų policija surengė pas 
ją reidą ir areštavo dvi merginas ir du klientus, iš kurių vienas 
buvo valstijos įstatymų leidžiamojo organo narys, bet nuo kitos 
apygardos. Sekė kiti straipsniai. Įstatymų leidėjas nešlovingai 
atsistatydino, paskui nusižudė. Morali dauguma pakėlė triukš- 
mą, ir panelė Rubė buvo sėkmingai išguita iš verslo. 

Vienintelis kitas jos turtas — bent jau dominantis apy- 
gardos administraciją — tai 1972-ųjų laidos kadilakas. Pernai 
valstijos registracijos numeriai jai kainavo 29 dolerius. 

Būtent apie kadilaką aš mąstau, kai jai leidžiu pasigauti 
mane aštuntą valandą ryto grįžtantį iš darbo. 

— Labryt, Gilai, — sugergždžia ji iš tabako dervų pilnų 
plaučių — Gal po „Džimį'? 

Stovi ankštame priebutyje apsirengusi kažkokiu bjauriu 
ansambliu — rožine pižama, šviesiai violetiniu vonios chalatu, 


raudonomis guminėmis dušo šlepetėmis ir plačių plačiausiais 

kraštais skrybėle, kuri apsaugotų nuo lietaus geriau nei skėtis. 
Kitaip tariant — vienomis iš jai įprastų drapanų. 

Pasižiūriu į laikrodį, nusišypsau, tariu: 

— Žinoma. 

Ji dingsta viduje ir vėl atskuba su dviem dideliais stiklais 
„Jim Beam“ ir sodos vandeniu. Iš lipnių raudonų jos lūpų kyšo 
„Marlboro“ cigaretė, kuri kalbant sparčiai slankioja aukštyn 
žemyn. 

— Gera naktis slaugos namuose buvo, Gilai? 

— Kaip visada. Gerai pailsėjote? 

— Kiaurą naktį nesudėjau bluosto. 

— Atleiskite. 

Ji nesudėjo bluėsto kiaurą naktį, nes miega visą dieną 
— taip užsilikę iš ankstesnio jos gyvenimo. Paprastai kovoja su 
viskiu iki maždaug dešimtos ryto, o tuomet atsigula ir miega iki 
tamsos. 

Mudu padrikai šnekučiuojamės apie šį bei tą, daugiausia 
paskalas apie žmones, su kuriais niekada nesusipažinsiu. Vis 
prisiliečiu lūpomis gėrimo, bet saugausi neišgerti per daug. 
Kelis kartus ji suabejojo mano vyriškumu, kai pamėginau pra- 
smukti taip ir nepasimėgavęs kaip reikiant burbonu. 

— Sakykit, panele Rube, ar kada nors pažinojote žmogų, 
pavarde Lailas Sperlokas? — per pauzę paklausiu. 

Prisiminti visus pažinotus vyrus jai prireikia nemažai lai- 
ko, bet Lailas galiausiai neprasikala į galvą. 

— Deja, ne, mielasis. O kas? 

— Jis — vienas iš mano globojamųjų, iš tikrųjų mėgsta- 
miausias, ir galvojau šiąnakt pasiimti jį į kiną. 

— Kaip miela iš tavęs. 

— Įvažiuojamajame kino teatre rodomas dvigubas seansas. 

Ji kone išpurškia pilną burną viskio per visą priekinį 
kiemą, paskui juokiasi, kol pristinga kvapo. Galiausiai susitvar- 
džiusi klausia: 


— Tu vežiojiesi senį į nepadorius filmus? 

— Žinoma. Kodėl ne? 

— Juokinga. 

Jai vis dar labai linksma — dideli pageltę dantys matytis 
visu gražumu. Nugeria „Džimio“, užsitraukia cigaretės, ir štai ji 
visai susivaldžiusi. 

Pasak Ford County Times archyvų, įvažiuojamasis kino teat- 
ras „Saulutė“ parodė savąją, skirtą demonstruoti gryname ore, 
Gilios gerklės* versiją 1980-aisiais, ir Klantono miestas pratrūko. 
Protestuota, demonstruota, išleisti potvarkiai, kelti teisminiai 
ieškiniai prieš potvarkius, sakyti pamokslai ir vėl pamokslai, 
politikai rėžė kalbas, o kai triukšmas nurimo ir dulkės nusėdo, 
įvažiuojamasis kino teatras tebeveikė, tebedemonstravo nepa- 
dorius filmus, kada tik norėjo, visiškai saugomas federalinio 
teismo paskelbtos Pirmosios pataisos“* interpretacijos. Tačiau 
kino teatro savininkas sutiko su kompromisu demonstruoti 
filmus, paženklintus XXX, trečiadienio naktimis, kai pamaldieji 
būna bažnyčiose. Kitomis naktimis buvo gausu siaubo juostų 
paaugliams, bet pažadėta gauti kuo daugiau Disnėjaus produk- 
cijos. Tai nebepadėjo. Krikščionių boikotas taip įsišaknijo, kad 
„Saulutė“ apskritai laikyta visuomenės rykšte. 

— Turbūt negalėsiu pasiskolinti jūsų automobilio? — atsi- 
prašomai klausiu. 

— O kas? 

— Na, — aš linkteliu į savąjį apgailėtino vaizdo mažąjį „va- 
balą“, pastatytą prie šaligatvio, — šis kiek per mažas. 

— Tai kodėl neįsigyji ko nors didesnio? 

Kad ir koks mažas, jis vis tiek vertingesnis už jos tanką. 

— Mąsčiau apie tai. Šiaip ar taip, jame galėtų būti ankšto- 
ka. Tik šiaip pagalvojau, didelio čia daikto. Suprasiu, jeigu ne- 
norėsite paskolinti. 


* Vienas iš pirmųjų amerikietiškų pornografinių filmų, pradėtas demonstruoti 
1972-ųjų vasarą (orig. pavadinimas Deep Throat). 

** Jungtinių Valstijų konstitucijos pataisa, įeinanti į Teisų bilį, dėl religijos, kal- 
bos, nuomonių, spaudos ir susirinkimų laisvės. 

— Leisk man pagalvoti. — Ji pabrazdina savo taurėje ledu- 
kais ir sako: — Turbūt įsipilsiu dar šlakelį. O tau? 

— Ne, dėkui. 

Liežuvis man dega, ir staiga pasijuntu apsvaigęs. Nueinu į 
lovą. Ir ji nueina. Po ilgo miego mudu vėl susitinkame, jau tems- 
tant, priebutyje, ir ji tęsia: 

— Manau, išgersiu truputėlį „Džimio“. O tu? 

— Ne, dėkui. Aš vairuoju. 

Ji susitaiso dar vieną su sodos vandeniu, ir mudu išrieda- 
me. Ypatingai jos nekviečiau prisidėti prie manes ir Lailo per 
mūsų „bernvakarį“, bet kai supratau Rubę visai nenorint, kad 
kadilakas išvažiuotų be jos, tariau sau: mat ją velniai. Lailas 
Sperlokas neims į galvą. Kai mudu tartum plaukiame per miestą 
transporto priemonėje, kurioje turėtum jaustis taip pat, kaip 
pasroviui upe alyvą gabenančioje baržoje, ji prisipažįsta vilian- 
tis, kad filmai nebus pernelyg nešvankūs. Pasako tai perdėtai 
plazdendama akių vokais, ir man kyla toks įspūdis, kad panelė 
Rubė pajėgi suvirškinti visokį purvą, kokį tik įvažiuojamasis 
kino teatras „Saulutė“ sugebės patiekti. 

Truputėlį praveriu langą, suteikdamas grynam orui progą 
atmiešti panelės Rubės skleidžiamus aromatus. Mat išeiginei 
nakčiai ji nusprendė papildomai apsišlakstyti visokiausiais kve- 
palais. Užsirūko „Marlboro , bet nė per plyšelį nenuleidžia lan- 
go. Sekundę mane pagauna baimė, kad žiebtuvėlio liepsna gali 
padegti išgaras, ir ugnis, ko gero, apimtų visą priekinę sėdynę, 
suspirgindama mus abu gyvus. Šis mirksnis praeina. 

Kol važiuojame „Ramaus prieglobsčio“ link, vaišinu panelę 
Rubę visomis savo surinktomis virtuvėje paskalomis apie poną 
Lailą Sperloką ir jo gašlias akis ir rankas. Ji patvirtina girdėjusi 
gandą, prieš daugelį metų, apie senyvą džentelmeną, nutvertą 
sukritusį į lovą su slauge, ir atrodo tikrai sujaudinta, kad su- 
sipažins su tokia asmenybe. Dar gurkšnelis „Džimio“, ir Rubė 
pareiškia vis dėlto galbūt šiek tiek prisimenanti Sperloką kaip 
savo klientą anais šlovingaisiais laikais. 

Antrai pamainai vadovauja slaugė Andžela, pamaldi rūsti 
moteris, dabar manajame šiknių sąraše užimanti antrą vietą ir 
visiškai galinti tapti pirmuoju žmogumi, kurį iš čia išvyčiau. Ji 
iškart informuoja nepritarianti mano planams nusivežti Lailą į 
kiną. (Niekam, išskyrus Lailą, o dabar ir panelę Rubę, nepapa- 
sakojau, į kokius filmus važiuojame.) Aš atšaunu, kad nesvarbu, 
kam nepritarianti, nes ponia Vilma Drel, pirmoji Bičių Motinė- 
lė*, sutiko. Iš tiesų sutiko ne savo noru, bet po to, kai ponas 
Sperlokas ir jo duktė (telefonu) pakėlė tokį velnišką triukšmą, 
kad Bičių Motinėlė nebepajėgė klausytis. 

— Leista raštu, — priduriu. — Pasitikrinkite byloje. „Pri- 
tarta, V. Drel“ 

Ji pavarto kelis dokumentus, nerišliai kažką sumurma ir 
raukosi, lyg ištinkama migrenos priepuolio. Po kelių minučių 
mudu su Lailu išsmunkame pro paradines duris. Apsirengęs ge- 
riausiomis kelnėmis ir vienintele savo turima striuke — tamsiai 
mėlynu bleizeriu, nešiotu dešimtis metų — jis ryžtingai klibikš- 
čiuoja. Lauke aš jį sugriebiu už alkūnės. 

— Klausykite, pone Sperlokai, — sakau, — turime kartu 
su mumis netikėtą svečią. 

— Ką tokį? 

— Panelę Rubeę, mano buto savininkę. Pasiskolinau jos au- 
tomobilį, o kartu su juo priklauso ir ji, nelyginant vieno paketo 
sandėris. Atleiskite. 

— Viskas gerai. 

— Ji miela. Jums patiks. 

— Maniau, važiuojame žiūrėti nepadorių filmų. 

— Taip ir yra. Nesijaudinkite, jie panelės Rubės netrikdys. 
Nėra tokia jau didelė ponia, jeigu žinote, ką turiu omeny. 

Lailas supranta. Sublizgusiomis akimis visiškai pagauna 
mintį. Mudu sustojame prie priekinių keleivio pusės durelių, ir 
aš abu supažindinu, paskui Lailas įsiropščia ant įdubusios už- 


* Užuomina į populiarų tokio pat pavadinimo komiksą (Oueen Bee). 

pakalinės sėdynės. Dar mums nepajudėjus iš aikštelės, panelė 
atsigręžia ir sako: 

— Lailai, brangusis, pageidautumėte šlakelio „Jim 
Beam'? 

Iš didžiulės raudonos rankinės ji jau traukiasi kvortos tal- 
pos plokščią butelaitį. 

— Gal ne, — atsako Lailas, ir aš lengviau atsikvepiu. Vie- 
nas dalykas išsivežti Lailą pasižiūrėti šiek tiek pornografijos, bet 
jeigu parvežčiau jį nusitašiusį, galėčiau turėti nemalonumų. 

Ji palinksta į mane. 

— Jis žavingas, — sako. 

Ir mes išvažiuojame. Tikiuosi, kad panelė Rubė užsimins 
apie „Sonic“, ir po kelių minučių ji taria: 

— Nagi, Gilai, norėčiau pietums mėsainio su sūriu ir skru- 
dintų bulvyčių. Gal užsukame į „Sonic? 

Po šiokių tokių pastangų man pavyksta įsprausti tanklaivį 
į siaurą tarpelį prie „Sonic“. Vieta sausakimša, ir aš pagaunu nu- 
stebusius kai kurių klientų žvilgsnius. Visi jie sėdi gerokai ma- 
žesnėse ir naujesnėse transporto priemonėse. Nežinau, ar juos 
linksmina skaisčiai raudonas, vos telpantis kadilakas, ar keista 
trijulė jo viduje. Nors man tai nelabai rūpi. 

Esu daręs tai ir anksčiau, kituose slaugos namuose. Viena iš 
didžiausių dovanų, kokias galiu suteikti savo mėgstamiausiems 
draugams — tai laisvė. Esu vežiojęs senas ponias į bažnyčią, 
užmiesčio klubus, laidotuves ir vestuves, ir, žinoma, į prekybos 
centrus. Esu vežiojęs seniokus į karo veteranų sambūrius, beis- 
bolo rungtynes, barus, bažnyčias ir kavines. Už tas ekskursijė- 
les, už tuos gerumo poelgius, padedančius jiems išsigauti iš savo 
kambario, būna dėkingi kaip vaikai. Ir liūdna, kad tie ištrūkiai 
į realųjį pasaulį visada sukelia nemalonumų. Kitiems darbuo- 
tojams, mano bendradarbiams, nepatinka, kad aš linkęs skirti 
papildomą laiką mūsų namų globotiniams, o kiti globotiniai 
ima labai pavydėti tiems laimingiesiems, galintiems kelioms 
valandoms ištrūkti. Bet dėl nemalonumų nesuku sau galvos. 

Lailas tvirtina esąs sotus — be abejo, prisikimšęs guminės 
vištienos ir žalios želės. Aš užsakau dešrainių ir limonado, ir 
netrukus mes vėl plaukiame gatve. Panelė Rubė krimsnoja skru- 
dintą buivytę, o Lailas kažkur toli ant galinės sėdynės mėgaujasi 
atviromis erdvėmis. Staiga jis prabyla: 

— Norėčiau alaus. 

Įsuku į pernakt dirbančios būtiniausių prekių parduotuvės 
aikštelę. 

— Kokio? 

— „Schlitz“, — nedvejodamas atsako jis. 

Nuperku šešių šešiolikos uncijų skardinėlių pakuotę, pa- 
duodu jam, ir mes vėl važiuojame. Girdžiu pokštelint dangtelį, 
paskui šliurpesį. 

— Nori vienos, Gilai? — klausia seniokas. 

— Ne, dėkui. — Nemėgstu alaus kvapo ir skonio. 

Panelė Rubė įsipila į „Dr Pepper“ limonadą burbono ir 
gurkšnoja. Dabar ji šypsosi. Spėju todėl, kad turi su kuo gerti. 

Prie „Saulutės“ nuperku tris bilietus po penkis baksus, 
— mano bičiuliai nepasisiūlo sumokėti, — ir mes pamažu slen- 
kame per žvyruotą aikštelę. Pasirenkame vietą trečioje eilėje, 
atokiai nuo kitų transporto priemonių. Suskaičiuoju, kad, be 
mūsų, jų čia yra dar šešios. Filmas jau demonstruojamas. Pri- 
tvirtinu prie savo pusės lango garsiakalbį, pareguliuoju garsą, 
kad Lailas galėtų girdėti visus dūsavimus, paskui įsmunku 
žemiau į sėdynę. Panelė Rubė vis krimsnoja savąjį mėsainį su 
sūriu. Lailas pasislenka ant galinės sėdynės į pat vidurį, kad nie- 
kas neužstotų jam vaizdo. 

Fabula netrukus išaiškėja. Komivojažierius, keliaujantis 
nuo durų prie durų, stengiasi parduoti dulkių siurblius. Tikė- 
tumeis, kad toks komivojažierius turėtų būti koks nors gražiai 
apsirengęs ir bent mėginantis maloniai atrodyti. O šis vyrukas 
— riebaluotas nuo galvos ligi kojų, su auskarais, tatuiruotėmis, 
ankštais šilkiniais marškiniais, susegtais keliomis sagomis, ir 
gašlia šypsena, kuri išgąsdintų bet kurią padorią namų šeimi- 

ninkę. Žinoma, šiame filme nėra jokių padorių namų šeiminin- 
kių. Vos tik mūsiškis glitus komivojažierius atsiduria priešais 
paradines duris, termpdamas paskui save nereikalingą dulkių 
siurblį, namų šeimininkė puola jį, drabužiai lekia šalin, ir pra- 
sideda visokios išdykystės. Vyras užklumpa juodu ant sofos ir, 
užuot dulkių siurblio žarna pritalžęs vyruką iki sąmonės ne- 
tekimo, prisideda prie linksmybių. Netrukus tai jau šeimyninis 
reikalas, iš visų pusių į poilsio kambarį skuba nuogaliai. Šeima 
— tai viena iš tų pornografinių šeimų, kur vaikai tokio pat am- 
žiaus kaip ir tėvai, tačiau kam rūpi? Atvyksta kaimynai, ir scena 
tampa pašėlusio poravimosi būdais ir pozicijomis, įsivaizduoja- 
momis tik nedaugeliui mirtingųjų. 

Dar giliau įsmunku į sėdynę, virš vairo vos galėdamas ma- 
tyti. Panelė Rubė toliau krimsnoja, sukrizendama iš ko nors ek- 
rane, nė kiek nesutrikusi, o Lailas atsidaro dar vieną skardinėle 
alaus — vienintelis garsas ten iš galo. 

Kažkoks raudonsprandis dviem eilėmis toliau už mūsų 
kaskart kulminaciniu filmo momentu nuspaudžia savo automo- 
bilio signalą. Jeigu ne tai, „Saulutėje“ gana tylu ir tuščia. 

Po antros orgijos man atsibosta ir atsiprašau išeidamas į 
vyrų tualetą. Neskubiai žingsniuoju per žvyruotą aikštelę link 
aptriušusio pastatėlio, kur parduodami užkandžiai ir įrengti 
tualetai. Kino aparatinė — suklypęs prieduras virš jo. „Saulutė“ 
tikrai mačiusi geresnius laikus. Susimoku už kibirėlį suplėkusių 
kukurūzų spragėsių ir neskubu sugrįžti į kadilaką. Pakeliui nė 
nepamanau žvilgtelėti į ekraną. 

Panelė Rubė dingusi! Po sekundės dalelės, kai sumoju, 
kad jos vieta tuščia, išgirstu ją kikenant ant galinės sėdynės. 
Žinoma, palubės lemputė neveikia turbūt jau kokius dvidešimt 
metų. Ten gale tamsu, ir aš neatsigręžiu. 

— Jums, žmonės, viskas gerai? — klausiu bemaž kaip atei- 
nančioji vakare pasėdėti prie vaikų auklė. 

— O kaipgi kitaip, — atsako Lailas. 

— Čia gale daugiau vietos, — paaiškina Rubė. 

Po dešimties minučių aš vėl atsiprašau ir išeinu ilgai pasi- 
vaikštinėti per aikštelę iki pat paskutinės eilės ir pro seną tvorą 
aukštyn šlaitu prie nusenusio medžio, po kuriuo, aplinkui su- 
laužytą piknikų stalą, ant žemės išmėtytos alaus skardinėlės 
— daiktiniai įrodymai, palikti paauglių, per jaunų ar per skur- 
džių, kad galėtų nusipirkti bilietus į seansą. Atsisėdu ant palai- 
kio stalo ir aiškiai matau tolumoje ekraną. Suskaičiuoju septynis 
lengvuosius automobilius ir du pikapus — mokių klientų. Tas, 
kuris arčiausiai panelės Rubės kadilako, kaip tik tinkamais mo- 
mentais vis supypsi signalu. Jos automobilis tviska nuo ekrano 
atspindžių. Kiek man matyti, jis visiškai nejuda. 

Mano pamaina prasideda 21.00, ir aš niekada nevėluoju. 
Bičių Motinėlė Vilma Drel raštu nurodė, kad ponas Sperlokas 
privalo grįžti lygiai 21.00, tad likus dar trisdešimčiai minučių aš 
nupėdinu atgal prie automobilio, nutraukiu tai, kad ir kas ant 
galinės sėdynės dėjosi, jeigu išvis dėjosi, ir paskelbiu, kad laikas 
grįžti. 

— Tik aš liksiu čia gale, — sukrizena panelė Rubė, šiek tiek 
veldama žodžius, o tai neįprasta, nes kaušalui ji atspari. 

— Jums viskas gerai, pone Sperlokai? — klausiu. 

— O kaipgi kitaip. 

— Jums, žmonės, patiko filmai? 

Abu garsiai nusikvatoja, ir aš sumoju, kad juodu girti. Visą 
kelią iki pat panelės Rubės namų kikena, ir šiaip jiems labai 
linksma. Kai persėdame į mano „vabalą , ji palinki mums labos 
nakties. Važiuodamas su ponu Sperloku „Ramaus prieglobsčio“ 
link, paklausiu jo: 

— Buvo smagu? 

— Nuostabu. Dėkui. 

Jis laiko rankoje „Schlitz“ — kiek matau, trečią — ir sėdi 
pusiau užmerktomis akimis. 

— Ką veikėte ant galinės sėdynės? 

— Ne kažin ką daug. 

— Ji miela, tiesa? 

— Taip, bet kvapas nuo jos baisus. Visi tie kvepalai. Nieka- 
da nemaniau, kad būsiu ant galinės sėdynės su Rube Klements. 

— Pažįstate ją? 

— Supratau, kas ji tokia. Aš čia ilgai gyvenau, sūnau, ir 
daug ko neprisimenu. Bet būta meto, kai beveik kiekvienas ži- 
nojo, kas ji tokia. Vienas jos vyras buvo vienos iš mano žmonų 
vyras. Manau, taip. Labai labai seniai. 

Kaip nemylėsi mažų miestukų? 


Kita mūsų ekskursija — po dviejų savaičių — į Pilietinio 
karo mūšio lauką prie Braiso kryžkelės, už valandos kelio nuo 
Klantono. Kaip daugelis senų pietiečių, ponas Sperlokas tvir- 
tina turįs protėvių, narsiai kovojusių už Konfederaciją. Jis vis 
griežia dantį ir net gali tiesiog supykti, jeigu pradedama kalbėti 
apie Rekontrukciją („taip ir neįvykusi') ir jankių perėjūnus 
(„šunsnukiai ir vagys'). 

Išregistruoju jį anksti vieną antradienį, stebint budrioms 
ir nepritariančioms Bičių Motinėlės Vilmos Drel akims, ir mudu 
pasprunkame manuoju „vabalu“, palikdami už saves „Ramų 
prieglobstį . Sustoju prie kiaurą parą dirbančios būtiniausių 
prekių parduotuvės nupirkti du aukštus aukštus puodelius 
išsivadėjusios kavos, sumuštinių ir gaiviųjų gėrimų, ir mudu 
leidžiamės iš naujo kovoti kare. 

Tiesą sakant, į Pilietinį karą man visiškai nusispjaut, ir aš 
visai nesuprantu to užsilikusio žavėjimosi juo. Mes, pietiečiai, 
jį pralaimėjome, ir pralaimėjome smarkiai. Reikia tai pamiršti. 
Bet jeigu ponas Sperlokas nori paskutines dienas nugyventi 
svajodamas apie konfederatų šlovę ir apie tai, kas galėjo būti 
buvę, tai suteiksiu jam tai kuo geriau. Praėjusį mėnesį perskai- 
čiau dešimtis knygų iš Klantono bibliotekos apie karą, ir dar 
trys tokios yra mano kambaryje pas panelę Rubę. 

Kai kada jis pastabus detalėms, — mūšiams, generolams, 


kariuomenės veiksmams, — o kartais ničnieko neprisimena. 

Palaikau pokalbį savo naujausia aktualia tema — kaip išsaugoti 
Pilietinio karo mūšių laukus. Pompastiškai rentauju naikinamas 
šventąsias vietas, ypač Virdžinijoje, kur Buliaus upokšnis, Fre- 
deriksbergas ir Vinčesteris niokojami naujų statybų plėtros. Tai 
senioką sunervina, paskui jis ima knapsėti nosimi. 

Atvykę į vietą, mudu apžiūrime kelis paminklus ir mū- 
šio lauką žyminčius akmenis. Jis yra įsitikinęs, kad jo senelis, 
Džošua Sperlokas, per kažkokį didvyrišką manevrą mūšyje prie 
Braiso kryžkelės buvo sužeistas. Mudu sėdime ant skeltų rąstų 
tvoros ir priešpiečių valgome sumuštinius, o jis, apimtas liūdno 
transo, žvelgia į tolį, lyg laukdamas kanonados ir arklių kanopų 
bildesio. Kalba apie savo senelį, mirusį 1932-ais ar 1934-ais, 
maždaug apie devyniasdešimties. Senelis Lailą vaikystėje žavėjo 
pasakojimais apie nukautus jankius ir apie tai, kaip buvo apšau- 
domas ir kovojo greta Natano Bedfordo Foresto, didžiausio iš 
visų pietiečių vadų. 

— Juodu buvo drauge prie Šailou, — pasakė jis. — Sykį 
senelis mane tenai nusivežė. 

— Ar norėtumėte vėl tenai nuvykti? — klausiu. 

Jo veidu išplinta šypsnis, ir akivaizdu, kad norėtų vėl pa- 
matyti to mūšio lauką. 

— Būtų svajonė, — sudrėkusiomis akimis sako jis. 

— Galiu suorganizuoti. 

— Noriu nukakti ten balandį, kai vyko mūšis, kad galėčiau 
pamatyti Persikų Sodą, Kruvinąjį Tvenkinį ir Širšių Lizdą. 

— Tikrai jums pažadu. Kitą balandį nuvyksime. 

Kitas balandis — po penkių mėnesių, o turint galvoje 
mano judėjimo duomenis, abejoju, ar „Ramiame prieglobstyje“ 
tebedirbsiu. Bet jeigu ir ne, niekas man nesutrukdys aplankyti 
savo draugo Lailo ir pasiimti jo į dar vieną kelionę automobiliu. 

Didžiumą kelio atgal į Klantoną jis miega. Tarp snaudulio 
valandėlių aš jam paaiškinu, kad esu susijęs su nacionaline gru- 
puote, besirūpinančia Pilietinio karo mūšių laukų išsaugojimu. 
Grupuotė griežtai privati, nesulaukia pagalbos iš vyriausybės, 

todėl priklausoma nuo aukojimų. Aš, aišku, mažai uždirbu, 
todėl kasmet siunčiu nedidelį čekį, bet turiu pasiturintį dėde, 
kuris mano prašomas siunčia stambius čekius. 

Lailas susidomi. 

— Jūs visada galėtumėte įtraukti juos į savo testamen- 
tą, — sakau. 

Jokios reakcijos. Ničnieko. Palieku tą klausimą ramybėje. 

Grįžtame į „Ramų prieglobstį“, ir aš palydžiu senioką į jo 
kambarį. Nusivilkdamas nertinį ir nusiaudamas batus jis padė- 
koja man už „nuostabią dieną“. Paplekšnoju jam per nugarą, pa- 
sakau, kad ir man buvo labai smagu, ir kai jau žengiu pro duris, 
jisai sako: 

— Gilai, aš neturiu testamento. 

Deduosi nustebęs, bet iš tikrųjų nesu. Skaičius žmonių, 
ypač gyvenančių slaugos namuose ir niekada nepasirūpinusių 
testamentu, stulbinamas. Apsimetu esąs pritrenktas, paskui 
— nuliūdęs ir tariu: 

— Pasikalbėkim apie tai vėliau, gerai? Žinau, ką reikia 
daryti. 


— Žinoma, — su palengvėjimu sako jis. 


Kitą rytą 5.30 koridoriai tušti, šviesos tebeišjungtos, visi 
miega ar turėtų miegoti. Registratūroje skaitau apie generolo 
Granto pietinę kampaniją ir krūpteliu, staiga pasirodžius poniai 
Dafnei Grout. Ji — aštuoniasdešimt šešerių ir serga demencija, 
todėl laikoma uždaryta galiniame sparne. Kaip ji sugebėjo pra- 
eiti pro užrakintas duris, man taip ir liks neaišku. 

— Ateikit greičiau! — sušnypščia man pro trūkstamus 
dantis kimiu ir silpnu balsu. 

— Kas atsitiko? — klausiu pašokdamas. 

— Harietė. Ji ant grindų. 

Skuodžiu į galinį sparną, surenku kodą, įpuolu pro storas 
rakinamas duris ir nulekiu koridoriumi į 158-ąjį kambarį, kur 

ponia Harietė Markl gyveno nuo pat mano brendimo metų. 
Įjungiu kambaryje šviesą, ir štai ji — ant grindų, akivaizdžiai 
be sąmonės, nuoga, tik su juodomis puskojinėmis, guli šleikš- 
čiame vėmalų, šlapimo, kraujo ir savo išmatų klane. Smarvė 
pakerta man kelius, o aš esu atlaikęs daug sukrečiančių kvapų. 
Kadangi patyriau tokių situacijų ir anksčiau, reaguoju instink- 
tyviai. Greitai išsitraukiu mažutį fotoaparatą, padarau keturias 
nuotraukas, įsikišu jį atgal į kišenę ir nuskubu pagalbos. Ponios 
Dafnės Grout niekur nematyti, o šiame sparne niekas kitas dar 
neatsibudes. 

Budinčiojo patarnautojo čia nėra. Prieš aštuonias su puse 
valandos, kai prasidėjo mūsų pamaina, registratūroje, kur tuo 
metu buvau ir aš, pasižymėjo atėjusi moteriškė, vardu Rita, ir 
paskui patraukė į galinį sparną. Ji budėjo, viena, o tuo nusiženg- 
ta taisyklėms, nes čia privalo budėti du patarnautojai. Rita dabar 
dingusi. Aš nuskuodžiu į šiaurinį sparną, sugriebiu patarnauto- 
ją, vardu Garis, ir drauge mudu puolame veikti. Užsimauname 
gumines pirštines, užsidedame higienines kaukes ir apsiauname 
sanitarinius batus. Greitai pakeliame ponią Harietę nuo grindų 
ir paguldome atgal į lovą. Ji kvėpuoja, bet vos vos, o tuoj virš kai- 
rės ausies žioji žaizda. Garis šluosto ją, o aš tuo metu išvalau ne- 
švarumus. Kai aplinka tampa mažumėlę švaresnė, paskambinu 
greitajai pagalbai, o paskui slaugei Andželai ir Motinėlei Vilmai. 
Per tą laiką atsibudo kiti, ir mes pritraukiame žiūrovų. 

Ritos vis dar niekur nematyti. Du patarnautojai, Garis ir 
aš, penkiasdešimt dviem globotiniams. 

Mudu sutvarstome žaizdą, apvelkame ją švariais apatiniais 
ir naktiniais marškiniais, ir kol Garis sergsti prie jos lovos, aš 
puolu į sparno budėjimo postą patikrinti dokumentacijos. Ponia 
Harietė nemaitinta nuo vakar vidudienio, — beveik aštuonioli- 
ka valandų, — taip pat nepasivarginta duoti jai priklausančių 
vaistų. Aš greitai padarau visų pastabų ir įrašų fotokopijas, nes 
galima kirsti lažybų, kad visa tai per kelias valandas bus patvar- 
kyta. Sulankstau jas ir įsikišu į kišenę. 

Atvyksta greitoji. Ponia Harietė įkeliama ir išvežama. 
Slaugė Andžela ir ponia Drel susiglaudusios įninka nervingai 
sklaidyti dokumentaciją. Aš grįžtu į pietinį sparną ir stalčiuje 
užrakinu įkalčius. Po kelių valandų persivešiu juos pas save. 

Kitą dieną iš kažkokios regioninės įstaigos atvyksta vy- 
riškis su kostiumu ir pageidauja apklausti mane apie tai, kas 
įvyko. Jis ne advokatas — tie pasirodys vėliau — ir ne itin 
nuovokus. Pradeda aiškinti Gariui ir man būtent tai, ką, jo ma- 
nymu, mes matėme ir veikėme krizės metu, ir mudu leidžiame 
jam raizgoti. Jis varo toliau, patikindamas mudu, kad ponia 
Harietė buvo deramai maitinama ir gydoma vaistais — užra- 
šuose visiška tvarka — ir kad Rita paprasčiausiai išėjo į lauką 
parūkyti ir blogai pasijuto, todėl turėjo išskubėti trumpam 
namo, o kai tik sugrįžo, aptiko „nelaimingą situaciją, susijusią 
su ponia Hariete. 

Vaidinu buką — tai mano specialybė. Garis — irgi, bet jam 
tai natūraliau išeina, be to, jis susirūpinęs ir dėl savo darbo. Aš 
— ne. Idiotas galiausiai išvyksta, ir tai daro leisdamas suprasti, 
kad atvažiavo į mūsų raudonsprandžių miestuką ir mikliai už- 
gesino gerajai senutei „HVOH Group“ dar vieną gaisrą. 

Savaitę ponia Harietė su įtrūkusia kaukole gydoma ligo- 
ninėje. Ji neteko daug kraujo ir, galimas daiktas, dar daugiau 
pažeistos smegenys, nors kaip, po velnių, tai išmatuosi? Šiaip ar 
taip, tinkamo žmogaus rankose — gražus teisminis ieškinys. 

Dėl tokių ieškinių populiarumo ir nemažo skaičiaus mait- 
vanagių, sukančių ratus apie slaugos namus, esu patyręs, kad 
būtina veikti nedelsiant. Mano advokatas — senas draugas 
Deksteris Ridlis iš Tupelo, žmogus, į kurį kartais kreipiuosi. 
Deksas apie penkiasdešimties, praeityje turėjęs porą žmonų bei 
gyvenimų ir prieš kelerius metus nusprendęs, kad neišsilaikys 
savo profesijoje, jeigu vien sudarinės pirkimo-pardavimo aktus 
ir registruos skyrybas be kieno nors kaltės. Deksas žengtelėjo 
laiptelį aukščiau ir tapo teisminių ginčų advokatu, nors iš tik- 
rųjų jis retai eina į teismą. Tikrasis jo talentas — kelti stambius 

ieškinius, paskui tempti ir spausti, kol kita šalis sutinka susi- 
tarti. Po visą šiaurinę Misisipę puikuojasi reklaminiai stendai su 
šypsančiu jo veidu. 

Laisvą dieną nuvažiavau į Tupelą, parodžiau jam spalvo- 
tas nuogos ir kruvinos ponios Harietės fotografijas, parodžiau 
patarnautojų užrašus prieš šiuos patvarkant ir po to, ir mudu 
sukirtome rankomis. Deksas įjungsiąs aukščiausią pavarą, su- 
sisieksiąs su Harietės Markl šeima ir per savaitę informuosiąs 
„HVOH',kadjie turį rimtą problemą. Neužsiminsiąs apie mane, 
mano padarytas fotografijas ir nukopijuotus dokumentus, kol 
neiškils reikalas. Turint tokią vidinę informaciją, byla veikiau- 
siai bus greitai sureguliuota, o aš ir vėl liksiu bedarbis. 

Pagal įsakymą iš centrinės būstinės ponia Vilma Drel 
staiga tampa labai maloni. Pasišaukia mane ir pasako, kad savo 
pareigose pasirodžiau taip gerai, jog man pakeliama alga. Nuo 
šešių baksų per valandą iki septynių. Ir privalau niekam čia apie 
tai nepasakoti. Pažeriu jai krūvą širdingų padėkų, ir ji lieka įsi- 
tikinusi, kad mudu dabar susiję. 

Vėlai tą vakarą perskaitau ponui Sperlokui žurnalo straips- 
nį apie vieną statybų vykdytoją Tenesyje, mėginantį buldozeriu 
sulyginti apleistą Pilietinio karo laikų mūšio lauką, kad ten 
galėtų įmesti prekybos centrą ir kelis pigius kooperatinius dau- 
giabučius. Vietiniai gyventojai ir kovojantieji už tokių atmin- 
tinų vietų išsaugojimą tam priešinasi iš visų jėgų, bet statybų 
vykdytojo pusėje yra pinigai ir politikai. Lailą tai sunervina, 
ir mudu ilgai kalbamės apie būdus, kaip padėti tiems geriems 
žmoneliams. Jis neužsimena apie paskutiniąją savo valią ir tes- 
tamentą, o man vis dar per anksti daryti ėjimą. 

Senelių namuose gimtadieniai — didelis įvykis. Ir dėl 
suprantamų priežasčių. Verčiau švęsk juos, kol gali. Visada 
valgykloje surengiamos vaišės — su tortu, žvakutėmis, ledais, 
nuotraukomis, dainomis ir panašiai. Mes, personalas, labai 
stengiamės, kad būtų linksma ir triukšminga, ir iš kailio neria- 
mės mėgindami užtęsti iškilmes bent iki trisdešimties minučių. 

Apie pusę atvejų čia dalyvauja ir kai kurie šeimynykščiai, ir tai 
pakelia nuotaiką. Jeigu niekas iš šeimos nedalyvauja, mes sten- 
giamės dar labiau. Kiekvienas gimtadienis galėtų būti paskuti- 
nis, bet, manau, ši tiesa tinka mums visiems. Nors kai kuriems 
— dar labiau. 

Gruodžio 2-4 Lailui Sperlokui sukanka aštuoniasdešimt 
penkeri. Iš Džeksono atvyksta rėksminga jo duktė — su dviem 
savo vaikais ir trimis vaikaičiais, taip pat ir su sau įprasta kruša 
komplimentų, reikalavimų ir pasiūlymų, ir viskas išsakoma kaip 
triukšminga ir nevykusi pastanga įtikinti savo mylimąjį tėvą, 
kad labai juo rūpinasi ir kad privalo duoti mums velnių. Jie at- 
veža balionų ir kvailų kepurių, konditerijos parduotuvėje pirktą 
kokoso riešutų tortą (jo mėgstamąjį) ir keletą pigių dovanų ne- 
skoningose dėžėse — tokių dalykų kaip kojinės, nosinės ir su- 
plėkę šokoladiniai saldainiai. Viena vaikaitė salės gilumoje pa- 
stato trenksmingą grotuvą ir paleidžia Henką Viljamsą (jo neva 
labai mėgstamą). Kita surengia parodą iš padidintų nespalvotų 
fotografijų, kuriose įamžintas jaunas Lailas armijoje, jaunas 
Lailas, žengiantis bažnyčios nava prie altoriaus (pirmą kartą), 
jaunas Lailas prieš tieką daug dešimtmečių pozuojantis vienaip 
ar kitaip. Dalyvauja daugelis slaugos namų gyventojų, taip pat 
ir daugelis darbuotojų, tarp jų ir Rozelė iš virtuvės, nors, žinau, 
ji yra čia dėl torto, o ne dėl kokių nors jausmų sukaktuvininkui. 
Vienu metu Vilma Drel atsiduria per arti Lailo, ir šis, šiandien 
negavęs salietros, negrabiai ir visiems matant pamėgina grybš- 
telėti jai už stambios subinės. Jam pavyksta saują šios nutverti. 
Motinėlė pasibaisėjusi klykteli, ir beveik visi nusijuokia, lyg tai 
irgi įeitų į iškilmes, bet aiškiai matau, kad jai anaiptol nelinks- 
ma. Paskui Lailo duktė bjauriai persistengia sukvaksėdama ant 
jo, užplodama per ranką ir subardama, ir kelias sekundes nuo- 
taika įsitempia. Vilma dingsta, dienos likutį daugiau niekas jos 
nebemato. Abejoju, ar per daugelį metų ji buvo patyrusi tiek 


smagumo. 

Po valandos pobūvis išsikvepia, ir keletas mūsų draugų 
pradeda knapsėti nosimis. Duktė ir jos šeimynėlė greitai susi- 
pakuoja ir netrukus jų nebelieka. Glėbesčiavimasis, bučiniai ir 
visa kita, bet juk atgal iki Džeksono tolimas kelias, tėti. Lailo 
aštuoniasdešimt penkto gimtadienio šventė greitai baigiasi. Pa- 
lydžiu jį atgal į kambarį, nešdamas dovanas ir kalbėdamas apie 
Getisbergą. 

Tuoj po meto visiems gulti į lovas aš įsmunku pas jį į kam- 
barį ir įteikiu savo dovaną. Kelios valandos paieškų, keletas 
skambučių reikiamiems žmonėms, ir aš sužinojau, kad iš tikrųjų 
būta kapitono Džošuos Sperloko, Šailou mūšio metu kovojusio 
Dešimtojo Misisipės pėstininkų pulko gretose. Jis buvo iš Riplio, 
Misisipės valstijos, miesto netoli nuo tos vietos, kur gimė Lailo 
tėvas, pagal mano patikrintus faktus. Suradau Nešvilyje įmone, 
besispecializuojančią Pilietinio karo relikvijų — tiek tikrų, tiek 
falsiikuotų — srityje, ir sumokėjau jiems už darbą 80 dolerių. 
Mano dovana — ant minkšto audinio pritvirtintas ir įrėmintas 
medalio „Už narsą“, kuriuo buvo apdovanotas kapitonas Sper- 
lokas, pažymėjimas, o iš abiejų šio šonų — konfederatų kovos 
vėliava dešinėje ir Dešimtojo pulko oficiali emblema kairėje. Tai 
neturėjo būti kas nors kitas, nei yra iš tikrųjų, — labai gražus 
ir labai fiktyvus atgaminimas kai ko, kas nuo pat pradžių nie- 
kada neegzistavo, — bet kam nors tokiam kaip Lailas, tiek įsi- 
jautusiam į praeities šlovę, buvo nuostabiausia iš visų dovana. 
Paimdamas ją, jis apsiašaroja. Seniokas jau pasirengęs dangui, 
bet ne taip dar greitai. 

— Gražu, — tariajis. — Nežinau ką ir pasakyti. Dėkui. 

— Tai man malonu, pone Sperlokai. Jis buvo šaunus karys. 

— Taip, tikrai. 


Lygiai vidurnaktį aš įteikiu savo antrą dovaną. 
Lailo kambario draugas yra ponas Hičkokas, silpnas ir 
gęstantis džentelmenas, tik metais vyresnis už Lailą, bet kur 

kas blogesnės būklės. Man papasakojo, kad jis gyveno labai 
dorai, nevartojo alkoholio, tabako, neturėjo kitų ydų, tačiau ne- 
daug kas iš jo beliko. Lailas visą savo gyvenimą vaikėsi moteris, 
daugelį pasigavo, ir vienu metu rūkė cigaretę po cigaretės, be to, 
dažnai užmindavo ant kamščio. Tiek daug metų dirbdamas šį 
darbą įsitikinau, kad bent perpus tai paaiškinama DNR, arba ji 
sudaro pusę problemos. 

Kad ir kaip ten būtų, tablečių dalijimo laiku aš pavaišinu 
poną Hičkoką stipresne migdomąja, ir jis — kitame pasaulyje. 
Nė velnio negirdės. 

Panelė Rubė, kuri, esu tikras, maukė „Džimį“ su įprasta 
ištikimybe, puikiai vykdo mano nurodymus ir sustoja su savo 
masyviuoju kadilaku prie šiukšlių konteinerio lauke, tuoj prie 
pat užpakalinių durų į virtuvę. Jau kikendama, su taure rankoje, 
ji išsiropščia iš vairuotojo sėdynės. Keleivio vietoje pirmą kartą 
gaunu pamatyti Mendę, vieną iš panelės Rubės „geresniųjų“ 
merginų, bet ne metas pažindintis. „Ššš“, sušnypščiu, ir jiedvi 
seka paskui mane patamsy į virtuvę ir į blausiai apšviestą val- 
gyklą, kur mes minutėlei stabtelėjame. 

Panelė Rubė išdidžiai taria: 

— Taigi, Gilai, čia Mendė. 

Mudu paspaudžiame vienas kitam rankas. 

— Išties malonu, — sakau. 

Mendė vos teikiasi nusišypsoti. Jos veidas byloja: „Tik 
greičiau visa tai baikime. Ji apie keturiasdešimties, apkūnoka, 
smarkai pasidažiusi, bet neįstengia paslėpti sunkaus gyvenimo 
įtampos paliktų pėdsakų. Kitos trisdešimt minučių man kai- 
nuos 200 dolerių. 

„Ramiame prieglobstyje“ visos šviesos prigesintos, žvilg- 
teliu pietiniu koridoriumi tolyn, pasitikrindamas, ar nėra kokio 
judėjimo. Paskui mudu, Mendė ir aš, greitai nueiname į 18-ąjį 
kambarį, kur ponas Hičkokas atsijungęs, bet ponas Sperlokas 
vaikštinėja laukdamas. Jis pažvelgia į ją, ji — į jį. Aš greitai metu: 
„Smagaus gimtadienio“, uždarau duris ir grįžtu tuo pačiu keliu. 

Mudu su panele Rube laukiame valgykloje, geriame. Ji turi 
taurelę. Aš gurkšnoju iš plokščio jos butelaičio ir turiu prisipažin- 
ti, kad po trijų mėnesių burbonas ne toks jau prastas, koks buvo. 

— Ji miela, — sako panelė Rubė, nuoširdžiai džiaugdama- 
si, kad jai ir vėl pavyko suvesti žmones kartu. 

— Puiki mergina, — išsiblaškęs pritariu. 

— Pradėjo pas mane dirbti iškritusi iš vidurinės. Baisi šei- 
ma. Po to pora nenusisekusių santuokų. Taip ir neturėjo šansų. 
Tik gailiuosi, kad negaliu jos laikyti labiau užimtos. Juk šiais 
laikais taip sunku. Moterys tokios palaidos, kad net nebeima 
už tai pinigų. 

Panelė Rubė, profesionali ir neatgailaujanti madam, dejuo- 
ja dėl to, kad šiuolaikinės moterys pernelyg palaidos. Minutėlę 
apie tai susimąstau, paskui trūkteliu gurkšnelį ir nuleidžiu tai 
negirdomis. 

— Kiek dabar turite merginų? 

— Tik tris, visas daliniu krūviu. Anksčiau turėdavau tuziną 
ir visoms užtekdavo darbo. 

— Tai bent laikai buvo. 

— Taip, buvo. Geriausi mano gyvenimo metai. Kaip ma- 
nai, ar galėtume čia, „Ramiame prieglobstyje“, rasti daugiau 
užimtumo? Žinau, kalėjime viena diena per savaitę išskiriama 
santuokiniams pasimatymams. Ar kada nors pagalvojai apie tą 
pat čionai? Galėčiau vis atvežti po porą merginų vienai nakčiai 
per savaitę ir, esu tikra, darbas joms būtų nesunkus. 

— Turbūt tai prasčiausia idėja, kokią esu girdėjęs per pen- 
kerius metus. 

Nors sėdime prieblandoje, matau ją paraudusiomis akimis 
sužioruojant į mane. 

— Atleisk, nenugirdau, — sušnypščia. 

— Išgerkite. Šioje vietoje uždaryti penkiolika vyrų, panele 
Rube, kurių amžiaus vidurkis, ak, tarkime, apie aštuoniasde- 
šimt. Iškart galiu pasakyti, kad penki nesikelia iš lovos, trijų 


smegenys mirusios, trys nepajėgia išlipti iš invalidų vežimėlio, 

taigi lieka keturi vaikščiojantys. Iš tų keturių, galėčiau lažinis iš 
nemažos sumos, tik vienas geba pasirodyti tam tikru lygiu. Ne- 
galite slaugos namuose pardavinėti sekso. 

— Esu tai dariusi ir anksčiau. Čia ne pirmas mano rodeo. 

Ir sulig tais žodžiais ji sukeknoja savo patentiniu, tabako 
dūmų pridusintu juoku ir užsikosėja. Galiausiai atgauna kvapą 
— pakankamai ilgai, kad suspėtų viską numaldyti staigiai iš- 
lenkdama gurkšnį „Jim Beam“. 

— Seksas slaugos namuose, — vėl sukeknoja ji. — Galbūt 
ten mano kelias. 

Prikandu liežuvį. 

Kai seansas baigtas, mes paskubom nepatogiai atsisvei- 
kiname. Lydžiu žvilgsniu kadilaką, kol šis saugiai dingsta iš 
teritorijos ir iš akių, paskui galiausiai nusiraminu. Tiesą sakant, 
buvau sykį anksčiau surengęs tokį slaptą pasimatymą. Tai ne 
pirmas mano rodeo. 

Kai užeinu pasitikrinti, Lailas miega it kūdikis. Dantų 
protezai išimti, burna atvipusi, bet lūpos iškreiptos aukštyn 
patenkinta šypsena. Jeigu ponas Hičkokas per tris pastarąsias 
valandas ir sujudėjo, to nematyti. Taip ir nesužinos, ką praleido. 
Patikrinu kitus kambarius ir toliau dirbu, kas man priklauso, o 


kai visur nurimsta, įsitaisau registratūroje su žurnalais. 


Deksas sako, kad kompanija nesyk užsiminė apie galimybę 
susitarti dėl Harietės Mark! ieškinio, kol šis dar neįregistruo- 
tas teisme. Deksas pabrėžtinai jiems paminėjo turįs vidinės 
informacijos apie bandymus viską užglaistyti — patvarkytą 
dokumentaciją ir kitus daiktinius įrodymus; Deksas žino, kaip 
mikliai apie tai užsiminti kalbantis telefonu su advokatais, at- 
stovaujančiais kompanijoms. HVOH sako, kad norėtų išvengti 
bjauraus teisminio ieškinio paviešinimo. Deksas patikina, kad 
ieškinys bus bjauresnis, nei jie įsivaizduoja. Replikos ten ir at- 

gal — įprasti advokatų formalumai. Bet rezultatas toks, kad 
mano dienos čia suskaičiuotos. Jeigu manieji priesaika sutvir- 
tinti raštiški parodymai, fotografijos ir nugvelbti dokumentai 
paskubins gražų susitarimą, tai tebūnie taip. Aš mielai pateiksiu 
įrodymus ir keliausiu toliau. 

Daugelį vakarų aštuntą, gerokai po vakarienės ir valandą 
prieš man oficialiai pasižymint budėjimo pradžią, mudu su 
Sperloku žaidžiame virtuvėje šaškėmis. Paprastai būname vieni, 
nors pirmadieniais viename kampe susirenka mezgėjų būrelis, 
antradieniais kitame — Biblijos klubas, o kartkartėmis, kai pa- 
jėgia sustumti kartu tris ar keturias kėdes — ir mažutis Klan- 
tono istorijos draugijos filialas. Net ir kai turiu laisvas naktis, 
20.00 užsuku kelioms partijoms. Turiu dvi galimybes — arba 
tai, arba gerti su panele Rube ir springti jos antrarūšio tabako 
dūmais. 

Lailas laimi devynias partijas iš dešimties, bet man iš 
tikrųjų nė motais. Nuo susitikimo su Mende jį vargina kairė 
ranka. Jaučiasi aptirpusi, taip pat jis ne toks greitas su žodžiais. 
Kraujospūdis kiek pakilęs, ir jis skundėsi galvos skausmais. Ka- 
dangi turiu raktą nuo vaistinėlės, pradėjau duoti jam nafredo, 
kraują skystinančio vaisto, ir selaralio, skiriamo patyrusiesiems 
insultą. Esu regėjęs dešimtis insultų ištiktųjų, ir mano diagnozė 
būtent tokia. Labai nežymus insultas, beveik niekam kitam ne- 
pastebimas, nors nepasakysi, kad kas nors labai kreiptų dėmesį. 
Lailas — tvirtas senas ožys, niekam nesiskundžia ir nemėgsta 
daktarų, ir verčiau leisis nušaunamas, nei paskambins savo duk- 
teriai ir padejuos dėl sveikatos. 

— Man minėjote, kad taip ir nesate parašęs testamen- 
to, — lyg tarp kitko tariu, stebeilydamas į šaškių lentą. 

Už keturiasdešimt pėdų keturios moterys žaidžia kortomis 
ir, patikėkite, jos negirdi mūsų. Mat vos girdi viena kitą. 

— Mąsčiau apie tai, — sako jis. 

Jo akys pavargusios. Po savo gimtadienio, po Mendės, po 
insulto Lailas suseno. 

— Koks yra nekilnojamasis turtas? — klausiu, lyg man 
visai nerūpėtų. 

— Šiek tiek žemės, tai beveik ir viskas. 

— Kiek žemės? 

— Šeši šimtai keturiasdešimt akrų Polko apygardoje. 

Peršokdamas dvi šaškes, jis nusišypso. 

— Kokia vertė? 

— Nežinau. Bet neįkeista ir į ją niekas nereiškia jokių pre- 
tenzijų. 

Aš niekam nesumokėjau, kad oficialiai įvertintų, bet, pasak 
dviejų agentų, besispecializuojančių tokiuose dalykuose, žemė 
verta apie 500 dolerių už akrą. 

— Jūs užsiminėte, kad norite atidėti šiek tiek pinigų Pilie- 
tinio karo mūšių laukams išsaugoti. 

Kaip tik tai Lailas ir nori girdėti. Jis nušvinta, nusišypso 
man ir sako: 

— Puiki mintis. Būtent tai ir noriu padaryti. 

Šį momentą jis užmiršo šaškes. 

— Geriausia organizacija — tai susivienijimas Virdžinijo- 
je, „Konfederatų gynybos fondas“. Bet turite būti atsargus. Kai 
kurios iš tų pelno nesiekiančių organizacijų skiria bent pusę 
savo pinigų monumentams Sąjungos pajėgų garbei statyti. Ne- 
manau, kad tai jūs turite galvoje. 

— Po šimts, ne. — Sekundėlę jo akys karštai blyksteli, ir 
Lailas darsyk pasirengęs kovai. — Tik ne už mano pinigus, — 
priduria. 

— Mielai jums padėčiau kaip patikėtinis, — sakau ir pa- 
einu šaške. 

— Ką tai reiškia? 

— Įvardykite „Konfederatų gynybos fondą“ kaip jūsų turto 
gavėją, ir kai numirsite, pinigai eis į patikos fondą, kad aš ar bet 
kas kitas, kurį pasirinksite, galėtų atidžiai prižiūrėti pinigus ir 
užtikrinti, kad už juos būtų atsiskaitoma. 

Jis šypsosi. 

— To aš ir noriu, Gilai. Kaip tik. 

— Tai geriausias būdas... 

— Jūs ne prieš, a? Juk kai numirsiu, būsite už viską at- 
sakingas. 

Sugriebiu dešinę Lailo ranką, tvirtai paspaudžiu, tvirtai 
pažvelgiu jam į akis. 

— Man bus garbė, Lailai. 

Tylomis mudu paeiname dar kelias šaškes, paskui užbai- 
giu, kas dar likę neaptarta. 

— O kaip jūsų šeima? 

— Oką dėljų? 

— Jūsų duktė, jūsų sūnus — ką jie gaus iš jūsų turto? 

Jo atsakymas — kažkas per vidurį tarp atodūsio, švilp- 
telėjimo ir prunkštelėjimo, ir kai Lailas dar užverčia akis, tuoj 
pat suprantu, kad brangieji vaikai bus atskirti nuo palikimo. 
Misisipėje ir daugelyje valstijų tai visai legalu. Sudarydamas 
testamentą, tu gali į jį neįtraukti tų, kurių nenori, išskyrus lie- 
kančią gyventi sutuoktinę. O kai kurie žmonės vis tiek mėgina 
tai daryti. 

— Penkerius metus nesulaukiau iš sūnaus jokios žinios. O 
duktė turi daugiau pinigų už mane. Nieko. Jie negaus nieko. 

— Arjie žino apie tą žemę Polko apygardoje? — klausiu. 

— Nemanau. 

To man ir reikėjo. 

Po dviejų dienų „Ramų prieglobstį apskrieja gandai. „At- 
vyksta teisininkai!“ Pirmiausia mano dėka tvenkiasi paskalos 
apie rengiamą didžiulį ieškinį, kuriame ponios Harietės Mark! 
šeima viską iškels į dienos šviesą ir pasipelnys milijonus. Iš 
dalies tai tiesa, bet ponia Harietė nieko to nežino. Ji vėl savo 
lovoje, labai švarioje lovoje, gerai maitinama ir gydoma vaistais, 
tinkamai prižiūrima ir iš esmės pasauliui mirusi. 

Jos advokatas, garbusis Deksteris Ridlis iš Tupelo, Misisi- 
pės valstijos, vieną vėlyvą popietę atvyksta apsuptas nedidelės 
palydos, susidedančios iš ištikimos sekretorės ir dviejų teisi- 

ninko padėjėjų, abiejų tokiais pat tamsiais kostiumais, kaip ir 
jų šefas, ir pagal puikiausią teisininkų tradiciją susiraukusių. 
Komanda įspūdinga, ir aš dar nebuvau matęs „Ramiame prie- 
globstyje“ tokio jaudulio. Nei buvau matęs šią įstaigą taip iščius- 
tytą ir tviskančią. Net plastikinės gėlės registratūroje pakeistos 
tikromis. Pagal įsakymus iš centrinės būstinės. 

Deksterį ir jo komandą pasitinka jaunesnysis iš kompani- 
jos vadovų, be paliovos plačiai besišypsantis. Oficiali šio vizito 
priežastis — suteikti Deksteriui progą apžiūrėti, ištyrinėti, 
fotografuoti, vertinti ir apskritai šniukštinėti po „Ramų prie- 
globstį , ir kokią valandą jis tai atlieka labai meistriškai. Tai 
jo specialybė. Jam reikia „pajusti vietą , prieš paduodant ją į 
teismą. Šiaip ar taip, visa tai — vaidyba. Deksas neabejoja, kad 
reikalas bus tyliai sureguliuotas — ir dargi dosniai — faktiškai 
dar neįregistravus ieškinio. 

Nors mano pamaina prasideda tik 21.00, aš šlaistausi kaip 
paprastai. Personalas ir gyventojai jau priprato mane matyti 
visomis valandomis. Tartum niekada nepalikčiau darbo. Bet aš 
palieku, patikėkite manimi. 

Rozelė dirba iki vėlumos, triūsia ruošdama vakarienę — ne 
gamindama, primena man, tik ruošdama. Lieku virtuvėje, įky- 
riu jai paskalomis, kartkartėmis padedu dirbti. Ji nori žinoti, ką 
sumanę teisininkai, ir kaip visada aš galiu tik spėlioti, bet darau 
tai su daugybe prielaidų. Lygiai šeštą vakaro gyventojai pradeda 
slinkti į valgyklą, ir aš suskumbu nešioti padėklus su prėska avi- 
žine koše, kuria juos maitiname. Šiandien želė geltona. 

Lygiai 18.30 pradedu veikti. Palieku valgyklą ir nueinu į 
18-ąjį kambarį, kur randu poną Sperloką sėdintį ant lovos ir 
skaitantį savo paskutinės valios bei testamento kopiją. Ponas 
Hičkokas išėjęs į valgyklą, tad mudu galime pasikalbėti. 

— Turite kokių klausimų? — klausiu. 

Testamentas tik trijų puslapių, vietomis išdėstytas aiškiai, 
vietomis perkrautas teisine kalba, kurios pakaktų ir teisės pro- 

fesoriui sugluminti. Deksteris — tokių dalykų genijus. Priduria 
kaip tik pakankamai aiškios kalbos, kad įtikintų dokumentą 
pasirašantį žmogų: nors jis arba ji galbūt ir ne visai tiksliai su- 
pranta, ką pasirašo, bet bendra mintis tiesiog puiki. 

— Manau, taip, — netvirtai sako Lailas. 

— Daug teisinių dalykų, — paslaugiai paaiškinu. — Bet to 
reikalaujama. Esmė ta, kad jūs viską paliekate „Konfederatų gy- 
nybos fondui“, patikos teisėmis, ir aš viską prižiūrėsiu. Ar kaip 
tik to norite? 

— Taip, ir dėkui tau, Gilai. 

— Man garbė. Eime. 

Mudu neskubame — Lailas po insulto juda daug lėčiau — 
ir galiausiai nusigauname į priimamąją dalį tuoj prie paradinių 
durų. Motinėlė Vilma, slaugė Nensė ir registratorė Trudė — vi- 
sos išėjusios beveik prieš dvi valandas. Kol dalijama vakarienė, 
trumpam bruzdesys namuose aprimęs. Deksas su savo sekreto- 
re mūsų jau laukia. Dvejetas teisininko padėjėjų ir kompanijos 
atstovas išvykę. Visi supažindinami. Lailas atsisėda į krėslą, o aš 
stoviu šalia jo. Deksas imasi metodiškai, bendrais bruožais api- 
būdinti dokumentą. Lailui beveik iškart pasidaro nebeįdomu, ir 
Deksas tai pastebi. 

— Ar būtent šitaip norite, pone Sperlokai? — klausia jis, 
atjautus patarėjas. 

— Taip, — linkteli Lailas. Nuo tų teisinių dalykų jis jau 
pavargęs. 

Deksas išsitraukia parkerį, parodo Lailui, kur pasirašyti, 
paskui priduria savo, kaip liudytojo, parašą ir pasako sekretorei 
padaryti tą pat. Juodu patvirtina Lailo „sveiką, nuovokų protą 
bei atmintį . Paskui Deksas pasirašo reikalaujamą raštišką, prie- 
saika sutvirtintą paliudijimą, o sekretorė, išsigriebusi iš ranki- 
nės notarinį antspaudą su ženklu, suteikia oficialų savo palai- 
minimą. Esu patyręs tokią situaciją keletą kartų, ir, patikėkite 
manimi, ši moteris, kaip notarė, patvirtins bet ką. Pakišk jai po 

nosimi „Magna Carta“* kserokopiją, prisiek, kad tai originalas, 
ir ji notariškai patvirtins. 

Pasirašęs savo paskutinę valią ir testamentą, po dešimties 
minučių Lailas Sperlokas jau valgykloje ir vakarieniauja. 


Po savaitės paskambina Deksas ir praneša turįs susitikti su 
žymiais teisininkais iš kompanijos centrinės būstinės ir pradėti 
rimtą pasitarimą dėl ieškinio sureguliavimo. Jis nusprendęs 
jiems parodyti itin padidintas mano darytas fotografijas — po- 
nios Harietės Markl, gulinčios nuogos savo pačios kūno skysčių 
klane. Ir papasakoti apie suklastotus įrašus dokumentuose, 
bet kopijų neįteikti. Visa tai ves į sureguliavimą, bet taip pat ir 
atskleis kompanijai mane prikišus prie to reikalo nagus. Aš — 
kurmis, informacijos nutekintojas, išdavikas, ir nors kompanija 
manęs iškart neišvys, — Deksas jiems pagrasins, — iš patirties 
žinau, kad geriausia judėti kur kitur. 

Visai tikėtina, kad kompanija išvys Motinėlę Vilmą ir vei- 
kiausiai taip pat slaugę Andželą. Tebūnie taip. Aš retai kada pa- 
likdavau projektą, kad kas nors nebūtų išvytas. 

Kitą dieną paskambinęs Deksas praneša, kad reikalas su- 
reguliuotas, žinoma, konfidencialiai, už 400 000 dolerių. Galbūt 
tai skamba ir per mažai, atsižvelgiant į nusikalstamą kompani- 
jos veiklą ir gresiantį paviešinimą, bet sureguliavimas neblogas. 
Tokiose bylose įrodyti žalą kartais gali būti sunku. Nėra taip, 
kad ponia Harietė iki tol uždirbdavo pinigų ir todėl dabar jai 
grėstų patirti finansinius nuostolius. Ji iš tų pinigų nematys 
nė cento, bet galima lažintis, kad jos artimieji jau pešasi. Mano 
atlygis — 10 procentų komisinių, išmokamų nuo aukščiausios 
sumos. 


* „Didžioji chartija“ (lot.) — 1215 m. karaliaus Jono I, didikų verčiamo nenorom 
pasirašytas dokumentas, kuriuo nustatytos baronų teisės ir apribota Anglijos karaliaus 
valdžia. Si chartija tapo Anglijos piliečių teisių pagrindu. 

Kitą dieną atvyksta du vyrai tamsiais kostiumais, ir „Ramų 
prieglobstį sugniaužia baimė. Motinėlės Vilmos kabinete vyks- 
ta ilgi posėdžiai. Įstaigoje tvyro įtampa. Mėgstu tokias situacijas, 
ir sklandant gandams beveik visą dieną slepiuosi virtuvėje pas 
Rozelę. Esu kupinas visokiausių beprotiškų prielaidų, ir didžiu- 
ma gandų, atrodo, sklinda iš virtuvės. Galų gale ponia Drel iš- 
vejama ir palydima iš pastato. Į dienos pabaigą išgirstame gandą, 
kad ieškoma manęs, tad aš išsmunku pro užpakalines duris ir 
dingstu. 

Po kokios savaitės sugrįšiu — atsisveikinti su Lailu Sper- 
loku ir keliais kitais draugais. Baigsiu paskalas su Rozele, ap- 
kabinsiu ją ir pasižadėsiu kartkartėmis užsukti. Užeisiu pas 
panelę Rubę, susimokėsiu už nuomą, pasiimsiu daiktus ir leisiu 
sau paskutinę taurelę priebutyje. Sunku bus atsisveikinti, bet, 
kita vertus, aš juk taip dažnai tai darau. 

Taigi po keturių mėnesių palieku Klantoną ir važiuodamas 
Memfio link jaučiuosi patenkintas savimi. Šis — vienas labiau- 
siai pavykusių mano projektų. Vien komisinių užteks geriems 
metams. Ponas Sperlokas iš esmės viską atiduos man, nors jis to 
nesupranta. („Konfederatų gynybos fondas“ nutraukė savo veik- 
lą prieš daugelį metų.) Jis veikiausiai neprisilies to dokumento 
iki mirties, o aš užšoksiu pas jį pakankamai dažnai, kad galėčiau 
būti tikras, jog tas prakeiktas daiktas paslėptas stalčiuje. (Aš 
vis dar apsilankau pasižiūrėti, kaip gyvena keletas dosnesnių 
mano draugų.) Kai jis numirs, — o mes iškart tai sužinosime, 
nes Dekso sekretorė kasdien peržiūri laikraščiuose skelbimus 
apie mirtį, — atskubės jo duktė, ras testamentą ir pakvaiš. Ne- 
trukus puls samdytis advokatus, kurie įregistruos piktą ieškinį 
testamentui užginčyti. Jie puldinės mane visokiais begėdiškais 
tvirtinimais, ir negali jų dėl to smerkti. 

Ginčijamus testamentus nagrinėja Misisipės prisiekusiųjų 
teismai, o aš neketinu savęs atiduoti dvylikos paprastų piliečių 
blusinėjimui ir stengtis paneigti prisisiurbęs prie senioko pa- 
skutinėmis jo dienomis slaugos namuose. Tikrai ne. Mes taip 


245 


ir neprieiname iki teismo. Mes, tai yra Deksas ir aš, suregu- 
liuojame tokius atvejus dar ilgai prieš pradedant nagrinėti bylą 
teisme. Šeima paprastai atsiperka nuo mūsų už 25 procentus 
palikto turto vertės. Taip pigiau, nei mokėti savo advokatams 
už teismo procesą, be to, šeima iš tikrųjų netrokšta nesmagumo 
per įsisiautėjusį teismo procesą, kai kovojama nesiskaitant su 
priemonėmis, kur bus priekabiai domimasi, kiek jie laiko skyrę 
būti drauge su savo mylėtuoju velioniu. 

Po keturių sunkaus darbo mėnesių jaučiuosi išsekęs. Dieną 
ar dvi pailsėsiu Memfyje, savo pagrindiniuose namuose, paskui 
sėsiu į lėktuvą, skrendantį į Majamį. Ten Saut Biče turiu koope- 
ratinį kotedžą. Kelias dienas stengsiuosi pagerinti įdegį, atsipū- 
siu ir tada pradėsiu mąstyti apie kitą savo projektą. 


KEISTAS VAIKINAS 


aip ir daugelis apskriejusių Klantoną gandų, šis kilo 

rba iš kirpyklos, arba iš kavinės, arba iš teismo raš- 

tinės ir, vos tik patekęs į gatves, kaipmat pasklido ir įsibėgėjo. 

Naujausias gandas ūš aplinkui aikštę greičiu, metančiu iššūkį 

technologijoms, ir grįš į savo šaltinį taip pakeistas ir iškreiptas, 

kad suglumins net ir jį paleidusįjį. Tokia yra gandų prigimtis, 
bet kartkartėmis, bent jau Klantone, jis pasirodo teisingas. 

Kirpykloje, šiaurinėje aikštės pusėje, kur ponas Feliksas 
Apčerčas penkiasdešimt metų kirpo plaukus ir teikė patarimus, 
gandą vieną ankstų rytą paskleidė žmogus, kurio faktai papras- 
tai būdavo tikslūs. 

— Girdėjau, Izaoko Kyno jauniausias berniukas grįžta 
namo, — pasakė jis. 

Trumpam stojo pauzė — nei kirpti plaukai, nei skaityti 
laikraščiai, nei rūkyta, nei ginčytasi apie paskutines vakar vaka- 
ro „Cardinals“ rungtynes. Paskui kažkas paklausė: 

— Arjis ne tas keistas vaikinas? 

Tyla. Paskui vėl sučekši žirklės, sklaidomi puslapiai, koste- 
lėjama vienur, krenkštelėjama kitur. Kai kirpykloje pirmą kartą 
iškeliami delikatūs klausimai, mirksnį jie pasitinkami atsargiai. 
Niekas nepuolė iškart kalbėti, kad nebūtų apkaltintas skleidžiąs 
paskalas. Niekas nesiskubino patvirtinti ar paneigti, nes netei- 
singas faktas ar klaidinga prielaida, ypač kai jie susiję su seksu, 
galėtų greitai pasklisti ir pridaryti žalos. Kitose miesto vietose 

žmonės ne tokie dvejojantys. Tačiau netenka abejoti, kad Kyno 
jauniausio bernioko sugrįžimas bus kruopščiai analizuojamas 
iš visų pusių. Vis dėlto, kaip ir visada, džentelmenai tęsė kalbą 
atsargiai. 

— Na, aš girdėjau, kad jis nesižavi merginomis. 

— Ir girdėjote teisingai. Mano pusbrolio duktė su tuo vai- 
kinu kartu mokėsi mokykloje ir sako, kad jis visada buvo kaž- 
koks ne toks, išties mergaitiškas, ir kai tik galėjo, išsidangino iš 
čia ir apsigyveno didmiestyje. Regis, San Franciske, bet manimi 
dėl to nesiremkite. 

(„Manimi dėl to nesiremkite“ — gynybinė gudrybė, sie- 
kiant paneigti tai, kas ką tik buvo pasakyta. Sykį deramai panei- 
gus, kitiems atrištos rankos varyti toliau ir atkartoti, kas ką tik 
buvo pasakyta, bet jeigu informacija pasirodytų klaidinga, kaltę 
būtų galima suversti pradėjusiajam liežuvauti.) 

— Kiek jam metų? 

Pauzė — visi skaičiuoja. 

— Galbūt trisdešimt vieneri ar trisdešimt dveji. 

— Kodėl jis čia grįžta? 

— Na, nežinau nieko tikra, bet kalbama, kad jis rimtai ser- 
ga, jau finišuoja, o tame didmiestyje nėra kam juo rūpintis. 

— Parvyksta namo numirti? 

— Taip kalbama. 

— Izaokas apsivers savo kape. 

— Kalbama, šeima jam kažkiek metų siuntė pinigus, kad 
laikytųsi kuo toliau nuo Klantono. 

— Maniau, jie išbaigė visus Izaoko pinigus. 

Šioje vietoje nukrypta į Izaoko pinigų, jo nekilnojamojo 
turto, aktyvų ir pasyvų temą, kalbėta apie jo žmonas, vaikus 
ir gimines, mįslingas aplinkybes, susijusias su jo mirtimi, ir 
bendru sutarimu padaryta išvada, kad Izaokas pasimirė pačiu 
laiku, nes šeima, kurią paliko po savęs — ne kas kita, kaip tik 
šutvė idiotų. 

— Kuo vaikinas serga? 

Raskas, vienas iš didžiausių šnekorių mieste ir žinomas 
kaip viską pagražinantis, atsakė: 

— Kalbama, ta žydrių liga. Nepagydoma. 

Bikersas, keturiasdešimties, jauniausias iš tą rytą čia esan- 
čiųjų, atsiliepė: 

— Juk kalbate ne apie AIDS, a? 

— Būtent tokios kalbos. 

— Vaikinas užsikrėtė ŽIV ir grįžta į Klantoną? 

— Tokios kalbos. 

— Negali būti. 

Po kelių minučių gandas patvirtintas kavinėje prie dešinio 
aikštės pakraščio, kur žvitri padavėja, vardu Dela, daugelį metų 
aptarnaudavo pusryčiautojus. Ankstyvo rytmečio publiką su- 
darė įprastas rinkinys iš jau kadenciją baigusių miesto tarybos 
narių, fabriko darbininkų ir įsimaišiusio vieno kito tarnautojo. 
Vienas iš jų paklausė: 

— Sakyk, Dela, ar girdėjai ką nors apie tai, kad jauniausias 
Kyno vaikinas grįžta namo? 

Dela, kuri dažnai grynai iš nuobodulio paleisdavo ne- 
kenksmingus gandus, bet dažniausiai turėdavo gerus šaltinius, 
atsakė: 

— Jis jau namie. 

— lrjis serga AIDS? 

— Kažkuo. Visas pablyškęs, sunykęs, jau atrodo kaip gil- 
tinė. 

— Kada jį matei? 

— Nemačiau. Bet jo teta, tų namų šeimininkė, vakar po- 
piet man viską papasakojo. — Dela stovėjo už prekystalio, lau- 
kė, kol virėjas paduos daugiau patiekalų, ir visi kavinės klientai 
klausėsi. — Vaikinas pasiligojęs, tikrai. Nėra jokių vaistų, niekas 
nieko negali padaryti. San Franciske niekas nenorėjo juo rūpin- 
tis, tad parvažiavo namo numirti. Labai liūdna. 

— Kurjis gyvena? 

— Na, nenori gyventi didžiajame name. Šeima susirinko 

ir nusprendė, kad jam negalima ten apsistoti. Tai, kuo serga, 
velniškai užkrečiama ir mirtina, tad jie nukiša jį į vieną iš senųjų 
Izaoko namų Žemutiniame mieste. 

— Jis gyvena kartu su spalvotais? 

— Taip kalbama. 

Truko šiek tiek laiko, kol įsisąmoninta, bet viskas pradėjo 
įgyti prasmę. Susitaikyti su mintimi, kad vienas Kynų gyvena 
kitapus geležinkelio, juodųjų miesto dalyje, buvo sunku, bet, 
kita vertus, atrodė logiška, kad sergantysis AIDS nebūtų įsileis- 
tas į baltųjų miesto dalį. 

Dela tesė: 

— Dievas žino, kiek lūšnų ir namų senis Kynas supirko ir 
pastatė Žemutiniame mieste. 

— Kaip manai, su kuo vaikinas gyvens? 

— Tiesą sakant, man nerūpi. Tik nenoriu, kad jis čia už- 
eitų. 

— Nagi, Dela, ką tu darytum, jeigu jis dabar pat įeitų ir pa- 
prašytų pusryčių? 

Ji pasivalė į pašluostę rankas, įbedė akis į uždavusįjį klau- 
simą, sukando žandikaulius ir iškošė: 

— Klausykite, galiu atsisakyti aptarnauti bet ką. Patikė- 
kite, kai ateina klientai, aš nuolat apie tai galvoju. Bet jeigu jis 
čia užeis, paprašysiu apleisti salę. Prisiminkite, tas vaikinas itin 
užkrečiamas, ir kalbame ne apie paprastą slogą. Jeigu aptarnau- 
čiau jį, paskui kuris nors iš jūsų kitą kartą galėtų gauti tą pačią 
lėkštę ar stiklinę. Pagalvokite apie tai. 

Jie ilgai apie tai galvojo. 

Galiausiai kažkas paklausė: 

— Kaip manai, ar ilgai jis gyvens? 

Šis klausimas aptarinėtas ir kitapus gatvės, teismo rūmų 
antrame aukšte, kanceliarijos kabinetuose, kur geriantieji anks- 
taus rytmečio kavutę kramsnojo pyragėlius, stengdamiesi ne- 


atsilikti nuo paskutinių naujienų. Maira, kuri buvo atsakinga už 


250 


žemės kadastrą, baigė vidurinę vienais metais anksčiau už Ad- 
rianą Kyną, ir, žinoma, jie net tuomet supratę, kad jis kažkoks 
kitoks. Taigi dabar visi jos klausėsi. 

Dešimt metų po mokyklos baigimo Maira su savo vyru 
atostogavo Kalifornijoje ir ten ji paskambino Adrianui. Jie su- 
sitiko priešpiečių Žvejų prieplaukoje, o fone už jų buvo matyti 
Alkatrasas ir Auksinių Vartų tiltas. Visi puikiai pasisėdėjo, kal- 
bėdamiesi apie senuosius savo laikus Klantone. Maira patikino 
Adrianą, kad gimtajame jų mieste niekas nepasikeitę. Adrianas 
nesivaržydamas kalbėjo apie savo gyvenimo būdą. Ėjo 1984-ieji, 
jis jautėsi laimingas, neslėpdamas esąs kitoks, nors ir su niekuo 
konkrečiai nesusietas. Nerimavo dėl AIDS, ligos, apie kurią Mai- 
ra 1984-aisiais nieko nebuvo girdėjusi. Pirma epidemijos banga 
nusirito ten per gėjų bendruomenę, ir aukų skaičius skaudino 
širdį ir baugino. Patarinėta keisti gyvenimo būdą. Kai kurie 
mirs per šešis mėnesius, tuomet Adrianas paaiškino Mairai ir 
jos vyrui. Kiti laikosi metais. Jis jau buvo praradęs kai kuriuos 
savo draugus. 

Priešais sužavėtą tuzino klerkų auditoriją Maira darsyk pa- 
pasakojo apie anuos priešpiečius. Dėl fakto, kad netgi yra buvusi 
San Franciske ir važiavusi per tą tiltą, jiems ji atrodė ypatinga. 
Jie buvo matę nuotraukas, ir ne sykį. 

— Kalbama, kad jis jau čia, — pasakė kažkuris klerkas. 

— Kiek jam dar likę? — paklausė kitas. 

Bet Maira nežinojo. Nuo anų priešpiečių prieš penkerius 
metus ji neturėjusi su Adrianu jokio kontakto, ir buvo akivaiz- 
du, kad nenorėjo turėti ir dabar. 

Apie tai, kad pirmą kartą jis pamatytas, patvirtinta po ke- 
lių minučių, kai ponas Ratledžas, kaip ir kiekvieną savaitę, užėjo 
į kirpyklą apsikirpti. Jo sūnėnas kasryt, saulei tekant, išvežio- 
davo Tupelo dienraštį, ir kiekvienas namas Klantono centre 
gaudavo po egzempliorių. Sūnėnas buvo girdėjęs gandus, todėl 


dairėsi. Jis pamažu mynė dviračiu Harisono gatve, o dar labiau 

sulėtino greitį artindamasis prie senosios Kyno rezidencijos. Ir 
tikrai, šį pat rytą, vos prieš dvi valandas, jisai susitiko akis į akį 
su nepažįstamuoju, kurį negreitai pamirš. 

Ponas Ratledžas papasakojo apie susitikimą: 

— Džojus sakė niekada nematęs labiau pasiligojusio žmo- 
gaus, silpno ir lieso, blyškios kaip numirėlio odos, dėmėtomis 
rankomis, įdubusiais skruostais, nuslinkusiais plaukais. Sakė, 
kad atrodė kaip lavonas. 

Ratledžas retai susidurdavo su faktu, kurio nesugebėdavo 
pagražinti, ir tai kitiems buvo gerai žinoma. Bet vis tiek jis laikė 
prikaustęs jų dėmesį. Niekas nedrįso abejoti, ar Džojus, riboto 
proto trylikametis, pavartotų žodį „lavonas“. 

— Kąjis pasakė? 

— Džojus pasisveikino „Labas rytas“, o tas vyrukas taip 
pat atsakė „Labas rytas“, ir Džojus padavė laikraštį, bet pasi- 
stengė laikytis iš tolo. 

— Gudrus berniukas. 

— O paskui jis užšoko ant dviračio ir nurūko. Juk per orą 
to dalyko nepasigausi, kaip sakote? 

Niekas nesiryžo spėlioti. 

Iki 8.30 Dela išgirdo, kad vaikinas buvo pamatytas, ir jau 
būta tam tikrų spekuliacijų dėl Džojaus sveikatos. 8.45 Maira 
ir klerkai susijaudinę kalbėjo apie vaiduoklišką figūrą, priešais 
senąją Kynų rezidenciją išgąsdinusią laikraščių išvežiotoją. 

Po valandos Harsino gatve pravažiavo policijos automobi- 
lis. Du pareigūnai jame iš visų jėgų spogino akis, tikėdamiesi 
pastebėti vaiduoklį. Iki vidudienio jau visi Klantone žinojo, kad 
mirštantis nuo AIDS žmogus dabar yra tarp jų. 


Nedaug pasiderėjus, sukirsta rankomis. Esamomis aplin- 
kybėmis ilgai ginčytis dėl niekniekių bergždžia. Šalių pozicijos 
buvo nevienodos, todėl nė kiek nenuostabu, kad baltoji moteris 
gavo, ko norėjo. 

Baltoji moteris buvo Leona Kyn, kai kuriems — teta 
Leona, kitiems — Leona Liūtė, nusenusi jau ilgai nykstančios 
šeimos matrona. Juodoji moteris buvo panelė Emporija, vie- 
na tik iš dviejų senmergių Žemutiniame mieste. Emporija irgi 
buvo gerokai metuose, apie septyniasdešimt penkerių, kaip pati 
manė, nors jos gimimo įrašo nebūta. Kynų šeimai priklausė na- 
mas, kurį Emporija jau nežinia kiek laiko nuomojosi, ir kaip tik 
dėl šios nuosavybės teisės sandėris taip greitai buvo sutartas. 

Emporija rūpinsis Leonos sūnėnu ir šiam mirus gaus 
pilnutinio nuosavybės perdavimo aktą. Mažas rožinės spalvos 
namas Ruzvelto gatvėje taps jos, nesusietas jokiais įsiparei- 
gojimais ar skolomis. Toks perleidimas Kynų šeimai mažai ką 
reikš, nes Izaoko turtą jie sekino jau daug metų. Bet Emporijai 
tai reikš viską. Mintis, kad taps savo numylėto namo savininke, 
nusvėrė jos abejones dėl to, kad teks rūpintis mirštančiu baltuo- 
ju vaikinu. 

Kadangi teta Leona negalėjo nė pagalvoti apie savo pasi- 
rodymą skurdžioje miesto dalyje, ji pasitvarkė taip, kad vaikiną 
nuvežtų ir pristatytų į galutinę paskirties vietą šeimos sodinin- 
kas. Tetos Leonos senam juodam biuikui sustojus priešais pane- 
lės Emporijos buveinę, Adrianas Kynas žvelgė į rožinį namuką 
su baltu priebučiu, su svyrančiais aplinkui paparčiais, su gėlių 
loveliais palangėse, pilnais našlaičių ir pelargonijų, su mažutė 
veja priekyje, aptverta statinių tvorele, žvelgė į namuką kai- 
mynystėje, nudažytą šviesiai geltonai, irgi tokį pat tvarkingą ir 
dailų. Žvelgė gatve tolyn ir matė eilę ankštų, laimingų namukų, 
kuriuos puošė gėlės, supamieji krėslai ir svetingos durys. Paskui 
vėl pažvelgė į rožinį namuką ir nusprendė, kad verčiau numir- 
siąs čia, negu nemaloniuose rūmuose, kuriuos mažiau kaip už 
mylios ką tik paliko. 

Sodininkas, vis mūvintis genėjimo pirštinėmis, kad ap- 
sisaugotų nuo bet kokios infekcijos, greitai iškėlė du brangius 
odinius lagaminus su visais Adriano daiktais ir skubiai, nei atsi- 
sveikinęs, nei paspaudęs rankos, nuvažiavo. Jam panelė Leona 

buvo griežtai įsakiusi, kad pristatęs biuiką namo iššveistų visą 
vidų dezinfekuojamuoju skysčiu. 

Adrianas gatvėje apsidairė, pastebėjo keletą besislepiančių 
nuo saulės nuolatinių sėdėtojų priebučiuose, paskui pakėlė savo 
bagažą ir plytomis klotu takeliu per priekinį kiemelį nuėjo prie 
laiptukų. Atsidarė paradinės durys ir jose pasirodė šypsanti pa- 
nelė Emporija. 

— Sveiki atvykę, pone Kynai, — tarė. 

Adrianas pataisė ją: 

— Prašom, nereikia to „pono“. Malonu susipažinti. 

Šioje mandagybių vietoje priderėtų paspausti vienas kitam 
ranką, bet Adrianas suprato keblumą, todėl greitai pridūrė: 

— Klausykite, tanką paspausti nepavojinga, bet papras- 
čiausiai apsieikime be to. 

Emporijai tai visai tiko. Jau buvo Leonos perspėta, kad 
jis atrodo kraupiai. Ji greitai pastebėjo įdubusius skruostus ir 
akis, baltų balčiausią odą, kokios dar niekada nebuvo regėjusi, 
ir apsimetė nematanti kaulėto kūno, dengiamo drabužių, dabar 
gerokai per laisvų. Ji nedvejodama pamojo į stalelį priebutyje: 

— Gal pageidautumėte saldžios arbatos? 

— Būtų malonu, dėkui. 

Jis tarė žodžius aiškiai, pietietiškas akcentas jau seniai iš- 
nykęs. Emporija pagalvojo, ką dar jaunikaitis pakeliui praradęs. 
Juodu įsitaisė prie pintinio stalelio, ir ji įpylė cukrumi pasaldin- 
tos arbatos. Ant stalelio buvo padėta ir lėkštutė su imbieriniais 
sausainukais. Ji paėmė vieną, jis — ne. 

— Kaip jūsų apetitas? — paklausė Emporija. 

— Dingęs. Nuo tada, kai iš čia išvykau, numečiau daug svo- 
rio. Atsisakiau visko, kas kepta, o ir šiaip niekada nebuvau dide- 
lis valgytojas. Dabar, su šituo, apetitas išvis ne per didžiausias. 

— Taigi man nereikės daug gaminti? 

— Turbūt ne. Ar jums nėra blogai dėl to, kaip jie pasitvarkė? 
Noriu pasakyti, kad mano šeima jus tiesiog privertė, kaip jiems ir 
įprasta. Jeigu nesate patenkinta, galiu susirasti kitą vietą. 

— Sutvarkyta puikiai, pone Kynai. 

— Prašau vadinkite mane Adrianu. O kaip man jus vadinti? 

— Emporija. Taigi vadinkime vienas kitą tik vardais. 

— Sutarta. 

— Kurjūs susirastumėte kitą vietą? 

— Nežinau. Dabar viskas taip laikina. 

Jo balsas buvo kimus, žodžius tarė lėtai, lyg kalbėjimas rei- 
kalautų pastangų. Jis buvo apsirengęs mėlynais medvilniniais 
marškiniais ir džinsais, avėjo sandalais. 

Kadaise Emporija dirbo ligoninėje ir buvo regėjusi daug 
vėžininkų, jų paskutines dienas. Naujasis draugas jai priminė 
anuos vargšus žmonelius. Tačiau kad ir koks nesveikas, be abe- 
jonės, kažkada jis buvo dailus jaunikaitis. 

— Ojjūs ar esate patenkintas, kad taip patvarkyta? — pa- 
klausė ji. 

— Kodėl turėčiau nebūti? 

— Baltasis džentelmenas iš žinomos šeimos, gyvenantis 
čia, Žemutiniame mieste, su sena juodaode senmerge? 

— Galėtų būti smagu. — Jis pirmą kartą prisivertė nusi- 
šypsoti. 

— Esu tikra, mudu gerai sutarsime. 

Jis pamaišė savo arbatą. Šypsena dingo — lengvabūdiš- 
kumo mirksnis praėjo. Emporija irgi pamaišė savąją arbatą ir 
pagalvojo: „Vargšelis. Tiek mažai turi dėl ko šypsotis.“ 

— Palikau Klantoną dėl daugelio priežasčių, — vėl pra- 
šneko jis. — Čia bloga vieta tokiems žmonėms kaip aš, homo- 
seksualams. Ir ne per nuostabiausia tokiems žmonėms kaip jūs. 
Bjauriuosi tuo, kaip buvau auklėjimas. Man gėda, kaip mano 
šeima žiūri į juoduosius. Neapkenčiu šio miesto fanatizmo. Ne- 
kantravau iš čia išsigauti. Be to, troškau atsidurti didmiestyje. 

— San Franciske? 

— Pirmiausia nuvykau į Niujorką, gyvenau ten kelerius 
metus, paskui gavau darbą Vakarų pakrantėje. Galiausiai persi- 
kėliau į San Franciką. Paskui susirgau. 

— Kodėl sugrįžote, jeigu esate taip nusistatęs prieš šį 
miestą? 

Adrianas atsiduso, lyg atsakymui prireiktų valandos arba 
lyg jis iš tikrųjų nežinotų, ką atsakyti. Pasišluostė suprakaitavu- 
sią kaktą. Prakaitas išmušė jį ne nuo tvankios drėgmės, bet nuo 
ligos. Jis nugėrė iš stiklinės ir galiausiai tarė: 

— Nežinau. Pastaruoju metu mačiau daug mirčių, dalyva- 
vau šermenyse dažniau, nei pajėgiau tverti. Negalėjau pakęsti 
minties, kad būsiu palaidotas šaltose tolimo miesto kapinėse. 
Galbūt tai būdinga tik pietiečiams. Mes visi galop grįžtame 
namo. 

— Tai turi prasmę. 

— Ir jeigu atvirai, tai pristigau pinigų. Kvaišalai labai 
brangūs. Reikėjo savo šeimos ar bent jos išteklių. Esama ir kitų 
priežasčių. Viskas labai sudėtinga. Nenorėjau apsunkinti savo 
draugų dar viena mirties agonija. 

— Irjūs tikėjotės apsigyventi tenai, o ne čia, Žemutiniame 
mieste? 

— Patikėkite manini, Emporija, daug geriau man būti čia. 
Jie nenori manęs, sugrįžusio į Klantoną. Metų metus man mo- 
kėjo, kad tik likčiau toli. Jie išsižadėjo manęs, neįtraukė į savo 
testamentus, atsisakė tarti mano vardą. Tad, pamaniau, sutrik- 
dysiu jų gyvenimus dar vieną, paskutinį, kartą. Priversiu juos 
šiek tiek kentėti. Priversiu išleisti pinigų. 

Gatve pamažu pravažiavo policijos automobilis. Nė katras 
apie jį neužsiminė. Kai automobilis nutolo, Adrianas dar nugėrė 
arbatos ir pasakė: 

— Tau reikia turėti į ką remtis, kai kurių pagrindinių daly- 
kų. Sergu AIDS jau trejus metus ir gyvensiu nelabai ilgiau. Iš es- 
mės būti prie manęs saugu. Vienintelis būdas užsikrėsti — per 
kūno skysčius, tad sutarkime, kad tarp mudviejų nebus sekso. 

Emporija sustūgo iš juoko, netrukus prie jos prisidėjo ir 
Adrianas. Abu kvatojosi, kol apsiašarojo, kol priebutis pradėjo 
drebėti, kol juodu juokėsi iš savęs, kad taip garsiai juokiasi. 

Keletas kaimynų pagyvėjo ir iš tolo sužiuro jų link. Kai juodu 
galiausiai susitvardė, ji tarė: 

— Nesimylėjau taip seniai, jog ir pamiršau apie tai. 

— Ką gi, panele Emporija, leiskit jus patikinti, kad my- 
lėjausi tiek, kad pakaktų man, jums ir pusei Klantono. Bet tos 
dienos jau baigėsi. 

— Man — irgi. 

— Gerai, laikykite rankas prie savęs, ir aš darysiu tą pat. O 
be to, bus išmintinga, jeigu imsimės kai kurių atsargumo prie- 
monių. 

— Vakar buvo atėjusi medicinos sesuo ir man paaiškino, 
kas kaip. 

— Gerai. Skalbiniai, lėkštės, maistas, vaistai, elgesio tuale- 
te taisyklės. Tą viską? 

— Taip. 

Jis atsiraitojo kairę rankovę ir parodė tamsią mėlynę. 

— Kartais tie dalykai atsiveria, ir kai taip atsitinka, aš už- 
sidedu tvarstį. Pasakysiu jums, kai tai atsitiks. 

— Maniau, mudu nesiliesime. 

— Taip, bet tai tik dėl visa ko, jeigu jūs nepajėgtumėte su- 
sivaldyti. 

Ji vėl nusijuokė, bet tik trumpai. 

— Rimtai, Emporija, aš beveik nepavojingas. 

— Aš suprantu. 

— Neabejoju, kad suprantate, bet nenoriu, jog gyventu- 
mėte bijodama manęs. Aš pagyvenau tik keturias dienas su 
visais, kurie likę iš mano šeimos, ir jie elgėsi su manimi kaip su 
radioaktyviu. Visi čionykščiai taip pat elgiasi. Esu dėkingas, kad 
sutikote manimi rūpintis, ir nenoriu, kad jaudintumėtės. Nuo 
šiol nebus gražu. Jau atrodau kaip numirėlis, o viskas tik dar 
labiau blogės. 

— Esate mates tai ir anksčiau, ar ne? 

— O taip. Daug kartų. Per pastaruosius penkerius metus 
praradau daug draugų. Baisu. 

Ji tiek daug norėjo paklausti, — apie ligą ir gyvenimo 
būdą, apie jo draugus ir taip toliau, — bet atidėjo vėlesniam 
laikui. Staiga jis pasirodė išvargęs. 

— Aprodysiu jums namą, — pasiūlė ji. 

Vėl pravažiavo policijos automobilis, labai iš lėto. Adrianas 
lydėjo jį akimis, paskui paklausė: 

— Taip dažnai farai patruliuoja šioje gatvėj? 

Beveik niekada, norėjo ji pasakyti. Yra kitų Žemutinio 
miesto dalių, kur namai ne tokie gražūs, kaimynai ne tokie pa- 
tikimi. Ten pigūs barai, biliardinė, gėrimų parduotuvė, besišlais- 
tančių pakampėmis jaunų bedarbių grupelės, ir ten keletą kartų 
per dieną pamatysi policijos automobilį. Bet pasakė: 

— O, kartkartėinis jie pravažiuoja. 

Juodu įėjo vidun, į poilsio kambarį. 

— Namas mažas, — kone atsiprašomai paaiškino ji. 

Šiaip ar taip, juk jis užaugintas gražiuose ūksmingos gatvės 
namuose. O dabar stovi kotedže, pastatytame jo tėvo ir priklau- 
sančiame jo šeimai. 

— Dvigubai didesnis už mano turėtą Niujorke butą, — at- 
sakė jis. 

— Kąjūs sakote. 

— Rimtai, Emporija. Čia miela. Jausiuosi laimingas. 

Medinės grindys spindėjo laku. Baldai puikiai išdėstyti pa- 
lei sienas. Langai šviesūs ir skaidrūs. Viskas buvo savo vietose 
ir atrodė nuolatos prižiūrima. Už poilsio kambario ir virtuvės 
— du maži miegamieji. Adrianui teko dvigulė, geležiniu rėmu 
lova, užimanti pusę grindų ploto. Mažutė sieninė spinta, komo- 
da, per maža net vaikui, o lange — kompaktiškas oro kondicio- 
nierius. 

— Puiku, Emporija. Ar seniai čia gyvenate? 

— Hm, galbūt dvidešimt penkeri metai. 

— Taip džiaugiuosi, kad jis atiteks jums, ir jau netrukus. 

— Aš irgi, bet neskubėkime. Pavargote? 

— Taip. 

— Norėtumėte nusnūsti? Seselė sakė, kad jums reikia daug 
miegoti. 

— Nusnūsti būtų nuostabu. 

Ji uždarė duris, ir kambaryje tapo tylu. 

Kol jis miegojo, kaimynas iš kitapus gatvės palengva atėjo 
ir prisėdo priebutyje šalia Emporijos. Vadinosi Hermanas Gran- 
tas ir buvo linkęs į smalsumą. 

— Ką čia tas baltasis vaikinas veikia? — paklausė. 

Emporija jau turėjo iš anksto paruošusi atsakymą, su- 
mąstytą per kelias dienas. Klausimai ir akistatos ateis ir praeis, 
vylėsi ji. 

— Jis — Adrianas Kynas, pono Izaoko Kyno jaunėlis, labai 
nesveikas. Sutikau juo rūpintis. 

— Jeigu jis nesveikas, tai kodėl ne ligoninėje? 

— Ne iš tokios rūšies ligonių. Ligoninėje niekuo jam nepa- 
dės. Jis turi ilsėtis ir saujomis ryti tabletes. 

— Jis jau miręs? 

— Veikiausiai taip, Hermanai. Būklė tik blogės, ir galiau- 
siai jis numirs. Labai liūdna. 

— Jam įsimetė vėžys? 

— Ne, ne vėžys. 

— Tai kas tada? 

— Kitokia liga, Hermanai. Ta, kuria sergama Kalifornijoje. 

— Nesąmonė. 

— Daug kas yra nesąmonė. 

— Nesuprantu, kodėl jis pas tave gyvena, čionai, mūsiškėje 
miesto pusėje. 

— Kaip sakiau, Hermanai, aš juo rūpinuosi. 

— Kynai verčia tave tai daryti, nes jiems priklauso namas. 

— Ne. 

— Tau moka? 

— Ne tavo reikalas, Hermanai. 


Hermanas išėjo ir patraukė gatve. Netrukus žinia pasklido. 

Į kavinę blynų užsuko policijos viršininkas. Netrukus Dela 
užspeitė jį į kampą. 

— Tiesiog nesuprantu, kodėl negalite uždaryti to vaikino 
į karantiną, — garsiai, kad visi girdėtų, pareiškė ji, ir visi klau- 
sėsi. 

— Tam reikia teismo orderio, Dela, — paaiškino virši- 
ninkas. 

— Vadinasi, jis laisvas paprasčiausiai vaikštinėti po miestą 
ir visur skleisti užkratą? 

Policijos viršininkas buvo kantrus žmogus, per daugelį 
metų suvaldęs nemažai krizių. 

— Mes visi laisvi vaikštinėti, Dela. Tai parašyta kažkur 
Konstitucijoje. 

— Kas, jeigu jis dar ką nors užkrės? Ką tuomet sakysite? 

— Mes pasitikrinome valstijos Sveikatos departamente. 
Pernai Misisipėje AIDS nusinešė septyniasdešimt trijų žmonių 
gyvybes, tai jie susidūrę su tuo ir anksčiau. AIDS — ne tas, kas 
gripas. Vienintelis būdas jį pasigauti — tik per kūno skysčius. 

Tyla. Dela ir visi klientai įtemptai mintija apie įvairius 
skysčius, kuriuos žmogaus kūnas gali pagaminti. Per tą laiką 
policijos viršininkas prisikimšo pilną burną blynų ir nurijęs vėl 
prašneko: 

— Klausykite, nereikia taip jaudintis. Mes atidžiai viską 
stebime. Jis niekam neįkyri. Tik daugiausia sėdi priebutyje, jis 
ir Emporija. 

— Girdėjau, žmonės jau ten sunerimę. 

— Tai jie taip sako. 

Kirpykloje vienas nuolatinis klientas paskelbė: 

— Girdėjau, spalvotieji tenai ne itin laimingi. Pasklido ži- 
nia, kad tas keistas vaikinas pas juos slepiasi viename iš velionio 
jo tėvuko senų nuomojamų namų. Žmonės pikti. 

— Negalima jų smerkti. Kas, jeigu jis įsikeltų į jūsų kaimy- 
nystę? 


260 


— Pasiimčiau šratinį šautuvą ir tikrai pasistengčiau, kad 
laikytųsi su savo subine kuo toliau. 

— Juk jis niekam nekenkia. Kodėl tas visas erzelis? 

— Vakar vakare skaičiau straipsnį. Ten pranašaujama, 
kad AIDS taps mirtiniausia liga pasaulio istorijoje. Nužudys 
milijonus, daugiausia Afrikoje, kur, aišku, paprasčiausiai visi 
dulkinasi su visais. 

— Maniau, kad taip yra Holivude. 

— Ten irgi. Kalifornijoje daugiau AIDS atvejų negu bet 
kurioje kitoje valstijoje. 

— Ar tik ne ten Kynų vaikinas tai ir pasigavo? 

— Kaip tik taip kalbama. 

— Sunku patikėti, kad 1989-ais mes turime AIDS čia, 
Klantone. 

Teismo klerkų raštinėje prie spurgų dėmesio centre buvo 
jauna moteriškutė, vardu Betė. Mat jos vyrą, miesto policininką, 
vakar pasiuntė patikrinti dalykų į Žemutinį miestą. Jis prava- 
žiavo pro mažutį rožinį Emporijos Nester namą, ir tikrai, gandai 
pasirodė teisingi — priekiniame priebutyje sėdėjo blyškus, išse- 
kęs jaunikaitis, baltasis. Nei policininkas, nei jo žmona Adriano 
Kyno niekada nepažinojo, bet kadangi pusė miesto paknopstom 
puolė ieškoti senų Klantono vidurinės kasmetinių klasės albu- 
mų, iš rankų į rankas ėjo kai kurios fotografijos. Policininkai yra 
išmokyti greitai identifikuoti įtariamuosius, todėl jis beveik ne- 
abejojo, kad matė Adrianą Kyną. 

— Kodėl policija jį seka? — paklausė Maira, šiek tiek su- 
irzusi. 

— Na, mano vyras ten nuvažiavo, nes taip jam liepta, — 
griežtai atsakė Betė. 

— Juk nėra nusikaltimas sirgti? — atšovė Maira. 

— Ne, bet policija juk privalo saugoti visuomenę, ar ne? 

— Vadinasi, kai Adrianą Kyną seks ir užtikrins, kad jis 
liktų priebutyje, visi kiti mes būsime saugesni, tą nori pasakyti, 
Bete? 


— Aš taip nesakiau, tad neprimesk man savo žodžių. Pati 
galiu kalbėti už save. 
Ir taip tęsėsi. 


Jis miegojo iki vėlaus ryto ir ilgai liko gulėti lovoje, į baltas 
lentines lubas įbedęs akis ir mąstydamas, kiek dar dienų likę. 
Paskui vėl paklausė savęs, kodėl atsidūrė ten, kur esąs, bet atsa- 
kymą žinojo. Matė sunykstant tiek daug savo draugų. Prieš kaž- 
kiek mėnesių apsisprendė neapsunkinti jų, dar likusių gyvų, ne- 
versti jo matyti. Lengviau atsisveikinti greitomis pasibučiuojant 
ir stipriai apsikabinant, kol dar esi pakankamai tam tvirtas. 

Pirma jo naktis rožiniame name praėjo su įprastais šalt- 
krėčiais ir prakaitavimais, prisiminimais ir košmarais, trumpais 
snustelėjimais ir ilgu stebeilijimu į tamsą. Kai atsibudo, jautėsi 
pavargęs ir žinojo, kad nuovargis niekada nebepasitrauks. Ga- 
liausiai išsirangė iš lovos, apsirengė, paskui vėl pamatė che- 
minius preparatus. Ant stalo stovėjo per tuziną buteliukų su 
tabletėmis, visi tvarkingai išrikiuoti pagal daktarų nurodytą 
eiliškumą. Pirmą porciją sudarė aštuoni vaistai, ir jis užgėrė juos 
stikline vandens. Dienos metu ne kartą vartos papildomas jų 
kombinacijas, ir vėl užsukinėdamas buteliukų dangtelius pagal- 
vojo, kaip visa tai bergždžia. Tabletės nebuvo pakankamai išto- 
bulintos, kad išgelbėtų jam gyvybę, — toks vaistas dar labai toli, 
— bet skirtos tik jai pratęsti. Galbūt. Kam kvaršinti sau galvą? 
Vaistai kainuoja 1000 dolerių per mėnesį, ir šiuos pinigus ne- 
norom duodavo šeima. Du jo draugai nusižudė, ir tokia mintis 
niekada nebuvo tolima. 

Name jau buvo šilta, ir jis prisiminė ilgas tvankias savo vai- 
kystės dienas, karštas, drėgnas vasaras, kurių kitur gyvendamas 
nesiilgėjo. 

Išgirdo virtuvėje brazdinantis Emporiją ir nuėjo pasisvei- 
kinti. 

Jis nevalgydavo mėsos ar pieno produktų, tad juodu galop 
sutarė dėl lėkštės pjaustytų pomidorų iš jos daržo. Keistas pus- 
rytis, pagalvojo ji, bet teta Leona buvo pasakiusi maitinti jį tuo, 
ko pageidaus. „Jis ilgai buvo išvykęs“, — pasakė ji. Paskui juodu 
susitaisė puodelius tirpios cikorijos kavos su cukrumi ir išėjo į 
priekinį priebutį. 

Emporija troško viską sužinoti apie Niujorką — apie tą 
miestą ji tik buvo skaičiusi ir mačiusi per televiziją. Adrianas 
pasakojo, kalbėjo apie savo metus ten, koledžą, pirmą gautą 
darbą, sausakimšas automobilių gatves, begalę parduotuvių ir 
krautuvėlių, etninius rajonus, mases žmonių ir pašėlusį naktinį 
gyvenimą. Maždaug tokio pat amžiaus kaip Emporija moteris 
stabtelėjo priešais namą ir šūktelėjo: 

— Sveika, Emporija! 

— Labryt, Dorise. Ateik pasėdėti su mumis. 

Dorisė nedvejojo. Susipažino nepaspausdami rankų. Dori- 
sė buvo Hermano Granto iš kitos gatvės pusės žmona, labai arti- 
ma Emporijos draugė. Jeigu ji baiminosi būti netoliese Adriano, 
to nebuvo matyti. Kelias minutės dvi moteriškės kalbėjosi apie 
jų naują pastorių, žmogų, dėl kurio nebuvo tikros, ar mėgo, o 
paskui įsileido į bažnytines paskalas. Kurį laiką abi pamiršo Ad- 
rianą, o šis tenkinosi tik smagiai klausydamasis. Baigusios apie 
bažnytinius reikalus, jiedvi perėjo prie šeimų. Žinoma, Empori- 
ja neturėjo vaikų, bet Dorisė jų turėjo tiek, kad užtektų abiem. 
Aštuonetas, daugelis jų išsibarstę po šiaurę, dar trisdešimt su 
kažkiek anūkų, be to, ir jaunesnių. Aptarinėjo visokius nuoty- 
kius ir konfliktus. 

Valandą klausęsis, per pauzę Adrianas įsiterpė: 

— Sakykite, Emporija, man reikia nueiti į biblioteką ir pa- 
sižiūrėti kai kurių knygų. Turbūt per toli pėsčiomis? 

Emporija ir Dorisė keistai pažvelgė į jį, bet prilaikė liežuvius. 
Net atsitiktinai užmetus į Adrianą akį, buvo matyti, kad žmogus 
per silpnas netgi nusigauti į gatvės galą. Per tokį karštį vargšas 
vaikinas susmuktų vos už kelių žingsnių nuo rožinio namuko. 

Klantone buvo vienintelė biblioteka, šalia aikštės, ir nieka- 
da niekas nepagalvojo įsteigti jos filialo Žemutiniame mieste. 

— Kaip jūs ką nors pasiekiate? — paklausė jis. Buvo aki- 
vaizdu, kad Emporija neturi automobilio. 

— Paprasčiausiai išsikviečiu „Juodą ir baltą. 

— Ką tokį? 

— „Juodą ir baltą taksi, — paaiškino Dorisė. — Nuolatos 
jais naudojamės. 

— Nežinote „Juodo ir balto'? — paklausė Emporija. 

— Keturiolika metų manes čia nebuvo. 

— Taip, tikrai. Tai ilga istorija. 

Emporija patogiau atsisėdo, pasirengdama pasakoti. 

— Iš tikrųjų ilga, — pridūrė Dorisė. 

— Yra du broliai, abu Heršelio pavarde. Vienas — juodasis, 
kitas — baltasis, beveik to paties amžiaus. Sakyčiau, keturiasde- 
šimties, ar ne, Dorise? 

— Taip, apie keturiasdešimties. 

— To paties tėvo, skirtingų motinų. Viena — čia, kita — 
ten. Tėvas seniai pabėgo, ir Heršeliai žinojo tiesą, bet negalėjo 
su tuo susitaikyti. Galiausiai juodu susiėjo ir pripažino tai, ką 
visas miestas ir taip žinojo. Abu gana panašūs, kaip tu manai, 
Dorise? 

— Baltasis aukštesnis, bet juodojo net akys žalios. 

— Taigi juodu įsteigė taksi kompaniją. Nusipirko porą 
senų fordų, nuvažiavusių milijoną mylių. Nudažė juos juodai ir 
baltai, todėl toks kompanijos pavadinimas. Jie paima žmonės iš 
čia ir veža juos ten tvarkyti namų ir apsipirkti, taip pat kartais 
paima Žmones iš ten ir pristato čionai. 

— Dėl ko? — paklausė Adrianas. 

Emporija pažvelgė į Dorisę, ta pasitiko jos žvilgsnį, paskui 
nukreipė akis į šalį. Adrianas užuodė kažkokį nuostabų provin- 
cijos miestuko purvą ir neketino trauktis. 

— Taigi pasakykite man, moterys, kodėl gi taksi gabena 
baltuosius į vargingąją miesto dalį? 

— Čia kai kur lošiamas pokeris, — prisipažino Empori- 
ja. — Kiek esu girdėjusi. 

— Ir yra kai kurių moterų, — tyliai pridūrė Dorisė. 

— Ir nelegalaus viskio. 

— Aišku, — tarė Adrianas. 

Dabar, kai jau išklota tiesa, jie trys sužiuro į gatve žengian- 
čią jauną motiną su popieriniu maišu bakalėjos pirkinių. 

— Vadinasi, aš paprasčiausiai galiu paskambinti vienam iš 
Heršelių, ir mane nuveš į biblioteką? — paklausė Adrianas. 

— Mielai už jus paskambinsiu. Jie mane gerai pažįsta. 

— Jie malonūs vaikinai, — pridūrė Dorisė. 

Emporija paliko priebutį ir nuėjo vidun. Adrianas nusišyp- 
sojo sau ir mėgino patikėti istorija apie du brolius Heršelius. 

— Miela moteris, — pasakė Dorisė vėduodamasi. 

— Tikrai taip, — sutiko jis. 

— Tik taip ir nesusirado tinkamo vyro. 

— Seniai ją pažįstate? 

— Neseniai. Galbūt trisdešimt metų. 

— Trisdešimt metų — neseniai? 

Tylus juokas. 

— Galbūt jums ir seniai, bet su kai kuriais iš tų žmonių čia 
aš kartu užaugau, ir užaugau jau labai seniai. Kaip manote, kiek 
man metų? 

— Keturiasdešimt penkeri. 

— Niekus kalbate. Po trijų mėnesių man sukaks aštuonias- 
dešimt. 

— Negali būti. 

— Dievaži, tiesa. 

— O kiek Hermanui? 

— Sakosi aštuoniasdešimt dvejų, bet negali juo tikėti. 

— Kiek laiko jūs vedę? 

— Susituokėme, kai buvau penkiolikos. Daug laiko praėjo. 

— Ir judu turite aštuonis vaikus? 

— Aš aštuonis. Hermanas vienuolika. 

— Hermanas turi daugiau vaikų nei jūs? 

— Jis turi tris vaikus iš šalies. 

Adrianas nusprendė giliau netyrinėti „vaikų iš šalies“ sąvo- 
kos. Galbūt jis tai suprato, kai gyveno Klantone, galbūt — ne. 
Sugrįžo Emporija, nešina padėklu su stiklinėmis ir ąsočiu atšal- 
dyto vandens. Kad ją nuramintų, Adrianas pareikalavo, taktiš- 
kai, kad jis kiekvieną kartą naudosis tais pačiais stikline, lėkšte, 
dubenėliu, puodeliu, peiliu, šakute ir šaukštu. Ji įpylė atšaldyto 
vandens su citrina į jam paskirtą stiklinę — keistą suvenyrą iš 
1977-ųjų apygardos mugės. 

— Susisiekiau su baltuoju Heršeliu. Po minutės jis bus 
čia, — pasakė Emporija. 

Jie gurkšnojo vandenį, vėdavosi, kalbėjosi apie kaitrą. 

— Emporija, jis mano, kad man keturiasdešimt penke- 
ri, — tarė Dorisė. — Ką tu apie tai pasakysi? 

— Baltieji nesugeba atspėti. Štai ir taksi. 

Matyt, verslas antradienio rytą ėjosi vangiai, nes taksi at- 
vyko greičiau nei po penkių minučių, kai Emporija paskambino. 
Iš tikrųjų tai buvo senas fordas „Fairlane“, juoda su balta du- 
relėmis ir baltu variklio skyriaus dangčiu, švarus, spindinčiais 
ratais, su užrašytais ant sparnų telefono numeriais. 

Adrianas atsistojo ir pamažu pasirąžė, lyg kiekvienas jude- 
sys būtų apmąstytas. 

— Ką gi, grįšiu už kokios valandos. Tik važiuoju į bibliote- 
ką pasiimti kelių knygų. 

— Jums dabar bus viskas gerai? — labai rūpestingai pa- 
klausė Emporija. 

— Žinoma. Man bus viskas gerai. Malonu buvo susipažinti, 
panele Dorise, — beveik kaip tikras pietietis pasakė vaikinas. 

— Ašjus dar aplankysiu, — plačiai nusišypsojo Dorisė. 

Adrianas nulipo laipteliais nuo priebučio ir jau buvo pu- 
siaukelėje iki gatvės, kai baltasis Heršelis išsiropštė iš automo- 


bilio ir riktelėjo: 

— O ne! Nė už ką pragare nesėsi į mano taksi! — Nuėjęs 
prie automobilio nosies, piktai dūrė pirštu Adriano link. — Esu 
girdėjęs apie tave! 

Adrianas sustingo be amo, nesumojo, ką atsakyti. 

Heršelis varė toliau: 

— Nesužlugdysi mano verslo! 

Emporija prišoko prie laiptelių. 

— Nagi, viskas gerai, Heršeli. Turite mano žodį. 

— Pakaks, panele Nester. Kalbama ne apie jus. Jis nesės į 
mano automobilį. Turėjote man pasakyti, kad tai jį teks vežti. 

— Nagi, Heršeli. 

— Visi mieste apie jį žino. Nė už ką. Nė už ką pragare! 

Heršelis piktai nudrožė atgal prie atdarų vairuotojo pusės 
durelių, įsėdo vidun, užtrenkė jas ir nurūko. Adrianas lydėjo 
akimis automobilį, kol tas dingo nutolęs gatve, paskui apsisuko, 
pamažu užlipo laipteliais ir pro moteris įėjo į namą. Jautėsi pa- 
vargęs, turėjo nusnūsti. 


Knygos atvyko į pavakarę. Dorisės dukterėčia mokytojavo 
pradinėje mokykloje ir sutiko paimti tas, kokių Adrianui reikėjo. 
Jis buvo nusprendęs pagaliau imtis Viljamo Folknerio — rašy- 
tojo, kuris vidurinėje jam buvo brukte brukamas — pramany- 
tojo pasaulio. Anuo metu Adrianas, kaip ir visi mokiniai Misi- 
sipėje, manė, kad valstija yra išleidusi įstatymą visiems anglų 
literatūros mokytojams Folknerį įtraukti į mokymo programą. 
Jis vargais negalais stūmėsi per „Sakmę“, „Rekviem vienuolei“, 
„Nenugalėtuosius“ ir kitus kūrinius, kuriuos stengėsi užmiršti, 
ir galiausiai pasidavė, kai patyrė triuškinamą pralaimėjimą įpu- 
sėjęs „Triukšmą ir įniršį . Dabar, paskutinėmis savo gyvenimo 
dienomis, jis pasiryžo suprasti Folknerį. 

Po pietų ar „vakarienės“, kaip čia buvo vadinama, kol Em- 
porija plovė indus, jis atsisėdo priebutyje ir pirmiausia pradėjo 
nuo „Kareivio atlyginimo", išleisto 1926 metais, kai Folkneris 

buvo vos dvidešimt devynerių. Perskaitė kelis puslapius ir 
stabtelėjo atsikvėpti. Klausėsi garsų aplinkui save: tylaus juoko, 
atsklindančio iš kitų priebučių, kažkur toli žaidžiančių vaikų 
klegesio, televizoriaus už trijų namų, šaižaus balso moters, 
pykstančios ant savo vyro. Stebėjo lėtai žengiančius Ruzvelto 
gatve pėsčiuosius ir puikiai jautė į save nukreiptus smalsius 
žvilgsnius, kai kas nors praeidavo pro rožinį namuką. Jis visada 
nusišypsodavo ir linktelėdavo galva, jeigu susidurdavo su žmo- 
gumi akimis, ir kai kurie nenorom atsakydavo „sveiki“. 

Temstant Emporija atėjo į priebutį ir įsitaisė savo pamėg- 
tame supamajame krėsle. Kurį laiką nieko nekalbėjo. Ir nereikė- 
jo kalbėti, nes juodu dabar buvo seni draugai. 

Galiausiai ji prašneko: 

— Man tikrai nemalonu dėl Heršelio ir jo taksi. 

— Dėl to neimkite į galvą. Aš suprantu. 

— Jis tiesiog tamsuolis. 

— Esu matęs ir kur kas blogiau, Emporija, ir jūs — taip pat. 

— Turbūt. Bet vien dėl to tai netampa teisinga. 

— Ne, netampa. 

— Gal atnešti jums atšaldytos arbatos? 

— Ne. Norėčiau ko nors stipresnio. 

Ji kiek pagalvojo, bet nieko neatsakė. 

— Klausykite, Emporija, žinau, kad jūs negeriate, bet aš 
kartais mėgstu. Nesu didelis girtuoklis, bet tikrai norėčiau iš- 
gerti taurelę. 

— Savo namuose niekada nelaikiau alkoholio. 

— Tai išgersiu priebutyje. Tiesiog čia. 

— Esu krikščionė, Adrianai. 

— Pažįstu daug krikščionių, kurie geria. Pasižiūrėkite į Pir- 
mą laišką Timotiejui, 5-ą skirsnį, 23-ią eilutę, kur Paulius pata- 
ria Timotiejui vartoti truputį vyno savo skrandžiui nuraminti. 

— Jūs turite problemų dėl skrandžio? 

— Turiu problemų dėl visko. Man reikia trupučio vyno, 
kad pasijausčiau geriau. 

— Kad nežinau. 

— Ir jūs nuo jo geriau pasijaustumėte. 

— Mano skrandis geras. 

— Puiku. Jūs gerkite arbatą, o aš gersiu vyną. 

— Kurjūs rasite vyno? Gėrimų parduotuvės jau uždarytos. 

— Uždaromos dešimtą valandą. Pagal valstijos įstatymą. 
Lažinuosi, kur nors netoliese viena tokia yra. 

— Nagi, paklausykite, negaliu jums nurodinėti, ką turite 
daryti, bet būtų didelė klaida tokią valandą nueiti į viskio par- 
duotuvę. Galėtumėte nebegrįžti. — Ji nepajėgė įsivaizduoti 
baltojo vyriškio, ypač tokios būklės kaip Adrianas, nueinančio 
keturis kvartalus iki Vilio Rėjaus viskio parduotuvės, prie kurios 
automobilių aikštelėje stoviniuoja kieti vyrukai, nusiperkančio 
sau gėrimo ir paskui sugrįžtančio atgal į namus. — Tai netikusi 
mintis, leiskite jums pasakyti. 

Praslinko kelios minutės, nebuvo ištartas nė žodis. Gatvės 
viduriu artinosi kažkoks pėsčiasis. 

— Kas tas žmogus? — paklausė Adrianas. 

— Karveris Snidas. 

— Geras vyras? 

— Jis kaip reikiant. 

Adrianas staiga pašaukė: 

— Pone Snidai! 

Karveris, netoli trisdešimties, šiuo metu gyveno su savo 
tėvais Ruzvelto gatvės gale. Jis ėjo į niekur konkrečiai, po tei- 
sybei, ėjo pro šalį turėdamas vienintelį tikslą bent trumpam 
pamatyti „vaiduoklį, mirštantį Emporijos Nester priebutyje. 
Nebuvo planavęs susidurti su tuo žmogumi akis į akį. Pakeitęs 
kryptį jis prisiartino prie statinių tvoros ir pasisveikino: 

— Labvakar, panele Emporija. 

Adrianas stovėjo ant viršutinio laiptelio. 

— Čia Adrianas, — paaiškino Emporija, ne itin patenkinta 


šiuo susitikimu. 

— Malonu su jumis susipažinti, Karveri, — pasakė Ad- 
rianas. 

— Ir man sujumis. 

„Nėra ko gaišti laiką, — pagalvojo Adrianas. 

— Sakykite, gal jums nebūtų sunku užbėgti į gėrimų par- 
duotuvę, a? — paklausė jis. — Norėčiau ko nors išgerti, o panelė 
Emporija nelabai ką iš gėrimų čia beturi. 

— Nelaikau namuose viskio, — atsiliepė ji. — Ir niekada 
nelaikiau. 

— Už vargą pridėsiu jums šešių alaus pakuotei, — skubiai 
pridūrė Adrianas. 

Karveris atėjo prie laiptelių ir pažvelgė aukštyn į Adrianą, 
paskui — į Emporiją, šėdinčią sukryžiuotomis ant krūtinės ran- 
komis ir sukąstais žandikauliais. 

— Jis tikrai? — paklausė Emporijos. 

— Kol kas jis dar nemelavo. Nesakau, kad nemeluos. 

— Ko norite, kad jums atneščiau iš parduotuvės? — Adria- 
no paklausė Karveris. 

— Pageidaučiau vyno, būtų geriausia šardonė. 

— Kokio? 

— Tiks bet koks baltasis vynas. 

— Vilis Rėjus ne per daugiausia prekiauja vynu. Nedidelė 
jo paklausa. 

Adrianas staiga susirūpino, kas skurdžiojoje miesto dalyje 
anapus bėgių laikoma vynu. Ir šiapus pasirinkimas buvo gana 
menkas. Jis beveik regėjo spirituotas vaisių sultis su užsukamu 
dangteliu. 

— Ar Vilis Rėjus turi bent kokio vyno buteliuose su kamš- 
čiais? 

Minutėlę Karveris tai svarstė, paskui paklausė: 

— Kuriems galams kamštis? 

— Kaip pas Volį Rėjų atidaromi vyno buteliai? 

— Atsukant viršų. 

— Aišku. Ir maždaug po kiek pas Vilį Rėjų butelis vyno? 

Karveris gūžtelėjo pečiais. 

— Nelabai jo perku. Labiau mėgstu alų. 

— Tik apytikriai. Po kiek? 

— „Boone's Farm'* butelį atnešiu jums už kokius keturis 
baksus. 

Iš dešinės džinsų kišenės Adrianas išsitraukė kažkiek gry- 
nųjų. 

— Pamirškime vyną. Noriu, kad nupirktumėte brangiau- 
sią, kokį tik rasite parduotuvėje, butelį tekilos. Supratote? 

— Kaip pasakysite. 

— O sau nusipirkite šešių alaus pakuotę ir atneškite man 
grąžą. 

Adrianas ištiesė banknotus, bet Karveris sustingo. Pažvel- 
gė į pinigus, paskui — į Adrianą, galiausiai — į Emporiją, lyg 
prašydamas pagalbos. 

— Viskas gerai, — nuramino Adrianas. — Liesdamas pini- 
gus nesusirgsite. 

Karveris vis dar nepajėgė pajudėti, nepajėgė prisiversti iš- 
tiesti rankos ir paimti pinigus. 

— Nereikia baimintis, Karveri, — įsiterpė Emporija, staiga 
panorusi pagelbėti transakcijai. — Patikėk manimi. 

— Prisiekiu, jums nieko neatsitiks, — patikino Adrianas. 

Karveris papurtė galvą ir pradėjo trauktis atatupstas. 

— Apgailestauju, — sumurmėjo, beveik pačiam sau. 

Adrianas įsikišo pinigus atgal į kišenę ir stebėjo Karverį 
išnykstant naktyje. Kojos vos laikė, jam reikėjo atsisėsti, galbūt 
pamiegoti. Jis pamažu atsitūpė, paskui nusileido ant laiptelių 
viršaus ir atrėmė į turėklą galvą. Ilgai nepratarė nė žodžio. Em- 
porija už jo atsikėlė iš vietos ir įėjo į namą. 

* Kalifomijoje gaminamas aromatizuotas salyklinis gėrimas (dažniausiai iš 
obuolių ar citrinų), parduodamas 750 ml talpos buteliuose, ir kai kuriose valstijose juo 
prekiaujama kaip salykliniu gėrimu, o ne aromatizuotu vaisių vynu, nes pagal įstatymą 


vynus pardavinėti maisto produktų ir pernakt dirbančiose būtiniausių prekių parduo- 
tuvėse draudžiama. 

Vėl sugrįžusi į priebutį paklausė: 

— Kaip „tekila ant etiketės rašoma — su gar c? 

— Pamirškite tai, Emporija. 

— Sugarc? 

Aplenkusi jį, nulipo laiptais ant plytelėmis kloto takučio. 

— Ne, Emporija. Prašau, nereikia. Jau nebenoriu išgerti. 

— Man atrodo, kad su „ą', tiesa? 

Ji jau buvo gatvėje, avėdama senais baltais sportukais, tolo 
įspūdinga žengsena. 

— Su „g! — šūktelėjo Adrianas pavymui. 

— Taip ir žinojau! — atskriejo atsakymas jau iš už dviejų 
namų. 


Ir dažnai gandai būdavo visiškai neteisingi, tiesiog sufab- 
rikuoti tų, kurie arba džiaugėsi matydami savo mažus melus 
sklandant po miestą, arba jausdavo malonumą kelti sumaištį. 

Naujausioji prasidėjo teismo rūmų antrame aukšte, kan- 
celiarijoje, kur visą dieną tai užeidavo, tai išeidavo teisininkai. 
Grupelei teisininkų susirinkus įforminti nuosavybės teisių, ne- 
stigo paskalų. Kadangi dabar Kynų šeima susilaukdavo daugiau 
dėmesio, negu buvo verta, visai natūralu, kad šiuose aptarinėji- 
muose svarbų vaidmenį turėjo teisininkai. Ir dar labiau natūra- 
lu, kad vienas iš jų pradėtų sumaištį. 

Nors kaipmat užderėjo įvairių versijų, pagrindinis gandas 
buvo toks: Adrianas turįs daugiau pinigų, negu daugelis manė, 
nes dar prieš gimstant Adrianui jo senelis buvo sudaręs kažko- 
kius sudėtingus patikos fondus, ir sulaukęs keturiasdešimties 
vyriokas paveldėtų įspūdingą sumą, bet kadangi jis nesulauk- 
siąs savo keturiasdešimto gimtadienio, palikimas galėtų būti 
jo perduotas pagal paskutinę valią ir testamentą kiekvienam 
gavėjui, kokiam panorėtų. Ir geriausia tų gandų dalis: Adrianas 
nusamdęs neįvardytą advokatą sudaryti jo paskutinės valios ir 


testamento apmatus ir nurodęs, kad šis mįslingas būsimas pa- 

likimas būtų atiduotas: a) Emporijai Nester arba b) naujai gėjų 
teisių gynėjų grupuotei, kovojančiai, kad galėtų pradėti veiklą 
Tupele, arba c) draugužiui San Franciske, arba d) koledžo sti- 
pendijų fondui, skirtam tik juodiesiems studentams, įsteigti. 
Rinkitės, kas patinka. 

Dėl sudėtingumo gandas nebuvo itin patrauklus ir beveik 
nugrimzdo į užmarštį, nuskandintas savo paties sunkio. Kai 
žmonės kuždasi, tarkime, apie tai, kas susitikinėja su kieno nors 
kito žmona, klausimas gana paprastas ir lengvai suprantamas. 
Bet daugelis žmonių nieko neišmanė apie kartas peršokančius 
patikos fondus, paveldėjimus ir kitokią teisininkų kūrybą, todėl 
detalės tapo kur kas labiau sujauktos nei paprastai. Iki to laiko, 
kai gandą baigė apdoroti kavinėje Dela, vaikinui priklausė tur- 
tas, kurio didžioji dalis atiteks Emporijai, ir jo šeima grasinanti 
bylinėtis. 

Tik kirpykloje vienas proto balsas paklausė to, kas ir taip 
buvo aišku: 

— Jeigu jis turi pinigų, tai kodėl miršta pašaly, kažkokioje 
senoje Žemutinio miesto lūšnoje? 

Po to kilo ginčas, kiek vaikinas iš tikrųjų turi pinigų. Dau- 
gumos nuomone, jis turįs mažai, bet dedąs viltis į palikimą iš 
patikos fondų. Vienas drąsus žmogelis išjuokė kitus pareikšda- 
mas, kad visa tai nesąmonė, ir dar pridurdamas kaip tikrą faktą, 
jog visas Kynų klanas „skurdžiai kaip bažnyčios žiurkės . 

— Tik pažiūrėkite į senąjį namą, — pasakė jis. — Jie per- 
nelyg nuskurdę, kad išgalėtų jį nudažyti, ir pernelyg išdidūs, kad 
sutiktų išbaltinti kalkėmis. 


Birželiui baigiantis, kaitra pašoko į naują lygmenį, ir Ad- 
rianas vienas pats tūnojo savo kambaryje šalia triukšmingo oro 
kondicionieriaus, kuris vos veikė. Karščiavimas vargindavo kur 
kas dažniau, ir jis tiesiog nepajėgė ištverti tvankos priekinia- 
me priebutyje. Savo kambaryje vilkėjo tik apatiniais, bet ir tie 

dažnai būdavo permirkę prakaitu. Jisai skaitė Folknerį ir rašė 
dešimtis laiškų draugams iš kito savo gyvenimo. Ir ištisą dieną 
su protarpiais miegodavo. Kas trečią dieną užsukdavo trumpai 
apžiūrai medicinos sesuo ir atnešdavo naujas tablečių atsargas, 
kurias jis dabar nuleisdavo vandeniu tualete. 

Emporija labai stengėsi, kad vaikinas bent kiek priaugtų 
svorio, bet Adrianas neturėjo apetito. Kadangi ji niekada ne- 
buvo gaminusi šeimai maisto, tai virtuvėje turėjo mažai pa- 
tirties. Mažajame jos darže užaugdavo pakankamai pomidorų, 
moliūgų, žirnių, sviestinių pupelių ir melionų, kad galėtų visus 
metus išsimaitinti, ir Adrianas ryžtingai mėgavosi gausiais jos 
paruošiamais patiekalais. Ji įtikino jį valgyti kukurūzinę duoną, 
nors joje buvo sviesto, pieno ir kiaušinių. Ji dar nebuvo sutikusi 
žmogaus, kuris atsisakytų mėsos, žuvies, vištienos ir pieno pro- 
duktų, todėl ne sykį klausdavo: 

— Ar visi tie žmonės Kalifornijoje taip valgo? 

— Ne, bet yra daug vegetarų. 

— Jūs buvote auginamas geriau. 

— Nekalbėkime apie tai, kaip buvau auginamas, Emporija. 
Visa mano vaikystė — košmaras. 

Ji padengdavo stalą tris kartus per dieną, jo pasirenkamo- 
mis valandomis, ir abu stengdavosi užtęsti valgį. Adrianas žino- 
jo, kad jai svarbu, jog jis būtų deramai maitinamas, tad valgyda- 
vo, kiek pajėgdavo. Tačiau po dviejų savaičių tapo akivaizdu, kad 
jis netenka vis daugiau svorio. 

Kaip tik per vienus priešpiečius paskambino pastorius. 
Kaip visada atsiliepė Emporija. Telefonas kabėjo ant sienos 
virtuvėje. Adrianui tikrai buvo leidžiama naudotis telefonu, bet 
jis retai kada skambindavo. Klantone neturėjo su kuo kalbėtis. 
Adrianas neskambino niekam iš savo šeimos, o jie neskambino 
jam. Buvo draugų San Franciske, bet šiuo metu jau beveik visi 
išmirę, be to, jis nenorėjo girdėti jų balsų. 


— Labą dieną, garbusis tėve, — pasisveikino ji, paskui nu- 

sisuko ir kaip įmanoma toliau patraukė laidą. Juodu kalbėjosi 
trumpai, ir ji padėjo ragelį maloniai tarusi: 

— Pasimatysiu su jumis trečią. 

Paskui atsisėdo ir tuoj pat atsikando kukurūzinės duonos. 

— Taigi kaip laikosi garbusis tėvas? — paklausė Adrianas. 

— Manau, puikiai. 

— Jis šiandien trečią užeis? 

— Ne. Aš užbėgsiu į bažnyčią. Sakė, kad nori apie kai ką 
pasikalbėti. 

— Nenumanote, apie ką? 

— Šiomis dienomis jūs iš tiesų smalsus. 

— Ką gi, Emporija, jau dvi savaites gyvenu Žemutiniame 
mieste ir supratau, kad kiekvieno reikalas priklauso visiems ki- 
tiems. Beveik nemandagu bent kiek nekišti nosies. Be to, gėjai 
smalsesni negu normalūs žmonės. Ar tai žinojote? 

— Niekada nieko tokio negirdėjau. 

— Tai tiesa. Įrodytas faktas. Taigi, kodėl garbusis tėvas 
nenori užsukti ir pasimatyti su jumis? Ar tai neįeina į jo parei- 
gas — lankytis namuose, pasižiūrėti, kaip gyvena jo ganomieji, 
pasisveikinti su naujais atvykėliais, tokiais kaip aš? Prieš tris 
dienas mačiau jį priebutyje šnekučiuojantis su Dorise ir Herma- 
nu. Vis žvilgčiojo į šią pusę, lyg baimintųsi pasigauti karštligę. 
Jūs nemėgstate jo, ar ne? 

— Kitus žmones mėgau labiau. 

— Aš irgi. Neketinu eiti su jumis į bažnyčią, Emporija, tad 
prašom daugiau manes nekviesti. 

— Pakviečiau jus tik du kartus. 

— Taip, ir aš padėkojau. Labai iš jūsų miela, bet man nė 
kiek neįdomu eiti į jūsų ar kurią nors kitą bažnyčią. Nesu tikras, 
ar šiomis dienomis būčiau kur nors pageidautinas. 

Ji neturėjo ką atsakyti. 

— Aną naktį kai ką sapnavau. Bažnyčioje, baltųjų bažny- 
čioje, čia, Klantone, vyko tikėjimo atnaujinimo apeigos — vie- 
nas iš tų dalykų, kur grasinama pragaro ugnimi ir siera, žmonės 

raičiojasi praėjimuose ir alpsta, o choras visa gerkle gieda „Ar 
susirinkti mums prie upės?“ ir pastorius prie altoriaus prašo ir 
meldžia visus nusidėjėlius ateiti ir išpažinti nuodėmes. Įsivaiz- 
duojate? 

— Kiekvieną sekmadienį. 

— Ir aš įėjau pro duris, visas vilkintis baltai, atrodantis 
prasčiau nei dabar, ir pajudėjau praėjimu pastoriaus link. Jo 
veide atsispindėjo siaubas, nepajėgė ištarti nė žodžio. Choras 
nutilo posmo vidury. Visi sustingo, man vis žengiant praėjimu, 
o tai truko ilgai. Galiausiai kažkas sušuko: „Tai jis. Tas, kuris ser- 
ga AIDS!“ Kažkuris kitas riktelėjo: „Bėkite!“ Ir prasidėjo panika, 
visi puolė bėgti. Motinos čiupo savo vaikus. O aš vis žengiau 
praėjimu. Vyrai šokinėjo pro langus. Aš vis žengiau. Tos išties 
storos moterys su auksaspalvėmis chorisčių tunikomis vertėsi 
viena kitai per riebias subines, stengdamosi kuo greičiau iš- 
sigauti iš šventyklos. Aš vis žengiau pastoriaus link, ir kai tik 
priėjau prie jo, ištiesiau ranką. Jis nesujudėjo. Prarado amą. 
Bažnyčia buvo tuščia, jokio garso. 

Adrianas nugėrė gurkšnį arbatos ir pasišluostė kaktą. 

— Teęskite. Kas toliau nutiko? 

— Nežinau. Atsibudau ir skaniai pasijuokiau. Sapnai kar- 
tais būna labai tikroviški. Manau, kai kurie nusidėjėliai gerokai 
per toli nuėję. 

— Biblijoje taip nesakoma. 

— Dėkui, Emporija. Ir dėkui už priešpiečius. Dabar man 
reikia prigulti. 

Trečią valandą Emporija susitiko su garbiuoju dvasios tėvu 
Baileriu bažnyčioje, jo kabinete. Toks susitikimas ir tokioje vieto- 
je galėjo reikšti tik nemalonumus, ir netrukus po įžanginių man- 
dagybių garbusis tėvas ėjo tiesiai prie reikalo ar bent vieno iš jų. 

— Girdėjau, jus matė Vilio Rėjaus viskio parduotuvėje. 

Anaiptol tai nebuvo netikėta, ir Emporija buvo tam pasi- 
rengusi. 


— Man septyniasdešimt penkeri, esu bent trisdešimčia 

metų vyresnė užjus, ir jeigu nusprendžiu nupirkti draugui vais- 
to, tai taip ir darau. 

— Vaisto? 

— Būtent taip jis tai vadina, o aš pažadėjau jo šeimai, kad 
bus deramai gydomas vaistais. 

— Vadinkite tai kaip norite, Emporija, bet bažnyčios vyres- 
nieji dėl to sunerimę. Viena iš mūsų pagyvenusių moterų maty- 
ta viskio parduotuvėje. Kas per pavyzdys mūsų jaunuomenei? 

— Tai mano darbas, ir šis darbas ilgai nesitęs. 

— Kalbama, kad pakvietėte jį pas mus į pamaldas. 

„Ačiū tau, Dorise“, — pagalvojo Emporija, bet nutylėjo. 
Dorisė buvo vienintelis žmogus, kuriam ji papasakojo kvietusi 
Adrianą į bažnyčią. 

— Aš kviečiu kiekvieną pas mus į pamaldas, dvasiškasis 
tėve. Kaip tik to jūs norite. Ir kaip tik taip sakoma Biblijoje. 

— Na, čia šiek tiek kitas dalykas 

— Nesijaudinkite, jis neateis. 

— Garbė Viešpačiui. Atpildas už nuodėmes yra mirtis, Em- 
porija, ir šis jaunikaitis moka už savo nuodėmes. 

— Taip, moka. 

— O arjūs saugi, Emporija? Ta liga siaučia po mūsų šalį, 
po visą pasaulį. Ji labai užkrečiama, ir, kalbėsiu su jumis atvirai, 
mūsų bendruomenei labai neramu dėl jūsų saugumo. Kodėl taip 
rizikuojate? Kodėl išstatote save tokiam pavojui? Tai jums taip 
nebūdinga. 

— Medicinos sesuo sako, kad esu saugi. Aš žiūriu, kad jis 
būtų švarus ir pamaitintas, kad gautų vaistus, o kai skalbiu jo 
baltinius, mūviu guminėmis pirštinėmis. Virusas platinamas 
per lytinius santykius ir kraują, o tų abiejų vengiama. — Ji nu- 
sišypsojo, jis — ne. 

Pastorius labai pamaldžiai sunėrė ant rašomojo stalo pirš- 
tus. Kai prašneko, jo veidas sugriežtėjo: 

— Kai kurie iš mūsų bendruomenės narių prie jūsų jaučiasi 
nejaukiai. 

Emporija visko tikėjosi, tik ne to, ir kai įsisąmonino, ką iš- 
girdo, liko be žado. 

— Jūs liečiate viską, ką jis liečia. Kvėpuojate tuo pačiu oru, 
valgote tą patį maistą, geriate tą patį vandenį ir arbatą, ir Dievas 
žino, ką dar šiuo metu. Skalbiate jo drabužius ir lovos baltinius 
mūvėdama guminėmis pirštinėmis. Ar tai neturėtų jums, Em- 
porija, byloti, koks didelis pavojus? Paskui jūs atnešate užkratą 
čionai, į Viešpaties namus. 

— Esu saugi, dvasiškasis tėve. Žinau, esu saugi. 

— Gal ir taip, bet suvokimas — tai viskas. Čionai kai kurie 
iš jūsų tikėjimo brolių ir seserų mano, kad esate išprotėjusi ši- 
taip elgdamasi, ir jie bijosi. 

— Kas nors juk turi juo rūpintis. 

— Jie — turtingi baltieji žmonės, Emporija. 

— Jis neturi nieko kito. 

— Dėl to nesiginčysime. Aš rūpinuosi savo bažnyčia. 

— Ji — taip pat ir mano bažnyčia. Gyvenu čia seniai, dar 
prieš jums atvykstant, o dabar manęs prašote laikytis toliau nuo 
jos? 

— Noriu, kad apsvarstytumėte galimybę laikinai nesilan- 
kyti, kol jis numirs. 

Minutės tęsėsi nepratariant nė žodžio. Emporija, drėg- 
nomis akimis, bet aukštai iškelta galva, žvelgė pro langą, ste- 
beilydama į medžių lapus. Baileris nejudėjo, tyrinėdamas savo 
rankas. 

Pagaliau ji atsistojo ir pareiškė: 

— Gerai, vadinkime tai laikinu nesilankymu, garbusis 
tėve. Tai prasidės dabar ir baigsis, kai aš nuspręsiu. Ir kol čia ne- 
būsiu, vaikščiosiu į viskio parduotuvę kada tik norėsiu, o jūs ir 
jūsų šnipeliai galite liežuvauti kiek tinkami. 

Jisai sekė įkandin jos iki durų. 

— Nepersistenkite, Emporija. Mes visi jus mylime. 


— Jaučiu tą meilę. 

— Ir mes melsimės už jus ir už jį. 
— Neabejoju, jam bus malonu tai išgirsti. 


Advokatas vadinosi Fredas Meisas, ir jo pavardė geltonuo- 
siuose puslapiuose buvo vienintelė, kurią Adrianas atpažino. 
Trumpai pasikalbėjo su juo telefonu, paskui parašė ilgą laišką. 
Ketvirtą valandą penktadienį popiet Meisas su savo sekretore 
pasistatė automobilį prie rožinio namuko. Meisas pasiėmė laga- 
minėlį, taip pat iškėlė iš bagažinės dėžę vyno iš geresnės gėrimų 
parduotuvės pasiturinčioje miesto dalyje. Emporija nuėjo per 
gatvę aplankyti Dorisės, kad teisinius reikalus būtų galima su- 
tvarkyti privačiai. 

Priešingai nei skelbė įvairiausi sklandantys gandai, Ad- 
rianas neturėjo jokio turto. Nebuvo jokio paslaptingo patikos 
fondo, įsteigto seniai mirusių giminaičių. Meiso parengtam tes- 
tamentui iš viso teprireikė vieno puslapio — visi nykstančių Ad- 
riano grynųjų pinigų išteklių likučiai turėjo atitekti Emporijai. 
Antrame dokumente — ir kur kas svarbesniame — buvo aptarti 
patvarkymai dėl laidotuvių. Kai viskas buvo pasirašyta ir nota- 
riškai patvirtinta, Meisas dar užsilaikė taurei vyno ir pasišnekė- 
ti šį bei tą apie Klantoną. Taurė vyno ilgai netruko. Atrodė, kad 
Meisas su sekretore skubinosi baigti susitikimą. Juodu išvyko 
— pasakę „sudie“ ir linktelėję galvomis, bet rankų nepaspaudę 
— ir vos tik sugrįžę į kontorą prie aikštės jau pasakojo apie siau- 
bingą vaikino būklę. 

Kitą sekmadienį Emporija pasiskundė galvos skausmu ir 
pareiškė neisianti į bažnyčią. Lijo, ir oras suteikė jai dar vieną 
dingstį likti namie. Juodu priebutyje valgė sausainius ir stebėjo 
darganą. 

— Kaip jūsų galva? — pasidomėjo Adrianas. 

— Geresnė, dėkui. 

— Kartą man pasakėte, kad per keturiasdešimt metų nė- 
syk nepraleidote bažnyčios. Kodėl šiandien liekate namie? 


279 


— Ne per geriausiai jaučiuosi, Adrianai. Paprastų papras- 
čiausia. 

— Susipykote su pastoriumi? 

— Ne. 

— Tikrai? 

— Sakiau, ne. 

— Po to, kai anądien susitikote su juo, buvote kaip ne- 
sava. Manau, jis kažką pasakė, kas jus įžeidė, ir spėju, tai tu- 
rėjo ką nors bendra su manimi. Dorisė vis rečiau užeidinėja. 
Hermanas — niekada. Per savaitę Izabelė nė karto neužsuko. 
Telefonas nebeskamba taip dažnai. Dabar jūs laikotės nuošaly 
nuo bažnyčios. Jeigu manęs paklaustumėte, pasakyčiau, kad 
Žemutinis miestas jus ignoruoja, ir viskas per mane. 

Ji nesiginčijo. Kaipgi galėtų? Jis kalbėjo tiesą, ir jeigu 
pamėgintų bent kiek paprieštarauti, tai nuskambėtų nenuo- 
širdžiai. 

Griaustinis sudrebino langus, ir pasisukęs vėjas bloškė lie- 
tų į priebutį. Juodu įėjo vidun, Emporija — į virtuvę, Adrianas 
— į savo kambarį, uždarydamas duris. Nusirengė iki apatinių ir 
atsilošė ant lovos. Jau buvo beveik baigęs „Kai aš gulėjau mir- 
ties patale“, penktą Folknerio romaną, tą, kurį Adrianas rimtai 
galvojo praleisti — dėl aiškių priežasčių. Bet jis pasirodė kur kas 
prieinamesnis už kitus ir netikėtai humoristinis. Baigė jį per 
valandą ir užmigo. 

Į pavakarę lietus nurimo, oras tapo grynas ir malonus. Po 
lengvos vakarienės iš žirnelių ir kukurūzinės duonos juodu vėl 
išslinko į priebutį, kur netrukus Adrianas pasisakė, kad jam su- 
trikęs skrandis ir reikia vyno — pagal Pirmą laišką Timotiejui, 
5-ą skirsnį, 23-ią eilutę. Paskirtoji jo vyno taurė buvo įskilęs 
kavos puodelis su nuolatinėmis cikorijos dėmėmis. Jis jau buvo 
nugėręs kelis gurkšnelius, kai Emporija pareiškė: 

— Žinote, ir man skrandis šiek tiek neramus. Galbūt pa- 
mėginčiau truputėlį šito. 

Adrianas nusišypsojo. 

— Puiku. Tuoj atnešiu. 

— Ne. Jūs sėdėkite. Žinau, kur butelis. 

Ji sugrįžo su panašiu puodeliu ir vėl įsitaisė supamajame 
krėsle. 

— Į sveikatą. — Adrianas džiaugėsi, įsigijęs sugėrovę. 

Emporija nurijo gurkšnelį, sučepsėjo lūpomis ir pagyrė: 

— Neblogas. 

— Šardonė. Geras, bet ne puikus. Geriausias, kokio turėjo 
parduotuvė. 

— Tiks, — linktelėjo ji, vis dar atsargi. 

Po antro puodelio ji pradėjo kikenti. Buvo tamsu, gatvėje 
viešpatavo tyla. 

— Kai ko norėjau jūsų paklausti. 

— Bet ko. 

— Kada jūs supratote, kad esate atseit kitoks? Kiek jums 
buvo metų? 

Pauzė, ilgas gurkšnis vyno. To anksčiau jis niekam nesipa- 
sakodavo, išskyrus tuos, kurie suprasdavo. 

— Viskas buvo gana normalu, kol man suėjo dvylika. Jau- 
nieji skautai, beisbolas ir futbolas, stovyklos ir meškeriojimas, 
įprasti berniokiški dalykai, bet artėjant brendimo laikotarpiui 
pradėjau suvokti, kad mergaitės manęs nedomina. Kiti berniu- 
kai kalbėdavo apie mergaites, vien tik apie mergaites, o man 
paprasčiausiai jos nerūpėjo. Praradau susidomėjimą sportu, ir 
pradėjau skaityti apie meną, drabužių modeliavimą ir madas. 
Kai dar labiau paūgėjau, berniokai vis daugiau draugaudavo 
su merginomis, bet ne aš. Žinojau, kad kažkas negerai. Turė- 
jau draugą Metą Meisoną, nuostabios išvaizdos berną, kuris 
varydavo merginas iš proto. Vieną dieną supratau, kad ir aš jį 
įsimylėjęs, tik, žinoma, niekam nepasisakiau. Fantazavau apie 
tą berną. Pakvaišau dėl jo; paskui pradėjau dairytis į kitus ber- 
niukus ir mąstyti apie juos. Kai sukako penkiolika, pagaliau sau 


prisipažinau, kad esu gėjus. Iki to laiko kiti vaikinai jau buvo 

pradėję kuždėtis. Nekantravau kuo greičiau išsigauti iš čia ir 
gyventi taip, kaip noriu. 

— Ar dėl to bent kiek apgailestaujate? 

— Apgailestauju? Ne, neapgailestauju dėl to, koks esu. 
Norėčiau nesirgti, bet, kita vertus, to trokšta visi baigiamosiose 
ligos stadijose. 

Ji padėjo ant pintinio stalelio savo tuščią puodelį ir įsiste- 
beilijo į tamsą. Šviesa priebutyje buvo išjungta. Juodu sėdėjo 
patamsyje, pamažėle sūpuodamiesi. 

— Galiu jums pasakyti kai ką asmeniška? — paklausė ji. 

— Žinoma. Nusinešiu tai į kapą. 

— Ką gi, aš buvau šiek tiek panaši į jus, tik man nepatik- 
davo berniukai. Suprantate, niekada nemanydavau esanti kokia 
nors kitokia ir nepagalvodavau, kad man kažkas negerai. Bet 
visai netrokšdavau būti su kokiu nors vyru. 

— Jūs niekada nedraugavote su vaikinu? 

— Galbūt tik sykį. Žinote, apie namus šlaistėsi toks vaiki- 
nas, ir man atrodė, kad ir aš privalau turėti vaikiną. Mano šei- 
ma jau nerimavo, kad beveik dvidešimties vis dar buvau viena. 
Mudu kelis kartus sugulėme į lovą, bet man nepatiko. Netgi 
buvo šlykštu. Negalėjau pakęsti tokių prisilietimų. Taigi pažadė- 
jote, kad niekam nepasakosite. 

— Pažadu. Ir kamgi galėčiau papasakoti? 

— Tikiu jumis. 

— Jūsų paslaptis saugi. Ar esate tai pasakojusi kam nors 
kitam? 

— Viešpatie, ne. Neišdrįsčiau. 

— Ar kada nors kvailiojote su kokia mergina? 

— Sūneli, anais laikais tokių dalykų paprasčiausiai nedary- 
davai. Būtų išsiuntę į beprotnamį. 

— O dabar? 

Ji papurtė galvą ir susimąstė apie tai. 

— Kartkartėmis kyla paskalų apie kokį čionykštį vaikiną, 
kuris nepritampa, bet iš tiesų stengiamasi tai nutylėti. Žinote, 

sklinda gandai, bet niekada niekas neprisipažįsta ir negyvena 
atvirai, suprantate, ką turiu galvoje? 

— Tikrai suprantu. 

— Bet aš niekada nesu čia girdėjusi apie kokią nors moterį, 
kuri žavėtųsi kita moterimi. Įtariu, jos tai slepia, išteka ir ničnie- 
kam neatsiveria. Arba elgiasi kaip aš — tik vaidina ir sako, kad 
taip ir nesuradusios tinkamo vyro. 

— Liūdna. 

— Man neliūdna, Adrianai. Turėjau laimingą gyvenimą. 
Kaip, gal dar po šlakelį vyno? 

— Gera mintis. 

Ji nuskubėjo vidun, trokšdama pamiršti tą pokalbį. 


Karščiavimas atsinaujino ir nepraėjo. Adriano oda sruvo 
prakaitu, paskui jis pradėjo kosėti. Kamuojantis sausas kosulys 
ištikdavo tartum priepuolis ir palikdavo jį tokį silpną, kad nepa- 
jėgdavo pajudėti. Emporija ištisą dieną skalbdavo ir lygindavo 
paklodes, o naktimis galėdavo tik klausytis skausmingų garsų, 
sklindančių iš jo kambario. Ji ruošė valgius, kurių jis nepajėg- 
davo nuryti. Užsimovusi pirštines mazgodavo jį šaltu vandeniu, 
ir abu nekreipė dėmesio į nuogumą. Jo rankos ir kojos dabar 
buvo it šluotkočiai, o jis pats nebuvo toks stiprus, kad pajėgtų 
išeiti į priebutį. Nebenorėjo, kad kaimynai jį matytų, tad likdavo 
gulėti lovoje laukdamas. Dabar seselė ateidavo kasdien, bet tik 
pamatuodavo temperatūrą, iš naujo sustatydavo buteliukus su 
tabletėmis ir liūdnai palinguodavo Emporijai galva. 

Paskutinę naktį Adrianas įstengė apsirengti laisvomis 
saržos kelnėmis ir baltais medvilniniais marškiniais. Tvarkingai 
sukrovė savo batus ir kitus drabužius į du odinius lagaminus ir, 
kai viską baigė, įsidėjo į burną juodą tabletę ir užgėrė ją vynu. 
Išsitiesė ant lovos, apsidairė po kambarį, pasidėjo ant krūtinės 
voką, šiaip taip išspaudė šypseną ir paskutinį kartą užmerkė 
akis. 

Kito ryto dešimtą Emporija sumojo negirdinti iš jo kamba- 


rio nė garso. Atsargiai pabeldė į miegamojo duris, paskui ženg- 


telėjo vidun. Adrianas, tvarkingai apsirengęs, tebešypsantis, 


buvo užmigęs amžinojo atilsio. 

Laiške jis rašė: 


Brangioji Emporija, 

kai perskaitysite, šį laišką prašom sunaikinti. 
Apgailestauju, kad radote mane tokį, bet ši akimirka galų 
gale buvo neišvengiama. Liga progresavo savo eiga, ir mano 
laikas baigėsi. Aš paprasčiausiai nusprendžiau šiek tiek viską 
pagreitinti. 

Fredas Meisas, advokatas, apsiėmė pasirūpinti 
paskutiniais patvarkymais. Prašom pirmiausia paskambinti 
jam. Jis paskambins koroneriui, kuris atvyks ir juridiškai 
paskelbs mane mirusiu. Kadangi nė vieni laidojimo namai 
mieste nenorės turėti reikalų su mano kūnu, gelbėjimo brigados 
sanitarinis automobilis nuveš mane į krematoriumą Tupele. Ten 
mano kūną su džiaugsmu sudegins, o pelenus subers į tokiems 
atvejams pagamintą tarą. Į standartinę tarą, nieko įmantraus. 
Paskui Fredas pargabens mano pelenus atgal į Klantoną ir 
perduos juos ponui Franklinui Volkeriui iš laidojimo namų 
čionai, Žemutiniame mieste. Ponas Volkeris sutiko, nors ir 
nenorom, palaidoti mane kapinių dalyje, skirtoje juodiesiems, 
kuo toliau nuo mano šeimos laidojimo ploto. 

Visa tai turi būti atlikta greitai ir, tikiuosi, nežinant mano 
šeimai. Nenoriu, kad tie žmonės kištųsi, nors nemanau, kad 
jie ir trokštų. Fredas turi mano nurodymus ir ketina su jais 
pasikalbėti, jeigu reikės. 

Kai mano pelenai bus sudeginti, jausčiausi pagerbtas, 
jeigu tylomis sukalbėtumėte už mane kokį žodį ar du. Ir 
nesivaržkyte kartkartėmis stabtelėti prie mano mažutės 


kapavietės ir palikti gėlių. Vėlgi nieko įmantraus. 


Šaldytuve likę keturi buteliai vyno. Prašom išgerti ir 
prisiminti mane. 

Be galo dėkoju jums už gerumą. Padarėte paskutines mano 
dienas pakenčiamas, kai kada net malonias. Jūs — nuostabus 
žmogus ir nusipelnote būti tokia. 

Su meile, Adrianas. 


Emporija ilgai sėdėjo ant lovos krašto, šluostydamasi aša- 
ras ir net plekšnodama jo kelį. Paskui suėmė save į rankas ir nu- 
ėjo į virtuvę, kur įmetė laišką į šiukšlių kibirą ir nukėlė telefono 
ragelį. 

Brolija 


JOHNAS GRISHAMAS yra 


dvidešimties romanų ir vieno 
negrožinės literatūros kūrinio 
„Nekaltasis“ (liet. kalba išleista 
2010 m.) autorius. Jis gyvena 


Virdžinijos ir Misisipės valstijose. 


Tai neįprasta knyga Johno Grishamo kūryboje, bet 

šis rašytojas panašiais netikėtumais savo skaitytojus 
retsykiais nustebina. Septynių apsakymų rinkinyje 
papasakotos istorijos — nelyginant trumpi romanai: su 
ryškiais charakteriais, kulminacijos įtampa ir netikėtomis 
atomazgomis. Pasakojimus vienija ta pati vietovė, Fordo 
apygarda, bet kiek juose įvairovės, šiuolaikinio gyvenimo 


spalvų! 


Kupiną nuotykių kraujo donorų trijulės išvyką į didmiestį 
keičia makabriška kitos trijulės kelionė į myriop nuteisto 
savo šeimos nario egzekuciją; vienam advokatui likimas 
tarsi iš dangaus pažeria netikėtus turtus, o kitas 
priverčiamas atsakyti už kadaise žmonėms padarytas 
skriaudas teisme; nenuspėjami, viską aukštyn kojomis 
verčiantys lemties akibrokštai kazino lošimo salėse; 
pribloškiantis apsukraus slaugytojo, keliaujančio iš vienos 
senelių priglaudos į kitą, verslas; elegiška AIDS sergančio 


vaikino gyvenimo istorija... 


Tragikomiška, įspūdinga nuotaikų gama vienu metu kelia 


ir juoką, ir liūdesį, ir nuostabą. 


